﻿ CONSIDERAŢII CU PRIVIRE LA TACTICA EFECTUĂRII CERCETĂRII LA FAŢA LOCULUI GABRIEL ION OLTEANU Editura: AIT Laboratories s.r.l. - 2004 ISBN: 973-96225-9-3 CUPRINS 1. Noţiunea şi importanţa cercetării la faţa locului....................................................1 2. Necesitatea efectuării activităţii de cercetare la faţa locului.................................5 3. Trăsăturile caracteristice ale activităţii de cercetare la faţa locului.......................7 4. Măsuri ce se impun a fi luate de către persoanele sosite primele la faţa locului.................................................................................................................10 4.1. Activităţi destinate salvării victimelor şi acordării primului ajutor medical........................................................................................................10 4.2. Activităţi ce au ca scop conservarea locului ce urmează a fi cercetat.........12 4.3. Activităţi ce urmăresc identificarea martorilor oculari şi a persoanelor suspecte. Prinderea şi reţinerea făptuitorilor...........................13 4.4. Anunţarea organului judiciar competent a efectua cercetarea la faţa locului..........................................................................................................14 5. Pregătirea în vederea cercetării la faţa locului.....................................................16 5.1. Activităţi pregătitoare, care se efectuează până la deplasarea la faţa locului..........................................................................................................16 5.1.1. Primirea, consemnarea şi verificarea sesizării....................................16 5.1.2. Pregătirea echipei, asigurarea prezenţei altor persoane, a căror participare este necesară......................................................................17 5.1.3. Pregătirea mijloacelor tehnico-ştiinţifice criminalistice .....................19 5.1.4. Luarea măsurilor de protecţie..............................................................20 5.1.5. Asigurarea deplasării cu operativitate a echipei de cercetare la fata locului...........................................................................................23 5.2. Activităţi pregătitoare efectuate la faţa locului ...........................................23 5.2.1. Verificarea modului cum s-a acţionat până la sosirea echipei, dispunerea măsurilor necesare, în raport cu situaţia existentă la locul faptei.......................................................................................24 5.2.2. Determinarea modificărilor ce au survenit în aspectul iniţial al locului săvârşirii infracţiunii...............................................................24 5.2.3. Delimitarea şi stabilirea metodelor de cercetare a locului faptei....................................................................................................25 5.2.4. Stabilirea sarcinilor pentru fiecare membru al echipei .......................28 6. Desfăşurarea cercetării la faţa locului..................................................................34 6.1. Reguli tactice, cu caracter general, ce guvernează desfăşurarea cercetării la faţa locului...............................................................................34 6.1.1. Cercetarea la faţa locului se efectuează în mod complet şi detaliat.................................................................................................34 6.1.2. Cercetarea la faţa locului trebuie efectuată în mod obiectiv şi organizat..............................................................................................36 6.1.3. Observarea, interpretarea şi exploatarea în interesul anchetei a prezenţei şi comportamentului din timpul desfăşurării activităţii a persoanelor implicate în săvârşirea infracţiunii...............38 6.2. Efectuarea cercetării la faţa locului.............................................................40 6.2.1. Cercetarea la faţa locului în faza statică..............................................41 6.2.2. Cercetarea la faţa locului în faza dinamică .........................................44 6.3. Caracterul convenţional al distincţiei între faza statică şi faza dinamică....................................................................................................100 6.4. Întreruperea, reluarea şi repetarea cercetării la faţa locului......................101 7. Interpretarea rezultatelor cercetării la faţa locului.............................................104 7.1. Unde s-a săvârşit fapta penală...................................................................105 7.2. Când s-a săvârşit fapta penală ...................................................................108 7.3. Cum a fost săvârşită fapta penală..............................................................110 7.4. Cine a comis fapta penală..........................................................................115 7.5. De ce s-a săvârşit fapta penală...................................................................118 7. Fixarea rezultatelor cercetării la faţa locului...................................................120 8.1. Fixarea rezultatelor cercetării la faţa locului prin proces-verbal...............121 8.2. Fixarea rezultatelor cercetării la faţa locului prin înregistrări de sunet şi imagine.........................................................................................128 8.3. Fixarea rezultatelor cercetării la faţa locului prin efectuarea de schiţe .........................................................................................................134 9. Particularităţi ale efectuării cercetării la faţa locului în cadrul investigării unor categorii de infracţiuni .............................................................................138 9.1. Particularităţile cercetării la faţa locului în cadrul investigării omorului....................................................................................................138 9.2. Particularităţile efectuării cercetării la faţa locului în cadrul investigării infracţiunilor de viol ..............................................................164 9.3. Particularităţi ale cercetării la faţa locului în cadrul investigării infracţiunilor de furt şi tâlhărie.................................................................165 9.4. Particularităţi ale cercetării la faţa locului în cadrul investigării uciderii şi vătămării corporale din culpă – consecinţă a accidentelor de circulaţie..........................................................................170 9.5. Particularităţi ale cercetării la faţa locului în cadrul investigării infracţiunilor ce au ca obiect regimul armelor şi muniţiilor.....................180 9.6. Particularităţi ale cercetării la faţa locului în cadrul investigării infracţiunilor de trafic de droguri..............................................................182 9.7. Particularităţi ale cercetării la faţa locului în cadrul investigării infracţiunilor ce se săvârşesc la regimul vamal........................................196 9.8. Particularităţi ale cercetării la faţa locului în cadrul investigării accidentelor sau catastrofelor de cale ferată.............................................197 1. Noţiunea şi importanţa cercetării la faţa locului. Cercetarea la faţa locului este una dintre cele mai importante activităţi care se desfăşoară de către organele judiciare în vederea realizării scopului procesului penal. Legiuitorul român reglementează cercetarea la faţa locului în cadrul art. 129 din Codul de Procedură Penală, ca fiind activitatea desfăşurată de către organul de urmărire penală sau instanţa de judecată, atunci când este necesar să se facă constatări cu privire la situaţia locului săvârşirii infracţiunii, să se descopere şi să se fixeze urmele infracţiunii, să se stabilească poziţia şi starea mijloacelor materiale de probă şi împrejurările în care a fost săvârşită infracţiunea. Analizând definiţia legală, apreciez că, ceea ce ţine de esenţa acestei activităţi, este complexitatea conferită de mai multe laturi acţionale ce se îmbină, în scopul de a oferi cât mai multe informaţii anchetei penale. Detaliind enunţul legal, se poate observa că, în cadrul cercetării la faţa locului: → se vor face constatări cu privire la situaţia locului săvârşirii infracţiunii; → se vor stabili poziţia şi starea mijloacelor materiale de probă; → se vor stabili ( în măsura în care este posibil, prin efectuarea doar a acestei activităţi – lucru puţin probabil, în totalitate, dat fiind caracterul dinamic şi complex al anchetei penale ) împrejurările în care a fost săvârşită fapta penală. În doctrină, având în vedere prevederile art. 129 din Codul de Procedură Penală şi practica în materie a organelor judiciare, au fost elaborate mai multe variante de definiţie pentru cercetarea la faţa locului. În continuare, vor fi prezentate definiţiile date în unele lucrări de Criminalistică – pe care le consider cele mai reprezentative – apărute în România. Astfel: „Cercetarea la faţa locului presupune perceperea nemijlocită, de către organul de urmărire penală sau instanţa de judecată, a locului unde s-a săvârşit fapta, a urmelor şi a altor mijloace de probă, spre a fi în măsură să desprindă o concluzie justă, cu privire la modul în care infracţiunea a fost comisă şi la identificarea făptuitorului1.” „Cercetarea la faţa locului reprezintă o activitate procedurală şi de tactică criminalistică, al cărei obiect îl constituie perceperea nemijlocită a locului unde s-a săvârşit infracţiunea, descoperirea, relevarea, fixarea, ridicarea şi examinarea urmelor şi a mijloacelor materiale de probă, precizarea poziţiei şi a stării acestora, având ca scop stabilirea naturii şi împrejurărilor comiterii faptei, precum şi a datelor necesare identificării făptuitorului2.” 1 L. Coman şi M. Constantinescu în Tratat practic de criminalistică vol. 1 pag 25, Serviciul Editorial al M.I. 1986 cu trimitere la V. Dongoroz şi alţii, Explicaţii teoretice ale Codului de Procedură Penală Român vol. I Editura Academiei Bucureşti 1975 pag. 293 2 V. Bercheşan, C. Pletea, Ion-Eugen Sandu în Tratat de Tactică Criminalistică, Edit. Carpaţi, Craiova 1992, pag. 26 1 „Cercetarea la faţa locului este una dintre activităţile procedurale şi de tactică criminalistică ale organului de urmărire penală, ce se realizează, de obicei, la începutul urmăririi penale, în scopul cunoaşterii nemijlocite a locului faptei, al descoperirii, fixării, şi ridicării urmelor create cu ocazia săvârşirii infracţiunii, precum şi pentru ascultarea martorilor, a victimelor sau chiar a făptuitorilor. Deci, prin cercetarea la faţa locului, organul de urmărire penală stabileşte împrejurările în care a fost comisă fapta, identifică pe făptuitor sau delimitează sfera persoanelor bănuite, adună, conservă, şi examinează, probele materiale descoperite3.” „Cercetarea la faţa locului reprezintă o activitate procedurală, al cărei obiect îl constituie percepţia nemijlocită, de către organele judiciare, a locului unde s-a săvârşit activitatea infracţională, descoperirea, fixarea şi ridicarea urmelor şi a mijloacelor materiale de probă, în vederea stabilirii naturii şi împrejurărilor comiterii infracţiunilor, a elementelor care să conducă la identificarea făptuitorului4.” „Cercetarea la faţa locului constituie un procedeu probator, având drept obiect obţinerea de date privind împrejurările în care a fost săvârşită fapta penală, descoperirea, fixarea şi ridicarea urmelor infracţiunii, precum şi stabilirea stării şi poziţiei mijloacelor materiale de probă5.” „Cercetarea la faţa locului este activitatea procedurală şi de tactică criminalistică, al cărei obiect îl constituie perceperea nemijlocită a locului unde s-a săvârşit o faptă de natură penală, căutarea, descoperirea, relevarea, fixarea, ridicarea şi examinarea mijloacelor de probă, inclusiv precizarea poziţiei şi stării acestora6.” Analizând definiţiile expuse, se poate constata că acestea se caracterizează prin aceea că debutează prin arătarea naturii activităţii, continuă prin descrierea aspectelor ce ţin de esenţa cercetării la faţa locului şi se încheie, în unele cazuri prin enunţarea scopului desfăşurării. Definiţia, pe care o propun, păstrează aceeaşi concepţie, renunţând însă, la enunţarea unui scop explicit şi propriu pentru activitatea de cercetare la faţa locului, considerând că, fiind o activitate efectuată în vederea administrării probelor în cadrul procesului penal, ea are ca scop, unul comun şi general cu alte activităţi desfăşurate de către organele judiciare şi care, în ultimă instanţă, nu poate fi decât scopul procesului penal. Consider că cercetarea la faţa locului este o activitate cu o natură complexă, procesuală şi de tactică criminalistică – care poate fi dispusă şi efectuată, atât de către de organele de anchetă cât şi de către instanţa de judecată – ce constă în descoperirea, 3 I. Mircea în Criminalistica, Edit. Lumina Lex 1999, pag 226, cu trimitere la C. Păloi – unele probleme privind cercetarea locului faptei în Probleme de medicină judiciară şi de criminalistică vol. 4, Edit. Medicală, Bucureşti 1965 pag 155 4 A. Ciopraga în Tratat de Tactică Criminalistică, Edit. Gama, Iaşi, 1996 pag 31 5 E. Stancu în Tratat de Criminalistică, Edit.Universul Juridic, Bucureşti 2002, pag. 307-308 6 V. Bercheşan în Cercetarea Penală, Edit Icar, Bucureşti, 2001, pag. 251 2 fixarea procesuală, ridicarea şi interpretarea naturii, stării şi poziţiei urmelor şi a mijloacelor materiale de probă, a legăturilor dintre acestea, precum, şi obţinerea de date privind numărul şi identitatea făptuitorilor, natura şi împrejurările în care a fost săvârşită fapta cercetată. Cercetarea la faţa locului nu trebuie privită simplist, aceasta, în opinia mea, este caracterizată de efectuarea unui complex de activităţi, desfăşurate cu profesionalism, pe mai multe planuri. Ţinând seama de o normală cerinţă de sistematizare, bazată, în primul rând, pe considerente de natură psiho-pedagogică, se poate spune că, activitatea de cercetare la faţa locului, se desfăşoară pe două planuri: ► Unul, cu un accentuat caracter tehnic, în care tehnicianul de la faţa locului, în principal cel criminalist, dar, şi medicul legist, şi alţi diferiţi specialişti, în funcţie de domeniul de activitate în care s-a săvârşit infracţiunea sau de natura locului cercetat, desfăşoară activităţi specifice, ce au ca scop descoperirea, relevarea, examinarea şi fixarea prin metode şi procedee tehnice, a tuturor schimbărilor din sistemul de referinţă cercetat, cauzate de săvârşirea infracţiunii. ► Altul, caracterizat de efectuarea de diferite activităţi, dintre care subliniez, cu caracter exemplificativ: identificarea şi ascultarea persoanelor vătămate, a martorilor oculari, a făptuitorilor, a altor persoane, care cunosc date despre împrejurările în care a fost săvârşită infracţiunea; efectuarea de percheziţii corporale asupra persoanelor găsite la locul săvârşirii infracţiunii; ridicarea de obiecte şi înscrisuri descoperite la faţa locului şi care prezintă importanţă pentru cercetare; interpretarea existenţei, naturii, stării, poziţiei, formei urmelor şi mijloacelor materiale de probă, împreună cu tehnicienii de la faţa locului; reconstituirea unor situaţii de fapt, existente înainte, în timpul şi după săvârşirea infracţiunii, de către ceilalţi membri ai echipei, pe care îi voi numi, în continuare, anchetatori şi care au calitatea de organe de urmărire penală. Trebuie subliniat, că toate cele arătate se desfăşoară în ideea stabilirii, încă de la începutul cercetărilor, a naturii şi a împrejurărilor comiterii faptei, precum şi stabilirea identităţii subiecţilor infracţiunii. Cu privire la noţiunea de „faţă a locului” apreciez, în acord cu doctrina de specialitate, care, deşi nuanţată din punct de vedere terminologic, acceptă că, pornindu-se de la prevederile art. 129 şi art. 30 alin. 4 din Codul de Procedură Penală şi ţinându-se seama de jurisprudenţa în materie, perimetrul sau locul avut în vedere în desfăşurarea activităţii de cercetare la faţa locului este acela în care s-a înfăptuit activitatea caracteristică elementului material al laturii obiective a infracţiunii, în care s-au produs consecinţele săvârşirii infracţiunii, precum şi locul în care se află obiectele ce constituie produsul infracţiunii, obiectele care au servit ca mijloace pentru săvârşirea infracţiunii ori au fost destinate pentru aceasta sau în care se păstrează, într-un fel sau altul urme ale săvârşirii infracţiunii. 3 Determinarea sferei de întindere a noţiunii de „faţă a locului” este deosebit de importantă deoarece, activitatea, în esenţa ei, este circumscrisă şi se desfăşoară în mod obiectiv într-un perimetru, care trebuie să fie clar determinat. Întrucât, aşa cum vom vedea pe parcursul analizei desfăşurării activităţii de cercetare la faţa locului, aceasta ar putea constitui un prilej pentru ca, în măsura în care este efectuată cu neprofesionalism, să apară unele abuzuri şi încălcări ale drepturilor şi libertăţilor garantate constituţional, se impune ca, organul judiciar, atunci când stabileşte natura şi scopurile activităţii ce urmează să o desfăşoare, să facă o analiză detaliată a condiţiilor şi a limitelor specifice, care circumscriu cercetarea la faţa locului. Apreciez că, aici este necesar să fie făcută o subliniere: pe fondul manifestării unei anumite ignoranţe din partea legiuitorului, în legătură cu inserarea, în cuprinsul Codului de Procedură Penală, a unei prevederi care să aibă ca obiect criterii mai clare, pe baza cărora organele judiciare să stabilească limitele perimetrului pe care se poate desfăşura cercetarea la faţa locului. Depăşind nivelul unor aprecieri, potrivit cu care, înţelesul noţiunilor de „faţă a locului” şi de „loc al săvârşirii infracţiunii” ar fi mai mult sau mai puţin identic7, delimitarea limitelor pe care se poate desfăşura activitatea de cercetare trebuie să răspundă, în primă instanţă, la două imperative: • Pe de o parte, suprafaţa de cercetat, din considerente de ordin practic, trebuie să fie cât mai vastă, astfel încât să se poată concluziona, atât de către organul judiciar cât şi de către persoanele interesate că, cel puţin sub acest aspect, au fost epuizate toate posibilităţile de cercetare. • Pe de altă parte, ţinându-se cont de garantarea drepturilor şi libertăţilor fundamentale – inviolabilitatea domiciliului fiind, în context, doar un exemplu – perimetrul de cercetat trebuie restrâns ori de câte ori s-ar putea aprecia că extinderea este abuzivă, fiind puse în pericol, în mod neîntemeiat, drepturile şi libertăţile fundamentale garantate persoanelor. În aceste condiţii, organul judiciar, ce conduce activitatea, va trebui, în condiţiile concrete ale fiecărui caz în parte, să discearnă asupra limitelor spaţiale ale cercetării la faţa locului, având pregătirea şi calitatea necesare pentru a stabili – în mod pertinent – unde se termină dreptul autorităţii judiciare şi începe abuzul de drept, repugnat de întreaga comunitate socială, unde servirea intereselor justiţiei devine doar un prilej pentru provocarea, şicanarea ori hărţuirea eminamente abuzivă a unor persoane. 7 N.A. – a se vedea, ca exemplu, opiniile exprimate de A. Ciopraga în op. cit. pag. 32, potrivit cu care cele două noţiuni nu se identifică întotdeauna deoarece „noţiunea de faţă a locului are un înţeles mai larg” şi de V. Bercheşan, C. Pletea, Ion Eugen Sandu în op. cit. pag. 27 care apreciază că legea procesuală penală nu precizează înţelesul noţiunii de „faţa locului”, deoarece, aceasta ar fi inutil în condiţiile în care, legiuitorul referindu-se la competenţa teritorială a organelor judiciare, defineşte noţiunea de “locul săvârşirii infracţiunii”. 4 2. Necesitatea efectuării activităţii de cercetare la faţa locului Cercetând problematica – în ultimă instanţă, care este raţiunea pentru care trebuie efectuată cercetarea la faţa locului ? – trebuie remarcat că, săvârşirea unei infracţiuni, ca de altfel orice activitate umană, produce transformări în mediul exterior, care se materializează, din punct de vedere criminalistic, în urme ale infracţiunii. Noţiunea de urmă trebuie acceptată, în sens larg, ca orice modificare materială, intervenită în mediul înconjurător, ca urmare a săvârşirii unei fapte de natură penală, incluzând, pe lângă urmele de contact, urmele materie şi, chiar consumarea infracţiunii sau modul de operare8. Potrivit normei juridice cadru, cuprinsă în art. 129 alin. 1 din Codul de Procedură Penală9, organele judiciare, analizând considerente ce ţin de utilitatea, necesitatea şi oportunitatea efectuării unei activităţi, pot decide să se deplaseze în cadrul sistemului de referinţă spaţial – unul sau mai multe – pe care se găsesc urmele şi mijloacele materiale de probă, unde se desfăşoară activitatea de cercetare la faţa locului în vederea10 : • examinării locului faptei şi fixării procesuale a celor descoperite; • căutarea, descoperirea, relevarea, fixarea, ridicarea, examinarea, şi interpretarea urmelor şi mijloacelor materiale de probă; • elaborarea şi verificarea de versiuni cu privire la natura infracţiunii comise, la numărul şi identitatea făptuitorilor, precum şi la aspecte ce ţin de loc, timp, natura activităţilor desfăşurate de făptuitori, metode şi mijloace folosite, mobil, scop, urmările survenite, ca rezultat al săvârşirii infracţiunilor; • stabilirea locurilor de unde se putea percepe, în total sau în parte, activitatea desfăşurată de către făptuitori; • identificarea martorilor oculari, a persoanelor vătămate, a altor persoane care cunosc date despre săvârşirea infracţiunii şi, în unele cazuri, chiar a făptuitorilor; • luarea unor măsuri de limitare a pagubelor, determinare a cauzelor, condiţiilor şi împrejurărilor ce au determinat sau favorizat săvârşirea infracţiunii şi a măsurilor de prevenire care se impun, atât în legătură cu fapta cât şi cu privire la apariţia de noi consecinţe11. 8 E. Stancu în Criminalistica – investigarea ştiinţifică a infracţiunilor, Edit. Actami Bucureşti 1999 vol. 1 pag. 32 şi 33 9 Cercetarea la faţa locului se efectuează atunci când este necesar să se facă constatări cu privire la situaţia locului săvârşirii infracţiunii, să se descopere şi să se fixeze urmele infracţiunii, să se stabilească poziţia şi starea mijloacelor materiale de probă şi împrejurările în care infracţiunea a fost săvârşită. 10 N.A. – cele ce urmează sunt aspecte desprinse din practica organelor judiciare în materia cercetării la faţa locului relevate ca atare, în integralitatea lor, sau fragmentar şi în doctrină; ca exemplu L. Coman şi M. Constantinescu op. cit. pag 26; V. Bercheşan, C. Pletea, Ion Eugen Sandu op. cit pag 29; E. Stancu op. cit. vol. 2 pag 8 şi 9. 11 Ca exemplu pentru modul în care este abordată problema sarcinilor cercetării la faţa locului îmi permit să prezint punctul de vedere prezentat de V. Lepăduşi şi S. Grejdinoiu în Consideraţii privind investigarea criminalistică a 5 Cercetarea la faţa locului este o activitate integrată în ancheta penală. Nefiind locul unde să poată fi analizate unele considerente, legate de managementul şi gestionarea anchetei, trebuie, totuşi, subliniat faptul că activitatea de cercetare la faţa locului, efectuată cu profesionalism, poate contribui, în mod fundamental, la lămurirea unor probleme12 pe care, în ansamblu, cercetarea uneia sau alteia, dintre infracţiuni, trebuie să le rezolve. Desigur, despre necesitatea efectuării cercetării la faţa locului, se pot spune mult mai multe, eu, în cadrul acestei secţiuni, pe care nu o doresc foarte extinsă ca volum, mă limitez în a arăta faptul că, această activitate trebuie efectuată, chiar şi în condiţiile în care primele date nu indică un mod de operare, ce prin natura sa, să impună, cu necesitate, apariţia unor urme, care să reclame căutarea, fixarea, ridicarea, analizarea şi interpretarea lor. Refuzul organului judiciar de a se deplasa la faţa locului din comoditate sau ignoranţă, lipseşte ancheta de una dintre cele mai valoroase activităţi, prin care pot fi cunoscute date importante, cu privire la infracţiunea cercetată. locului faptei – lucrare apărută sub egida Asociaţiei Criminaliştilor din România în 2004, pag 15. Astfel, în viziunea autorilor investigarea criminalistică a locului faptei are următoarele sarcini şi obiective: • perceperea directă, nemijlocită şi fixarea ambianţei locului faptei de către organele de urmărire penală sau instanţa dejucată; • descoperirea, fixarea şi examinarea, precum şi ridicarea urmelor, obiectelor-mijloace materiale de probă în vederea valorificării lor ulterioare în cadrul constatărilor şi expertizelor ce se vor dispune; • culegerea datelor necesare şi cunoaşterea împrejurărilor concrete pe baza cărora să se poată stabili cât mai operativ dacă s-a comis o infracţiune ori este vorba despre o faptă care nu atrage răspunderea penală a vreunei persoane ; •obţinerea primelor date cu privire la modul în care a acţionat făptuitorul (făptuitorii), cum a pătruns şi cum s-a retras din spaţiul numit loc al faptei; • determinarea locului de unde este posibil ca anumite persoane să perceapă acţiunile făptuitorului (făptuitorilor) sau numai o parte a acestora, obiectul cu care a acţionat , alte persoane care au legătură cu fapta; • adunarea unor date care privesc obiectul probaţiunii, iar în cazul săvârşirii unei fapte cu caracter penal, culegerea de date care pot defini elementele infracţiunii comise; • identificarea martorilor care vor putea furniza date despre împrejurările în care s-a comis fapta, despre persoana făptuitorilor şi, eventual, despre alţi participanţi – dacă se consideră necesar urmând a se proceda la audierea acestor martori; • examinarea şi interpretarea urmelor, a altor obiecte, mijloace materiale de probă, pentru ca, pe baza celor constatate, precum şi a împrejurărilor stabilite să se ia măsuri operative de efectuare a unor operaţiuni care nu suportă amânare: urmărirea şi prinderea infractorilor, percheziţii, ridicări de obiecte şi înscrisuri. 12 N.A. – unele probleme pot fi lămurite numai prin efectuarea cercetării la faţa locului 6 3. Trăsăturile caracteristice ale activităţii de cercetare la faţa locului Trăsăturile caracteristice ale activităţii de cercetare la faţa locului sunt de natură a particulariza şi diferenţia această activitate de alte activităţi, efectuate de organele judiciare. Astfel, în opinia mea, caracteristic pentru cercetarea la faţa locului este faptul că, aceasta se constituie într-o activitate iniţială, urgentă, obligatorie şi, ca regulă, irepetabilă13. Cercetarea la faţa locului este o activitate iniţială deoarece, efectuată în cadrul urmăririi penale, se situează la începutul anchetei, cu ea începe, ea constituie debutul cercetării infracţiunilor ce, prin natura lor, fac necesară activitatea. Urgenţa, cu care se impune a fi efectuată cercetarea la faţa locului, este determinată de pericolul modificării stării şi poziţiei urmelor şi mijloacelor materiale de probă, de posibilitatea dispariţiei sau distrugerii acestora, cu efecte deosebite, ce implică interpretări eronate ale stărilor de fapt, îngreunarea gestionării activităţii şi, în plan general, a întregii anchete. Obligativitatea efectuării cercetării la faţa locului este impusă de însăşi raţiunea anchetei penale; perceperea nemijlocită a locului săvârşirii infracţiunii, descoperirea şi interpretarea urmelor şi a mijloacelor materiale de probă, etc, nu pot fi realizate prin alte activităţi, iar organele judiciare nu pot sta în expeditivă, ele trebuind să manifeste un rol activ, să intervină specializat, atât în considerarea sarcinilor, pe care le au ca organe calificate ale statului, cât şi în considerarea persoanelor interesate în cauză – efectuarea acestei activităţi în mod superficial, ignorând cerinţele de ordin tactic, regulile de descoperire, relevare, ridicare, etc, putând conduce, în cele din urmă, la prejudicierea gravă a intereselor persoanelor, la erori judiciare. Cercetarea la faţa locului este o activitate ce, ca regulă, nu poate fi repetată, datorită intervenţiei echipei de cercetare în starea iniţială a locului de cercetat, ce suferă, astfel, modificări – cu ocazia unei noi cercetări la faţa locului, descoperindu-se, în primul rând, urmele echipei care a efectuat prima activitate şi numai întâmplător urme care să intereseze cercetarea şi care să nu fi fost viciate. Ca excepţie, în condiţii generate de efectuarea activităţii în mod incomplet, datorită unor condiţii meteo improprii, datorită neincluderii, în cadrul locului de cercetat, a tuturor porţiunilor de teren pe care este posibil să se găsească urme, de natură a interesa 13 Pentru identitate de opinii a se vedea V. Bercheşan, C. Pletea, Ion Eugen Sandu op. cit. pag. 30 şi 31; A. Ciopraga op. cit pag. 33 şi 34 7 ancheta sau din alte cauze, care să nu impieteze în mod fundamental asupra locului de cercetat, cercetarea la faţa locului poate fi repetată. Cele arătate au fost expuse în ipoteza efectuării cercetării la faţa locului, în cadrul urmăririi penale, aşa cum prevede Codul de Procedură Penală14. Considerăm că, aici, trebuie expuse unele observaţii, legate de momentul când se efectuează activitatea de cercetare la faţa locului. În considerarea trăsăturilor caracteristice arătate, activitatea de cercetare la faţa locului se efectuează înaintea altor activităţi, cât mai urgent posibil. Se pune, aici, întrebarea, dacă în fiecare caz în parte, efectuarea cercetării la faţa locului are loc în momentul în care sunt respectate condiţiile formale impuse de lege, în legătură cu existenţa unui proces penal în desfăşurare. Procesul penal începe o dată cu începerea urmăririi penale, printr-un act de dispoziţie procesuală, emis de către organul de urmărire penală competent. Pentru aceasta, organul judiciar trebuie să verifice dacă în cauză nu este aplicabil vreunul dintre cazurile de împiedicare a punerii în mişcare a acţiunii penale, prevăzute la art. 10, din Codul de Procedură Penală15. Verificarea are la bază informaţiile, obţinute din cuprinsul actului de sesizare sau din actele, prin care se materializează rezultatele efectuării actelor premergătoare, prevăzute de art. 224 din Codul de Procedură Penală. În cazul săvârşirii unor infracţiuni de rezultat, cum sunt cele îndreptate împotriva persoanelor sau bunurilor, situaţie în care apar cu necesitate urme ale acţiunilor efectuate de către făptuitori şi de către persoanele vătămate, pentru verificarea necesităţii dispunerii începerii urmăririi penale, poate fi efectuată cercetarea la faţa locului ca act premergător ? Este adevărat că legea procesual penală defineşte actele premergătoare ca activităţi destinate a fi efectuate în scopul obţinerii de informaţii, în vederea dispunerii începerii ori neînceperii urmăririi penale16. Mai mult, observând că, atât cercetarea la faţa locului cât şi actele premergătoare se materializează, în principal, prin procese-verbale, ce constituie mijloc de probă; şi într-un caz şi în celălalt17, s-ar putea aprecia că, în practică, din considerente de operativitate, nu trebuie acordată prea mare importanţă aspectelor legate de începerea urmăririi penale. Apreciez că, deoarece activitatea de cercetare la faţa locului, prin natura sa şi locul de efectuare, poate aduce atingere intereselor legitime, drepturilor fundamentale şi libertăţilor garantate persoanelor, aceasta poate fi efectuată numai în cadrul unui proces penal început. Ca act premergător, se poate verifica sesizarea, se pot lua unele măsuri cu caracter urgent, însă nu se poate desfăşura activitatea, ca atare. 14 Art. 129 din Codul de Procedură Penală 15 Art. 228 alin.1 din Codul de Procedură Penală 16 Art. 224 din Codul de Procedură Penală 17 Art.131, respectiv art. 224 alin2 din Codul de Procedură Penală 8 În situaţia cercetării la faţa locului, efectuată de către instanţa de judecată, lucrurile stau, oarecum, diferit. Activitatea se efectuează cu citarea părţilor şi în prezenţa procurorului, atunci când participarea acestuia la judecată este obligatorie. Sunt de acord cu cea mai mare parte a doctrinei18 ce subliniază situaţia de fapt, caracterizată prin aceea că, activitatea de cercetare la faţa locului, efectuată de către instanţa de judecată, nu are nici întinderea şi nici profunzimea celei efectuate de către organele de urmărire penală, însă, semnificaţia ei este la fel de mare, instanţa având posibilitatea să ia contact direct cu locul unde s-a comis infracţiunea, să observe şi să aprecieze, în cunoştinţă de cauză, rezultatele cercetării anterioare, efectuate de către organele de urmărire penală. 18 N.A. – în acelaşi sens a se vedea şi E. Stancu op. cit. pag 8 9 4. Măsuri ce se impun a fi luate de către persoanele sosite primele la faţa locului O dată cu sesizarea desfăşurării unei activităţi de natură infracţională sau a rezultatelor unei astfel de activităţi, primele persoane ajunse la faţa locului sunt, de regulă, agenţi ai poliţiei sau ai jandarmeriei aflaţi în executarea sarcinilor de serviciu specifice. În multe cazuri, datorită situării locului săvârşirii infracţiunii sau datorită altor împrejurări, primii ce vin în contact cu locul faptei19 sunt alte organe sau persoane, precum reprezentanţi ai persoanelor juridice de drept privat, membri de familie, diferite categorii de reprezentanţi ai autorităţii publice, etc. Datorită urgenţei cu care este necesar să se acţioneze, persoanele ajunse primele la locul săvârşirii unei infracţiuni, până la prezentarea agenţilor de poliţie sau ai jandarmeriei, precum şi aceştia, până la ajungerea echipei competente să efectueze cercetarea la faţa locului, trebuie să efectueze unele activităţi urgente, impuse atât din considerente de ordin umanitar – salvarea victimelor unor infracţiuni săvârşite cu violenţă – cât şi de raţiuni ce ţin de limitarea efectelor săvârşirii infracţiunii sau de necesitatea de a păstra nemodificat aspectul locului ori de nevoia de a identifica toate sursele, ce ar putea oferi informaţii cu privire la infracţiunea săvârşită sau la autorul acesteia. În aceste condiţii, activităţile urgente ce trebuie efectuate de către persoanele ajunse primele la faţa locului, pot fi grupate astfel: activităţi destinate salvării victimelor şi acordării primului ajutor medical; activităţi ce au ca scop conservarea locului ce urmează a fi cercetat; activităţi ce urmăresc identificarea martorilor oculari şi a persoanelor suspecte, prinderea şi reţinerea făptuitorilor; încunoştinţarea organului competent a efectua cercetarea la faţa locului. 4.1. Activităţi destinate salvării victimelor şi acordării primului ajutor medical În situaţia în care activitatea infracţională a avut ca rezultat vătămarea sănătăţii corporale a persoanelor, salvarea vieţii victimelor şi acordarea primelor îngrijiri medicale sunt activităţi prioritare, ce trebuie efectuate, chiar şi în condiţiile în care este posibilă modificarea aspectului iniţial al locului faptei, deoarece viaţa, sănătatea şi integritatea corporală ale persoanei reprezintă valori sociale fundamentale, ce pot justifica trecerea în plan secundar a intereselor, legate de identificarea şi prinderea făptuitorului, recuperarea prejudiciilor de natură materială, etc. 19 N.A. – aspect subliniat şi de către A. Ciopraga în op. cit. pag 43 10 Analizându-se gravitatea stării victimelor, paralel cu anunţarea echipajelor de intervenţie rapidă ale salvării de tip SMURD, se va solicita ajutorul unor persoane calificate în domeniul medical, ce pot fi găsite în aproprierea locului săvârşirii infracţiunii. Nu se va permite intervenţia unor persoane care, deşi animate de cele mai bune intenţii, datorită lipsei cunoştinţelor medicale, pot provoca agravarea leziunilor. O dată cu ajungerea la faţa locului a echipajelor de intervenţie rapidă, se va evalua starea victimelor, urmând să se decidă cu privire la deplasarea de urgenţă a victimelor, la cele mai apropriate spitale, pentru intervenţiile necesare, în vederea stabilizării stării de sănătate a victimelor. Cei ajunşi primii la faţa locului, în situaţii deosebite, pot decide cu privire la transportul de urgenţă al victimelor la spital, folosindu-se autovehicule personale sau alte vehicule în trafic, în ideea scurtării timpului până la intervenţia medicală. De subliniat, aici, necesitatea ca această hotărâre să se ia numai atunci când, intervenţia echipajelor de intervenţie rapidă, dotate cu echipamente pentru resuscitare şi prime îngrijiri, întârzie nepermis de mult sau nu este posibilă, din diferite motive. În practică, au apărut multe probleme, legate de transportul victimelor la spitale cu alte mijloace, decât cele specializate. Astfel, au existat refuzuri manifeste, din partea unor conducători auto, de a prelua victime, ajungându-se, în unele situaţii, chiar, la abandonarea victimelor fără ajutor pe drumul către spital sau la spital, fără a oferi personalului medical de serviciu nici o explicaţie; s-a agravat starea victimelor, datorită poziţiei inadecvate în care au fost transportate, manevrelor bruşte, efectuate de către conducătorii auto; autovehiculele ce transportau victimele, aflate în stare gravă, datorită grabei, lipsei de experienţă a conducătorilor auto în momente critice, etc, au fost implicate în evenimente rutiere, soldate cu noi victime şi pagube materiale. În orice condiţii, înainte de a fi ridicată victima, de a i se schimba poziţia, persoanele, ajunse primele la faţa locului, trebuie să noteze şi să marcheze locul şi poziţia în care se afla aceasta, în momentul sosirii lor la faţa locului, starea obiectelor de îmbrăcăminte, leziunile de pe suprafaţa corpului, eventualele declaraţii ale victimelor. Personalul sanitar, ce intervine pentru salvarea victimelor, nu va proceda la dezinfectarea hainelor victimei, va lua măsuri pentru conservarea materiilor străine aflate pe corpul victimei – praf, fire de păr, diferite secreţii, depozitul subunghial, etc. – va facilita, în funcţie de evoluţia stării de sănătate a victimelor, ascultarea acestora, de către organele judiciare competente, urmând să colaboreze, în mod adecvat, cu organele judiciare, pentru lămurirea tuturor împrejurărilor legate de cauză, până la dispunerea şi efectuarea constatărilor sau expertizelor medico-legale. Cei implicaţi, agenţi de poliţie sau alte persoane, trebuie să manifeste toată diligenţa, astfel încât salvarea vieţii sau integrităţii victimelor să nu compromită cercetările organelor judiciare competente, mai mult, o dată cu sosirea echipei de 11 cercetare la faţa locului, trebuie să comunice cele constatate, activităţile efectuate, rezultatele obţinute şi modificările cauzate locului de cercetat. 4.2. Activităţi ce au ca scop conservarea locului ce urmează a fi cercetat Persoanele, ajunse primele la faţa locului, se vor preocupa, în ordinea priorităţilor, de paza locului săvârşirii infracţiunii, de protejarea şi conservarea urmelor şi mijloacelor materiale de probă, activitatea de cercetare la faţa locului depinzând, într-o măsură importantă, de modul în care a fost păstrată configuraţia iniţială a locului faptei, de starea urmelor şi mijloacelor de probă, create ca urmare a săvârşirii infracţiunii. Doctrina acceptă că, ulterior săvârşirii infracţiunii, locul pe care urmează să se efectueze cercetarea la faţa locului, până la sosirea echipei, este supus unor degradări provocate de intervenţia a două categorii de factori: unul de natură obiectivă, altul de natură subiectivă20. Factorii de natură obiectivă, care pot acţiona asupra locului săvârşirii infracţiunii, degradând sau distrugând urmele, sunt condiţiile atmosferice – ploaie, ninsoare, vânt puternic, etc. – şi natura unor categorii de urme – cum sunt cele de miros – existenţa sau posibilitatea de exploatare a acestora fiind condiţionate de factorul timp. Desigur, nu se poate pune problema anihilării acţiunii factorilor descrişi asupra urmelor, însă, până la sosirea echipei, ca, de altfel, şi pe timpul desfăşurării cercetării la faţa locului, acţiunea acestor factori poate fi diminuată prin folosirea mijloacelor tehnico-criminalistice sau prin acoperirea ori folosirea, în mod adecvat, a unor mijloace improvizate. În cazul urmelor condiţionate, în mod fundamental, de factorul timp, se impune ca, primii ajunşi la faţa locului, să le reţină caracteristicile, urmând ca, ulterior, pe parcursul cercetării, observaţiile acestor persoane să fie coroborate cu descoperirile echipei. Factorii de natură subiectivă pot influenţa locul săvârşirii unei infracţiuni sunt circumscrişi, în mod esenţial, acţiunii oamenilor. Astfel, avem de-a face cu acţiunea „valului de curioşi” – în principiu, persoane neinteresate, atrase la locul săvârşirii infracţiunii, în mod instinctual, de ineditul şi spectaculozitatea situaţiei; cu acţiunea persoanelor interesate – făptuitori sau apropriaţi ai acestora, interesaţi în distrugerea de urme sau/şi în crearea de urme, în mod artificial, pentru îngreunarea cercetărilor; cu acţiunea unor persoane care au calităţi oficiale – superiori din Ministerul Administraţiei şi Internelor, Ministerul de Justiţie, alte autorităţi publice – cărora opinia publică, datorită calităţii pe care o au, le cere să ia măsuri, să dea explicaţii, 20 N.A. – în acest sens a se vedea şi A. Ciopraga op. cit. pag 46; V Bercheşan, C. Pletea, Ion Eugen Sandu op. cit. pag. 32; V. Bercheşan op. cit. pag. 256 12 „să facă ceva”. Mecanismul, ce determină implicarea unor persoane, din afara echipei competente în cercetarea la faţa locului, este complex, fiind condiţionat de factori ce ţin de psihologia persoanei, de dorinţa de informare, de interesul mass-mediei. Indiferent de particularităţile situaţiei, persoanele aflate la faţa locului trebuie să depună toată diligenţa, pentru ca echipa de cercetare să poată efectua activitatea în condiţii cât mai bune. 4.3. Activităţi ce urmăresc identificarea martorilor oculari şi a persoanelor suspecte. Prinderea şi reţinerea făptuitorilor. Persoanele ajunse primele la faţa locului, pe lângă cele arătate, trebuie să identifice acele persoane, care au perceput, prin propriile simţuri, întreaga activitate infracţională sau fragmente ale acesteia. Se vor reţine datele de identificare ale acestora – nume, prenume, domiciliu, loc de muncă, etc. – şi se vor lua măsuri, pentru a se împiedica influenţarea lor de către persoane interesate ori, chiar, de a se influenţa între ele, cunoscută fiind tendinţa unor persoane de a-şi impune opinia, ca o manifestare a personalităţii. Agenţii de poliţie, ca de altfel, şi celelalte persoane prezente la faţa locului, trebuie să se abţină de la a face constatări cu privire la natura faptei săvârşite, de a-şi exprima convingerile cu privire la cei vinovaţi, la modul cum a fost săvârşită infracţiunea, la modul cum ar trebui făcute declaraţiile, cum vor fi pedepsiţi făptuitorii, cum se va desfăşura ancheta în continuare, etc. Pe lângă martorii oculari, trebuie acordată atenţie şi persoanelor care, deşi nu au perceput activitatea infracţională, au perceput stări de fapt, ce interesează cercetarea la faţa locului – au descoperit cadavrul, au descoperit instrumente folosite sau obiecte obţinute prin săvârşirea infracţiunii, etc. De asemenea, la faţa locului, vor trebui să rămână şi persoanele care au participat la activităţile urgente – cum ar fi salvarea victimelor – sau au pătruns, într-un fel sau altul, în locul faptei, producând urme sau modificări ale acestuia. De asemenea, este posibil ca, printre persoanele rămase la faţa locului, după săvârşirea infracţiunii, de multe ori în număr mare, să fie şi făptuitorul, care, conştient de inutilitatea opunerii unei rezistenţe sau încercări de a se ascunde, nu părăseşte locul faptei sau, în unele cazuri, a fost reuşită imobilizarea sa de către martorii oculari ori de către alte persoane. Într-o asemenea ipoteză, este necesară, pe lângă identificarea făptuitorului, luarea unor măsuri, care să aibă ca rezultat evitarea oricărei încercări de a fugi, din partea acestuia şi izolarea sa, în vederea feririi de manifestările – posibil violente – ale opiniei publice, influenţate negativ de modul de 13 săvârşire a infracţiunii sau/şi de urmările acesteia, în multe cazuri, ajungându-se la o furie generalizată. În situaţia în care făptuitorul a părăsit locul săvârşirii infracţiunii, iar semnalmentele sale au fost reţinute de către martorii oculari sau/şi de către persoana vătămată, se vor lua măsuri operative de căutare, dare în urmărire şi comunicarea semnalmentelor la unităţile de poliţie, pe teritoriul de competenţă al cărora se presupune că s-ar ascunde sau s-ar deplasa, în vederea ascunderii. Indiferent dacă făptuitorul a fost identificat şi reţinut la faţa locului sau după desfăşurarea unor operaţiuni de căutare, agenţii de poliţie21 vor supune unui examen minuţios corpul şi îmbrăcămintea acestuia, în vederea descoperirii de urme sau obiecte de natură compromiţătoare – obiecte care au rezultat din săvârşirea infracţiunii, obiecte folosite sau destinate să fie folosite la săvârşirea infracţiunii, etc. Întrucât, cu ocazia efectuării acestor activităţi, în principiu, contactul nemijlocit între persoane este inevitabil, trebuie acordată atenţie şi manifestată toată diligenţa, pentru evitarea situaţiilor în care este pusă în pericol sănătatea, integritatea corporală sau chiar viaţa persoanelor, cunoscut fiind că, adesea, persoanele implicate, într-un fel sau altul, în săvârşirea de infracţiuni, se manifestă violent, adesea sfidează agenţii de poliţie, bruschează martorii, încearcă să impună anumite puncte de vedere, desfăşoară diferite acţiuni, de natură a crea dezordine şi a compromite cercetările. 4.4. Anunţarea organului judiciar competent a efectua cercetarea la faţa locului. Persoanele ajunse primele la faţa locului, indiferent de calitatea lor, au obligaţia de a anunţa organul judiciar competent să efectueze cercetarea, cu privire la natura faptei săvârşite, situaţia persoanei vătămate, întinderea suprafeţei de teren pe care sunt întinse urmele şi mijloacele materiale de probă, natura acestora, făptuitori, alte date, ce au legătură cu săvârşirea infracţiunii. Numai în aceste condiţii, organul judiciar, competent să efectueze cercetarea la faţa locului, va fi în măsură să aprecieze numărul şi calificarea specialiştilor ce vor participa, mijloacele tehnico-ştiinţifice, necesare pentru asigurarea desfăşurării în bune condiţii a activităţii. Dacă organul sesizat constată că nu este competent a efectua cercetarea, acesta nu va refuza primirea sesizării, ci, va lua măsuri pentru ca sesizarea să ajungă la organul competent22. 21 N.A. – folosind adesea termenul de agenţi de poliţie trebuie să precizez că nu am în vedere gradul profesional ci fac referire la toţi poliţiştii implicaţi în activitatea de cercetare al faţa locului ori în activităţile conexe acesteia, indiferent de gradele profesionale pe care le au aceştia. 22 Art. 210 din Codul de Procedură Penală 14 Pentru a se evita încălcarea prevederilor imperative ale legii procesual penale în materia competenţei şi, implicit, nulitatea actelor încheiate de către organele necompetente, trebuie făcute câteva sublinieri, în legătură cu activităţile ce pot fi desfăşurate de alte organe decât cele competente, în legătură cu cercetarea la faţa locului. Înainte de toate, trebuie subliniat că primele măsuri, ce au făcut obiectul acestei secţiuni, pot fi efectuate, fără să se pună problema competenţei. Raţiunea acestei situaţii este simplă: urgenţa şi faptul că nu se intră în fondul activităţii de cercetare justifică desfăşurarea acestui tip de activităţi, de către organe judiciare necompetente să efectueze cercetării infracţiunii, ca atare – aşa cum am arătat în debutul secţiunii – primele activităţi pot fi efectuate chiar şi de unele persoane care nu au calitatea de organe judiciare. De asemenea, activităţile urgente, care nu suferă amânare – ridicarea unor urme sau a unor mijloace materiale de probă, ascultarea persoanei vătămate, aflate în stare gravă, etc. – a căror neefectuare urgentă ar putea conduce la îngreunarea ori compromiterea cercetării, pot fi efectuate de către organele judiciare necompetente. Este recomandabil ca încunoştinţarea organelor judiciare competente să se facă paralel cu efectuarea celorlalte activităţi urgente, astfel încât, sosirea echipei şi desfăşurarea efectivă a cercetării la faţa locului să se facă într-un timp cât mai scurt după săvârşirea infracţiunii. În încheierea acestei secţiuni, apreciez oportun să subliniez importanţa efectuării activităţilor urgente, de către persoanele sosite primele la faţa locului, cu maximă diligenţă, de rezultatele lor depinzând, în mare măsură, atât desfăşurarea activităţii de cercetare la faţa locului, cât şi activităţile de anchetă ce urmează a se desfăşura. 15 5. Pregătirea în vederea cercetării la faţa locului. În condiţiile specifice cercetării la faţa locului, pregătirea activităţii presupune parcurgerea a două etape. Astfel, este necesară desfăşurarea unor activităţi până la deplasarea la faţa locului, urmând ca pregătirea să fie definitivată odată cu sosirea echipei la locul faptei. Vorbind despre cele două etape, s-ar putea crede că activităţile pregătitoare, ca excepţie, nu ar avea un caracter unitar. Consider necesar să subliniez că activităţile pregătitoare au fost grupate în două entităţi, din raţiuni ce ţin de particularităţile fiecăreia dintre ele şi de o anumită ordine cronologică, în care acestea se desfăşoară. Privită în ansamblu, pregătirea cercetării la faţa locului are un caracter unitar, fiecare dintre activităţi succedându-se într-o ordine logico-operativă, de modul în care se realizează şi rezultatele uneia depinzând caracteristicile celei ce va urma. Mai mult, activităţile pregătitoare trebuie să aibă la bază o concepţie care să integreze fiecare segment în efortul organizatoric general, menit să asigure desfăşurarea cercetării la faţa locului în cele mai bune condiţii. 5.1. Activităţi pregătitoare, care se efectuează până la deplasarea la faţa locului. 5.1.1. Primirea, consemnarea şi verificarea sesizării Conform legii procesual penale23, organele judiciare se sesizează despre săvârşirea unei infracţiuni prin: plângere, denunţ sau din oficiu. Indiferent de forma pe care o poate îmbrăca sesizarea24 sau de persoana care o face, este necesar să se depună toată diligenţa, pentru obţinerea cât mai multor date despre natura faptei, locul şi timpul când a fost săvârşită. Practic, pentru evitarea situaţiilor de formare a echipei într-o componenţă necorespunzătoare, deplasărilor inutile, la adrese greşite sau fictive, organul judiciar, pe lângă identificarea persoanei care a făcut plângerea sau denunţul, va căuta să afle, din surse cât mai sigure şi demne de încredere25, ce anume infracţiune, unde şi când a fost comisă, numărul victimelor, volumul şi natura pagubelor cauzate, dacă făptuitorul se cunoaşte sau nu, a fost reţinut de către opinia publică sau de către poliţiştii care au ajuns primii la faţa locului. În mod evident, de rapiditatea cu care se obţin aceste informaţii depind modul de constituire şi, implicit, 23 Art. 221 din Codul de Procedură Penală 24 N.A. – în scris sau oral, de la persoana vătămată, o persoană care a aflat despre săvârşirea unei infracţiuni sau de la un funcţionar ce face din cadrul organelor judiciare. 25 În acelaşi sens şi I. Mircea op. cit. pag. 227 16 componenţa echipei de cercetare, deplasarea cu rapiditate la faţa locului şi efectuarea în bune condiţii a activităţii de cercetare la faţa locului. 5.1.2. Pregătirea echipei, asigurarea prezenţei altor persoane, a căror participare este necesară Natura, diversitatea împrejurărilor ce caracterizează săvârşirea unei infracţiuni, multitudinea şi complexitatea aspectelor ce se impun a fi lămurite cu ocazia investigării, atribuie cercetării la faţa locului caracterul unei activităţi de echipă. Desfăşurarea activităţii presupune participarea unei echipe cu o componenţă echilibrată, în care să fie asigurată, atât componenta procedurală cât şi componenta operativă. Cercetarea la faţa locului, ca activitate procedurală, este condusă de o persoană, care are calitatea de organ judiciar – şeful echipei va fi un poliţist sau un procuror, în funcţie de competenţa materială de cercetare a infracţiunii, ce s-a săvârşit. În ceea ce priveşte componenţa echipei, trebuie subliniat că au trecut mai bine de 30 de ani, de când doctrina de specialitate a cunoscut şi a asimilat termenul de echipă complexă de cercetare la faţa locului26. În opinia mea, echipa, în funcţie de particularităţile fiecărui caz în parte, va cuprinde o grupă de specialişti, ce vor asigura partea cu caracter tehnic a activităţii – căutarea, revelarea, fixarea, ridicarea, examinarea la faţa locului a cadavrului (dacă este necesar), a urmelor şi mijloacelor de probă – şi o grupă de anchetatori, ce, prin desfăşurarea unor activităţi specifice, concură la realizarea scopului activităţii27. Conlucrarea, între cele două componente ale echipei de cercetare, este necesar să tindă către perfecţiune, practica demonstrând că, efectiv, activităţile se completează reciproc, rezultatele uneia determinând efectuarea alteia, până în momentul epuizării tuturor posibilităţilor. Exemplificând, se poate arăta că, bunăoară, descoperirea unor categorii de urme, cum sunt cele caracteristice cărării de urme, determină orientarea activităţilor anchetatorilor spre identificarea şi ascultarea de martori oculari, pe traseul parcurs de persoanele implicate în săvârşirea infracţiunii. Continuând exemplificarea, în sens invers, se poate întâmpla ca, o dată audiate persoanele vătămate, martorii oculari sau alte persoane ce cunosc date despre săvârşirea infracţiunii, să se obţină date cu privire 26 Ca punct de reper a se vedea C. Păloi – Unele probleme privind cercetarea locului faptei – în „Probleme de medicină legală şi criminalistică”; Tratatul practic de criminalistică apărut în Editura Ministerului de Interne; Culegerea de referate „Şcoala românească de criminalistică” 27 N.A. – folosind termenul de grupă, trebuie subliniat că numărul de specialişti şi de anchetatori variază de la caz la caz în funcţie de natura infracţiunii, amploarea locului de cercetat, consecinţele săvârşirii infracţiunii în mediul social, etc, putându-se accepta, în cazul infracţiunilor „mărunte” ca numărul să se reducă la un singur tehnician şi la un singur anchetator, existând cazuri în practică, situaţie ce trebuie dezavuată pentru ignoranţa ei, când membrii echipei nu conlucrează efectuând activitatea pe porţiuni, uneori chiar la distanţe, în timp, de nepermis 17 la împrejurări de fapt, caracterizate de crearea, cu necesitate, a unor categorii de urme. De subliniat, aici, că depăşind orice viziune simplistă asupra modului de acţiune şi de conlucrare între cele două componente – fundamentale, de altfel – ale echipei de cercetare, trebuie observat că, interpretarea rezultatelor obţinute trebuie să beneficieze de aportul tuturor, rezultatul constituindu-se într-un tot integrator, ce ţine cont de fiecare amănunt descoperit, indiferent daca acesta se constituie într-un fragment de urmă ori într-o declaraţie a unui martor ocular. Din rândul specialiştilor de la faţa locului, vor face parte, în funcţie de natura infracţiunii şi a locului de cercetat, tehnicieni criminalişti, medici legişti, personal cu câini de urmărire, tehnicieni auto, specialişti în probleme de protecţia muncii, specialişti din diferite alte domenii, care pot concura la buna desfăşurare a activităţii. În ceea ce îi priveşte pe anchetatori, nu se poate vorbi despre o anumită specializare a acestora, fiind organe judiciare, ei sunt abilitaţi să efectueze orice activitate de anchetă, nefiind exclus ca, în funcţie de vârstă, starea sau alte particularităţi ale persoanelor, ce intră în aria de investigare, să fie preferat unul sau altul dintre anchetatori. În situaţia în care făptuitorul a fost prins şi imobilizat la faţa locului sau dacă persoanele interesate o cer, la desfăşurarea cercetării la faţa locului pot participa şi avocaţi din oficiu sau aleşi, după caz. De asemenea, potrivit dispoziţiilor legale, la activitate, este necesară prezenţa a doi martori asistenţi. Apreciez că28, asigurarea participării acestor persoane, trebuie să se facă înainte de ajungerea la faţa locului, evitându-se, astfel, irosirea de timp, posibilitatea folosirii unor martori oculari sau a unor persoane interesate în obstrucţionare cercetărilor, cu interese în cauză, etc. În condiţiile unei fireşti transparenţe şi comunicări cu societatea civilă şi mass-media29 devine oportună prezenţa la faţa locului a unei persoane specializate în P.R.30 care să se constituie într-o veritabilă punte de comunicare între organul judiciar şi publicul larg. Şeful echipei nu se poate concentra şi este greu să manifeste diligenţa necesară pentru a da explicaţiile necesare, el trebuie să conducă echipa, nu să piardă timp operativ pentru a da relaţii cu privire la ceea ce s-a întâmplat, ce activităţi se desfăşoară şi care sunt rezultatele. De remarcat că gestionarea problemei este importantă o reacţie negativă din partea mediului putând afecta buna desfăşurare a activităţii de cercetare la faţa locului. 28 N.A. – în acelaşi sens V. Becheşan, C. Pletea, I.E. Sandu op. cit. pag. 37 29 N.A. – este normal să se respecte dreptul cetăţenilor la informare cu unele limite impuse pentru obţinerea de rezultate valoroase pentru anchetă prin desfăşurarea unor activităţi cu privire la a căror desfăşurare trebuie păstrat un caracter inopinat, lipsa unei discreţii necesare putând conduce la eşecul atât al activităţii cât şi al întregii anchete 30 N.A. – public relations 18 5.1.3. Pregătirea mijloacelor tehnico-ştiinţifice criminalistice Întrucât cercetarea la faţa locului are o importantă componentă tehnică, în cadrul pregătirii, o atenţie deosebită trebuie acordată mijloacelor tehnico-ştiinţifice ce vor fi folosite la faţa locului. Odată cu dezvoltarea tehnologică, s-a constatat şi perfecţionarea dotărilor necesare desfăşurării activităţii membrilor echipei deplasaţi la faţa locului, în sensul diversificării metodelor şi mijloacelor destinate lucrului în teren. Indiferent de simplitatea sau complexitatea lor mijloacele tehnico-ştiinţifice criminalistice trebuie să răspundă unor cerinţe printre care importante apreciez a fi următoarele31: ∗ să răspundă exact activităţilor care se anticipează că se vor desfăşura la faţa locului; ∗ să poată fi manevrate rapid şi cu uşurinţă; ∗ să permită exploatarea cu maximă acurateţe a urmelor investigate; ∗ să permită aplicarea unor procedee de lucru sigure; ∗ să nu afecteze ori să contamineze urmele prin desfăşurarea operaţiilor specifice de căutare, descoperire, revelare, fixare, ridicare sau ambalare; ∗ să asigure conservarea adecvată a urmelor; ∗ să asigure independenţa tehnică a operaţiunilor în condiţii de teren; ∗ materialele consumabile să poată fi completate uşor pentru ciclurile de lucru următoare; ∗ să conţină instrucţiuni clare de lucru; ∗ să aibă un preţ rezonabil; ∗ să răspundă exigenţelor impuse de legislaţie; ∗ să corespundă standardelor de calitate în domeniu. Fără a prezenta exhaustiv problematica, vor fi avute în vedere: • Trusele criminalistice – trusa criminalistică universală, cu instrumentarul complet; trusa fotografică, cu aparate operative şi materiale fotosensibile, inclusiv dispozitive de iluminare adecvate împrejurărilor; truse criminalistice specializate, pentru identificarea substanţelor stupefiante, pentru urme biologice, pentru cercetarea incendiilor şi exploziilor, accidentelor de circulaţie sau de muncă, etc. • Aparatură pentru înregistrări de sunet şi imagine la faţa locului; • Aparatură diversă de detecţie – detectoare de metale, detectoare de cadavre, detectoare de substanţe explozive şi de substanţe radioactive, aparatură de 31 Pentru detalii a se vedea şi L. Petrică – Materiale şi truse criminalistice moderne destinate investigării locului faptei, în Investigarea Criminalistică a Locului Faptei, lucrare apărută sub egida Asociaţiei Criminaliştilor din România, 2004, pag. 194 19 căutare şi examinare în radiaţii invizibile, aparatură ce foloseşte laserul, diferenţele termice sau radiaţiile nucleare, etc. • Mijloace tehnice de identificare a persoanelor după semnalmentele corporale, în actualitate fiind programele de calculator, ce concură la întocmirea aşa-numitelor portrete robot. • Aparatură de comunicaţii, care să permită asigurarea comunicării atât între membrii echipei, cât şi între aceştia şi unităţile de poliţie, jandarmi, pompieri, etc, alte mijloace ce pot fi folosite pentru buna desfăşurare a cercetării la faţa locului. Toate aceste dotări se găsesc dispuse pe laboratoarele criminalistice mobile, ce se află şi în dotarea organelor judiciare din România. Pe lângă aceste mijloace, în funcţie de necesităţi, se poate apela şi la alte mijloace, mai mult sau mai puţin sofisticate, dacă, faţa de rezultatele ce se pot obţine, efortul devine oportun. 5.1.4. Luarea măsurilor de protecţie Luarea măsurilor de protecţie implică o detaliată pregătire, anterioară prezentării la faţa locului. In funcţie de informaţiile pe care le deţine, organul de cercetare trebuie sa ia toate masurile, necesare şi suficiente, astfel încât viaţa, sănătatea sau integritatea corporală a echipei de la faţa locului să nu fie lezată sub nici o formă. În cazul cercetărilor, care implică riscuri de ordin: chimic, fizic, biologic, radioactiv, etc., se impun anumite măsuri, cu caracter special. În spaţiile contaminate, membrii echipei se expun unor riscuri, organismul uman putând suferi o serie de leziuni. Iată câteva dintre „traseele” expunerii celor care participă în echipa de cercetare: INHALAREA Aerul contaminat, de la faţa locului, se poate prezenta sub mai multe combinaţii: praf, aerosoli, fum, vapori, gaze, etc. Depinzând de constituţia fizică a celui ce inhalează, iritaţia de ordin respirator ori vătămări mai grave se pot instala imediat, sau la un anumit interval de timp. Intrând în organism, acest aer viciat poate circula, prin agenţii nocivi pe care îi conţine, de-a lungul întregului corp şi cauza puternice dereglări funcţionale la nivel de: ficat, rinichi, sistemul nervos central sau inimă. Un mediu ventilat poate diminua concentraţia, cu efecte distructive, a acestui tip de aer. În cazurile extreme, este recomandat ca, echipa de cercetare de la fata locului, să poarte aparate speciale de protecţie a aparatului respirator – măşti de gaze care, în stare bună, pot filtra la nivel mulţumitor particulele nocive . 20 CONTACTUL CU EPIDERMA Epiderma poate fi foarte uşor afectată. Consecinţa expunerii organismului la un aer contaminat poate fi materializată printr-o iritaţie sau chiar o alterare a ţesutului dermic, la punctul de contact cu agentul vulnerant. În funcţie de concentraţia aerului şi timpul de expunere, pot apărea: iritaţii puternice, înroşiri, arsuri etc. Efecte mai grave ca: ameţeala, crize de ficat sau rinichi, şocuri, etc., îşi fac prezenţa, când substanţele sunt absorbite în cantitate mare, circulând prin întregul corp. Expunerea poate fi prevenită, prin utilizarea echipamentului din dotare: mânuşi potrivite unor astfel de medii nocive, ochelari speciali, ”scuturi de faţă”, haine de protecţie etc. INGERAREA Ingerarea este o modalitate mai puţin întâlnită în expunerea la contaminări. Totuşi, ingerarea unui material corosiv poate crea mari daune la nivel bucal, al gâtului şi sistemului digestiv. Când se înghit substanţe chimice toxice, acestea pot fi absorbite de organism, prin intermediul stomacului sau/şi al intestinului. Pentru a preveni astfel de situaţii grave, este indicat ca membrii echipei de cercetare să nu aducă mâncare, lichide sau să fumeze la faţa locului, bineînţeles, în cazul în care se cunoaşte că zona este contaminată şi există multiple riscuri de îmbolnăvire. Un alt tip de protecţie implică apărarea sănătăţii, integrităţii şi chiar vieţii personalului implicat în cercetarea la faţa locului, împotriva aparaturii cu care se lucrează. Deşi pare oarecum ciudat, unele aparate, mijloace de investigare de tehnică criminalistică, pot afecta diferite organe ale corpului uman. De exemplu, atunci când se lucrează cu ultra-violete (U.V.), laser sau/şi alte surse de lumină, ochii trebuie să fie protejaţi (in)direct, împotriva expunerii. De asemenea, expunerea prelungită a epidermei trebuie evitată. Ochelarii speciali de protecţie – pentru sursele puternice şi foarte puternice de lumină – trebuie să fie utilizaţi de tot personalul din vecinătatea celor care lucrează cu asemenea surse. Nu toate razele laser sunt vizibile, aşa că, daunele ireversibile, de la nivelul aparatului ocular, pot rezulta din expunerea la lumina (in)directă, provenită de la razele reflectate. Ochelarii de protecţie, împotriva efectelor negative ale acestor raze, trebuie executaţi după anumite standarde, densitatea optică trebuind să fie suficient de mare, astfel încât să ofere protecţie împotriva maximului efect al lungimii de undă a sursei laser. Pentru a evita aceste efecte nedorite, care pot leza efectiv sănătatea celor prezenţi la cercetare, specialiştii din domeniu au găsit soluţii pentru a diminua sau, chiar, anula astfel de riscuri. Iată câteva exemple în acest sens: A) Protecţia membrelor superioare: 1) Combinaţii având la bază Na – sunt folosite în protecţia împotriva: acizilor, soluţiilor alcaline, fluidelor hidraulice, soluţiilor fotografice, derivate din petrol, etc. 21 2) Neoprenul32 – oferă rezistentă la: petrol, acizi, solvenţi, substanţe alcaline, baze. 3) Policlorura de vinil PVC – este rezistentă la: substanţe alcaline, petrol şi, limitat, la concentraţiile de acizi, pe baza de crom(Cr) sau sodiu(Na). 4) Latexul – este rezistentă la acizi medii, caustici, detergenţi, erbicide. Latexul se va degrada dacă va fi expus la benzină sau cherosen. Când expunerea se prelungeşte în timp, căldura excesivă sau lumina solară directă va determina degradarea, făcând ca materialul mănuşilor să-şi piardă calitatea. Mânuşile, care nu au în conţinut praf cu proteine reduse, au risc scăzut în declanşarea alergiilor la latex. Personalul, din echipele de cercetare, alergici la latex, poate purta mânuşi din alte materiale, cu alţi constituenţi. Instrucţiuni elementare de utilizare a mânuşilor: 1. Preventiv, trebuie cercetate mânuşile, în sensul că pot apărea defecte din fabricaţie (ex.: rupturi). De asemenea, este indicat a fi înlăturate eventualele obiecte ascuţite, care pot afecta textura materialului, până la degradare. 2. Când se lucrează cu materiale contaminate, este indicat a se purta doua perechi de mănuşi. 3. În cazul în care mânuşile se degradează, abilitatea lor de a funcţiona ca adevărate bariere devenind compromisă ,trebuie schimbate imediat. 4. Pentru a evita contaminarea zonelor de epidermă sau vestimentaţie neprotejate, mânuşile cu care s-a lucrat se schimbă, operându-se cu mare grijă, apucându-le de partea superioară, fiind trase uşor de pe mâini. Aceste mânuşi trebuie – obligatoriu – puse în containere, anume desemnate în acest scop, cu precizarea că nu mai pot fi refolosite. B) Protecţia ochilor O protecţie adecvată a ochilor se face cu ochelarii de protecţie. Trebuie purtaţi când echipa de cercetare se confruntă, în teren, cu materiale biologice, chimice, radioactive etc. Scuturile de faţă au rol în protecţie şi trebuie purtate în combinaţie cu ochelarii de protecţie, pentru că singure, se consideră că, nu oferă o protecţie adecvată. Purtătorii de lentile de contact trebuie să utilizeze ochelarii de protecţie. În cazul in care, o picătură, din substanţa de la faţa locului, ajunge în ochi, poate deveni extrem de dificil, dacă nu imposibil, să fie scoase aceste lentile de contact, în scopul de a iriga ochiul. Personalul care poartă ochelari de vedere, este indicat, să poarte acelaşi tip de ochelari de protecţie, punându-i peste cei de vedere. C)Protecţia membrelor inferioare Încălţămintea de protecţie trebuie folosită la faţa locului, când apare pericolul de vătămare a piciorului. Cauzele pot fi extrem de variate. Pentru a exemplifica, iată 32 N.A. – o categorie specială de cauciuc 22 câteva cauze: mişcarea obiectelor aflate în câmpul infracţional, obiectelor ce străpung, perforează talpa încălţărilor, condiţiile de electrocutare, existente în zona cercetata etc. Pantoful poate fi acoperit cu un material special, impermeabil, ce juca rolul unei bariere de netrecut, sporind considerabil gradul de siguranţă. D)Protecţia aparatului respirator Anumite zone de consumare a infracţiunilor cum sunt: spaţiile în care au fost amplasate şi detonate bombe, unde sunt diferite laboratoare clandestine, ce produc diverse produse, diverşi compuşi, pot produce: fum, noxe, care cer imperios o protecţie a aparatului respirator. Protecţia, în astfel de cazuri, începe cu o bună instruire a cadrelor, ce sunt trimise pentru a cerceta infracţiunea. Este necesară derularea unor programe adecvate, antrenament continuu, evaluare metodică, teste potrivite, si un program de menţinere a respiraţiei şi folosire a măştilor de gaze. Aceste aspecte sunt eminamente obligatorii pentru toţi membrii echipei de la fata locului. E)Protecţia capului În anumite situaţii, precum în cazurile în care este implicată folosirea de materiale explozive, când se pot crea dezechilibre structurale, ar trebui purtate aşa-numitele “coifuri de protecţie”. 5.1.5. Asigurarea deplasării cu operativitate a echipei de cercetare la fata locului. Deplasarea cu operativitate a echipei la faţa locului este o problemă ce, privită şi numai prin prisma pericolului distrugerii urmelor, plecarea sau/şi influenţarea martorilor oculari, denaturarea poziţiei urmelor şi mijloacelor materiale de probă, devine deosebit de importantă. Activitatea organelor judiciare a demonstrat că, atunci când echipa de cercetare a ajuns la faţa locului, într-un timp scurt, dincolo de un beneficiu de imagine, şansele de realizare a sarcinilor cercetării la faţa locului au fost mult mai mari, o dată cu scurgerea timpului, acestea diminuându-se, chiar în progresie geometrică, ajungând, în multe cazuri, la minim. 5.2. Activităţi pregătitoare efectuate la faţa locului Aceste activităţi sunt menite a completa pe cele de la sediul organului judiciar şi a aduce corecţiile necesare măsurilor luate de către primii ajunşi la faţa locului. Şeful echipei de cercetare are un rol hotărâtor în organizarea şi desfăşurarea acestora, de calităţile manageriale ale sale depinzând, în bună măsură, condiţiile în care se va efectua activitatea propriu-zisă. 23 5.2.1. Verificarea modului cum s-a acţionat până la sosirea echipei, dispunerea măsurilor necesare, în raport cu situaţia existentă la locul faptei O dată ajunsă echipa de cercetare la faţa locului, şeful echipei se informează, cu operativitate, despre: → modul cum s-a acţionat pentru salvarea victimelor; → dacă mai sunt persoane care necesită prim-ajutor; → dacă şi cum s-a asigurat paza locului faptei; → modul cum s-a acţionat pentru conservarea urmelor şi a mijloacelor materiale de probă; → dacă au fost identificaţi şi reţinuţi la faţa locului făptuitorii; locul unde se găsesc; dacă au fost atacaţi, molestaţi, etc.; dacă există riscul unor asemenea acţiuni; → dacă există martori oculari; identitatea acestora; locul unde se află; → despre situaţia persoanelor vătămate; → dacă se cunoaşte întinderea pagubelor; → dacă, urmare, a săvârşirii infracţiunii au fost puse în pericol sau a fost împiedicată activitatea unor puncte de lucru; → dacă există pericol iminent de incendiu, explozie, inundaţii, etc.; → dacă au fost întrerupte căi de comunicaţie, dacă au fost anunţaţi conducătorii obiectivelor economice pe teritoriul cărora se întinde perimetrul de cercetat; De asemenea, verifică starea de fapt şi ia măsurile necesare pentru completarea şi corectarea celor întreprinse de primii ajunşi la faţa locului, evitarea oricăror pericole şi pentru crearea celor mai bune condiţii în care să se efectueze cercetarea la faţa locului. Practica a evidenţiat că, oricât de diligenţi ar fi cei ajunşi primii la faţa locului, există unele neajunsuri – determinate de o anumită lipsă de autoritate şi de efectiv în faţa valului de curioşi, a persoanelor interesate în cauză, a tuturor implicaţiilor şi consecinţelor fiecărei stări de fapt – determinate de acţiunea lor, astfel că, o dată cu ajungerea la faţa locului a echipei – trebuie avute în vedere considerente ce ţin de experienţa, calificarea, starea de spirit, numărul şi autoritatea membrilor echipei – corecţiile sunt necesare. 5.2.2. Determinarea modificărilor ce au survenit în aspectul iniţial al locului săvârşirii infracţiunii Pe baza informaţiilor furnizate de către primii ajunşi la faţa locului, se vor stabili configuraţia locului pe care s-a săvârşit infracţiunea, modificările şi natura acestora. Se va insista pe aspectul iniţial al locului faptei, pe poziţia şi aspectul 24 urmelor şi mijloacelor materiale de probă. În ceea ce priveşte modificările intervenite, o atenţie deosebită se va acorda naturii acestor modificări şi cauzelor ce le-au generat – dacă ele au apărut ca urmare a activităţilor destinate să salveze victimele, să înlăture sau să limiteze acţiunea unor surse de pericol ori au avut în antecedenţă factori de natură subiectivă, cum ar fi acţiunea făptuitorului sau a altor persoane, ce au încercat să denatureze aspectul locului faptei, cu scopul de a îngreuna sau compromite ancheta, nepriceperea sau neatenţia celor ce au luat primele măsuri. În situaţia în care modificările au fost determinate de acţiunea unor persoane, se va proceda la identificarea şi audierea acestora, în ideea stabilirii acţiunilor care au determinat modificările şi dacă a fost sau nu implicată reaua- voinţă. 5.2.3. Delimitarea şi stabilirea metodelor de cercetare a locului faptei În ordinea firească a lucrurilor, pentru începerea cercetării la faţa locului, se impune stabilirea limitelor perimetrului ce urmează a fi cercetat şi a modului concret în care se va face aceasta. În ceea ce priveşte limitele perimetrului, pe care echipa va desfăşura activităţi de căutare, revelare, fixare, ridicare, etc. a urmelor şi mijloacelor materiale de probă, problema poate deveni complexă, atunci când ar putea aparea necesitatea extinderii activităţilor pe teritoriul altor proprietăţi33, indiferent dacă acestea aparţin unor persoane fizice sau unor persoane juridice. Astfel, dacă locul săvârşirii infracţiunii se restrânge la teritoriul unei singure proprietăţi, nu apar probleme deosebite; dacă, însă, devine necesară extinderea cercetărilor pe teritoriul mai multor proprietăţi, trebuie manifestată precauţie, organul judiciar fiind chemat să asigure un echilibru între drept şi abuz de drept. Atunci când în cauză se pune problema desfăşurării activităţii de cercetare la faţa locului, pe teritoriul domiciliilor mai multor persoane fizice ori, în situaţia persoanelor juridice, când perimetrul de cercetat înglobează locaţii ale mai multor persoane juridice, se poate extinde locul de cercetat încât să înglobeze mai multe astfel de locuri ? – pe considerentul necesităţii efectuării unei cercetări complete, care să epuizeze toate posibilităţile de găsire a unor urme sau mijloace materiale de probă care să intereseze cauza. În măsura în care aceasta poate fi acceptată, care sunt criteriile pe baza cărora organul judiciar poate să extindă locul de cercetat la proprietăţile altor persoane ? Acceptând necesitatea unei soluţii constructive, aplicabile în practica organelor judiciare, apreciez ca oportună exprimarea următorului punct de vedere: ori de câte ori există o legătură directă şi evidentă între săvârşirea unei infracţiuni şi 33 N.A. – a se vedea observaţiile pertinente de la supra 1 25 perimetrul uneia sau a mai multor proprietăţi,34 cercetarea la faţa locului va fi extinsă, în mod necesar şi la aceste proprietăţi, fără să se pună problema unui abuz. Soluţia poate fi supusă unor critici, putând exista suspiciuni legate de posibilitatea unor înscenări sau provocări, de natură a crea ceea ce am numit „legătură directă şi evidentă”, având drept consecinţă încălcarea abuzivă a drepturilor şi libertăţilor fundamentale, ce ţin de persoana fizică, precum şi a optimei funcţionări a activităţii ce caracterizează existenţa unei persoane juridice, cu consecinţa obiectualizării în pierderi economice, generate de suspendarea temporară a proceselor tehnologice, concurenţă neloială, etc. Desigur, în aceste condiţii, ceea ce este evident, trebuie acceptat ca atare, orice înscenare sau provocare este, în fapt, un abuz ce trebuie analizat şi, evident, cercetat penal, ca abuz. Aici se poate pune în discuţie doar conduita onestă, caracterizată de profesionalism al organului judiciar ce, în dorinţa de a obţine cât mai mult pentru anchetă, este tentat, s-ar putea aprecia, instinctual, să extindă locul de cercetat cât mai mult, chiar, poate, mai mult decât este nevoie, nimeni neputând cunoaşte, aprioric, limitele perimetrului în care pot fi găsite urme şi mijloace materiale de probă. În acest context, trebuie subliniat că, stabilirea legăturii „directe şi evidente” între săvârşirea unei infracţiuni şi una sau mai multe proprietăţi, este condiţionată de logica juridică şi de modul de interpretare a informaţiilor culese la locul săvârşirii infracţiunii, indiferent dacă aceste informaţii provin din descoperirea unor anumite urme sau mijloace de probă, ori din declaraţiile unor persoane – persoane vătămate, martori oculari, făptuitori, etc. De asemenea, privind lucrurile scrupulos, apreciem că, legătura în discuţie, mai este condiţionată de natura infracţiunii sau, posibil, infracţiunilor săvârşite, precum şi de configuraţia locului care se cercetează. Coroborând cele patru elemente: 1. logica juridică, 2. interpretarea informaţiilor, 3. natura infracţiunii săvârşite 4. configuraţia locului de cercetat, consider că, se poate lua, argumentat profesional, decizia de a extinde sau nu cercetarea la faţa locului la una sau alta dintre proprietăţile învecinate. Desigur vecinătatea proprietăţilor care pot fi incluse în perimetrul de cercetat poate conţine un anumit grad de relativitate, în sensul că acestea nu se învecinează de fiecare dată – să spunem direct – cu locul unde s-a descoperit starea de fapt care a generat începerea cercetării la faţa locului, putând exista situaţii când cercetarea se extinde la unele proprietăţi care se găsesc chiar la zeci de metri distanţă. O soluţie pentru a câştiga în obiectivitate ar putea fi adoptarea unui regim comun pentru desfăşurarea cercetării la 34 N.A. – va fi folosit termenul în continuare cu înţeles de domiciliu al unei persoane fizice sau de loc unde îşi desfăşoară activitatea, în tot sau în parte, o persoană juridică. 26 faţa locului şi percheziţiei – cele două activităţi având în comun ceea ce ţine de esenţa fiecăreia dintre ele: căutarea în anumite spaţii care sunt ocrotite de norme juridice speciale ce au în vedere valori sociale precum inviolabilitatea domiciliului, dreptul la intimitate, la desfăşurarea unor activităţi social-economice fără implicarea abuzivă a autorităţilor publice, etc. astfel dispunerea acestora ar putea să se facă doar de către un magistrat pe baza unei autorizaţii speciale care să se elibereze în condiţii de natură a exclude arbitrarul, provocarea şi abuzul. Concluzionând, cu privire la limitele perimetrului de cercetat, acesta trebuie să fie cât mai vast, cu limitele arătate, astfel încât să se epuizeze toate posibilităţile de descoperire a unor urme sau mijloace materiale de probă, care să intereseze ancheta. O dată stabilit perimetrul, se vor lua măsurile necesare pentru paza acestuia, astfel încât să se evite orice posibilitate de modificare accidentală sau interesată a locului de cercetat şi să se asigure desfăşurarea, în condiţii de deplină siguranţă pentru participanţi, a cercetării la faţa locului. Tot aici, mai trebuie observat că, stabilirea limitelor perimetrului de cercetat, nu trebuie să aibă un caracter absolut deoarece, o dată cu desfăşurarea activităţii, datorită interpretării datelor obţinute, este posibil să se constate că locul de cercetat trebuie extins într-o direcţie sau alta. În ceea ce priveşte metodele concrete de cercetare a locului faptei, doctrina criminalistică35, confirmată de practica organelor judiciare, recomandă ca, metoda de cercetare aleasă, să ţină cont de natura faptei, de configuraţia locului de cercetat, urmările produse şi de dispunerea urmelor şi mijloacelor materiale de probă. Astfel, se dau ca exemple, începerea cercetării la faţa locului de la exterior spre interior, pe sectoare delimitate, prin repere naturale ori stabilite de şeful echipei, de-a lungul pereţilor, în sensul acelor de ceasornic sau invers, etc. Consider ca demnă de subliniat o clasificare a metodelor de cercetare la faţa locului, prezentată în doctrină36, ce face referire la o metodă subiectivă, o metodă obiectivă şi la una mixtă sau combinată. Astfel, metoda subiectivă este caracterizată prin aceea că, echipa de cercetare procedează la căutarea, descoperirea, relevarea, fixarea şi ridicare urmelor şi mijloacelor materiale de probă, urmând cât mai fidel traseul parcurs de făptuitor din momentul pătrunderii în câmpul infracţional şi până la părăsirea acestuia. Această metodă are avantajul că, se pot obţine rapid unele date şi indicii, ce pot canaliza cercetările, pentru identificarea urgentă a făptuitorilor, recuperarea prejudiciului, etc. Are dezavantajul unei anumite superficialităţi, locul faptei neputând fi examinat sistematic şi detaliat. 35 N.A. – a se vedea, ca exemplu, V. Bercheşan, C. Pletea , I.E. Sandu op. cit. pag 41 36 Lupu Coman – Aspecte privind cercetarea la faţa locului în infracţiunile de omor, Ministerul de Interne 1975, pag 55-56 27 Metoda obiectivă constă în examinarea locului faptei într-o anumită ordine, făcându-se abstracţie de modul şi succesiunea acţiunilor presupuse a fi fost desfăşurate de făptuitor în câmpul infracţiunii. Deşi presupune un volum de timp şi implicarea unui personal mai numeros, metoda are avantajul că permite o examinare amănunţită a locului, permiţând descoperirea tuturor urmelor ce au legătură cu cauza. Metoda mixtă sau combinată impune ca, pe parcursul cercetării, să fie folosită atât metoda subiectivă cât şi metoda obiectivă, alternându-se cele două metode, în raport de particularităţile cauzei şi diferitele momente ale cercetării. Indiferent de metoda aleasă, optimul presupune examinarea sistematică, multilaterală şi obiectivă a locului săvârşirii infracţiunii. 5.2.4. Stabilirea sarcinilor pentru fiecare membru al echipei Cronologic, ultima înaintea începerii efective a cercetării la faţa locului, este activitatea pregătitoare care pune cel mai mult în valoare capacitatea managerială a şefului echipei. Există o situaţie de fapt, personal specializat, resurse materiale şi un scop. Stabilirea modului în care sunt puse cel mai bine în valoare resursele, raportat la condiţiile situaţiei specifice pentru atingerea scopului, cade în sarcina acestei persoane. General valabil este faptul că şeful echipei de cercetare este o persoană ce are calitatea de organ judiciar competent a efectua activitatea. El poartă, în principal, răspunderea pentru întreaga desfăşurare a activităţii, atât sub aspectul respectării legalităţii, drepturilor persoanelor participante, cadrului procedural, etc., cât şi sub aspectul diligenţei ce se depune pentru realizarea scopurilor cercetării la faţa locului. Modul concret în care sunt repartizate sarcinile membrilor echipei este guvernat de considerente precum: pregătirea şi specializarea personalului, calităţile şi interesele fiecărui membru, experienţa şi concepţia privind gestionarea situaţiilor de criză, relaţiile dintre membri, starea de sănătate a acestora, alţi factori de natură psihosomatică, ce pot influenţa comportamentul membrilor, etc. Oricum, va trebui să se urmărească cele două planuri acţionale, cu caracter fundamental, ce sunt specifice cercetării la faţa locului37 – cel preponderent tehnic şi cel al activităţii anchetatorilor – fără să fie afectat caracterul unitar al activităţii. De subliniat, la finalul observaţiilor legate de stabilirea sarcinilor, este că cercetarea la faţa locului, activitate ce poate fi efectuată numai în echipă, presupune o conducere unică, indiferent dacă din echipă fac parte persoane ce provin din instituţii diferite38. Membrii echipei trebuie să conlucreze fără rezerve, pe toate planurile, 37 N.A. –vezi supra 1 38 N.A. – noţiuni precum „conducere unică”, „conlucrarea fără rezerve între membrii echipei”, „informarea permanentă a şefului echipei” sunt subliniate şi apreciate în mod şi de E. Stancu în op cit pag 17 28 fiecare membru putând participa la realizarea sarcinilor activităţii, nu în mod individual şi exclusiv, ci, participând cu rezultatele proprii, la fluxul informaţional permanent, ce trebuie centralizat şi orientat de către şeful echipei – nimeni nu a putut şi nu va putea să rezolve problemele complexe ale cercetării la faţa locului singur, aflarea adevărului neputând fi asigurată decât prin efortul conjugat al fiecărui membru, în cadrul echipei. Detaliind puţin subiectul, iată câteva exemple în acest sens, pentru a “ilustra” mai bine rolul acestei activităţi, în bunul mers al anchetei. Este foarte clar că, pentru a spori gradul de rigurozitate în desfăşurarea activităţii, este necesar a se organiza, gândi obiectiv, planurile de acţiune. Demn de luat în seamă este delimitarea atribuţiilor fiecărui membru al echipei. Această „diviziune a muncii” creşte randamentul muncii desfăşurate, asigurând – simultan – înaltul grad de profesionalism cu care sunt tratate operaţiunile de cercetare. Iată, cum ar putea arăta, pentru unii dintre membrii echipei, într-un scenariu criminalistic, o astfel de distribuire: ŞEFUL ECHIPEI 1) Trebuie să preia controlul, asigurând siguranţa personalului din subordine şi securitatea locului consumării infracţiunii. De asemenea, este esenţial să ia măsurile necesare, pentru a asigura echipamentul de protecţie adecvat pentru membrii echipei, urmărind, în acelaşi timp, respectarea recomandărilor standard pentru a-i proteja împotriva factorilor de risc, care ar putea fi prezenţi în sânge sau în oricare alt fluid din corpul uman, cercetat la faţa locului. 2) Organizează, împreună cu medicul legist, verificarea stării victimelor, iar în caz de necesitate, dispune măsuri adecvate pentru acordarea primului ajutor medical şi pentru transportarea acestora la cea mai apropiată unitate spitalicească, dacă aceste măsuri nu au fost luate anterior. 3) Ia măsuri pentru a interzice pătrunderea la locul săvârşirii infracţiunii, pe timpul desfăşurării activităţii, a oricăror persoane, indiferent de calitate, funcţie sau grad, care nu au sarcini în legătură cu cercetarea la faţa locului sau cu salvarea victimelor. 4) Asigură relaţia cu mass-media sau desemnează un membru al echipei pentru aceasta. 5) Este indicat să conducă o inspecţie iniţială – în vederea unei cercetări preliminare, pentru evaluarea eventualelor urme si necesităţi de dotare ori de participare a unor alte categorii de specialişti decât cei care fac parte deja din echipă, pregătind cu această ocazie o descriere preliminară a locului, ca bază de plecare în argumentarea măsurilor ce vor fi dispuse şi pentru redactarea procesului- verbal, atunci când se va pune problema fixării rezultatelor cercetării la faţa locului. 6) Examinează, împreună cu medicul legist, victimele; 29 7) Dispune măsuri de identificare a cadavrelor pe baza semnalmentelor, obiectelor, documentelor şi îmbrăcămintei găsite asupra acestora; dispune efectuarea de investigaţii în zonă şi efectuarea de prezentări pentru recunoaştere a cadavrului toaletat şi a obiectelor. 8) Determină modul de cercetare şi sarcinile – adecvate şi oportune – pentru fiecare membru al echipei. 9) Asigură schimbul de informaţii între cei care caută/cercetează şi cei care investighează (tehnicieni criminalişti-anchetatori). 10) Colaborează cu alte formaţiuni, impunând un spirit cooperant. 11) Asigură provizii şi echipament pentru echipă, în cazurile în care se impune aceasta activitate. 12) Reevaluează continuu eficienţa cercetării, pe tot parcursul activităţii. 13) Coordonează activitatea de întocmire a procesului-verbal de cercetare la faţa locului. 14) Părăseşte locul la finalizarea cercetării, inventariind operaţiunile care s-au succedat în intervalul: sosirea echipei la faţa locului – plecarea echipei de la faţa locului. SPECIALIŞTII CRIMINALIŞTI 1. Efectuează activităţi de căutare, descoperire, revelare, fixare, ridicare, ambalare, etc., a urmelor şi mijloacelor materiale de probă – cadrul general. 2. Pătrund, împreună cu şeful echipei de cercetare, în câmpul infracţiunii şi marchează drumul de acces pentru medicul legist, conductorul câinelui de urmărire, ceilalţi membri ai echipei, martori asistenţi şi persoanele participante; 3. Descriu urmele şi mijloacele materiale de probă, locul unde au fost găsite, metodele şi mijloacele folosite pentru căutare, descoperire, revelare, fixare, ridicare, ambalare; 4. Semnează şi datează urmele şi mijloacele materiale de probă, ţinând evidenţa acestora; 5. Ridică şi ambalează urmele – în mod adecvat – pentru a le păstra integritatea materială, pe timpul transportului; 6. Utilizează echipament de protecţie (ex.: mănuşi chirurgicale) şi metode adecvate, atunci când se cercetează urme ce pot produce infectarea (ex.: sânge); 7. Efectuează înregistrări de sunet şi imagine ale întregii zone, înainte de a se intra în perimetrul de cercetat – înregistrări de orientare ale locului săvârşirii infracţiunii; 8. Efectuează înregistrări de sunet şi imagine, având ca obiect victimele, mulţimea adunată la faţa locului şi vehiculele care se află în zonă; 9. Efectuează înregistrări de sunet şi imagine ale activităţilor de căutare, descoperire, revelare, fixare, ridicare, ambalare, etc., a urmelor şi mijloacelor 30 materiale de probă, ale tuturor activităţilor ce se desfăşoară la faţa locului, în funcţie de specificul cauzei; 10. Efectuează înregistrări ale imaginii urmelor şi mijloacelor materiale de probă în momentul descoperirii, înainte de a fi ridicate şi după ce au fost ridicate, înainte de a fi expertizate; 11. Efectuează alte înregistrări de sunet şi imagine, ce pot deveni importante pentru anchetă; 12. Interpretează, din punct de vedere ştiinţific, alături de ceilalţi membri ai echipei – în funcţie de competenţele profesionale ale fiecăruia – urmele şi mijloacele materiale de probă descoperite la faţa locului, în scopul refacerii tabloului infracţiunii şi al obţinerii cât mai multor date despre făptuitori; 13. Prin constatările făcute, se pronunţă cu privire la originea şi modul de creare a unor urme, pronunţându-se cu privire la calităţile şi posibilităţile de valorificare a lor, prin expertize; 14. Urmăresc folosirea terminologiei criminalistice adecvate pentru consemnarea corespunzătoare în procesul-verbal de cercetare la faţa locului, a stărilor de fapt şi a urmelor existente; 15. Întocmesc schiţa locului faptei, stabilind pe schiţă urmele importante; 16. Realizează măsurătorile de la locul faptei. În funcţie de caracteristicile situaţiei de la faţa locului, întinderea şi complexitatea acesteia, se poate dispune o divizare mai accentuată a sarcinilor; astfel, unii dintre specialiştii criminalişti vor putea fi angrenaţi doar în activităţi de căutare, descoperire, revelare şi examinare a urmelor şi mijloacelor materiale de probă sau doar a anumitor categorii de urme ori numai în activităţi de fixare a rezultatelor cercetării la faţa locului prin înregistrări de sunet şi imagine. Ideal, probabil, ar fi ca să se opteze pentru o specializare strictă a specialiştilor, astfel încât fiecare să efectueze doar activităţile calificate, pentru care sunt special pregătiţi. Realitatea, însă, impune ca specialiştii criminalişti să aibă o pregătire cât mai vastă, astfel încât să se poată adapta cu uşurinţă la solicitările situaţiei din teren. ALŢI SPECIALIŞTI Unele cazuri, prin complexitatea lor, necesită formarea unor echipe complexe, în sensul participării la cercetarea la faţa locului a unor specialişti din domenii diverse. La desemnarea acestora, se iau în considerare următoarele aspecte: ◊ Competenţă profesională, disponibilitate pentru lucru, într-o echipă eterogenă complexă. ◊ Încrederea, pe care o pot avea ceilalţi membri ai echipei, în persoana şi rezultatele muncii acestora. ◊ Abilitatea expertului de a acţiona la locul faptei, după normele procedurale legale. 31 Specialiştii, la serviciile cărora se poate apela, pot fi, în funcţie de caz: medici legişti, antropologi, biologi, stomatologi, specialişti în explozibil, ingineri de diferite specialităţi, conductori ai diferitelor animale, ce se folosesc în practica curentă, pentru prelucrarea urmei de miros şi identificarea, pe această bază, a persoanelor suspecte, drogurilor, explozibili, etc. Astfel, medicul legist, va examina cadavrul şi va efectua toaleta acestuia, în colaborare cu specialistul criminalist, cercetează obiectele purtătoare de urme, îmbrăcămintea, încălţămintea şi obiectele personale ale victimei, în vederea stabilirii legăturii acestora cu leziunile constatate. De asemenea, pentru continuarea investigării de specialitate, medicul legist este sprijinit de conducătorul echipei de cercetare, pentru ridicarea, transportarea cadavrului la laboratorul de unde urmează să se efectueze constatarea medico-legală.. Agentul de poliţie, conductor al câinelui de urmărire, va pătrunde pe drumul care i-a fost indicat la locul săvârşirii infracţiunii, în vederea preluării şi prelucrării urmei de miros; va parcurge cu câinele de urmărire traseul de prelucrare a urmei de miros, pentru descoperirea şi ridicarea de obiecte ascunse ori abandonate, fiind, după caz, însoţit de un membru al echipei de cercetare; va informa conducătorul echipei despre situaţia unor urme găsite sau a unor obiecte, în vederea extinderii cercetării criminalistice; va întocmi procesul-verbal de folosire a câinelui de urmărire şi a schiţei traseului parcurs de acesta. ANCHETATORII Membrii echipei, cu sarcini de investigaţie şi cercetare, vor desfăşura activităţi precum: 1) identifică martorii oculari şi făptuitorii; 2) efectuează investigaţii printre rude, vecini sau alte persoane care au cunoscut sau au avut relaţii cu victima, cu privire la starea sănătăţii, obiceiurile şi modul de viaţă ale acesteia, relaţiile sale cu alte persoane; 3) verifică activitatea persoanelor suspecte, care ar fi putut săvârşi fapta, îndeosebi modul în care şi-au petrecut timpul în perioada critică, corespunzătoare cu perioada în care s-a săvârşit fapta; 4) întocmesc o evidenţă cu persoanele care au avut acces în câmpul infracţiunii şi care ar fi putut crea modificări în configuraţia acestuia; 5) participă la acţiuni de căutare în diverse locuri, în scopul găsirii unor obiecte purtătoare de urme sau corpuri delicte; 6) efectuează, în funcţie de necesităţi, audieri, confruntări, percheziţii, recunoaşteri din grup de persoane şi obiecte, etc., întocmind actele procedurale prevăzute de lege; 32 7) culeg informaţii în legătură cu fapta săvârşită, persoanele, valorile şi obiectele implicate, alte elemente de natură a ajuta la lămurirea tuturor împrejurărilor, ce caracterizează săvârşirea infracţiunii. 33 6. Desfăşurarea cercetării la faţa locului Pentru a da un caracter complet demersului ştiinţific, am considerat oportun să tratez problematica desfăşurării cercetării la faţa locului în două secţiuni – una în care să fie analizate reguli cu caracter general, pe care le consider de o importanţă deosebită, a doua urmând să aibă ca obiect desfăşurarea efectivă a activităţii. 6.1. Reguli tactice, cu caracter general, ce guvernează desfăşurarea cercetării la faţa locului Pentru ca efectuarea cercetării la faţa locului să conducă la realizarea sarcinilor ce o impun, pe lângă o pregătire atentă şi conştiincioasă39, mai este necesară şi respectarea unor reguli tactice cu caracter general, aplicabile, indiferent de condiţiile concrete, în care se desfăşoară activitatea ori de natura infracţiunilor săvârşite40. Astfel, apreciez că cercetarea la faţa locului trebuie să fie efectuată în mod complet, detaliat, obiectiv şi organizat şi că, pe timpul desfăşurării acesteia, trebuie acordată o atenţie deosebită observării, interpretării şi exploatării, în interesul anchetei, a prezenţei şi comportamentului din timpul desfăşurării activităţii, a persoanelor implicate în săvârşirea infracţiunii. 6.1.1. Cercetarea la faţa locului se efectuează în mod complet şi detaliat Această regulă presupune ca cercetarea la faţa locului să fie extinsă41 la nivelul unor limite teritoriale, care să înglobeze orice porţiune de teren ce are legătură cu săvârşirea infracţiunii. În aceeaşi ordine de idei, activitatea trebuie continuată, chiar dacă pe parcurs au fost descoperite urme şi mijloace materiale de probă42, cu privire la care s-ar putea emite opinia că ar fi suficiente pentru a dovedi fapta săvârşită şi vinovăţia făptuitorului. Mai mult, această regulă tactică43 exprimă un deziderat, potrivit căruia, cu ocazia cercetării la faţa locului, trebuie căutate, ridicate, şi fixate în vederea examinării, toate urmele şi mijloacele materiale de probă aflate într-un raport sau altul cu fapta săvârşită, astfel încât nici un aspect, având legătură cu infracţiunea 39 E. Stancu op. cit. pag. 14 40 N.A. – pentru dezvoltarea unor puncte de vedere pertinente, a se vedea şi opiniile prezentate de E. Stancu în op. cit. pag. 14-19 41 N.A. – cu limitările arătate în supra 5 42 A. Ciopraga op. cit. pag. 62 43 N.A. – printre primii care au subliniat acest aspect a fost Ion Anghelescu în “Rolul cercetării la faţa locului în descoperirea şi valorificarea urmelor” – Probleme de criminalistică şi criminologie nr. 3-4 pag 53-57 34 comisă sau cu făptuitorul acesteia, să nu fie ignorat, să nu rămână în afara cercetărilor. Se impun scrupulozitate şi insistenţă până la detaliu, deoarece, având în vedere caracterul iniţial al acestei activităţi, nu se poate opera o selecţie, nimeni nu trebuie să-şi permită a cataloga ca importante sau neimportante anumite urme şi mijloace materiale de probă. Stabilirea, pentru fiecare dintre acestea a raportului cu fapta săvârşită, poate fi făcută doar ulterior, în procesul complex al investigaţiei criminalistice, determinant fiind modul de elaborare şi verificare a versiunilor pentru fiecare aspect important, ce caracterizează modul de săvârşire a infracţiunilor. Trebuie subliniat, aici, că manifestarea de ignoranţă şi uşurinţă, în abordarea acestor aspecte, incumbă un risc deosebit – astfel se poate ca urme sau mijloace materiale de probă, declarate ca neimportante, să fie tratate cu neglijenţă, să nu fie ridicate sau să le fie modificat aspectul iar, ulterior, în mod intempestiv, să fie demonstrată utilitatea lor, ignoranţă ce poate conduce direct şi sigur la compromiterea întregii anchete. Desigur, ceea ce am arătat nu este nici simplu şi nici uşor, problema trebuind să fie analizată, ţinând cont de cel puţin două împrejurări44. Astfel, pe de o parte, trebuie observat că este riscant a te pronunţa, în mod determinant, în legătură cu care modificări, raportat la aspectul iniţial al locului faptei, reprezintă o consecinţă a infracţiunii comise; este deosebit de delicat a te pronunţa, în condiţiile de presiune specifice activităţii, cu privire la caracterul intrinsec sau extrinsec al unor modificări constatate la faţa locului, cu referire la fapta săvârşită. Pe de altă parte, nu trebuie neglijat că, organul judiciar, cu ocazia efectuării cercetării la faţa locului poate descoperi urme şi mijloace materiale de probă, de o diversitate extremă. Într-o atare situaţie, fixarea tuturor ar dăuna, atât pentru faptul că ar presupune consumul unui volum mare de muncă şi de materiale, cât şi, deoarece, în multitudinea detaliilor – ce în mod firesc trebuie consemnate în procesul- verbal de cercetare la faţa locului – s-ar putea pierde tocmai aspectele cele mai importante pentru cauză. La acestea, s-ar putea adăuga oricând aspecte legate de persoana celor care desfăşoară activitatea – starea fizică şi psihică, gradul de concentrare, anumite legături cu persoane interesate în cauză, alte probleme cu conţinut stresant, etc. Rezolvarea problemei, pe lângă faptul că solicită experienţă, tact şi, de ce nu, fler, în primul rând, din partea şefului echipei, este condiţionată de natura faptei săvârşite, condiţiile obiective, în care s-a comis şi explicaţiile, bazate pe logica şi psihologia judiciară, obiectiv posibile, ce pot fi date stării de fapt, cu care vine în contact echipa de cercetare. Este necesar a se sublinia efortul intelectual intens, pe care îl presupune cercetarea la faţa locului, canalizat pe interpretarea existenţei şi caracteristicilor fiecărei urme sau mijloc material de probă, în sistemul de referinţă spaţio-temporal, în care se desfăşoară activitatea. 44 N.A. – aspect subliniat şi de A. Ciopraga ce citează surse poloneze şi ruseşti în op. cit. pag. 62-63 35 Concluzionând, este bine să fie scoasă în evidenţă o observaţie desprinsă din practica efectuării acestor activităţi: mai bine, să se cerceteze urme şi mijloace materiale de probă, cu privire la care, mai târziu, se va stabili că au legătură cu cauza, decât să se omită ceva, care, în funcţie de evoluţia anchetei, s-ar fi putut dovedi util. Activitatea practică a evidenţiat şi pericolul abordării cu ignoranţă a cercetării la faţa locului, situaţie în care, membrii echipei, după căutări sumare, fiind impresionaţi de aparenţa unor stări de fapt, sunt tentaţi să se demobilizeze, să abandoneze cercetarea, catalogând situaţia ca fiind în afara oricărei posibilităţi de a implica săvârşirea vreunei infracţiuni. De asemenea, se mai poate întâmpla ca, fără prea multe eforturi, să fie descoperite urme şi mijloace de probă, iar acestea să fie considerate, aprioric, suficiente pentru a identifica făptuitorii şi aproba săvârşirea infracţiunii de către aceştia. Este o mare greşeală ca, cercetarea la faţa locului să fie întreruptă, ca echipa să se mulţumească cu ceea ce a fost găsit la prima vedere. Cu cât mai multe „amănunte”, cu atât mai bine; acestea vor confirma şi vor întări convingerea că fapta a fost săvârşită, aşa cum rezultă din anchetă. Tot aici, este cazul să observ că activitatea de cercetare la faţa locului, dincolo de toate reperele administrative, ce afectează programul şi îndatoririle membrilor echipei45, nu trebuie limitată în timp. Specificul şi particularităţile concrete, ale fiecărui caz în parte, impun un anumit interval de timp ca necesar, pentru efectuarea în bune condiţii a cercetării la faţa locului şi nimeni nu trebuie să impună efectuarea activităţii, într-un timp dinainte stabilit. Lucrul în grabă, sub presiunea unor activităţi ce trebuie derulate imediat după terminarea cercetării la faţa locului, determină superficialitate, formularea unor concluzii pripite, tratarea cu indiferenţă ori trecerea cu uşurinţă peste unele stări de fapt, ce prezintă interes pentru anchetă46. Desfăşurarea cercetării la faţa locului trebuie guvernată de operativitate, nu pot fi acceptate graba dar nici irosirea timpului, discuţii sau alte activităţi, care să exceadă scopului cercetării, care să dobândească ambiguitate, la limita dintre interesul anchetei şi alte interese străine acesteia, dintre drept şi abuz de drept. 6.1.2. Cercetarea la faţa locului trebuie efectuată în mod obiectiv şi organizat Obiectivitatea constituie un principiu, ce guvernează întreaga activitate a organelor judiciare. Consider necesar, aici, să fac câteva sublinieri, deoarece cercetarea la faţa locului prezintă anumite particularităţi ce impun ca cei care o 45 N.A. – modificarea Codului de Procedură Penală prin Legea 281/2003, consfinţeşte la art. 3 alin.5 teza a 2-a, faptul că lucrătorii de poliţie judiciară nu pot primi de la organele ierarhic superioare nici o altă însărcinare, în afara unor situaţii şi evenimente excepţionale sau în realizarea sarcinilor de pregătire şi perfecţionare profesională 46 Colectiv în Tratat Practic de Criminalistică, vol. I, Edit M.I. 1976, pag. 422 36 efectuează să adopte o atitudine, de natură a exclude orice pornire subiectivă, orice idee preconcepută. Doctrina, ca de altfel, şi practica organelor judiciare, scot în evidenţă anumite neajunsuri în desfăşurarea activităţii, generate de apariţia unei versiuni, ce este consecinţa acţiunii unor elemente cu conţinut subiectiv; asemănarea unor elemente de fapt, ce caracterizează aspectul şi starea locului săvârşirii infracţiunii de elemente constatate şi, cu prilejul altor activităţi de cercetare la faţa locului; elemente cu valoare îndoielnică pentru anchetă cărora, datorită descoperii lor la începutul activităţii, li se supraestimează importanţa; interese vizibile în cauză, legate de persoane, faţă de care membrii echipei manifestă atitudini de stimă, repulsie, apreciere, dezaprobare, etc; ignoranţă, pe fondul tendinţei de a găsi soluţia ce implică cât mai puţin efort, cât mai puţine riscuri şi, evident, cât mai puţin timp47. Apariţia unei versiuni, căreia i se acordă o vocaţie dominantă, este explicabilă, putând fi acceptată, chiar ca firească, prin tendinţa oricărui profesionist de a da o soluţie, pe o ipoteză, în care îşi desfăşoară activitatea, cât mai repede, totul devenind, până la urmă, o problemă de fler, capacitate, prestanţă sau orgoliu profesional. Ceea ce devine periculos, nu este faptul că se acordă o mare importanţă acestei versiuni, ci faptul că, de foarte multe ori, întreaga cercetare este subordonată dezvoltării acestei versiuni, blocându-se orice altă alternativă. În aceste condiţii, cercetarea la faţa locului capătă un caracter unilateral, existând riscul, în cazul neconfirmării versiunii prematur acceptate, pierderii unor urme şi mijloace materiale de probă considerate, iniţial, nerelevante dar cu un potenţial real în cauză. Consider că, organul judiciar, odată deplasat la faţa locului, începând cercetarea la faţa locului, trebuie să evite orice idee preconcepută, orice tendinţă de a da faptei o anumită încadrare juridică, trebuie să treacă de aspectul aparent al lucrurilor, cele care sunt cu adevărat importante, fiind doar faptele, a căror desfăşurare poate fi probată, starea de fapt reală, descoperită la faţa locului. Obiectivitatea, cu care trebuie să se desfăşoare cercetarea la faţa locului, trebuie analizată, în raport şi cu celelalte repere ale regulilor tactice, ce guvernează activitatea, pentru că, a efectua obiectiv cercetarea la faţa locului, presupune ca, aceasta să fie efectuată complet, să fie efectuată detaliat şi, bineînţeles, organizat. Organizarea cercetării la faţa locului oferă un caracter planificat activităţii, de natură să permită utilizarea optimă a resurselor – în condiţiile concrete, date de natura faptei săvârşite limitele teritoriale asupra cărora se va extinde cercetarea, natura urmelor existente la faţa locului, etc. – trebuie privită sub un dublu aspect48: 47 N.A. – consideraţiile legate de cauzele ce influenţează conduita obiectivă în ancheta penală pot fi dezvoltate într-un studiu independent, în cadrul acestei secţiuni nu am făcut decât să subliniez problema şi să exemplific unele dinte cauzele care pot influenţa comportamentul membrilor echipei ce efectuează cercetarea la faţa locului. 48 E. Stancu – op. cit. pag. 17 37 • În primul rând, trebuie observat că, organizarea cercetării la faţa locului presupune ca, fiecare membru al echipei, să aibă repartizate sarcini concrete şi precise, potrivit specializării sale – aceste sarcini urmând a fi asumate şi rezolvate integral cât mai operativ posibil. • În al doilea rând, se impune organizarea desfăşurării activităţilor la faţa locului, într-o ordine bine stabilită, pe criterii judicios ştiinţifice. Această ordine nu trebuie să fie acceptată în mod rigid, desfăşurarea activităţilor trebuind privită în sens dinamic, între acestea neputând fi vorba despre nişte limite apriorice, ci de o întrepătrundere, ce exclude elementul haotic, în scopul rezolvării, în cât mai bune condiţii, a sarcinilor cercetării la faţa locului. 6.1.3. Observarea, interpretarea şi exploatarea anchetei a prezenţei şi comportamentului desfăşurării activităţii a persoanelor implicate infracţiunii în interesul din timpul în săvârşirea Prezenţa, în timpul efectuării cercetării la faţa locului, a persoanelor implicate în săvârşirea infracţiunii, constituie, înainte de toate, o preocupare a echipei, ancheta fiind interesată în a beneficia de prezenţa şi participarea la activitate a făptuitorilor, persoanelor vătămate şi martorilor oculari49. Dincolo de aceasta, din diverse considerente, persoanele arătate sunt interesate, dacă nu în a participa, cel puţin, în a fi prezente şi a cunoaşte cât mai multe despre activităţile desfăşurate şi rezultatele obţinute. În ceea ce priveşte făptuitorii, trebuie distinse două situaţii: → una, caracterizată de faptul că identitatea acestora nu este cunoscută echipei, ce desfăşoară cercetarea la faţa locului; → cea de a doua, în care identitatea este cunoscută, făptuitorii sunt identificaţi, legitimaţi, percheziţionaţi corporal, ascultaţi şi izolaţi de restul persoanelor prezente la faţa locului. În prima situaţie, trebuie acceptat că, indiferent de situaţia lor concretă, făptuitorii sunt interesaţi în a cunoaşte modul cum se desfăşoară cercetarea şi de a influenţa, pe cât posibil, rezultatele, în sensul inducerii în eroare a anchetatorilor, sugerarea de piste greşite, în vederea sustragerii lor de la răspunderea penală. Ei intră în rândul curioşilor, devenind „oameni de bine” ce încearcă să ajute, cu ce pot, activitatea desfăşurată de către echipă, ori stau în apropriere, creându-şi, în mod ingenios, puncte de observare, din care urmăresc, cu atenţie, eforturile echipei. Pot fi 49 N.A. – am introdus în cadrul demersului ştiinţific martorii oculari în categoria persoanelor implicate în săvârşirea infracţiunii acceptând că aceştia, prin simpla lor prezenţă, au putut influenţa, într-un fel sau altul, mersul evenimentelor şi, în aceste condiţii, starea de fapt ce se cercetează este şi rezultatul prezenţei şi acţiunilor desfăşurate de către aceştia, devenind, astfel, şi ei implicaţi. 38 folosiţi şi terţi, neimplicaţi în activitatea infracţională, prieteni, rude, etc. investiţi cu misiunea de a afla cât mai multe despre cele care se petrec la locul faptei. În aceste condiţii, membrii şi, mai ales, şeful echipei trebuie să acorde o atenţie deosebită „cercului de curioşi” şi altor persoane, aflate în aproprierea locului cercetării pentru a-i identifica pe cei care, prin conduita lor, trezesc suspiciuni cu privire la implicarea lor directă, sau prin diverse interese, în săvârşirea infracţiunii ce se cercetează. Atunci când identitatea făptuitorului este cunoscută, acesta devine un pol de interes, trebuie să constituie obiectul unei atente observaţii, din partea membrilor echipei. Făptuitorul, în mod firesc, nu poate rămâne indiferent în urma desfăşurării activităţii ilicite. Înainte de toate, există o preocupare, poate chiar îngrijorare legată de faptul că activitatea sa a fost descoperită, au fost începute cercetările, fapt ce poate determina reacţii greu de controlat. Când sunt descoperite şi ridicate urme şi mijloace materiale de probă, ce vin să confirme identitatea, implicarea în activitatea infracţională şi vinovăţia sa, emoţiile sunt stăpânite din ce în ce mai greu, începând să se exteriorizeze, în primul rând, prin mimică şi gesturi. Întreaga activitate a echipei generează reacţii corelative, de răspuns, în atitudinea făptuitorului. Când, în timpul cercetării, membrii echipei intră în contact cu obiecte, urme sau locuri, ce sunt importante pentru anchetă, dar nerealizând importanţa lor, nu le acordă atenţia cuvenită sau le abandonează, făptuitorii sunt liniştiţi, îşi cultivă sentimentul de superioritate intelectuală faţă de anchetatori, pe care încep să şi-l exteriorizeze prin gesturi, acţiuni efectuate cu stăpânire de sine remarcabilă, etc. Dacă desfăşurarea cercetării la faţa locului capătă o turnură nefastă pentru făptuitor, sub aspectul rezultatelor – se descoperă urme, obiecte corp-delict, martorii oculari explică coerent ceea ce au perceput, iar observaţiile lor sunt confirmate de situaţia de la faţa locului, etc. – acesta poate deveni irascibil, o nervozitate excesivă începe să-i guverneze fiecare mişcare, intră, adesea, în panică, exteriorizându-se prin transpiraţie abundentă, schimbarea culorii pielii, tremuratul membrelor, a unei părţi sau a întregului corp, răguşire, vocea devine nesigură, se modulează neobişnuit, apar bâlbâieli, etc. În aceste condiţii, este necesar ca, în observarea comportamentului acestei categorii de persoane, să se selecteze reacţiile emoţionale relevante pentru definirea stării psihice a persoanei şi să se stabilească legătura lor cu desfăşurarea activităţilor de la faţa locului dacă situaţia o impune – în sensul că sunt la „parametri” ce explică elemente de anchetă. Comportamentul persoanelor care prezintă interes pentru anchetă şi sunt prezente la faţa locului poate constitui obiectul unor înregistrări de sunet şi imagine. Persoanele vătămate au, de asemenea, interes să rămână la faţa locului pentru a explica, pentru a elucida orice împrejurare legată de faptă – trebuie justificată atât 39 poziţia, implicarea în desfăşurarea faptei cât şi justeţea solicitării de despăgubiri. Cum nimeni şi nimic nu este perfect, aceste persoane vor avea serioase reţineri atunci când trebuie să explice şi să confirme împrejurări ce presupun şi propria culpă. Cât timp au o poziţie guvernată de buna credinţă, parcurg, într-un ritm firesc, drumul de la starea de şoc, indusă de activitatea ilicită, la o stare de relativă normalitate, ce presupune un discurs coerent, atunci când sunt ascultate. În măsura în care acceptă interese, ce pot fi satisfăcute prin denaturarea adevărului, conduita se schimbă, echipa de cercetare la faţa locului va asista la adevărate piese de teatru50 ce se transformă, uneori, în circ. Este un prilej oportun pentru ca o astfel de persoană să se evidenţieze, pentru a ieşi din rândul mediocrităţii, pentru a arăta cât şi cum gândeşte, urăşte, iubeşte, etc. Şi în acest caz, trebuie distins între natural şi artificial, trebuie făcute corelaţii între comportamentul, interesele şi manifestările persoanelor vătămate, situaţia de la faţa locului şi activităţile desfăşurate de către membrii echipei. Nici situaţia martorilor oculari nu trebuie privită simplist. Ei au făcut parte, într-un fel sau altul, din segmentul de realitate ce cuprinde săvârşirea faptei penale. În prima fază, este normal să dorească ca prezenţa lor să fie cât mai discretă, eventual nici să nu se cunoască că au asistat la săvârşirea faptei penale. Un moment de cotitură în atitudinea lor îl constituie momentul în care realizează că, în legătură cu persoana lor, au apărut ori sunt în curs să apară suspiciuni, generate de posibila legătură între ei, făptuitor şi activitatea ilicită – nu cumva sunt complici ?!!.. O dată cu o conştientizare a acestei situaţii, încep să se manifeste activ, vor să pună lucrurile la punct: infracţiunea a fost săvârşită de către o anume persoană, persoana vătămată s-a manifestat aşa, făptuitorul a desfăşurat următoarele acţiuni, iar el, întâmplarea a făcut să fie în aproprierea locului, în care s-a săvârşit infracţiunea. Dacă se poate, ar vrea să iasă în evidenţă cu calităţi apreciate în societate: bun simţ, spirit de dreptate, altruism, sentimente frumoase, etc. Mai trebuie avut în vedere încă ceva: dacă presiunea implicării în activitatea ilicită nu este foarte mare, poziţia martorului ocular începe să fie influenţată de propriul sistem de interese, totul putând ajunge până la denaturarea adevărului – într-o măsură mai mare sau mai mică. 6.2. Efectuarea cercetării la faţa locului Din considerente de ordin psiho-pedagogic îmi voi permite să subliniez, în continuare, că cercetarea la faţa locului parcurge două faze, şi anume: faza statică şi 50 Resorturile interne ce determină felul în care se construieşte rolul pe care îl joacă persoana vătămată sunt multiple şi complexe, un rol important avându-l caracterul, temperamentul, educaţia, sistemul de valori adoptat, gesturile şi expresiile apreciate în cercul social, obiceiul locului, etc. 40 faza dinamică51. Această distincţie are un caracter convenţional, util din punct de vedere ştiinţific, însă nu trebuie acceptat ca ceva rigid şi absolut. Multitudinea şi diversitatea situaţiilor ce pot fi întâlnite în practică, pot impune ca, unele dintre activităţile din faza statică, să se execute în faza dinamică şi, invers, cele două faze putându-se întrepătrunde, raţiunea fiind dată de necesitatea obţinerii cu rapiditate a unor rezultate care să poată constitui un punct de plecare al anchetei. Este necesară o precizare: dacă rigiditatea este dăunătoare, haosul constituie, cu adevărat, un pericol – desfăşurarea cercetării la faţa locului în mod haotic, în numele unui bine generic, chiar dacă, cu o ţintă absolut legitimă şi remarcabilă, are un rezultat sigur: compromiterea întregii anchete. Apreciind ca necesară existenţa unui punct de reper, consider că, indiferent de situaţie, în perioada de început, cele două faze trebuie să fie distincte, cercetarea la faţa locului va debuta cu faza statică, fază ce presupune efectuarea unor activităţi specifice, urmând ca, în continuare, să se discearnă asupra alternanţei, asupra modului concret de desfăşurare şi a ordinii activităţilor necesar a fi efectuate indiferent dacă, din punct de vedere teoretic, ele sunt asimilate unei sau alteia dintre fazele pe care le vom examina în continuare. 6.2.1. Cercetarea la faţa locului în faza statică Caracteristic acestei faze este faptul că se procedează la o examinare atentă a locului faptei, fără a i se aduce acestuia nici o modificare. Vor fi prezentate, în continuare, activităţile asimilate de către doctrină – cu observaţia că şi practica judiciară le-a confirmat – acestei faze într-o succesiune cronologică, ce are ca fundament atât principii logice, cât şi necesităţi de ordin operativ. Debutul constă în observarea locului faptei. În cazul încăperilor, aceasta se efectuează dintr-un singur loc, iar în cazul unor suprafeţe cu o anumită întindere, se procedează la parcurgerea acestora astfel încât să poată fi observat orice element de natură să intereseze ancheta. Momentul este prielnic pentru ca, şeful echipei să verifice, în concret, dacă perimetrul, ce urmează a fi cercetat, a fost corect delimitat52, urmând a se proceda în funcţie de situaţie. Paralel cu observarea locului faptei, este necesară orientarea topografică şi criminalistică a acestuia. Orientarea topografică presupune orientarea locului faptei, în funcţie de punctele cardinale, iar orientarea criminalistică are în vedere orientarea în interiorul perimetrului de cercetat, în funcţie de reperele ce caracterizează sistemul de referinţă, în momentul efectuării activităţii – clădiri, copaci izolaţi, şosele, drumuri 51 N.A. – această opţiune este prezentă în toate lucrările de referinţă din doctrină iar, ca o confirmare, aceasta este asimilată şi în practică 52 N.A. – a se urmări observaţiile din secţiunile anterioare ce au ca obiect consideraţii legate de stabilirea limitelor perimetrului pe care urmează a se desfăşura cercetarea la faţa locului. 41 de acces, locul unde a fost descoperit cadavrul, locul unde se observă abandonat mijlocul de transport folosit de către făptuitori, etc. Conturarea unor versiuni, care să aibă ca obiect căile folosite, de către participanţii la activitatea ilicită, pentru acces şi pentru părăsirea locului faptei – analizând natura şi aspectul locului faptei – ajută la precizarea mai bună a limitelor perimetrului de cercetat şi a metodelor53 ce vor fi folosite pentru efectuarea cercetării la faţa locului. După efectuarea activităţilor descrise mai sus – activităţi pe care le consider de debut – urmează stabilirea căilor de acces şi a locurilor ce pot fi folosite pentru deplasare în interiorul locului de cercetat, de către membrii echipei. Această activitate trebuie efectuată de către specialistul criminalist, persoană care este abilitată pentru desfăşurarea acestei activităţi de calificarea pe care o are – existând, în acest sens, şi dispoziţii de uz intern, în Ministerul Administraţiei şi Internelor, ce prevăd, atunci când cercetarea la faţa locului se efectuează de către personal încadrat în acest minister, anumite obligaţii pentru fiecare participant, în funcţie de structura organizatorică din care provin. Este necesar să fie observată aici necesitatea păstrării cât mai intacte a locului faptei, ce impune atât alegerea oportună a căilor de acces, cât şi limitarea, la strictul necesar, a numărului de persoane ce vor pătrunde în perimetrul pe care se efectuează cercetările, astfel încât să se evite apariţia unor atitudini permisive faţă de şefii ierarhici ai celor ce constituie echipa, reprezentanţii mass-media, diverşi cunoscuţi, care să facă posibilă distrugerea urmelor iniţiale şi crearea altora; urme care să inducă în eroare ancheta şi să îngreuneze finalizarea corectă a cauzei54. După stabilirea căilor de acces în interiorul perimetrului de cercetat, va pătrunde şeful echipei, însoţit, în primul rând, de specialistul criminalist dar şi de alţi specialişti – medici legişti, toxicologi, armurieri, etc. – în funcţie de specificul activităţii infracţionale cercetate. O dată cu intrarea în locul săvârşirii infracţiunii, pentru a se putea face aprecieri corecte asupra situaţiei, este necesar să se acorde atenţie şi să se noteze ora pătrunderii în câmpul infracţiunii, starea instalaţiilor, aparatelor, a uşilor, ferestrelor, sistemelor de închidere, cu care sunt prevăzute acestea, starea sistemelor de iluminare, de aprovizionare cu energie electrică, gaze naturale şi apă, de condiţionare şi filtrare a aerului, vizibilitate, situaţia atmosferică, mirosurile persistente, starea căilor de acces, amplasarea diferitelor obiecte, starea şi poziţia victimelor, a cadavrului, etc. Există situaţii când, pătrunderea în perimetrul de cercetat, în funcţie de modul de efectuare a activităţii ilicite, nu se face decât după înlăturarea pericolelor iminente – localizarea şi stingerea incendiilor, dezamorsarea dispozitivelor ce pot produce 53 N.A. – a se vedea supra 5.2.3. 54 V. Bercheşan, C. Pletea, I.E Sandu op. cit pag. 45 42 explozii, verificarea nivelului de radioactivitate sau de compuşi toxici din aer, deconectarea sistemelor de aprovizionare cu gaze sau energie electrică. O dată cu parcurgerea locului faptei, se va proceda la marcarea şi protejarea locurilor unde se găsesc urme ori mijloace materiale de probă, fiind notată dispunerea acestora, în raport cu reperele şi alte urme sau mijloace materiale de probă, cu care se învecinează. Aici trebuie făcută o precizare: în fapt, are loc o intensă activitate de căutare a urmelor şi mijloacelor de probă, nimeni nu trebuie să accepte că ar putea fi vorba despre un fel de survolare a locului faptei, urmând a se marca tot ce, eventual, „sare în ochi”. Cercetarea la faţa locului este caracterizată de meticulozitate iar profesionalismul impune o atenţie mărită la fiecare amănunt. Pe măsura desfăşurării activităţii, toate urmele şi mijloacele materiale de probă vor fi analizate, trebuind să fie avute în vedere următoarele elemente: poziţia, starea în care se prezintă, amplasarea, forma şi dimensiunile, categoriile de urme, ce apar ca evidente pe mijloacele materiale de probă descoperite. Când precizarea raporturilor de distanţă, dintre reperele descoperite în câmpul infracţional, poate contribui la explicarea mecanismului producerii infracţiunii, se recomandă fixarea exactă a poziţiei fiecărui reper, prin raportarea la alte două55. O atenţie deosebită, apreciez că, trebuie acordată aşa-numitelor urme de poziţie. Analizând şi căutând explicaţii cu privire la existenţa, poziţia, starea de degradare, etc., a pieselor de mobilier, a instalaţiilor sanitare, instalaţiilor de aclimatizare, obiectelor de veselă, electrocasnice, altor obiecte de folosinţă îndelungată, se pot obţine date ce pot fi importante, prin coroborare, în ansamblul anchetei penale. În raport cu cele care se descoperă, ţinând cont de cum evoluează procesul complex al elaborării şi verificării de versiuni, se vor stabili zonele, respectiv locurile, unde se impune desfăşurarea unor operaţiuni de revelare a urmelor latente, particularizate, din punct de vedere al procedeelor folosite, în funcţie de natura lor – urme de mâini, de sânge, urme lăsate de diferite părţi ale corpului, etc. – şi de timpul scurs de la săvârşirea infracţiunii. Tot în faza statică, este oportună folosirea câinelui de urmărire pentru prelucrarea urmelor de miros. Ca regulă, trebuie să se insiste asupra necesităţii ca această activitate să fie desfăşurată într-un stadiu al activităţii, în care mirosurile, legate de activitatea infracţională sau de participanţii la aceasta, să nu fie viciate şi amestecate cu mirosuri specifice ale celor ce fac parte din echipa de cercetare, ale mijloacelor de transport ori diferitelor echipamente deplasate la faţa locului. Conducătorul câinelui de urmărire va fi însoţit, pe traseul pe care îl va parcurge câinele, de încă 1-2 membri din echipă56, practica demonstrând că, în funcţie de 55 N.A. – a se vedea A. Ciopraga , op. cit. pag. 69 56 N.A. – nu este exclus ca în unele cazuri să fie necesar un număr mai mare 43 rezultatele prelucrării urmei de miros, trebuie luate unele măsuri operative cum ar fi: imobilizarea făptuitorului, în cazul când câinele indică cu certitudine o persoană ca fiind creatoarea urmei prelucrate, luarea unor măsuri de conservare şi pază, în cazul unor urme sau mijloace materiale de probă ce sunt găsite pe traseul parcurs de câine, luarea măsurilor de acordare a primului ajutor, în cazul descoperirii unor persoane în suferinţă, etc. Traseul parcurs de câine, manifestările specifice de comportament şi rezultatele prelucrării urmelor de miros vor fi fixate într-un proces verbal ce se va anexa procesului verbal de cercetare la faţa locului. Aspectul locului faptei, mijloacele materiale de probă şi urmele descoperite vor fi fixate prin înregistrările de sunet şi imagine, practica subliniind importanţa fixării imaginilor de orientare a locului faptei, imaginilor tip schiţă, celor care au ca obiect doar locul faptei şi a imaginilor ce reprezintă obiectele principale. Pe parcursul desfăşurării activităţilor, constatările făcute se notează provizoriu57, urmând ca acestea să fie folosite ulterior, după terminarea activităţii, la întocmirea procesului verbal de cercetare la faţa locului. Sintetizând cele arătate cu privire la faza statică, trebuie subliniat că aceasta constituie debutul cercetării la faţa locului, echipa ia contact nemijlocit cu locul faptei, prin activităţile desfăşurate se formează o imagine generală asupra locului faptei, asupra naturii activităţii cercetate şi principalelor repere, care pot avea relevanţă pentru anchetă58, se înlătură orice posibilitate de distrugere sau dispariţie a urmelor şi mijloacelor materiale de probă. 6.2.2. Cercetarea la faţa locului în faza dinamică Faza dinamică se distinge prin complexitate, presupunând participarea tuturor membrilor echipei la efectuarea investigaţiilor şi folosirea integrală a mijloacelor tehnico-ştiinţifice criminalistice, aflate la dispoziţia lor59. După efectuarea activităţilor specifice fazei statice se procedează la examinarea minuţioasă a tuturor urmelor şi mijloacelor materiale de probă descoperite în perimetrul cercetat – cu privire la care se apreciază că au legătură cu săvârşirea infracţiunii – existând posibilitatea mişcării obiectelor purtătoare de urme, în funcţie de posibilităţile tehnice din dotare. Nu se pune problema de a repeta ceva60, ci este vorba despre o continuare firească, într-o nouă fază, de natură a completa şi desăvârşi cercetarea la faţa locului. Se va examina atent fiecare obiect, eventual, cadavrul sau cadavrele, în cazul activităţilor infracţionale ce au avut ca rezultat moartea uneia sau a mai multor 57 A. Ciopraga op. cit. pag. 70 58 N.A. – urme şi mijloace materiale de probă 59 E. Stancu op. cit. pag. 25 60 N.A. – în acelaşi sens I.E.Sandu, V.Bercheşan, C.Pletea în op. cit. pag. 46 44 persoane, urmărindu-se descoperirea tuturor urmelor care interesează cercetarea şi a indiciilor, în legătură cu modul de formare, poziţia şi alte elemente, în conexiune cu urmele, de natură a explica desfăşurarea activităţii infracţionale. Trebuie insistat pe examinarea multilaterală a fiecărei urme, ce va fi fixată prin înregistrarea de imagini61, prin măsurători în raport cu alte urme descoperite, cadavru sau alte repere situate în câmpul infracţional, va fi analizată sub aspectul naturii, culorii, formei, mirosului, etc. urmând a se stabili, în concret, metodele de ridicare şi modul de ambalare, în vederea transportului la sediul laboratoarelor unde vor fi expertizate. Apreciez că, este locul aici, pentru a supune atenţiei, unele observaţii de natură a sublinia finalitatea acestei activităţi, în contextul general al anchetei penale. Cercetarea la faţa locului nu se poate rezuma doar la o survolare a suprafeţei locului săvârşirii infracţiunii, urmată de o inventariere a urmelor şi mijloacelor materiale de probă. Ţinând seama de finalitatea ei, de rolul şi locul acestei activităţi în economia anchetei penale, conducătorul echipei de cercetare are obligaţia de a coordona eforturile echipei, în direcţia explicării fiecărei acţiuni sau fenomen, în urma căruia s-au produs modificări în starea sistemului de referinţă, devenit loc al faptei. Căutarea, descoperirea şi examinarea de urme şi mijloace materiale de probă, la faţa locului, nu trebuie acceptată ca un scop în sine. Simpla existenţă a unei urme, descoperite în perimetrul în care s-a săvârşit o infracţiune, nu înseamnă nimic sau înseamnă foarte puţin, dacă ea nu este relaţionată cu activitatea infracţională şi identitatea făptuitorilor. În context, interpretarea existenţei, naturii, poziţiei, mecanismului de formare şi a altor elemente ce caracterizează urmele şi mijloacele materiale de probă, devine deosebit de importantă; trebuie considerată elementul necesar să facă conversia unor stări de fapt, în elemente de anchetă. Şeful echipei de cercetare la faţa locului va primi, centraliza şi analiza informaţiile oferite de activităţile membrilor echipei, urmând ca, pe baza acestora, să dea dispoziţiile necesare pentru orientarea activităţii, în scopul obţinerii maximului de informaţii. Pe parcursul tratării problematicii din această secţiune, nu am făcut referiri la natura urmelor, la locurile unde pot fi găsite şi suprafeţele pretabile a păstra cel mai bine caracteristicile ce pot conduce la identificarea factorului creator, considerând, pe baza unor argumente de natură psiho-pedagogică, că este oportun a analiza aspectele arătate în cadrul unui demers ştiinţific, cu caracter preponderent de tehnică criminalistică. 61 N.A. – prin fotografii sau prin folosirea altor mijloace tehnice ce pot înregistra la parametrii de fidelitate adecvaţi domeniului judiciar imaginea obiectelor 45 Totuşi, fiind un studiu pe care îl doresc complet, consider necesar să prezint unele consideraţii, cu titlu de generalitate, despre urmele ce pot fi întâlnite – cel mai frecvent – la faţa locului. Voi apela – în acest sens – la repere de tehnică criminalistică, pentru a avea o imagine de ansamblu, a ceea ce se află la faţa locului şi ceea ce trebuie – la urma urmei – să se caute. Demersul ştiinţific va debuta cu urmele de mâini, urme extrem de importante pentru identificarea persoanelor ce au acţionat în câmpul infracţional, urmând a continua cu alte categorii de urme pe care le consider a fi de mare importanţă în investigarea diferitelor categorii de fapte penale. 6.2.2.1. URMELE DE MÂINI – căutarea, descoperirea, revelarea, fixarea şi ridicarea acestora de la faţa locului. Prin urmele mâinilor, din punct de vedere criminalistic, se înţeleg acele modificări aduse elementelor componente ale locului faptei, ca rezultat al contactului mâinilor făptuitorului, victimei, cu acestea, în procesul săvârşirii infracţiunii. Urmele de mâini – ca regulă, cel mai frecvent întâlnite în câmpul infracţiunii62, fiind greu de evitat atingerea obiectelor cu mâna în timpul săvârşirii infracţiunii – au o valoare deosebită în procesul de identificare a persoanei prin caracteristicile specifice, structurale, ale desenelor papilare. Impunerea desenului papilar printre cele mai valoroase şi importante elemente de identificare a persoanei se datorează proprietăţilor acestuia. Astfel63: → Desenele papilare sunt unice – deosebindu-se între ele prin formă şi detalii caracteristice al căror număr şi varietate fac, practic, imposibilă descoperirea a două urme care desene papilare identice; → Desenele papilare sunt caracterizate de fixitate – forma şi detaliile caracteristice desenului papilar se menţin de la formarea, sa în timpul vieţii intrauterine, până la moarte. Creşterea în dimensiuni a desenului papilar, pe măsura dezvoltării corpului nu este de natură a influenţa caracteristicile crestelor papilare. De asemenea apariţia sau dispariţia, în timpul vieţii, a unui detaliu nu este de natură a modifica fondul demersului criminalistic, nu determină o diferenţă calitativă între desenele papilare ale aceleiaşi persoane64. → Desenele papilare sunt inalterabile – o proprietate esenţială, determinată de faptul că, în mod normal, un desen papilar nu poate fi modificat sau înlăturat. Desenele papilare pot fi distruse în condiţiile unor boli deosebite sau ca urmare a 62 C Ţurai, Elemente de poliţie tehnică, Bucureşti, 1937, pag. 171 şi următoarele. 63 Doctrina conţine mai multe opinii în legătură cu proprietăţile desenelor papilare – numărul acestora, ca exemplu, variind între două, la I.R. Constantin şi M. Rădulescu (unicitatea şi fixitatea) şi cinci, la C.E. O'Hara (permanenţa, universalitatea, unicitatea, simplitatea înregistrării şi simplitatea clasificării) 64 Pentru detalii a se vedea E. Stancu care în argumentare îl citează şi pe John I. Thornton – Tratat de Criminalistică, op. cit. pag. 101. 46 unor intervenţii care să afecteze stratul dermic profund, însă, existenţa unei cicatrici constituie un element de identificare deosebit de preţios. Aceste desene au o construcţie foarte variată şi complexă, amprentele mâinii putând fi repartizate pe mai multe zone, în funcţie de părţile anatomice ale mâinii, după cum urmează65: • regiunea digitală – cuprinde la fiecare deget falanga, falangina, falangeta; • regiunea digito-palmară – se află în partea superioară a palmei imediat sub baza degetelor; • regiunea tenară - situată între baza degetului mare şi centrul palmei; • regiunea hipotenară – aflată aproape de încheietura mâinii.66 Regiunea falangetei este cea mai importantă in procesul identificării, crestele papilare care formează desenul specific formând, ca regulă, trei zone: • zona centrală; • zona marginală; • zona bazală. Urma papilară, indiferent că este a degetelor, a palmei sau a întregii mâini, se formează prin contactul direct al mâinii cu o suprafaţă sau un obiect oarecare, fiind produsă prin depunerea de stropi microscopici de sudoare67, depunerea de alte substanţe aflate pe mână, prin detaşarea de substanţă aflată pe suprafeţele sau obiectele cu care mâna ia contact ori prin formarea unui mulaj în materiile ce au o plasticitate deosebită. În raport cu modul de formare şi unele particularităţi ale lor urmele de mâini pot fi clasificate astfel: → Urme de mâini statice şi urme de mâini dinamice. Cele mai valoroase urme pentru identificarea persoanei sunt urmele statice, întrucât acestea păstrează şi redau cu claritate detaliile caracteristice ale desenului papilar. Urmele dinamice se prezintă sub formă de ştersături sau mânjituri păstrând foarte puţine detalii care să poată folosi la identificare. → Urme de mâini de suprafaţă şi urme de mâini de adâncime. Aceste urme depind, în formare, de plasticitatea suprafeţei sau obiectului cu care mâna intră în contact. Urmele de adâncime se întâlnesc rar, în practică întâlnindu-se urme formate în chit moale, ceară, plastilină sau vopsea neuscată. Urmele de suprafaţă, la rândul lor se pot forma prin stratificare – constituie regula, de pe mână depunându-se diferite substanţe: sudoare, sânge, vopsea, diferite grăsimi, etc. – sau destratificare – pe mână rămânând diferite substanţe aflate pe suprafaţa de contact: praf, vopsea, grăsimi, substanţe folosite la marcările criminalistice, etc. 65 În acelaşi sens a se vedea E. Stancu, op. cit. pag. 102; M. Ruiu, Valorificarea ştiinţifică a urmelor infracţiunii, Edit. Little Star, Bucureşti, 2003, pag. 97 66 Emilian Stancu, “Tratat de criminalistica” Editura Actami, Bucuresti, 2001, pag. 102 67 Sudoarea este formată din apă, substanţe organice şi săruri minerale 47 → Urme de mâini vizibile şi urme de mâini latente. Urmele de mâini vizibile presupun un transfer important de substanţă – din punct de vedere cantitativ – între mână şi obiectul sau suprafaţa de contact. Conţin puţine elemente exploatabile datorită îmbâcsirii, uneori substanţa implicată putând forma ea însăşi o urmă ce conţine conturul şanţurilor şi nu conturul crestelor papilare, tehnicianul criminalist având de a face, în această situaţie cu negativul amprentei papilare. Urmele de mâini latente sunt, de cele mai multe ori, de bună calitate, păstrând foarte multe elemente de identificare, fiind capabile să redea în bune condiţii detaliile caracteristice crestelor papilare şi chiar ale porilor. Pentru a descoperi urme de mâini, la faţa locului, se impune o cercetare sistematică, particularizată în funcţie de modul în care s-au format aceste urme şi de natura locului în care s-a desfăşurat activitatea ilicită. Cu alte cuvinte, organul de cercetare trebuie să reconstituie mental fiecare fază a desfăşurării activităţii infracţionale, parcurgându-se, în sens direct şi invers, drumul presupus că ar fi fost făcut de către infractor68. Ca regulă, se descoperă fragmente de urme care au dimensiuni mici, care pe fondul manifestării de superficialitate sau neatenţie pot fi trecute cu vederea, şterse sau distruse. Pentru buna desfăşurare a activităţilor de cercetare, trebuie respectate anumite reguli. De exemplu, în cazul în care echipa de poliţişti se confruntă cu un furt prin efracţie, căutarea urmelor trebuie să debuteze de la locul de pătrundere a infractorului în încăpere. Studiind urmele descoperite în acest spaţiu, se poate şti dacă făptuitorul a folosit sau nu mănuşi .Căutarea se va concentra pe: broasca uşii, pe mânere, în imediata vecinătate a acestor zone, dar şi în alte locuri pe unde ar fi putut intra autorul faptei. În cazul în care efracţia se materializează prin spargerea unui geam, poliţiştii trebuie să acorde o mare atenţie cioburilor de geam, pentru că, în majoritatea cazurilor, pe acestea rămân urmele papilare ale infractorului. Căutarea acestora nu trebuie făcută limitativ, dimpotrivă, trebuie extinsă şi la drumul de acces, pentru ca aceste bucăţele de geam pot fi ascunse, aruncate, depozitate, în diferite spaţii, de către autor. În acest caz, echipa de cercetare are o sarcină suplimentară, aceea de a afla dacă respectivele cioburi provin de la geamul cu pricina. Un alt loc pentru căutare este reprezentat de întrerupătoare, dar şi de porţiunile de perete din jurul acestora. Nu trebuie omise lucrurile, obiectele, despre care se presupune că ar fi fost atinse sau lăsate de făptuitor la locul faptei, sau în imediata lor apropiere. În cazul în care organele de cercetare penală sunt în faţa unui caz de: omor, tâlhărie, viol, etc., urmele de mâini trebuie căutate pe toate suprafeţele netede ca69: • obiecte din lemn lustruit sau furniruit; 68 N.A. – Aceasta este concluzia la care a ajuns renumitul criminalist Camil Suciu, devenită, în timp, o regulă cu caracter de generalitate. 69 După M. Ruiu, op. cit. pag. 114 48 • obiecte din sticlă sau cristal; • obiecte de porţelan sau ceramică smălţuită; • obiecte din materiale plastice; • obiecte din piele sau înlocuitori; • obiecte metalice nichelate, sau acoperite cu vopsea lucioasă; • hărţi, documente cu suprafaţă lucioasă. Foarte important este ca, în cazul în care, din studiul urmelor de la faţa locului se deduce că infractorul a purtat mănuşi, echipa de cercetare să caute urme papilare, pentru că, practica a demonstrat că autorii abandonează mănuşile pentru a realiza activităţi ce implică migală (ex.: când autorul caută prin plicuri sau prin bibliotecă etc.), pentru a fuma o ţigară sau a bea apă, alcool, etc. De asemenea, căutarea trebuie făcută şi în cazul existenţei la faţa locului a unor obiecte cu suprafaţă mică şi foarte mică (bijuterii, nasturii de la haine etc.), a unor fructe, legume, obiecte cu suprafeţe poroase, care pot conserva bine urmele papilare. Urmele de adâncime, formate în medii suport cu o consistenţă ce permite formarea în relief a urmelor, sunt descoperite şi ridicate, relativ uşor, de către specialistul criminalist. Pentru a căuta cu mai mare uşurinţă urme papilare, se recomandă utilizarea, în cercetarea la faţa locului, a unei lanterne. Cu aceasta din urmă, se va ilumina oblic obiectul presupus că este purtător de urmă. În cazuri deosebite, se pulverizează, pe obiectul presupus purtător de urme, a unei soluţii pe bază de luminol. Vizualizarea urmei se va putea face cu ajutorul radiaţiilor ultraviolete, luminescenţa specifică fiind de scurtă durată, indicat fiind, din această cauză, să se fixeze imaginea prin fotografiere. În prezent, se utilizează aparate portabile, cu raza laser. Descoperirea urmelor de mâini se poate face şi cu ajutorul lămpii portabile de radiaţii ultraviolete, aflată în trusa criminalistică. Practicienii utilizează o sursă incidentă de lumină foarte puternică, direcţionată într-un unghi mai mic de 45 de grade, privind suprafaţa obiectului din direcţia opusă. Lumina, astfel dirijată, se reflectă pe suprafaţa lucioasă, iar în locul unde a rămas urma digitală, apare o pată mată. O problemă importantă, la faţa locului o constituie stabilirea vechimii urmelor de mâini – în funcţie de cât de veche este urma diferă atât procedeele de căutare şi descoperire cât şi, mai ales, cele de revelare. De asemenea vechimea urmelor constituie un element în funcţie de care se interpretează şi modul de formare a acestora. Referitor la vechimea urmelor, doctrina70, observând practica pozitivă din domeniu, subliniază următoarele: → urmele de adâncime rămase în diferite substanţe, cu un anumit grad de elasticitate, se păstrează un timp îndelungat, cu condiţia ca obiectul purtător de urmă să fie durabil prin el însuşi; 70 Tratat Practic de Criminalistică, op. cit. pag. 132 49 → urmele rămase pe obiecte de porţelan, sticlă, suprafeţe netede – lustruite ori lăcuite – se pot păstra ani de zile, cu condiţia ca ele să fie bine protejate de acţiunea unor factori care poate conduce la deteriorarea lor – căldură, lumină solară în exces, ploaie, etc.; → urmele papilare create cu negru de fum, pudră, făină, ş.a. asemenea dispar relativ repede, în timp ce urmele de adâncime create pe ulei, vopsea, sânge, etc. se pot păstra timp îndelungat; → urmele rămase pe hârtie se păstrează câteva ore – durata în timp fiind condiţionată de calitatea hârtiei; → principial, obiectele purtătoare de urme care se găsesc în aer liber pot păstra urmele papilare un timp relativ scurt, totul depinzând de acţiunea factorilor de mediu; → o conservare bună a urmelor se realizează chiar în condiţiile acţiunii apei: sticlele, fragmentele de geam, sau hârtiile umezite de rouă, ploaie sau zăpadă, pot păstra urmele în condiţii bune – înainte de revelare fiind necesară uscarea acestora lent, la temperatura camerei. Trebuie observat, aici, că specialistul criminalist deplasat la faţa locului căutând urme papilare, poate descoperi o mulţime de urme. În funcţie de condiţiile specifice conduitei ilicite ce constituie obiectul activităţii cel care caută urme papilare îşi va focaliza efortul pe acele urme care corespund din punct de vedere al vechimii. Exemplificativ, în cazul urmelor papilare rămase pe obiecte lustruite, vopsite sau pe suporturi de sticlă trebuie observate următoarele: Urmele create recent au un aspect curat şi clar. Substanţele grase care au imprimat liniile papilare, în primele ore de la crearea urmelor papilare, au un aspect strălucitor, datorită reflexelor apei din sudoare – apă care este în curs de evaporare şi se va evapora, în funcţie de condiţiile de la locul faptei, în maxim 3-4 zile, perioadă în care se păstrează aspectul iniţial. În aceste condiţii, revelarea prin prăfuire se realizează cu uşurinţă, praful aderând selectiv pe porţiunile ce conţin impresiunile liniilor papilare. Sub acţiunea vaporilor de iod, liniile papilare capătă rapid o culoare cafenie accentuată, şănţuleţele devenind uşor gălbui71. După 4-5 zile, urmele papilare se acoperă în mod natural cu un strat fin de praf specific, ca şi compoziţie, mediului, urmând ca după încă 2 zile să fie acoperite cu o pojghiţă, din ce în ce mai consistentă, pe măsură ce se usucă substanţele grase. Între apariţia pojghiţei şi uscarea totală se scurge un interval de 15-30 de zile72. Odată cu uscarea totală, şănţuleţele care separă liniile papilare sunt acoperite cu un strat de praf ce devine vizibil cu ochiul liber. Odată cu apariţia pojghiţei aderarea prafului de revelare devine din ce în ce mai dificilă. 71 N.A. – am făcut referire la prăfuire şi la tratarea cu iod, ca metode de revelare a urmelor papilare, întrucât acestea sunt cele mai facile. 72 Intervalele în zile prezentate în aceste consideraţii sunt preluate din I. Cora, E. Gacea – Dactiloscopia, în Curs de Criminalistică, 1975 pag.131. 50 În cazul urmelor papilare îmbibate cu diferite alte substanţe – cerneală, tuş tipografic, vopsea, sânge, ser sanguin, etc. – stabilirea vechimii se face în funcţie de aspectul substanţei dat de caracteristicile proceselor de oxidare specifice fiecărei substanţe în parte. Revelarea urmelor este o operaţie tehnico-criminalistică prin care urme, care nu sunt perceptibile prin intermediul simţurilor comune, sunt puse în evidenţă prin intermediul unor procedee fizice, chimice sau optice, astfel încât acestea devin perceptibile simţurilor comune, putând fi analizate, studiate, etc. Cele mai folosite metodele de revelare a urmelor papilare pot fi clasificate în: ► metode de revelare fizice; ► metode de revelare chimice; ► metode de revelare optice. Cea mai cunoscută, şi mai consacrată, metodă fizică de revelare a urmelor papilare este prăfuirea, în fapt aplicarea de prafuri ori pudre cu granulaţie deosebit de fină pe suprafaţa sau obiectul purtător de urme. Substanţa sau amestecul de substanţe folosite la revelare, pe lângă fineţea lor, trebuie să îndeplinească şi următoarele două condiţii73: → să fie în contrast de culoare cu suportul pe care s-a format urma astfel încât să poată fi uşor de analizat şi fixat. → să prezinte o aderenţă selectivă – să adere numai la substanţele din urmă, nu şi la suport; asta pentru a se evita îmbâcsirea urmei sau estomparea detaliilor caracteristice. Cele mai folosite substanţe în practica tehnicienilor criminalişti sunt: praful galben fluorescent, ceruza, negrul de fum combinat cu licopodiu şi cuarţ, argentoratul, Roşu de Sudan III, pulberea de iod cu amidon, pulberea de fier redus cu hidrogen, clorura de plumb, soluţii ce conţin Roşu de Sudan, ninhidrină şi azotat de argint. Făcând referire la activitatea celor implicaţi direct în activitatea de cercetare la faţa locului, trebuie observată şi folosirea altor metode precum afumarea cu funingine de camfor, de polistiren expandat ori, pur şi simplu, prin arderea unor lumânări; metalizarea într-o cameră de vid; folosirea unor dispozitive ce generează câmpuri electrice de frecvenţă medie; marcarea cu izotopi radioactivi; folosirea unor instalaţii electronice. Gama substanţelor şi a metodelor folosite pentru revelarea urmelor latente cunoaşte o dezvoltare continuă, firme de prestigiu, precum Folien-Vogel, Faurot, Sierchie, etc. au investit mult în cercetare şi pot oferi pe piaţă seturi complete de materiale pentru revelat urme papilare de pe cele mai diverse suporturi. 73 E. Stancu – Tratat de Criminalistică, op. cit. pag. 129 51 Metodele chimice de revelare a urmelor papilare latente au la bază reacţia dintre anumite substanţe chimice – ce sunt folosite, aici, în calitate de indicatori care în urma unor reacţii specifice dau compuşi stabili caracterizaţi de o anumită culoare (de preferat cât mai intensă) ce permite ca specialiştii criminalişti să poată analiza urma – şi componentele transpiraţiei (săruri, aminoacizi, etc.). Printre cele mai folosite metode chimice de revelare a urmelor papilare în practică pot fi amintite următoarele: ☼ Vaporizarea cu iod – considerată de către unii autori ca fiind o metodă fizică, o prezentăm în cadrul metodelor chimice acceptând ca fiind de esenţă faptul că iodul dă o reacţie de culoare la contactul cu clorura de sodiu – sarea; faptul că nu formează un compus stabil şi că, relativ repede, culoarea dispare, urma redevenind latentă fiind, mai mult o problemă ce ţine, aici, de procedura de lucru la faţa locului şi nu de natura metodei. Revelarea are ca rezultat apariţia unei traseelor crestelor papilare într-o coloraţie specifică – o nuanţă de brun – pe o perioadă scurtă de timp. Procedeul reclamă rapiditate în fixare, având avantajul de a putea fi repetat imediat ce urma relevată nu mai poate fi percepută cu ochiul liber. ☼ Revelarea cu ninhidrină – se foloseşte pentru revelarea urmelor papilare de pe suporturi de hârtie care au o anumită vechime. Ninhidrina intră în reacţie cu aminoacizii din sudoarea depusă în urma latentă rezultând desenul papilar colorat în roşu-violet intens. Revelarea nu se face imediat. Urma papilară se tratează cu ninhidrină după care se expune la o sursă de căldură care să nu pună în pericol integritatea suportului de hârtie. Cu cât temperatura este mai mare şi urma mai recentă cu atât aceasta apare într-un timp mai scurt. Dacă la urmele recente revelarea se face după aproximativ o oră, la urmele vechi intervalul de timp necesar pentru revelare poate depăşi 24 de ore ajungând, uneori, la 2-3 zile, claritatea imaginii urmei revelate fiind condiţionată nu de vechimea urmei ci de calitatea hârtiei pe care s-a imprimat aceasta. ☼ Revelarea cu soluţie de Roşu de Sudan III74 – este o metodă folosită pentru revelarea urmelor papilare vechi aflate pe obiecte de dimensiuni mici. Obiectul va fi tratat cu soluţie după care va fi lăsat să se usuce timp de 24 de ore la temperatura de 40˚, urmând să apară urme într-o nuanţă de roşu (roşu-cărămiziu). ☼ Revelarea cu nitrat de argint75 - se foloseşte pentru revelarea urmelor papilare de pe lemn, hârtie, sticlă şi porţelan. Procedura presupune etape asemănătoare cu prelucrarea fotografică a suporturilor fotosensibile fiind obţinute urme de culoare roşu-cenuşiu. ☼ Revelarea cu azotat de argint – se foloseşte la revelarea urmelor papilare de pe suporturi de hârtie. Azotatul de argint se transformă în reacţie cu sărurile din 74 Metoda Stockis 75 Nitratul de argint mai este cunoscut şi sub denumirea de rodamina B 52 transpiraţie, rezultând clorură de argint – substanţă ce are o culoare specifică, o nuanţă de gri. ☼ Revelarea cu acid fluorhidric – se foloseşte la revelarea urmelor papilare de pe sticlă. Acidul fluorhidric atacă sticla nereacţionând pe porţiunea în care este situată urma. Urma se formează în relief prin corodarea sticlei, pentru contrast putându-se colora urma astfel încât să se realizeze o imagine adecvată pentru fixarea prin înregistrări de imagine. ☼ Revelarea cu cianoacrilat – este o metodă folosită din ce în ce mai mult, dat fiind costul redus şi faptul că, după revelare, urma devine solidă, fără să existe riscul distrugerii precum în cazul celorlalte metode de revelare. Vaporii de cianoacrilat sunt foarte toxici, operaţiunile trebuind desfăşurate cu precauţii deosebite. ☼ Revelarea cu acid osmic – este o metodă folosită pentru revelarea urmelor papilare cu un conţinut mare de grăsimi, folosirea altor metode putând compromite aceste urme. Suportul pe care se găsesc urmele se expune pentru un timp scurt la acţiunea vaporilor de acid osmic după un timp scurt urmele fiind revelate într-o culoare închisă. În ceea ce priveşte metodele optice de revelare, trebuie observat că acestea se constituie, în fapt, în prima etapă de examinare a suprafeţelor pe care se presupune că există urme papilare latente, numai după folosirea acestora se va putea trece la folosirea celorlalte metode – fizice şi chimice. Se folosesc diferite surse de lumină care emit radiaţii luminoase atât în spectru vizibil cât şi invizibil, se foloseşte atât dispersia luminoasă cât şi generarea de unde paralele specifice radiaţiei laser. În practica organelor judiciare au fost introduse tehnologii special concepute pentru efectuarea cercetării la faţa locului – ca exemplu a se vedea crimescopul şi polilightul – ce permit generarea de unde luminoase laser în diverse spectre, folosirea de filtre pentru scoaterea în evidenţă a nuanţelor de culoare, totul fiind facil şi special adaptat pentru a fi folosit de către tehnicienii de la faţa locului. Ca urmare a rezultatelor cercetărilor din domeniu, cu anumite limite a devenit posibilă revelarea urmelor papilare şi de pe pielea umană. În ţara noastră se foloseşte un procedeu relativ simplu bazat pe reacţii chimice: pe locul unde se presupune că există o urmă papilară latentă se aplică o folie de aluminiu acoperită cu un strat subţire de silicagel. Urma devine vizibilă după tratarea cu vapori de iod sau după tratarea cu o soluţie de acid sulfuric 30% urmată de un tratament termic adecvat la 120°-140° C. Urmele digitale ce conţin sânge sunt relevate cu substanţe bazate pe benzidină – benzidină cu acid acetic glacial; benzidină cu alcool etilic (70 grade). Pentru examinarea poroscopică, urmele papilare se fotografiază în reflexie, nerelevându-se cu alte substanţe76. 76Colectiv, “Tratat practic de criminalistica”, vol. I, Cercetarea la fata locului, 1976, Bucureşti, 1976. 53 Prin interpretarea urmelor, organele de cercetare la faţa locului, examinează amănunţit urmele, atât ca entităţi individuale, cât şi în coroborare cu alte urme, elemente ale spaţiului înconjurător, în scopul de a explica mecanismul lor de formare, dar şi pentru a obţine unele date cu privire la factorul creator şi alte împrejurări ale săvârşirii infracţiunii. Se realizează o conexiune logică între urma examinată şi activitatea infracţională, în dinamica căreia s-a format. Studiind atent, se pot elabora versiuni cu privire la cronologia activităţilor făptuitorului, putându-se determina degetul, mâna sau regiunea de la care provine urma şi, nu în ultimul rând, aşa cum am arătat, vechimea urmei, aspecte cu un rol covârşitor în bunul mers al anchetei. Odată descoperite şi revelate, urmele de mâini trebuie fixate şi ridicate. Din punct de vedere procedural, procesul verbal de cercetare la faţa locului reprezintă principalul mijloc de fixare a urmelor, ca de altfel a tuturor constatărilor făcute la faţa locului. În cadrul procesului verbal se va consemna cu cât mai mare exactitate elementele de natură a caracteriza urmele, metodele folosite pentru revelarea lor şi raportul de poziţie faţă de principalele repere de la faţa locului. De asemenea se va face referire77 la înregistrările de sunet şi imagine efectuate şi se vor face precizările necesare în cazul în care s-a procedat la ridicarea suporturilor pe care s-au găsit urmele – obiecte de veselă, scrumiere, brichete, etc. Sub raport criminalistic, apreciez ca deosebit de importante înregistrările de imagine. Se vor efectua înregistrări de imagine care să ilustreze poziţia urmelor în cadrul ambianţei generale a locului faptei, poziţia acestora în raport cu celelalte urme şi mijloace materiale de probă descoperite la faţa locului şi, de esenţă, detaliile caracteristice ale urmei papilare. În ceea ce priveşte ridicare urmelor de mâini, aceasta, pe lângă înregistrările de imagini – care rămâne principalul mijloc de ridicare – se poate face prin: • transfer pe peliculă adezivă; • mulaj; • ridicarea obiectelor purtătoare de urme. Pentru transferul pe peliculă adezivă se folosesc suporturi de tip folio78 care pot avea mai multe culori – transparente, albe, negre – utilizarea acestora fiind impusă de culoarea substanţei de revelare. Aceasta peliculă poate fi folosită numai în cazul în care urmele au fost relevate cu o pudră colorată. Se taie o bucată de peliculă, cu o culoare ce să permită un contrast corespunzător faţă de culoarea prafului sau pudrei de revelare. Aceasta se aşează peste urma, apăsând cu degetul pe toată suprafaţa, astfel încât să se elimine aerul. Se ridică pelicula, urma fiind transferată pe suportul tip folio. Peste urmă se aşează pelicula de protecţie. 77 N.A. – a se vedea şi consideraţiile din secţiunea special destinată fixării rezultatelor cercetării la faţa locului prin procesul verbal de cercetare la faţa locului. 78 N.A. – suporturile tip folio sunt coli ce sunt confecţionate, principial, din hârtie peste care este adăugat un strat adeziv ce permite reţinerea, în condiţii cât mai bune, a prafului folosit la revelarea urmelor papilare. 54 În cazul în care există urme papilare de adâncime, modalitatea ideală de ridicare a acestora este mulajul. Pentru mulaj, în practică, se utilizează ca substanţe: praf de ipsos, latex79, ceară cu oxid de zinc, etc. Într-o primă etapă se pregăteşte urma. După descoperirea acesteia se fotografiază, apoi se curăţă de obiectele sau particulele străine, căzute în urmă, după formarea ei. Curăţarea propriu-zisă a urmei de impurităţi se face cu ajutorul unui curent de aer sau a unei pensete. Pentru a se evita o spargere a mulajului după turnare, se împrejmuieşte urma cu plastilină. După executarea acestor operaţiuni, se trece la prepararea propriu-zisă a pastei şi turnarea mulajului. În cazul în care spaţiul-suport este reprezentat de o substanţă care se topeşte, este indicat ca pasta de mulaj să fie ghipsul. Acest praf este cernut, pentru a se obţine, în final, o reproducere cât mai bună a desenului papilar. Dacă obiectul primitor de urmă posedă o oarecare rezistenţă termică, mulajul se va putea executa din ceară, parafină sau o combinaţie de ceară şi oxid de zinc. Alginatul se poate folosi datorită proprietăţii sale de a reproduce foarte bine detaliile fine ale desenului papilar. În practică, pentru ridicarea urmelor de mâini, se apelează şi la mulajul de latex. După prepararea pastei, aceasta se toarnă peste urmă, compoziţia urmând a se întări. Mulajul obţinut se va unge cu un strat de tuş şi se va rula pe o coală de hârtie. Urma astfel obţinută, se va fixa prin fotografiere80. Ridicarea urmelor de mâini se mai poate realiza şi prin utilizarea diferiţilor polimeri (stomalgină, sielast). Stomalgina este un polimer din alginat de sodiu. Pulberea propriu-zisă se amestecă cu apă, formându-se o compoziţie cu o consistenţă asemănătoare smântânei, care, prin întărire, devine extrem de elastică şi nu se lipeşte de suprafaţa urmei. Sielastul este format din polimeri de siliciu. Acesta se vulcanizează la temperatura camerei, reproducând foarte bine microrelieful urmei papilare, nelipindu-se de urmă. Are un mare dezavantaj, în sensul că lasă urme de grăsime pe obiectele pe care este aplicat81. Ridicarea obiectelor purtătoare de urme impune respectarea unor cerinţe de manipulare şi ambalare, în scopul de a preveni distrugerea sau alterarea urmelor. Este necesar ca aceste obiecte să nu fie ridicate înainte de a fi marcate şi fixate prin fotografiere. Dacă urmele (in)vizibile au fost descoperite pe obiecte de dimensiuni mici, se va recurge la ridicarea obiectului purtător, cu respectarea prevederilor legale. Înainte de a fi ridicat obiectul, urmele existente pe acesta vor fi relevate, astfel încât să devină vizibile. Astfel, se va evita deteriorarea sau distrugerea lor. Apucarea obiectelor, pentru deplasarea spaţială a acestora, se va face în aşa fel încât să nu se atingă zonele în care sunt concentrate urmele. De exemplu, dacă urmele au fost 79 Latex = suc lăptos, secretat de unele plante, care, în prezenţa aerului, se coagulează; cauciuc natural. 80 Marin Ruiu, “Valorificarea stiintifică a urmelor infractiunii”, Editura Little Star, 2003, vol. II, pag. 132, Bucureşti 81 Camil Suciu, ”Criminalistica” , Editura Didactică şi Pedagogică, Bucureşti,1972 55 descoperite şi revelate de pe o sticlă, ridicarea acesteia din urmă se va face în felul următor: se apucă, prin introducerea degetului în gâtul sticlei, iar cu arătătorul de la cealaltă mâna de muchia fundului sticlei. Paharul se va ridica prin apucarea acestuia între degetul mare şi mijlociu, astfel încât degetul mare sa fie pe buza paharului, iar cel mijlociu pe muchia fundului. Cioburile de sticlă se vor ridica prin apucarea de margini, evitându-se pe cât este posibil atingerea lor82. În general, s-a ajuns la concluzia că se impune prinderea obiectului de marginile sale sau de laturile, unde se formează cele mai puţine urme, chiar dacă se poartă mănuşi. După ce se ambalează obiectul, coletul va fi sigilat cu sigiliul organului judiciar care conduce ancheta. Va purta83 şi o etichetă, pe care se vor trece detalii suplimentare ca: numărul, locul, data, conţinutul etc. Studiul detaliat al urmelor de mâini84, se va face în laborator, de către specialişti sau experţi, după caz, în funcţie de natura demersului ştiinţific dispus – constatare tehnico-ştiinţifică sau expertiză dactiloscopică. În cazul în care se prezintă, pentru cercetare, numai urma sau obiectul purtător de urmă, expertul ar trebui sa dea detalii cu privire la următoarele aspecte: • dacă pe obiect s-au descoperit urme papilare şi, în caz afirmativ, câte; • cărei zone anatomice a mâinii aparţine urma respectivă; • care sunt tipul, subtipul, varietatea urmei; • de la ce mână, de la ce deget, provine urma; • dacă urma prezintă suficiente elemente individuale pentru identificare (în instanţa sunt admise minim şapte astfel de elemente); • care este mecanismul de formare a urmei; • cu ce substanţă a fost îmbibat desenul papilar, în momentul creării urmei; • dacă urma este veche sau proaspătă. Dacă, în cauză există suspecţi şi s-au obţinut modele de comparaţie, atunci se vor trimite expertului atât urma ridicată de la faţa locului cât şi modelul de comparaţie. Expertul va trebui să indice organelor de cercetare dacă urma ridicată de la faţa locului şi amprenta prezentată sunt create de aceeaşi persoana (rezultatul final va fi dat după efectuarea examenului comparativ). 6.2.2.2. URMELE DE PICIOARE – căutarea, descoperirea, fixarea şi ridicarea urmelor de picioare Urmele de picioare reprezintă o categorie importantă de urme, ce pot fi descoperite la faţa locului, constând în acele modificări aduse elementelor componente ale locului faptei, ca rezultat al contactului picioarelor cu acestea, în 82 Pecomandările pentru manipularea obiectelor purtătoare de urme papilare latente au ca origine – Camil Suciu, ”Criminalistica” , op.cit. 83 N.A.coletul 84Colectiv, “Tratat practic de Criminalistică”, vol.I, Cercetarea la faţa locului, Ministerul de Interne, Inspectoratul gen. al poliţiei, Institutul de criminalistică, 1976 56 procesul săvârşirii infracţiunii. Acestea pot fi clasificate trihotomic, conform doctrinei criminalistice85, după cum urmează: - urmele plantei piciorului (piciorul gol); - urmele piciorului semiîncălţat (urmele de ciorapi); - urmele de încălţăminte. Urmele plantei piciorului sunt cele mai valoroase în procesul de individualizare, deoarece amprenta plantară poate servi la identificarea persoanei care a creat-o. Acest lucru este posibil graţie caracteristicilor papilare, proprii fiecărui individ, cât şi eventualelor particularităţi morfofiziologice. Planta piciorului, din punct de vedere anatomic, poate fi împărţită în patru regiuni: → regiunea metatarsofalangiană (foarte frecventă la faţa locului, sub formă de impresiune) – este cuprinsă între vârful degetelor şi o linie imaginară, perpendiculară pe axa longitudinală a plantei, care trece prin articulaţia situată între falanga a doua a degetului mare şi metatars86, fiind regiunea care se întâlneşte cel mai frecvent reprodusă în urmele plantare şi, datorită aspectului foarte variat pe care îl are desenul său papilar, reprezintă una dintre principalele regiuni care pot conduce la identificarea unei persoane. → regiunea metatarsiana (întâlnită frecvent) – este cuprinsă între regiunea metatarsofalangiană şi o linie imaginară, perpendiculară pe axa longitudinală a plantei, care trece prin articulaţia tarsului cu metatarsul → regiunea tarsiană (imprimare parţială) – este corespunzătoare osului tarsului, cuprinsă între regiunea metatarsiană şi călcâi, respectiv de-a lungul cavităţii (scobiturii) tălpii piciorului. → regiunea călcâiului – este partea posterioară a tălpii, corespunzătoare osului calcaneu. Este posibil ca la unele persoane să se întâlnească unele particularităţi morfofiziologice precum platfus (prăbuşirea plantei piciorului), o scobitură pronunţată a regiunii tarsiene (arcuirea pronunţată a boltei), polidactilia, sindactilia, etc. de asemenea nu trebuie neglijat faptul că la o urmă plantară pot fi descoperite deformări ale desenului papilar datorită unor bătături, cicatrice sau malformaţii situate în diferite regiuni ale plantei piciorului persoanei care a creat urma, aceste elemente devenind deosebit de importante în identificarea acesteia. Urmele piciorului semiîncălţat reproduc forma generală a plantei piciorului, a regiunilor sale, dar şi a ţesăturii ciorapului – aspect care îngreunează demersul ştiinţific întrucât se exclude identificarea pe baza desenului papilar specific. Se poate 85 Emilian Stancu în Tratat de Criminalistică, Editura Actami, 2001, Bucureşti, pag. 142 86 N.A. descrierea regiunilor plantei piciorului am preluat-o din – Colectiv, Tratat practic de criminalistică, Editura Ministerului de Interne, 1976, vol.I, Bucureşti, pag. 149 – lucrare în care am descoperit cea mai completă şi mai corectă descriere, orice eventuală nouă formulare neputând fi relevantă asupra fondului problemei. 57 ajunge la o identificare de grup, putându-se merge până la individ, dacă ciorapul prezintă cusături, uzuri sau alte elemente care ar putea individualiza urma. Urmele de încălţăminte pot duce la identificarea făptuitorului atât direct – prin analiza elementelor caracteristice cărării de urme – cât şi indirect – prin identificarea obiectelor de încălţăminte care au creat urma şi stabilirea raportului necesar între acestea şi persoana care le-a purtat. Urmele de încălţăminte apar ca urmare a contactului dintre părţile componente ale obiectelor de încălţăminte şi diferite suprafeţe, putându-se distinge: → urme create de talpa încălţămintei (partea de contact obişnuită a obiectelor de încălţăminte cu solul); → urme create de feţele încălţămintei. Cele mai des întâlnite în practica examinărilor criminalistice sunt cele din prima categorie. Examinând talpa obiectelor de încălţăminte, la cele mai multe dintre ele, se pot distinge următoarele elemente: ☼ Pingeaua – se prezintă sub o multitudine de forme şi dimensiuni în funcţie de model şi de destinaţia obiectelor de încălţăminte; pot fi exploatate criminalistic – privite individual şi nu neapărat ca făcând parte dintr-o cărare de urme – urmele conturului şi urmele desenului specific, pe baza ambelor grupe de urme putându-se identifica, în limite mai largi sau la nivel individual – în funcţie de elementele individuale prezente în urmă – obiectul de încălţăminte care a creat urma. ☼ Glengul – conţine, de cele mai multe ori, elemente importante pentru identificare constând în inscripţii ale producătorului ce au ca obiect referiri la tip, model, serie, siglă, etc. Deşi urmele ar putea fi de mare folos pentru exploatarea criminalistică, datorită modului cum sunt construite obiectele de încălţăminte, aceste urme apar destul de rar la faţa locului ca urme de adâncime imprimate în sol moale. ☼ Tocul – este construit în forme şi dimensiuni diverse putând conţine şi desene, inscripţii sau sigle care să se constituie în elemente specifice de natură să contribuie la identificare. Elementele prezentate sunt clasice pentru modul cum este construită talpa obiectelor de încălţăminte. Totuşi, există tipuri şi modele care – firesc pentru o industrie în care moda este un factor de natură să influenţeze hotărâtor caracteristicile constructive ale obiectelor de încălţăminte – nu respectă ceea ce este clasic, pe piaţă fiind suficiente modele de papuci, sandale sau pantofi de sport cu tălpi pe care nu se pot distinge elementele constructive la care am făcut referire. În ceea ce priveşte urmele create de feţele încălţămintei, practica scoate în evidenţă importanţa urmelor create atât de feţele propriu-zise – căpute, carâmbi – cât şi, mai ales, urmele create de alte componente ale feţelor: limbă, barete, burduf, vipuşti, şireturi, etc. 58 Urmele de picioare reproduc construcţia exterioară a piciorului gol sau a încălţămintei, fiind de adâncime sau de suprafaţă, în funcţie de suportul pe care s-au format, putând fi întâlnite sub formă statică sau dinamică, în funcţie de raportul de mişcare existent între obiectul creator de urmă şi obiectul-suport al urmei, dar şi vizibile sau latente87. Locurile, unde pot fi întâlnite acest gen de urme, sunt: solul, podeaua, obiectele existente pe podea, obiectele de la faţa locului de care s-ar fi putut servi infractorul în desfăşurarea activităţii ilicite, obiectele aflate pe sol, pe drumul de acces al infractorului. Fiind în marea lor majoritate urme vizibile, nu se impun metode speciale pentru descoperirea lor. În cazul în care urmele sunt invizibile, căutarea acestora se va face ca şi în cazul urmelor latente de mâini. Urmele de picioare, indiferent că este vorba de urmele plantare, urmele piciorului semiîncălţat sau încălţat, se formează de cele mai multe ori datorită presiunii exercitate de greutatea corpului asupra suprafeţei de contact. În doctrină88 se subliniază că în formarea urmelor de picioare se disting trei momente: ▬ momentul contactului dintre tocul încălţămintei sau călcâi şi suport, în care presiunea se exercită, iniţial, la nivelul părţii posterioare a tocului sau călcâiului, continuându-se spre înainte; ▬ momentul realizării contactului total al plantei piciorului sau întregii tălpi a încălţămintei cu suportul – ca element caracteristic, aici se distinge faptul că în acest moment se realizează o distribuţie egală pe întreaga suprafaţă de contact; ▬ momentul desprinderii piciorului de suport, desprinderii celor două suprafeţe de contact, în care presiunea maximă se realizează pe direcţia spre înapoi, concomitent, greutatea corpului urmând a se transfera pe celălalt picior. Pentru a descoperi urmele latente formate prin depunerea transpiraţiei, se va folosi proiectarea unui fascicul de lumină, sub un unghi incident, astfel încât, urma va apărea pe suprafaţa cercetată, ca o zona mată. Pentru a revela urme de picioare, create pe suporturi ca: bucăţi de hârtie sau lenjerie, se utilizează tratările cu diverse prafuri precum şi vaporizarea cu iod. La urmele formate pe hârtie, rezultate foarte bune au fost înregistrate prin tratarea cu ninhidrină. Aceste tipuri de urme se marchează cu ajutorul plăcuţelor din trusa criminalistică, încercuindu-se cu creta, pentru a fi scoasă în evidenţă poziţionarea lor spaţială, acoperindu-se, pentru protecţie, cu diverse obiecte. După descoperire şi revelare, urmele de picioare sunt măsurate. Se încearcă a se stabili un raport între urme şi elementele înconjurătoare, dar se măsoară şi urma propriu-zisă. Urma plantară este măsurată astfel: lungimea totală, distanţa dintre extremitatea călcâiului şi extremitatea degetului cel mai avansat. Este înregistrată şi 87 Tratat practic de criminalistică, vol. I op. cit. pag. 151 88 Tratat practic de criminalistică, vol. I op. cit. pag. 243 59 lungimea tălpii, până la baza degetului mare. Nu sunt omise lăţimile zonelor componente ale tălpii, precum şi lungimea şi lăţimea degetelor. Foarte important este că urmele de picioare sunt întâlnite, în practică, atât în mod izolat, cât şi sub forma unei cărări de urme. Interesant este că în dimensiunea urmelor lăsate de o persoană poate apare o anumită variaţie, în funcţie de cum persoana se afla în stare de repaus sau de mişcare – cu cât viteza de deplasare creşte urma se scurtează89. Cărarea de urme – definită ca totalitatea urmelor de picioare ale unui om formate consecutiv ca urmare a deplasării acestuia în spaţiu – are, ca elemente caracteristice următoarele: 1) linia direcţiei de mişcare – este axa imaginară, longitudinală, ce trece printre urmele lăsate de membrele inferioare ale unei persoane, reprezentând, în fond, direcţia de deplasare a persoanei; 2) linia mersului – este o linie frântă ce uneşte aceleaşi puncte ale urmelor consecutive, lăsate de piciorul stâng, respectiv drept; 3) lungimea pasului – este distanţa dintre două urme consecutive, lăsate de piciorul drept şi, respectiv, cel stâng; 4) lăţimea pasului – este distanţa cuprinsă între partea exterioară ori interioară a urmelor piciorului stâng şi drept, luându-se, de cele mai multe ori în calcul, extremitatea interioară a călcâiului; 5) unghiul de mers90 – se măsoară între axa cărării de urme şi axa longitudinală a tălpii. Prin analiza, la faţa locului, a cărării de urme se pot obţine informaţii importante în legătură cu direcţia de deplasare, caracteristicile mersului, defecte anatomice, înălţime, starea psihofizică, dacă persoana căra o greutate importantă, dacă cunoştea locul – în cazul în care deplasarea a avut loc pe timpul nopţii, etc. În ceea ce priveşte ridicarea urmelor de picioare, trebuie avute în vedere mai multe situaţii. Urmele latente de picior formate prin depunerea de sudoare sau alte substanţe de pe planta piciorului pe suprafaţa diferitelor obiecte pot fi ridicate prin mai multe metode, după cum urmează: - cu hârtia tip folio; - cu hârtie foto umezită; - cu bandă adezivă. 89 E. Stancu în Tratat de Criminalistică, op. cit. pag. 143 90 Camil Suciu, Criminalistica: Reprezentarea schematică a cărării de urme, Editura Didactică şi Pedagogică, Bucureşti, 1972, Bucureşti 60 De asemenea, firma americana SIRCHIE a pus la punct un sistem bazat pe electricitate statica, rezultatul fiind ridicat şi fixat pe o fişă, asemănătoare fişelor mono sau/şi decadactilare, ce se folosesc în cazul urmelor de mâini. Pe aceste suporturi se vor executa măsurătorile de rigoare, inclusiv înregistrările de imagini la scară. Ulterior, vor fi trimise, pentru o examinare detaliată, la laborator. Înregistrarea de imagini cu urmele de picioare urmăreşte două planuri: - fixarea de ansamblu a urmelor; - fixarea imaginii urmei, ce conţine elemente de individualizare ale obiectului creator. Foarte important este faptul că, înainte de efectuarea înregistrărilor de imagine, este necesară pregătirea urmei, în mod deosebit a celor de adâncime. Se evită, atât cât se poate, distrugerea detaliilor. Simultan cu fotografierea propriu-zisă, se execută şi o măsurare liniară sau bidimensională, prin aşezarea unei rigle gradate sau a unui centimetru, de-a lungul şi de-a latul urmei. Există situaţii, întâlnite la faţa locului, când ridicarea şi fixarea urmelor de picioare implică o pregătire complexă şi operaţii specifice, în funcţie de mediul în care s-a format urma, de condiţiile meteorologice, etc. Pentru a exemplifica voi face referire la: ∗ urmele formate în zăpadă – se recomandă efectuarea unui mulaj din sulf topit, acest lucru fiind posibil datorită proprietăţii acestuia de a se răci foarte repede, fără a-şi pierde rapid fluiditatea. În practică se mai realizează mulaje cu ghips, sau, mai nou, cu materiale plastice. Pentru aceasta este necesară pulverizarea prealabilă a unui strat de talc, întărit ulterior prin pulverizarea de colodion sau fixativ de păr, operaţia repetându-se până când se obţine o peliculă a cărei consistenţă poate suporta un mulaj de ghips sau din alte materiale; ∗ urme formate în nisip: implică o întărire anterioară, prin pulverizarea de şerlac sau colodion, precum şi prin pulverizarea de ulei, pentru a preveni aderarea nisipului la mulaj, după aceasta urmând a se turna materialele alese pentru obţinerea mulajului; ∗ urmele formate în medii cu multă umiditate: se întăresc prin presărarea unui strat foarte subţire de ghips, după care se pulverizează un strat de ulei, pentru a împiedica aderarea la mulaj a unor bucăţi de sol, urmând ca ghipsul – în măsura în care acesta este folosit pentru obţinerea mulajului – să fie turnat în straturi succesive astfel încât să nu fie distruse elementele particulare ale urmei prin acţiunea compactă a unei mase importante din materialul de mulaj; ∗ urmele formate în pământ zgrunţuros: presupun un tratament oarecum pretenţios fiind necesară, în primul rând, astuparea găurilor cu ajutorul unor materiale care sunt suficient de uşoare – pentru a nu distruge urma – cum este cazul parafinei răzuite, ce se încălzeşte şi se întinde uniform, stopând astfel scurgerea materialului de mulaj în pământ. 61 Aşa cum am arătat, examinarea urmelor de picior poate conduce la stabilirea direcţiei în care s-a deplasat persoana care a creat urma. În ideea inducerii în eroare a echipei de cercetare la faţa locului, orientării anchetei pe piste greşite este foarte posibil ca infractorul să încerce să ascundă direcţia reală de deplasare sau elemente caracteristice ale încălţămintei, prin diverse modalităţi – încercând să meargă cu spatele, folosind încălţăminte de o mărime mult mai mare sau mai mică, pantofi bărbăteşti în cazul unei femei ori invers, acoperirea tălpii obiectului de încălţăminte cu un ciorap, etc. Un rol foarte important în a descoperi simularea unui astfel de mers, îl are studierea cu mare atenţie a cărării de urme. Pentru anchetatori este important de cunoscut, încă de la descoperirea unei urme de încălţăminte la faţa locului care sunt posibilităţile şi limitele concluziilor experţilor care vor trebui să se pronunţe în legătură cu urma descoperită. Astfel, un set de întrebări orientative ar putea fi următoarele: - dacă urma prezentată pentru examinare este de picior; - dacă pe obiectul prezentat pentru cercetare, există urme de picior, şi câte anume; - dacă urma prezintă suficiente elemente individuale pentru identificare; - care sunt sexul, greutatea aproximativă, vârsta persoanei creatoare de urmă; - de la ce picior provine urma; - care este mecanismul de formare a urmei.91 Dacă există un cerc de suspecţi în cauză şi se pot obţine modele pentru comparaţie de la aceştia, expertul va putea face un examen comparativ complex, urmând a se pronunţa daca urma ridicată de la faţa locului şi modelul pentru comparaţie au fost create de către aceeaşi persoana. Pertinent la problematica cercetării la faţa locului, apreciez că este obţinerea modelelor de comparaţie la faţa locului în condiţiile în care sunt descoperite persoane suspecte, trebuind exploatat avantajul exploatării unor modele de comparaţie produse în aceleaşi condiţii ca urma în litigiu. Se vor obţine modele de comparaţie solicitând persoanei să stea pe loc în poziţie normală, cu greutatea corpului lăsată pe partea exterioară ori pe cea interioară în funcţie de caracteristicile urmei descoperite, să meargă ori să alerge – în funcţie de cum se apreciază că a fost creată urma ce are legătură cu desfăşurarea activităţii ilicite. 6.2.2.3. URMELE FORMATE PRIN FOLOSIREA ARMELOR DE FOC – căutarea, descoperirea, revelarea, fixarea şi ridicarea acestor urme. Urmele apărute ca o consecinţa a utilizării armelor de foc, sunt urme care se formează pe elementele componente ale cartuşului tras, pe ţintă sau pe diferite obiecte componente ale mediului, în urma producerii împuşcăturii. 91 Colectiv, “Tratat practic de criminalistică”, Editura Ministerului de Interne,1976, vol. I, Bucureşti 62 Având drept criteriu de clasificare importanţa în procesul identificării armei, urmele armelor de foc pot fi: A) Urme principale: Arma descoperită în câmpul infracţional – nu este acceptată unanim ca urmă principală a împuşcăturii92. Am acceptat – dincolo de controversa doctrinară – să fac referire la armă ca urmă a propriei folosiri93 doar pentru oportunitatea de a sublinia importanţa căutării, descoperirii şi examinării armei folosite la săvârşirea activităţii ilicite, aceasta atât prin ea însăşi, cât şi prin alte categorii de urme pe care le poate conţine putând avea un rol deosebit de important în identificarea făptuitorului şi în lămurirea unor probleme importante pentru anchetă. Urmele armei de foc create pe proiectile, tuburi, capse – nu sunt, nici ele acceptate, unanim, ca urme principale ale împuşcăturii, fiind tratate distinct, ca o categorie aparte de urme94. Având în vedere criteriul folosit pentru clasificare, datorită importanţei în cercetarea criminalistică a activităţii ilicite ce a inclus şi utilizarea unei arme de foc, am considerat oportun includerea acestei categorii de urme în categoria urmelor principale formate ca urmare a folosirii armelor de foc. Proiectilele, tuburile şi capsele, rezultate în urma tragerii, pot fi acceptate şi ca urme propriu-zise . Pe tubul cartuşului pot apărea următoarele genuri de urme: - urma percutorului; - urma peretelui frontal al închizătorului - urma camerei cartuşului; - urma ghearei extractoare; - urma pragului aruncător. Urmele de pe tub95 se formează, inevitabil, ca urmare a funcţionării normale a armelor de foc – încărcarea, tragerea şi extragerea tubului tras în vederea unei noi încărcări sunt operaţiuni mecanice de natură a forma urme pe baza cărora se poate identifica arma cu care s-a tras. Printre piesele principale sau mecanismele armei ce creează, în mod nemijlocit pe tub urme sunt percutorul, peretele frontal al 92 N.A. – exemplificativ, ca opinii contrare a se vedea E. Stancu, Tratat de Criminalistică, op. cit. pag 254 şi următoarele; M. Ruiu, Valorificarea Ştiinţifică a Urmelor Infracţiunii, op. cit. pag. 190 şi următoarele. 93 N.A. – este o exprimare greu de digerat pentru cei care consideră că într-un demers ştiinţific trebuie să domine rigoarea. Principial, apreciez că nu se poate vorbi despre arma de foc ca urmă a propriei folosiri; arma este un mijloc material de probă cu un rol important în probarea săvârşirii infracţiunii care conţine, pe care se pot descoperi, diferite categorii de urme; totul poate fi analizat în funcţie de cum se acceptă noţiunea de urmă – într-un sens larg, ca orice modificare în realitatea obiectivă survenită în urma desfăşurării unei activităţi ilicite, se poate accepta că prezenţa armei la faţa locului constituie o urmă a activităţii ilicite. 94 E. Stancu analizează ca urme ale folosirii armelor de foc, pe de o parte, urmele create de armă pe cartuşul tras, iar, pe de altă parte urmele împuşcăturii formate pe corpul victimei sau pe obiectele asupra cărora şi-a exercitat acţiunea proiectilul… 95N.A. – în prezentarea urmelor care se formează pe tub voi avea în vedere şi urmele care se formează pe capsă, adesea aceasta formând un corp comun cu tubul. Nu trebuie neglijat, în condiţiile arătate, că la anumite categorii de muniţii, tubul nu se va găsi la faţa locului, acesta arzând în întregime în cadrul procesului de tragere. 63 închizătorului, gheara extractoare, pragul aruncător (ejectorul) şi pereţii camerei de detonare. Urme pe tuburi pot apare şi cu ocazia introducerii sau scoaterii cartuşelor din încărcător. Principial, în momentul încărcării cartuşului, din încărcător în camera de detonare, se formează urme dinamice longitudinale pe pereţii laterali ai tubului. Apar urme ale marginilor încărcătorului, ale marginilor şi, eventualelor, neregularităţi ale reliefului camerei de detonare. Încă din momentul încărcării, pe tub, se formează o urmă de maximă importanţă în identificare – urma lăsată de gheara extractoare care prinde gulerul tubului (rozeta) în vederea extragerii, după efectuarea tragerii. În momentul tragerii se formează, cu obligativitate, urma percutorului care acţionează capsa de iniţiere96 şi urma peretelui frontal al închizătorului, ambele pe fundul tubului. De asemenea, în momentul detonării, datorită presiunii deosebite a gazelor ce sunt eliberate, tubul se dilată fiind presat pe pereţii camerei de detonare, lucru care face posibil imprimarea microreliefului pereţilor camerei de detonare pe pereţii tubului. La extragerea tubului se imprimă pe corpul acestuia, la nivelul rigolei – acel şanţ funcţional prevăzut special pentru ca tubul să fie în contact cu un element component al armei care să aibă rolul de a apuca corpul tubului, al scoate din camera de detonare şi al arunca în afară – urmele ghearei extractoare. De asemenea, pe fundul tubului se formează urmele contactului cu pragul aruncător, aşa-numitul ejector. Urmele create pe proiectile97, prin natura lor sunt urme dinamice care se formează în funcţie de caracteristicile construcţiei interioare ale ţevii armelor de foc cu ghinturi. Practic, vor fi descoperite striaţii ce reprezintă urmele flancurilor ghintuite98 – în principal, ale flancului de atac – şi ale spaţiilor dintre ghinturi. În cazul folosirii unor proiectile de calibru mai mic sau mai mare apar urme specifice ce constau fie în alungirea proiectilului – în cazul unui proiectil cu calibru mai mare – fie în formarea unor urme specifice spre vârful proiectilului – atunci când proiectilul are calibrul mai mic decât cel al armei. Pe baza urmelor formate pe tub şi proiectil se poate stabili tipul armei cu care s-a tras şi, chiar, arma folosită în cadrul activităţii ilicite. urme de pătrundere şi ieşire a proiectilului: perforările şi canalele oarbe; 96 N.A. – în doctrină şi, mai ales în practică, sunt întâlnite şi alte denumiri, precum capsă detonantă sau capsă de aprindere 97 N.A. – urmele create pe proiectil sau pe glonţ 98 N.A. – se disting două flancuri ale ghintului: flancul de atac, care obligă glonţul să se rotească în jurul axei sale şi flancul liber, care, nesuportând o presiune importantă, nu lasă urme pe glonţ 64 Perforările se formează atunci când proiectilul (glonţul), loveşte ţinta cu o forţă deosebită care îi permite să penetreze corpul acesteia. În cazul obiectelor cu o anumită grosime, urmele de perforare prezintă următoarele elemente99: ■ orificiu de intrare; ■ canal; ■ orificiu de ieşire. În cazul corpurilor cu o grosime mai mare, dacă proiectilul nu are o forţă suficientă, acesta nu mai formează şi orificiu de ieşire, formându-se canale oarbe. Spre deosebire de perforări, la canalele oarbe glonţul rămâne întotdeauna în corpul sau obiectul atins, putând fi recuperat şi examinat în folosul anchetei. La obiectele subţiri lipseşte canalul, orificiul de intre confundându-se cu cel de ieşire. Orificiile de intrare şi cele de ieşire se deosebesc între ele prin anumite caracteristici pe baza cărora se stabileşte direcţia din care a pătruns proiectilul, direcţie ce nu corespunde, în toate glonţului putând fi influenţată de cazurile, cu direcţia de tragere, traiectoria diverşi factori, îndeosebi de ricoşare100. Caracteristicile arătate depind de distanţa de tragere, de forţa cinetică a proiectilului, de unghiul sub care acesta a lovit ţinta, de densitatea obiectului şi de plasticitatea sau elasticitatea masei acestuia. Ca exemplu, pe corpurile a căror masă se caracterizează printr-o anumită elasticitate, aşa cum este corpul uman, orificiul de intrare este caracterizat prin lipsă de ţesut, diametrul său fiind apropiat de cel al proiectilului – este mai mic din cauza elasticităţii specifice fiecărui corp, care după încetarea presiunii tinde să revină la forma iniţială. Marginile orificiului sunt uşor îndreptate spre interior, pe acestea fiind formate şi urme secundare – inelul de frecare. Orificiul de ieşire poate fi mai mare decât diametrul proiectilului care, pe traseul urmat în corp, preia fragmente din structura internă şi creează, la ieşire, o ruptură, ce în anumite condiţii poate avea dimensiuni considerabile. Canalul este rectiliniu dacă proiectilul străbate numai ţesuturi a căror densitate nu este deosebită, condiţii în care se poate stabili, cu uşurinţă, direcţia din care s-a tras. Dacă în interiorul corpului proiectilul a întâlnit elemente cu o consistenţă deosebită, canalul nu mai este rectiliniu, fiind posibilă, chiar, ruperea acestuia în mai multe fragmente cu consecinţa creării mai multor orificii de ieşire. Tot ca exemplu – dar pentru modul cum acţionează proiectilul în corpuri lipsite de elasticitate – orificiul de intrare în sticla unui geam sau într-o oglindă prezintă crăpături radiale şi multiple fisuri concentrice, fiind mai mic decât cel de ieşire. Canalul are forma unui trunchi de con cu baza mare în direcţia de intrare a proiectilului. 99 Colectiv, “Tratat practic de criminalistica”, Editura Ministerului de Interne, vol. III, 1980, Bucureşti, pag. 189 100 E. Stancu op. cit. pag. 257 65 În ţintele din lemn, dacă proiectilul nu întâlneşte inserţii cu duritate mai mare, canalul este rectiliniu, cu o grosime constantă, orificiul de intrare şi cel de ieşire având acelaşi diametru şi aspect. Dacă suprafaţa glonţului a căpătat neregularităţi – pete de rugină, zgârieturi, etc – pe parcursul intern, acesta poate antrena mici fragmente astfel încât la orificiul de ieşire se pot constata, pe porţiuni mici şi neregulate, lipsă de materie. urme de ricoşare a proiectilului; Ricoşeele sunt urme de adâncime create ca urmare a impactului dintre proiectil şi diverse corpuri sub un unghi mai mic de 20°. Dimensiunile sunt dependente atât de unghiul de incidenţă, cât şi de mărimea şi duritatea corpurilor – cu cât unghiul de incidenţă este mai mic, iar duritatea corpului lovit este, de asemenea, mică lungimea urmei de ricoşeu este mai mare; din contră, în cazul obstacolelor dure şi unghiuri de incidenţă mari, urma este scurtă, glonţul putând fi găsit chiar la baza obiectului de care s-a lovit ori în imediata sa apropiere101. Ca o consecinţă imediată a ricoşării, se reţine modificarea traiectoriei proiectilului, concomitent cu o micşorare considerabilă a forţei sale cinetice102. Foarte util, pentru anchetarea cazurilor, în care există astfel de urme, este aspectul conform cu care, ricoşarea determină, în majoritatea cazurilor, lovirea altor obiecte sau persoane, care nu s-au aflat în vizorul trăgătorului, fiind vorba de o lovire accidentală, din culpă. Tot în astfel de situaţii, glonţul poate căpăta forme diverse, astfel încât, intrând în corpuri care au o densitate mică, creează leziuni atipice, care pot crea o confuzie în cercetarea iniţială, realizându-se versiuni neconforme cu realitatea103. Urme sonore ale: armării, percuţiei şi împuşcăturii – această categorie trebuie avută în vedere şi este, efectiv, importantă pentru desfăşurarea anchetei în măsura în care există înregistrări de sunet care să surprindă momentul în care, în timpul desfăşurării activităţii ilicite, se desfăşoară operaţiunile arătate. Înregistrări le de sunet vor fi ulterior comparate cu înregistrări efectuate cu ocazia efectuării de trageri experimentale cu arma suspectă. Examinările comparative se vor face prin intermediul unui sonograf104. B) Urme secundare105: a) urme rezultate din acţiunea flăcării; b) urme rezultate din acţiunea gazelor; c) urme de funingine; d) urme de pulbere nearsă; 101 M. Ruiu op. cit. pag. 197; Tratat Practic de Criminalistică op. cit. pag. 200 102 V. Măcelaru, op. cit. pag. 74 103 E. Stancu, ”Tratat de criminalistica”, Editura Actami, Bucureşti, pag. 254, 2001 104 Pentru detalii a se vedea V. Măcelaru, M. Dobrilă, I. Anghelescu în Tratat Practic de Criminalistică, op. cit., vol. III, pag. 161-165 105 N.A. – denumite şi urme suplimentare ale tragerii 66 e) urme de metalizare; f) urme de unsoare.106 Urmele secundare rămân pe arma de foc şi pe obiectele sau persoana, asupra cărora s-a tras ca rezultat al acţiunii fenomenelor termice şi chimice care se produc în ţeava armei şi la o distanţă mică de aceasta A) Urmele rezultate din acţiunea flăcării Ca urmare a proceselor specifice de ardere rezultă o mare cantitate de gaze ce determină presiuni şi temperaturi foarte mari – în jur de 3.000 Kgf/cm2 şi 2.500°C. La gura ţevii, după ieşirea glonţului din canalul ţevii, se produce o flacără datorită contactului dintre oxigenul din atmosferă şi particolele de pulbere care nu au apucat să ardă în interiorul ţevii. Mărimea flăcării depinde de calibrul armei, natura pulberii – când se utilizează arme moderne, în majoritatea cazurilor, nu apare flacăra la gura ţevii, explicaţia fiind datorată faptului că pulberea fără fum arde într-un procentaj aproape de maxim, în canalul ţevii – şi presiunea gazelor ce rezultă din arderea pulberii însă se produc arsuri datorită acţiunii jetului de gaze cu temperaturi foarte ridicate;. Acţiunea flăcării se manifestă sub forma unei arsuri, ce sunt descoperite în jurul orificiului de intrare. Aspectul arsurilor diferă în funcţie de natura ţintei. În cazul obiectelor din lemn arsura are formă de pară – mai mult sau mai puţin alungită în funcţie de unghiul de tragere – şi este de culoare brună. Pielea omului, în zona în care arderea este maximă, îşi pierde elasticitatea şi capătă culoarea neagră. Materialele textile, în funcţie de natura lor, suportă mai superficial sau mai profund fenomenul arderii. Şi acestea se înnegresc, cele sintetice se topesc creând contururi solide ce tind să sublinieze forma orificiului de intrare. B) Urmele rezultate din acţiunea gazelor: În ceea ce priveşte acţiunea gazelor trebuie distins între arsuri şi urmele create ca urmare a acţiunii mecanice. Arsurile apar datorită temperaturii deosebit de ridicate a gazelor ce ies din canalul ţevii imediat după expulzarea proiectilului. În cazul tragerilor de la distanţe mici, gazele, pe lângă faptul că vor completa acţiunea flăcării, vor crea urme specifice presiunii mari – rupturi, diferite categorii de fisuri, etc. Zonele afectate şi dimensiunile rupturilor provocate sunt condiţionate de calibrul armei, lungimea ţevii, tipul muniţiei, distanţa de la care s-a făcut tragerea şi gradul de duritate al suprafeţei ţintei. Ca exemplu, în cazul tragerilor realizate cu ţeava lipită de suprafaţa corpurilor ce nu au o densitate mare, ţesuturile nu pot rezista unei atât de mari presiuni, în consecinţă se rup, canalul format se dilată, orificiul de intrare se desface şi ia o formă 106 Colectiv, “Tratat practic de criminalistică”, Edit. M.I. Bucureşti, 1972, vol. I, pag. 304 67 neregulată107. Acţiunea gazelor asupra corpurilor cu suprafeţe stratificate se poate materializa prin exfolierea straturilor superficiale. C) Urmele de funingine: funinginea, purtată fiind de gaze, se va depune pe ţintă, formând un strat fin în jurul orificiului de intrare. Acesta are o valoare deosebită în cercetarea cauzei, deoarece, se pot trage concluzii valoroase în legătură cu distanţa de la care s-a efectuat tragerea şi, într-o anumită măsură, calibrul armei cu care s-a tras108. Pe ţintă, urmele de funingine se depun circular sau într-o formă alungită, mai mult sau mai puţin alungită, în funcţie de unghiul sub care s-a efectuat tragerea. Foarte important pentru investigarea criminalistică este de analizat urmele de funingine care rămân pe corpul – în primul rând mâna – trăgătorului109. D) Urmele de pulbere nearsă (tatuajul): Pe lângă gaze şi funingine, după proiectil, pe ţeavă ies şi particule de pulbere incomplet arse ce acţionează ca nişte microproiectile ce au forţă vie proprie şi o viteză iniţială mare, ajungând la distanţe relativ mari faţă de celelalte urme suplimentare – aproximativ 1m. Pe ţintă se formează aşa-numitul tatuaj – un element caracteristic de individualizare al degradărilor produse prin tragerile cu armele de foc ce se compune dintr-o multitudine de particule de pulbere nearsă, însoţite, uneori, de microparticule metalice dislocate fie de pe tub, fie de pe glonţul tras care se imprimă pe suprafaţa ţintei, perforând straturile superficiale. Dimensiunile zonei pe care se imprimă tatuajul depinde de distanţa de tragere, calibrul armei, lungimea ţevii, cantitatea de pulbere cu care a fost încărcat cartuşul, viteza iniţială a glonţului, etc. Ca exemplu, atunci când zona de contact este reprezentată de stofă, aceste particule, fie se opresc în fibrele care amortizează lovitura, fie formează orificii, ce pot avea dimensiuni mari, dacă tragerea s-a efectuat de aproape. Dacă suportul are o textură solidă, rezistentă (de ex. : lemn) pe suprafaţa lui se pot observa mici denivelări. Tragerea perpendiculară pe planul ţintei face ca urmele acestor particule să fie dispuse în formă de cerc, în jurul orificiului de intrare. Dacă tragerea s-a executat sub un anumit unghi faţă de ţintă urmele vor căpăta o forma ovală, alungită în direcţia tragerii. E) Urmele de metalizare: în jurul orificiului de intrare, la contactul dintre proiectil şi suprafeţe ce au o duritate mai mare decât metalul folosit la fabricarea învelişului exterior al proiectilului se formează aşa-numitul inel de metalizare. 107 V. Măcelaru, op. cit. pag.86 108 Pentru detalii în legătură cu posibilitatea stabilirii calibrului armei cu care s-a tras a se vedea – Colectiv, “Tratat practic de criminalistica”, Editura Ministerului de Interne, Bucureşti, 1980, pag.198 109 N.A. – de văzut, ca exemplu, investigarea omorurilor disimulate în sinucideri, ocazie cu care lipsa urmelor de funingine pe mâna presupusului sinucigaş este de natură a orienta cercetarea, în mod hotărâtor, spre versiunea unui omor. 68 Prin frecare de suprafaţa materialului din care este confecţionat ţinta, de pe învelişul proiectilului se depun particule de metal ce formează inelul de metalizare, inel care va avea culoarea metalului folosit la confecţionarea proiectilului. De observat că inelul de metalizare se suprapune, adesea, cu inelul de ştergere. F) Urmele de unsoare: pot fi găsite, sub formă de picături, ce conţin elemente caracteristice uleiului folosit pentru conservarea armei şi muniţiei. Pe lângă acestea, tot în această categorie, consider că trebuie introdus şi inelul de ştergere sau frecare – inel format prin depunerea în jurul orificiului de intrare de particule de praf şi alte substanţe antrenate de glonţ110 amestecate cu unsori de pe ţeava armei. Investigarea locului faptei în cadrul cercetării activităţilor ilicite în desfăşurarea cărora au fost folosite arme de foc capătă un grad de complexitate111 sporit, priceperea, atenţia şi experienţa membrilor echipei trebuind valorificate la nivel maxim, orice ignoranţă putând conduce la compromiterea rezultatelor întregii anchete. În aceste condiţii consider oportun să fac unele referiri la descoperirea, ridicarea şi interpretarea descoperirii armelor de foc şi a urmelor tragerilor efectuate cu acestea ⊕ Descoperirea, ridicarea şi interpretarea descoperirii armelor de foc şi a urmelor ramase pe acestea Una dintre cele mai importante sarcini asumate de către echipa de cercetare la faţa locului, este descoperirea armei. În cazul sinuciderilor sau al morţilor accidentale, arma se descoperă, de regulă, în imediata apropiere a victimei sau chiar în mâinile acesteia. Pentru căutarea armei, se trece la o examinare amănunţită în locul unde a fost găsită victima şi în spaţiile în care sunt urme lăsate de către făptuitor – mai ales în zona căilor de acces. Recomandabil este, în cazul omorurilor, ca arma crimei să fie căutată în locurile de unde se presupune că făptuitorul a pândit apariţia unui moment prielnic, de unde a executat tragerea, unde s-a ascuns imediat după executarea victimei, unde este posibil să fi abandonat arma pentru a încerca să evite descoperirea lui, etc. În plan general, armele de foc trebuie căutate – existând posibilitatea să fie descoperite – şi în fântâni, ape curgătoare, îngropate în pământ, ascunse în diferite locuri, etc. Se pot utiliza, în acest scop, detectoare de metale, detectoare cu raze gamma, electromagneţi cu putere mare de atracţie. După descoperirea armei la locul săvârşirii infracţiunii, aceasta va fi fixată prin înregistrări de imagine, proces-verbal şi anexele sale. Arma se va descrie, ţinându-se cont de elementele sale constitutive: tip, model, calibru, lungimea ţevii, inscripţionările existente pe aceasta, se va menţiona poziţia şi distanţa faţă de 110 N.A. – depuse mai mult sau mai puţin accidental pe suprafaţa proiectilului. 111 E. Stancu – op. cit. pag. 260 69 obiectele din jur, cadavru, persoana rănită etc. Este indicat să se menţioneze direcţia în care era orientată arma, precum şi dacă arma a fost găsită asigurată sau nu. Cercetarea – ca observaţie de ordin general – nu trebuie limitată numai la spaţiul unde a fost descoperită victima, ci, va fi extinsă în toată zona în care a acţionat făptuitorul. Operaţiunea imediat următoare fixării armei în câmpul infracţiunii, este aceea a examinării preliminare a acesteia. Manevrarea armei se va face cu multă precauţie astfel încât să se evite deteriorarea urmelor existente sau contaminarea acestora. Specialistul va analiza dacă arma este încărcată sau nu, operaţiunea desfăşurându-se cu un maximum de precauţie. Pe toata durata manipulării, se vor utiliza mănuşi. Armele care au dimensiuni mici, nu vor fi ridicate prin introducerea în gura ţevii a unui creion sau a altui instrument de dimensiuni asemănătoare, deoarece se pot distruge depunerile de substanţe. Arma se descarcă, se scot cartuşele. Gura ţevii va fi acoperită cu o pânză. Potenţialele substanţe depuse pe armă: fire de natura piloasă, sânge, alte categorii de urme, se strâng şi se introduc în eprubete, indicându-se locul unde au fost descoperite şi ridicate. Prelucrarea urmelor de miros se poate face cu ajutorul câinelui de urmărire. Din momentul în care se găseşte arma de foc, se examinează, pentru constatarea mirosului, dar şi a altor urme specifice tragerii, a eventualelor urme papilare sau biologice, care să permită obţinerea imediată a unor date referitoare la: timpul scurs din momentul tragerii, persoana făptuitorului şi cea a victimei. Arma va fi analizată atât cu ochiul liber cât şi cu ajutorul unor mijloace tehnice (lupă, microscop de buzunar, detector de UV, etc.). Echipa de cercetare la fata locului trebuie să conserve urmele descoperite pe armă. Pentru ca această activitate sa se desfăşoare în condiţii optime, este necesar să se respecte anumite reguli, impuse de practica pozitivă în materie. Astfel, percutarea armei este totalmente interzisă, atât pentru că se pot distruge microurmele, datorita vibraţiilor puternice, cât şi datorită pericolului ridicat de accidente. În cazul în care se prezintă arme puternic oxidate, blocate, este necesară efectuarea unor gammagrafii. Dacă există indicii că s-a tras recent cu arma descoperită, se vor preleva – obligatoriu – urme de miros, ce vor fi date spre prelucrare câinelui de urmărire sau vor fi conservate, prin procedee speciale. În anumite cazuri, arma va fi cântărită, obţinându-se un element suplimentar de identificare ce va fi valorificat prin studiul cataloagelor existente în dotarea specialiştilor. ⊕ Descoperirea de tuburi şi proiectile Căutarea tuburilor va avea ca punct de plecare observaţii legate de: numărul, aspectul şi forma, leziunilor create pe corpul victimei. După aprecierea distanţei şi direcţiei de tragere căutarea tuburilor şi proiectilelor poate debuta cu zona în care se bănuieşte că a stat cel ce a tras. În general, acestea sunt uşor de observat cu ochiul 70 liber. Dacă situaţia o impune, se vor utiliza detectoare de metale, magneţi, lampa cu benzina (în cazul în care este necesar topirea zăpezii), etc. Pe tubul cartuşului pot fi identificate urme ale tragerii recente. Pentru a se stabili o corespondenţă între tubul sau tuburile descoperite şi activitatea ilicită este necesar ca specialistul criminalist să confrunte diametrul deschizăturii tubului cartuşului tras, cu dimensiunea orificiului creat de glonţ în ţintă sau cu calibrul glonţului, dacă acesta a fost descoperit. La armele de vânătoare, apar elemente de specificitate, din simplul motiv că, în interiorul cartuşului, sunt înglobate mai multe componente, de interes aici fiind alicele şi bura – bura nu arde în procesul tragerii fiind aruncată de pe canalul ţevii imediat după alice la o distanţă relativ mică, lucru ce face posibil identificarea locului în care s-a găsit trăgătorul cu relativă uşurinţă. Căutarea proiectilelor şi a tuburilor se va face sistematic, pornindu-se de la poziţia trăgătorului sau a victimei. Cercetarea se va extinde asupra mai multor spaţii: sub cadavru, pe duşumea, pe obiectele sau în obiectele de uz casnic, în vegetaţie, zăpadă, pământ etc. Proiectilele pot fi descoperite direct, cu ochiul liber, dar şi cu ajutorul detectorului de metale. În cazul tragerilor cu arme automate, posibilitatea descoperirii la faţa locului a unor astfel de obiecte este foarte mare; tuburile sunt aruncate în exterior cu forţă şi viteză fiind puţin probabil ca trăgătorul să încerce să găsească toate tuburile rezultate în urma tragerii, lucru care poate fi avut în vedere atunci când se folosesc pistoale sau revolvere – infractorii cunoscând ce date preţioase poate obţine ancheta odată cu descoperirea la faţa locului a tuburilor şi a proiectilelor trase. Tuburile şi proiectilele descoperite se împachetează separat, indicându-se direct pe suprafaţa pachetului sau într-un înscris anexat locurile de unde au fost ridicate, data când au fost ridicate şi persoana care a desfăşurat activitatea. Se va aplica şi un sigiliu în ceară roşie sau se va imprima o ştampilă ce se va aplica pe două bucăţi de hârtie lipite între ele şi între care s-a introdus nodul sforii cu care este sigilat obiectul. Proiectilele vor fi descrise în procesul-verbal, în sensul că, se vor da detalii referitoare la: formă, calibru, număr, deformări suferite, substanţe care au aderat etc. Obiectele de îmbrăcăminte, ce au fost perforate de către proiectile, se împachetează, astfel încât orificiile, create prin împuşcare, să nu fie în zonele îndoite, pentru a se evita fenomenul de deşirare, destrămare a materialului. Urmele de ricoşare se cercetează pentru a ridica eventualele resturi metalice, forma urmei ridicându-se prin mulaj de ghips. De asemenea, se pot folosi polimerii, pentru a ridica, în condiţii foarte bune, urmele de ricoşare. Polimerul reda mult mai fidel, comparativ cu celelalte materiale, relieful urmei, contribuind considerabil la descoperirea unor elemente, ce vor contribui la bunul mers al anchetei. Imaginea tuburilor aruncate din 71 armă, vor fi fotografiate împreună cu un reper fix, din imediata apropiere, menţionându-se poziţia lor şi în procesul-verbal. Echipa care face cercetarea la faţa locului, trebuie să ţină seama de unele reguli de ridicare a tuburilor şi proiectilelor din câmpul infracţiunii. Astfel, cartuşele din armă nu vor fi extrase, iar cele aflate pe jos, nu vor fi introduse în armă. Cartuşele vor fi cântărite, iar tuburile care nu prezintă menţiuni, vor fi măsurate. Eventualele menţiuni se vor face nu pe tuburi, gloanţele sau capsele descoperite, ci pe ambalajul în care au fost introduse. Se vor măsura, de asemenea, orificiile create de gloanţe, pe toate suporturile în care au pătruns. ⊕ Descoperirea urmelor secundare pe corpul trăgătorului sau pe hainele acestuia În condiţiile identificării uneia sau a mai multor persoane suspecte trebuie avut în vedere că urmele secundare ale tragerii pot fi găsite pe mâna trăgătorului sau pe alte regiuni ale corpului ori pe îmbrăcămintea acestuia. Datorită unei flurescenţe specifice pot fi evidenţiate şi cu ajutorul radiaţiilor U.V. Examinarea se va face cât mai urgent – cu cât intervalul de timp scurs de la efectuarea tragerii va fi mai mare, şansele de a stabili că o anumită persoană a tras cu o armă de foc devin tot mai mici. Problema capătă o relevanţă deosebită în cazul sinucigaşilor care au apelat pentru a-şi suprima viaţa la arme de foc. Dacă pe mâna şi corpul sinucigaşului vor fi identificate urme secundare ale tragerii versiunea sinuciderii începe a fi confirmată; dacă nu se găsesc se va urmări verificarea altor versiuni, principial omor sau accident. Sintetizat, interpretând urmele tragerilor cu armele de foc ancheta va obţine informaţii importante, în cazul urmelor principale, cu privire la: → direcţia şi a unghiului de tragere; → locul şi a distanţa de la care s-a tras; → tipul armei, marca, modelul, calibrul, etc; iar în cazul urmelor secundare cu privire la : → distanţa de la care s-a tras; → persoana care a folosit o armă de foc. Problema este complexă, primele date obţinute la faţa locului vor fi completate prin concluziile constatărilor tehnico-ştiinţifice sau expertizelor balistice ce vor fi dispuse, ulterior, în cauză. Întrebările ce pot fi puse diferă în funcţie de cele descoperite la faţa locului – dacă a fost descoperită doar arma , au fost descoperite şi ridicate tuburi, cartuşe, proiectile, urme secundare, alte categorii de urme, etc. Exemplificativ se vor pune întrebări precum: - care sunt: tipul, marca, modelul, seria, calibrul armei; - care este starea tehnica a armei; 72 - dacă arma respectivă poate declanşa o împuşcătură fără să se acţioneze pe trăgaci şi în ce condiţii; - dacă tuburile şi gloanţele fac parte din acelaşi cartuş; - care este vechimea aproximativă a împuşcăturii; - ce corpuri sau obiecte au fost lovite de gloanţe sau alice; - care este direcţia din care s-a tras; - dacă proiectilul sau tubul descoperit la faţa locului a fost tras cu arma cu care s-au executat tragerile experimentale; - dacă alicele sau burele descoperite la faţa locului au aceeaşi compoziţie cu modelele ridicate de la suspecţi (caracteristic cazurilor de braconaj).112 6.2.2.4. URMELE ELECTRONICE. Urma electronică, în sensul larg al accepţiunii noţiunii de urmă, este o modificare apărută în mediul specific electronic ca urmare a desfăşurării unei activităţi ilicite. În sens restrâns este o informaţie care este stocată sau transmisă printr-un instrument electronic. Este o urmă latentă, asemănătoare amprentelor digitale (ca exemplu). Echipamentul şi computerul propriu-zis sunt necesare pentru vizualizarea acestor urme. Procedura criminalistică – noţiune devenită necesară în condiţiile în care fiecare categorie de urme prezintă particularităţi ce fac necesară o abordare individuală – presupune parcurgerea a patru etape113: → recunoaşterea şi identificarea urmelor electronice; → documentarea cu privire la crearea urmelor electronice şi examinarea acestora; → → colectarea, ambalarea, conservarea şi transportarea urmelor electronice; fixarea rezultatelor. Activitatea echipei de cercetare la faţa locului trebuie să fie guvernată de preocuparea de a nu distruge sau schimba probele. Cum activitatea are un grad ridicat de dificultate, şeful echipei împreună cu cei care vor desfăşură activităţi nemijlocit trebui să aibă o pregătire specială în domeniu care să le permită abordarea unor soluţii optime, cu respectarea drepturilor şi garanţiilor procesuale, indiferent de complexitatea situaţiei descoperite la faţa locului. De asemenea foarte important este ca activităţile referitoare la: măsurarea, examinarea, stocarea sau transportarea urmelor electronice, trebuie să fie fixate prin corespunzător prin procese verbale şi înregistrări de sunet şi imagine. Conservarea acestor urme trebuie să respecte particularităţile specifice mediului informatic în vederea analizei ulterioare. 112 Colectiv,“Tratat de criminalistica”, Editura Ministerului de Interne, vol.I,pag.125, 1976 113 U.S. Department of justice/Office of justice programs/National Institute of justice:” Electronic Crime scene Investigation”- a guide for first responders 73 În mod practic, şeful echipei ajungând la faţa locului, trebuie să se ocupe de asigurarea securităţii atât în ceea ce îi priveşte pe membrii echipei cât şi cu privire la perimetrul pe care urmează să se efectueze cercetarea. Va identifica vizual eventualele urme, atât fizice, cât şi electronice, şi se va pronunţa în legătură cu pericolul distrugerii sau modificării elementelor caracteristice ale acestora impunând o procedură de urgenţă acolo unde se impune şi, efectiv, este posibil. Şeful echipei de cercetare la faţa locului se asigură că toate persoanele sunt îndepărtate din zona imediat apropiată perimetrului ce conţine urme electronice, în acest moment premergător, cercetării propriu-zise, fiind de importanţă capitală să nu se altereze parametrii normali/optimi ai echipamentului electronic. Se va lăsa exact aşa cum a fost găsit114: fie deschis, fie închis. Nu se acţionează asupra lui sub nici o formă. Echipa trebuie să protejeze datele în legătură cu care există pericolul distrugerii sau modificării (atât pe cele de ordin fizic, cât si pe cele electronice). Acestea din urmă pot fi găsite pe: pager, telefon mobil sau alte instrumente de acest tip. Specialistul criminalist va sigila imediat instrumentele ce conţin astfel de date, întocmindu-se ulterior un proces-verbal şi/sau o planşă fotografică. Tastatura, mouse-ul, dischetele, CD-urile sau alte componente, pot conţine diferite categorii de urme – altele decât cele de natură electronică – ce trebuie tratate cu toată precauţia şi consideraţia necesară, acestea nefiind cu nimic mai prejos, ca importanţă, comparativ cu cele electronice. Bunăoară substanţele utilizate la revelarea urmelor papilare pot afecta atât echipamentul electronic cât şi informaţiile. În aceste condiţii este recomandabil ca urmele latente să fie ridicate după ce recuperarea probelor electronice este realizată. Se observă detaliat locul faptei: poziţie mouse-ului, aranjarea spaţială a celorlalte componente faţă de mouse (ex.: un mouse, aflat în stânga tastaturii, indică faptul că este vorba de un utilizator stângaci). Se analizează informaţiile deduse din parametrii de funcţionare ai sistemului computerului şi din aranjarea în spaţiu a acestora, incluzându-se aspecte ca: memoria calculatorului, numărul de fişiere, de partiţii, numărul şi natura programelor, dacă există documente, fişiere sau programe ascunse sau cu accesul restricţionat, parole pentru activarea programelor, pentru citirea sau copierea documentelor, dacă computerul face parte dintr-un sistem, care este rolul său în sistem, etc. În legătură cu starea de funcţionare, urgent se va analiza dacă sistemul funcţionează, este oprit sau se găseşte în stare de veghe. Majoritatea computerelor au un beculeţ care indică dacă sistemul este deschis sau nu. De asemenea, dacă unitatea centrală sau monitorul sunt calde, se poate deduce, foarte uşor, că sistemul a fost utilizat de curând. 114 N.A. – echipamentul electronic 74 În ceea ce priveşte fixarea, ar fi ideal, spun specialiştii, dacă se vor face înregistrări de imagine care să redea, în totalitate, locul în care se găseşte computerul şi anexele acestuia – fotografia schiţă de pe poziţii opuse. Se fotografiază din faţă computerul, după care se fotografiază separat: monitorul, tastatura, mouse-ul, unitatea centrală. Se iau notiţe, care să descrie ceea ce apare pe display, prin deschidere. Programele sau documentele activate pot solicita, pentru a putea fi deschise una sau mai multe parole sau un anumit mod, specific, de accesare. Ca măsură de precauţie, nu trebuie uitat că mutarea computerului, în timp ce sistemul funcţionează, poate determina schimbări –iremediabile – în baza de date. În legătura cu căutarea propriu-zisă în memoria computerului, există opinii în doctrina românească115 care, preluând puncte de vedere din doctrina americană – desigur, întemeiate pe legislaţia specifică americană – susţin că în cazul în care situaţia o cere, se poate dispune, ca o măsura procedurală suplimentară, şi o percheziţie a calculatorului. Referitor la această problemă, apreciez că, în stadiul actual al legislaţiei din România, activităţile de căutare, descoperire, revelare, analiză şi interpretare la faţa locului se pot extinde şi în ceea ce priveşte urmele electronice care sunt conţinute în memoria computerului. Altfel, cercetarea la faţa locului ar trebui să se rezume la urmele care pot fi descoperite pe suprafaţa elementelor de sistem şi la informaţiile afişate pe ecranul monitorului în momentul în care echipa ajuns la faţa locului – şi asta în măsura în care acestea nu au dispărut sau nu s-au modificat în timpul desfăşurării activităţii – stare de lucruri care ar putea aduce prejudicii importante anchetei. Desigur că, în condiţiile efectuării unei percheziţii, este firesc ca în conţinutul autorizaţiei de percheziţie – domiciliară, ca exemplu – să fie făcută o referire expresă cu privire la activităţile de căutare în memoria calculatorului. Este de acceptat natura privată a unor informaţii, a corespondenţei electronice ce poate fi accesată în memoria calculatorului, însă, aşa cum la cercetarea la faţa locului se acceptă dreptul echipei de a analiza conţinutul unor înscrisuri descoperite în câmpul infracţional – care, chiar, conţinând date ce ţin de viaţa privată a unor persoane, pot oferi anchetei importante puncte de sprijin în probarea activităţii ilicite, a legăturii dintre persoana făptuitorului şi activitatea ilicită, a implicării altor participanţi, etc. – este normal ca, pe baza unui raţionament similar, să se accepte dreptul organului judiciar deplasat la faţa locului, care tratând problema cu profesionalism şi cu respect faţă de regulile deontologice specifice, să poată extinde demersul judiciar şi în ceea ce priveşte potenţialul informaţional înmagazinat în unităţile de memorie ale unui calculator. Important în domeniu, indiferent de natura activităţii – cercetare la faţa locului sau percheziţie – este ca încă din faza activităţilor pregătitoare să se stabilească locul în 115 Iosif Lucaci, Robert Marin, “Investigarea fraudelor informatice”, Editura Ministerului de Interne, pag.45-47, 2002, Bucureşti 75 care se va desfăşura analiza urmelor electronice anterior demarării acţiunii de verificare a mediului informatic. În cazul în care se va considera necesar, se vor ridica elementele de hardware, pentru verificări detaliate. Se va cerceta unitatea centrală a calculatorului, reţelele de calculatoare şi mediile de stocare portabile. Pentru o deplină‚ „coerenţă” a activităţilor, sunt necesare anumite activităţi pregătitoare, de fapt, etape, ce trebuie respectate în procesul de căutare a informaţiilor, stocate într-un astfel de sistem. Se vor colecta informaţiile referitoare la sistemele informatice ce urmează a fi verificate, tipul de stocare a datelor, locaţia echipamentului şi a dispozitivelor de stocare etc. Unele particularităţi ale desfăşurării activităţilor de căutare sunt în relaţie directă cu statutul sistemului informatic şi de prezenţa sau absenţa anumitor persoane. Încă din faza desfăşurării activităţilor pregătitoare se vor stabili persoanele care vor participa la activitate, fiind necesară participarea – obligatoriu – a unor persoane cu pregătire de specialitate peste medie precum ingineri de sistem, programatori, etc. La fel de important este stabilirea elementelor de logistică ce urmează a fi utilizate – adică instrumente, programe, etc. În desfăşurarea activităţii, principial se recomandă urmărirea parcurgerii unor etape precum: 1) realizarea securităţii locului; 2) stabilizarea mediului informatic; 3) identificarea persoanelor care au cunoştinţe si aptitudini informatice; Prin intermediul acestor activităţi, se urmăreşte obţinerea de date şi informaţii, referitoare la numărul şi tipul unităţilor centrale de procesare, locaţia unităţilor centrale de procesare, tipul reţelei, sistemul de operare al reţelei, etc. Percheziţia se va face de către specialistul criminalist sau personalul tehnic ce deţin informaţii de profil, în prezenţa martorilor-asistenţi şi chiar, dacă este posibil, a autorului infracţiunii cibernetice. În ceea ce priveşte ridicarea urmelor şi mijloacelor materiale de probă ce ţin de mediul informatic trebuie subliniat că există şi posibilitatea descoperirii unor urme nonelectronice, ce pot fi ridicate, cu ocazia desfăşurării cercetării la faţa locului. Ele sunt, de cele mai multe ori, într-o conexiune strânsă cu urmele pe care le-am denumit electronice. Ca exemple pot fi avute în vedere: parole scrise de mână, alte notiţe scrise olograf, manuale pe teme cibernetice, texte/imagini printate, etc. Toate trebuie sigilate, ambalate şi conservate pentru viitoarele examinări. Ambalarea, transportul şi depozitarea, de principiu, trebuie să se facă cu toate precauţiile necesare astfel încât aceste acţiuni să nu se adauge, modifice sau distruge informaţiile stocate în computer. Calculatoarele sunt instrumente electronice extrem de fragile, ce pot fi sensibile la: temperatură, umiditate, şoc mecanic, electricitate 76 statică şi surse magnetice. Ca metodologie de urmat în efectuarea unor asemenea activităţi ar putea fi avute în vedere următoarele: → Ambalarea: – Echipa se asigură că toate urmele (de natură electronică), ridicate de la faţa locului, sunt bine împachetate/sigilate, inventariate, înainte de ambalare. Se acordă o mare atenţie probelor, având grijă să fie bine conservate. Se ambalează sursele magnetice în pungi antistatice (hârtie sau pungi de plastic antistatic). Se evită ambalajele ce produc electricitate statică, ca pungile standard de plastic. De asemenea se evită expunerea unor instrumente ca: dischete, CD-ROM-uri, casete, etc., extrem de fragile şi sensibile la acţiunea diverşilor factori externi. Este foarte important ca, cel ce ambalează urmele, să eticheteze, sigileze, cutiile în care sunt transportate. → Transportul: – Aşezarea, poziţionarea urmelor electronice să se facă departe de sursele magnetice. Trebuie să se evite stocarea urmelor electronice în autovehicul, pe perioade mai mari de timp – condiţii ca: frig, umiditate, căldură excesivă, pot produce alterări semnificative. Computerul sau alte componente, care nu sunt depozitate în containere, trebuie să fie aşezate în maşini, pentru a se evita şocurile sau vibraţiile excesive. Ex.: computerul poate fi aşezat pe podeaua autovehiculului, iar monitorul poate sta pe un scaun, cu ecranul în jos şi fixat cu o curea de siguranţa. → Depozitarea: – măsurile, privind depozitarea, urmăresc atât activităţi premergătoare cât şi simultane stocării lor. Astfel: se verifică dacă urmele sunt inventariate, conform reglementărilor legale, în vigoare; se depozitează toate urmele într-un spaţiu protejat de temperaturi şi umiditate extreme; se protejează de sursele magnetice, praf sau alte particule dăunătoare sau contaminatori116. Foarte important este şi modul, respectiv, rezultatele audierilor desfăşurate la faţa locului. Toate persoanele aflate la faţa locului, trebuie identificate şi ascultate pe rând urmărindu-se obţinerea unor informaţii precum : • cine este proprietarul/posesorul instrumentelor electronice, găsite la faţa locului, ca: parole, nume utilizator, provider-ul serviciului de Internet. 116 Casey , Eoghan .Digital evidence and computer crime; Forensic Science, Computers and the Internet, San Diego :Academic press , 2000; Denning,Dorothy , Information warfare and security, Boston, Massachusetts: Addison-Wesley, 1999; U.S .Department of Justice, Computer crime and intellectual property section, Searching and seizing computers and obtainning electronic evidence in criminal investigation. Washington,D.C. :U.S. Department of justice, computer crime and intellectual property section, 2001; Sterling ,Bruce, The hacker crackdown. New York: Bantam Books, 1993; Wolff Michael, How you can access the facts and cover your tracks using the Internet and online services. New York: Wolff New Media, LLC, 1996; Russell, Deborah and G.T.Gangemi, Sr.Computer Security basics, Sebastopol, California: O’Reilly and Associates, Inc., 1992; Cohen, Frederick B. A short course on computer viruses ,Somerset, New Jersey :John Wiley and Sons, 1994; Levin, Richard B. The computer virus handbook. Berkeley, California: Osborne/McGraw-Hill, 1990; Martin, Frederick T.Top Secret Intranet .Old Tappan, New Jersey: Prentice Hall PTR, 1998. National Institute of Justice.Crime Scene Investigation: a guide for law enforcement, Washington, D.C. :U.S.Department of Justice, National Institute of Justice, 2000, NCJ 178280. Parker, Donn B. Fighting Computer Crime, New York:Scribners, 1983; Raymond, Eric S. The new hacker’s dictionary, third edition, London, England: MIT Press, 1998. 77 • orice parolă cerută pentru accesarea sistemului, computerului sau informaţiilor; • scopul sistemului; • orice scheme de securitate sau instrumente distructive (ştergerea întregului hard, printr-o operaţiune de autodistrugere programată de către cel ce a introdus programul). • orice extra-site în care sunt stocate informaţii; • identificarea folderelor ascunse (printr-un program special, aceste foldere nu se vizualizează, decât în urma tastării anumitor taste, introducerea unor parole etc.) • orice documentaţie explicativă, referitoare la sistemul de instalare a hard-ului sau soft-ului. 6.2.2.5. URMELE BIOLOGICE Urmele biologice sunt urme materie de natură umană. În general, nu au o formă exterioară bine conturată, excepţie făcând: oasele, unghiile şi firele de păr. În funcţie de provenienţă, urmele biologice se pot clasifica astfel: → produse de secreţie: saliva, colostru117, lapte matern, secreţie nazală, etc. → produse de excreţie: materiile fecale, sperma, meconiu118, lichid amniotic119, vernix caseosa120, sputa, vomismentele. → ţesuturi: ∗ moi: sânge, masa cerebrală, ţesut muscular, pielea. ∗ dure: oase, cartilagii, unghii. Conform unei alte clasificări, produsele biologice pot fi: normale sau patologice121. Datorită naturii complexe şi posibilităţii alterării lor rapide, descoperirea şi examinarea urmelor biologice de natură umană, presupune o atenţie deosebită fiind de mare ajutor participarea, în cadrul echipei de cercetare la faţa locului, a unor specialişti, din domenii precum: medicina legală, biologie, toxicologie, antropologie sau cu profiluri de activitate asemănătoare. Urmele de sânge pot fi descoperite la faţa locului, în special, în cazul cercetării unor infracţiuni săvârşite cu violenţă, activităţi ilicite cu un înalt grad de pericol social. În doctrină, urma de sânge a fost definită ca fiind lichidul extravazat, dintr-un sector al aparatului cardiovascular şi depus pe un anumit suport, în procesul săvârşirii unei infracţiuni sau în legătura cu aceasta122. 117 Secreţia instalată înainte de apariţia laptelui matern 118 Materiile fecale ale nou-născutului 119 Lichid din membranele în care este învelit produsul concepţional 120 Substanţa grasă, ce acoperă corpul nou-născutului) 121 Colectiv, „Tratat practic de Criminalistică”, vol. I, 1976, Bucureşti, pag. 194 122 Colectiv, „Tratat practic de criminalistică”,vol.I, 1976, Bucuresti 78 În practică, se recomandă ca aceste urme să fie căutate cu minuţiozitate, deoarece, atât forma, cât şi culoarea, se schimbă în funcţie de o serie de factori, neavând parametri standard. (ex. : intervenţia factorilor de mediu, a oamenilor, animalelor, etc.). La faţa locului, urmele de sânge pot fi descoperite sub diverse forme – picături, stropi, dâre, bălţi, mânjituri – aceasta fiind consecinţa directă a naturii activităţilor violente exercitate asupra organismului uman. Forma şi aspectul urmelor sanguinolente sunt influenţate şi de obiectul suport, în sensul că, în cazul în care suportul este poros, acesta va absorbi lichidul; în cazul în care, dimpotrivă, suportul este neted, lucios, sângele va forma o crustă sau un strat123. În general, aceste urme sunt vizibile cu ochiul liber, specialistul criminalist neavând altceva de făcut decât să ridice aceste urme, potenţial, de sânge şi să le trimită spre examinare, în condiţii de laborator. Importante în căutarea urmelor sunt: o sursa de lumină în radiaţii vizibile ori invizibile, lupa, microscoapele de buzunar, stereomicroscoapele, soluţii de testare (ex. apa oxigenată, care, în combinaţie cu sângele, dă o reacţie de eliminare a oxigenului), etc. În activitatea practică, printre cele mai des întâlnite locuri în care se pot găsi astfel de urme sunt: locul în care a fost descoperită victima (întinderea perimetrului poate varia aşa cum am arătat în secţiunea destinată tratării activităţilor pregătitoare), pe obiectele/instrumentele folosite de către autor în desfăşurarea acţiunilor care au avut ca urmare lezarea sănătăţii sau suprimarea vieţii victimei, pe obiectele din jurul cadavrului, pe traseul urmat de către persoana vătămată până în locul unde i sa acordat primul ajutor ori unde a intervenit decesul acesteia, pe corpul/vestimentaţia agresorului sau/şi ale victimei. Modul de ridicare a urmelor de sânge depinde de starea în care se găsesc acestea. Înainte de a întreprinde aceasta activitate, urmele se vor fixa, după caz prin înregistrări de imagine. Ulterior, în procesul-verbal de cercetare la faţa locului, se vor descrie, urmele descoperite, locul, poziţia lor faţă de obiectele principale, forma, culoarea, modalităţile de ridicare, reacţiile de probabilitate sau de certitudine, folosite pentru identificarea naturii lor etc. ca modalitate de fixare se poate utiliza şi schiţa. Programele de design, 2D-ul, 3D-ul, etc. ajută la aflarea poziţiei victimei, în momentul vătămării, având ca informaţii de bază: forma urmelor de sânge, dispunerea lor, în spaţiu, pe obiectul suport. În cazul în care sângele este în stare lichidă, recoltarea acestuia se va face fie cu o pipetă, fie cu o seringă, introducându-se produsul sanguinolent în recipienţi sterili, care se închid ermetic, urmând a fi transportate şi analizate urgent în laborator. Tipul obiectului – suport al urmei – determină şi modalitatea de abordare criminalistică – dacă urma se găseşte pe obiecte de dimensiuni reduse, acestea din urmă vor fi ridicate şi duse la analiză în laborator – dimpotrivă, dacă suportul este un 123 Marin Ruiu, Valorificarea ştiinţifică a urmelor infracţiunii. Editura Little Star, Bucureşti, 2003,pag.82-83 79 perete, sau alt obiect cu volum deosebit, expertul criminalist va trebui să ridice urma prin răzuire. Urmele de sânge care nu suporta acest „tratament”, vor fi solubilizate şi ridicate pe o hârtie de filtru sau pe o bucată de tifon, îmbibate în apă distilată, fiind necesare, în această situaţie, o analiză de urgenţă, datorită probabilităţii foarte mari de depreciere a urmei. Aceeaşi metodă se aplică şi în cazul în care urmele se afla pe zăpadă sau pe sol moale. Dacă sângele s-a depus pe vegetaţie, se vor ridica urmele prin tăierea crengilor sau a plantelor, introducându-se în cutii de carton, pe un strat de muşchi, în scopul de a rămâne umede124. În ceea ce priveşte urmele pe sânge descoperite pe diferite materiale textile, este obligatorie uscarea a suportului – operaţiune anterioară oricărei alte operaţiuni – deoarece poate apărea o alterare a urmei, prin putrefacţie, şi, în mod automat, pierderea oricărei posibilităţi de exploatare a acesteia pentru anchetă. Uscarea se efectuează la temperatura mediului înconjurător, ambalându-se obiectele în pungi de hârtie şi nu de plastic, după care se leagă şi se sigilează, trimiţându-se, cât mai urgent, la laborator, pentru analize detaliate. În actul de dispunere al expertizei se poate solicita expertului să răspundă la întrebări precum: 1. Când este prezentată numai urma de sânge: ∗ dacă urma este de sânge; ∗ care este natura urmei (daca este sânge uman sau animal); ∗ care este grupa sanguină (sistemul clasic ABO, tipul de haptoglobină, factorul Gm) şi – eventual, analizând cromatina sexuală – care este sexul persoanei de la care provine; ∗ care este regiunea anatomică care a sângerat şi care este starea de sănătate a persoanei; ∗ care este vechimea probabilă a urmei; ∗ care era poziţia corpului persoanei care a sângerat în momentul creării urmei de sânge; ∗ dacă sângele conţine impurităţi şi de ce natură sunt acestea. 2. Dacă se prezintă expertului atât urma de sânge, cât şi modelele de comparaţie (recoltate de la victimă, făptuitor, persoana suspectă): dacă există indicii de asemănare între urmă şi proba de sânge125. Urmele de salivă sunt formate din lichidul de secreţie a glandelor salivare depus pe diferite suporturi, în procesul săvârşirii unei infracţiuni sau în legătura cu aceasta126. Acestea sunt foarte importante în furnizarea de date privind persoana, în special pe baza grupei sanguine, situaţie în care persoana trebuie să fie de tip secretor127. 124 Camil Suciu, „Criminalistica”, Editura Didactică şi Pedagogică, Bucureşti, 1972,pag.315 125 Colectiv, Tratat Practic de Criminalistică, vol.I,1976, Bucureşti, pag.202. 126 Colectiv, Tratat Practic de criminalistică, vol. I, 1976, Bucureşti, pag.205. 80 Acest tip de urme se formează, prin contactul direct dintre suport şi cavitatea bucală (în cadrul proceselor de fumat, mâncat, alimentare forţată etc.), prin contactul dintre suprafeţele mucoase ale buzelor umectate de salivă cu suportul (sărut, aplicare timbru pe plic etc.), hipersalivaţie de natură fiziologică-reflexă (în caz de graviditate, înfometare, etc.), prin eliminarea voită a salivei, prin aderarea pe suprafaţa palmei sau a degetului, a urmelor de salivă, în urma expectoraţiei sau a apropierii sale de buze, urmată de transferarea ulterioară pe un alt suport, atingerea cu limba a unor diverse suprafeţe, etc. Aspectul exterior al urmei depinde de o serie de factori, variaţi ca natură, printre care: → natura şi forma suportului (în funcţie de acest criteriu, există suporturi absorbante şi neabsorbante); → distanţa la care este situată cavitatea bucală faţă de suport; → vechimea urmei; (se calculează acest interval de la creare până la descoperire); → cantitatea de salivă; → influenţa factorilor de mediu extern; (ca exemple, se pot enumera: temperatura ridicată, umiditatea, curenţii de aer etc.) → influenţa factorilor de mediu intern; (putem enunţa aici: enzimele, proteinele, sângele etc.) → prezenţa unor boli; → vârsta. Descoperirea urmelor, în unele cazuri, se poate face cu ochiul liber sau prin folosirea unor mijloace optice (lupa, microscopul de buzunar, detectorul de radiaţii ultraviolete, etc.) În alte situaţii, specialiştii criminalişti ridică de la faţa locului obiectele, pe care se presupune că există urme de salivă, le ambalează, le sigilează, după care le trimit la un laborator de specialitate. Obiectele şi locurile, pe/în care există o mare probabilitate de a descoperi astfel de urme, sunt: obiectele utilizate în scop de igienă personală, lenjeria de pat, de corp, obiectele de îmbrăcăminte, încălţăminte, obiectele de cult religios, vesela, resturile de fumat (mucurile de ţigară), corpul victimei (buze, gât, sâni etc.) Întrebările orientative ce pot fi puse expertului sunt, în mare, următoarele: 1) dacă se prezintă numai urma de salivă sau obiectul pe care se presupune că există o astfel de urmă: * dacă pe obiectul prezentat există sau nu urme de salivă; * dacă urma de salivă este de natură umană sau animală; * dacă urma de salivă provine de la o persoană (ne)secretoare; 127 secretor =capacitatea unor indivizi de a elimina în secreţiile organismului antigene care să fie şi pe hematiile respective (prof.univ.dr.M.Terbancea, L.Vasiliu, dr.K.Crainic, M.Boia: ”Limitele şi posibilitatea examenelor serologice în infracţiunile privind viata sexuală”, în Şcoala românească de criminalistică – culegere de referate şi comunicări ştiinţifice, editată de Serviciul cultural al Ministerului de Interne, Buc., 1975, pag.179 81 * care este grupa sanguină a persoanei de la care provine urma de salivă; * dacă există indicii care să poată oferi posibilitatea de a se stabili, după urma de salivă, starea de sănătate a persoanei care a creat-o, eventualele tratamente medicamentoase, unele vicii, mediul profesional al persoanei creatoare şi vechimea urmei. 2) dacă se prezintă urma şi modele pentru comparaţie: * dacă urma de salivă are aceeaşi grupă sanguină cu cea a persoanei de la care s-au recoltat modelele pentru comparaţie; * dacă există alte indicii de asemănare între urma de salivă şi modelele luate pentru comparaţie; În prezent, se realizează examene genetice a urmelor de saliva, pe baza cărora este posibilă o identificare a persoanei. Ridicarea şi transportarea urmelor, presupuse a fi de salivă, se fac cu mare precauţie, pentru a nu se distruge antigenele, obiectul purtător de urme fiind, în prealabil, uscat. Examenul genetic are la bază analiza nucleotidelor specifice ADN-ului128 – adenina, citozina, guanina şi timina – ajungându-se la identificarea, efectivă, a persoanei care a creat acest gen de urme. În salivă, pot fi depistate şi o serie de caracteristici individuale, reflectate în compoziţia celulară şi de flora microbiană, specifică cavităţii bucale. Mediul are efect asupra compoziţiei salivei, fiind aici cazul celor care lucrează în întreprinderi cu profil chimic, topitorii, etc. Urmele de spermă sunt formate de secreţia glandelor sexuale masculine, exteriorizată din cauze de natura fiziologică sau patolologică şi depusă pe diferite suporturi, în procesul desfăşurării unei infracţiuni sau în legătură cu aceasta. Această categorie de urme este des descoperită, în cazul săvârşirii unei fapte prevăzute de legea penală, cu un înalt grad de pericol social: omor sau infracţiuni privitoare la viaţa sexuală. În gestionarea anchetei, urmele de spermă, dacă sunt descoperite şi exploatate corespunzător pot avea un rol hotărâtor în determinarea mobilului şi naturii faptei penale. Urmele de acest tip pot fi influenţate de factori precum: a) natura şi forma suportului; b) înălţimea de cădere; c) vechimea urmelor; d) influenţa factorilor din mediul extern; e) numărul bărbaţilor care au eliminat urmele de sperma; f) prezenţa unor boli. Lichidul seminal poate fi descoperit în diferite zone şi locuri: pe corpul uman, pe articolele de uz vestimentar, lenjerie de pat, locul unde se află victima, pe obiecte 128 Richard Saferstein, Criminalistics: An introduction to forensic science, New York, Prentice-Hall, 1995, pag 383 şi următoarele 82 de uz igienic. De cele mai multe ori, examinarea se face cu ochiul liber, dar şi cu ajutorul unor mijloace optice, ale detectorului cu radiaţii ultraviolete (fluorescenţa albăstruie, este un indiciu de orientare şi nu unul de certitudine, pozitiv). La ridicarea urmelor participă exclusiv expertul criminalist, acesta din urmă trebuind să afişeze o precauţie maximă, pentru a conserva în condiţii cât mai bune spermatozoizii. Se va ridica obiectul purtător de urme, sau, dacă materialul din care este realizat suportul, se va tăia porţiunea care conţine urma. Urmele aflate pe suprafeţe rigide nu se vor răzui, ci, dacă este posibil, se vor ridica prin decuparea părţii care interesează ancheta. Cele aflate pe formaţiunile piloase, se vor ridica prin tăierea firelor, iar cele aflate pe epidermă, prin umezirea cu apă distilată a petei şi transferarea ei ulterioară pe o hârtie de filtru (în condiţii de laborator)129. Activităţile de ordin practic au demonstrat că stabilirea calităţii de secretor şi determinarea antigenelor din sistemul A,B,O, este mai sigură în cazul urmelor de spermă, comparativ cu urmele vechi de sânge. Metodele moderne de laborator permit stabilirea grupei sanguine în pete de lichid spermatic cu o vechime mai mare de un an. Pentru a putea fi valorificate în ancheta penală, se pot dispune constatări tehnico-ştiinţifice sau expertize. Orientativ, iată cam cum ar putea arăta întrebările ce pot fi adresate expertului: 1) dacă se prezintă numai urma sau numai obiectul purtător de urme: * dacă pe obiectul prezentat sunt sau nu urme de spermă; * dacă urma este de spermă sau din alta substanţă; * dacă este lichid seminal, atunci care este natura acestuia: umană sau animală; * care este grupa sanguină a persoanei care a creat urma; * care este vechimea aproximativă a urmei; * dacă urma de spermă provine de la un singur individ sau de la mai mulţi; * dacă persoana creatoare de urmă suferă de vreo boală venerică sau de alte afecţiuni patologice. 2) dacă se prezintă pentru analiză urma de spermă, dar şi modele de comparaţie, obţinute de la persoanele suspecte: * dacă urma de lichid spermatic, descoperită la faţa locului, are grupa sanguină identică cu cea a persoanei de la care s-au recoltat modelele pentru comparaţie; * dacă există şi alte aspecte de asemănare între urma de spermă şi modelele prelevate pentru comparaţie. Urmele de natură piloasă reprezintă, de fapt, firele de păr provenite de pe corpul uman, desprinse în timpul săvârşirii faptei de natură penală, sau în legătură cu aceasta. Din punct de vedere anatomic, firul de păr este compus din rădăcină şi tijă. Tulpina este alcătuită din: măduvă, canal medular, cortex şi cuticulă. Prin 129 Colectiv, Tratat practic de criminalistică,vol.I, pag. 200, 1976, Bucuresti 83 interpretarea datelor referitoare la acest tip de materie cornoasă, se pot obţine date multiple despre: regiunea corporală de unde provine, dacă nuanţa este reală sau artificială, modalitatea şi împrejurările în care s-a produs detaşarea (smulgere, rupere, tăiere, căderi normal-fiziologice sau patologice), vârsta, sexul, mediul profesional, gradul de igienă personală, unele stări de boală, timpul aproximativ de la crearea urmei, instrumentul tăietor, etc. Culoarea, care poate fi naturală sau artificială, creează posibilitatea unui cerc limitat de suspecţi, ceea ce va uşura activitatea de identificare. Prezenţa unor impurităţi în firele de păr oferă posibilitatea determinării mediului de lucru al persoanei. Firele de păr uman se deosebesc de cele animale prin particularităţile măduvei, cuticulei, pigmentaţiei, bulbului şi ale capătului distal. Firele sănătoase sunt bine fixate în bulb, au o structură microscopică perfectă şi un luciu permanent, asigurat de grăsimea secretată de glandele sebacee. Acestea, cu toate că au o structură comună în cadrul unei specii sau rase, prezintă o serie de variaţii de structura, mai ales în funcţie de regiunea corporală din care provin, sex, sau vârstă. La acestea se adiţionează o serie de variaţii individuale moştenite, privind structura, dimensiunea, ondulaţia, secţiunea transversală, pigmentaţia şi altele, care păstrează anumite particularităţi individuale în toate regiunile corpului, precum şi la anumite vârste. La faţa locului, se vor căuta urme de natură piloasă, cu ajutorul lupei, lanternei, microscopului de buzunar, acestea putând fi vizualizate şi cu ochiul liber. În general, pot fi descoperite pe suporturi variate: obiecte de igienă personală (în mod deosebit pieptene, perie de păr, instrumente de coafură), dar şi pe obiectele de vestimentaţie, lenjerie, pe corpul uman, pe obiectele corp delict etc. Există situaţii, în practică, când, la faţa locului, urmele de păr pot fi descoperite în combinaţie cu alte tipuri de urme, ex.: sânge, spermă, salivă, ţesuturi moi, etc. Ambalarea acestor urme trebuie să se facă cu multă grijă, pentru a nu altera caracteristicile firului de păr. În consecinţă, elementele de natură piloasă se vor introduce în eprubete sau în plicuri sterile, din celofan, făcându-se precizări detaliate cu privire la locul şi modalitatea de descoperire a acestora130. Procedura de examinare se va efectua în condiţii de laborator, de către experţii în domeniu. Etapele acestei examinări sunt următoarele: 1) Examinarea separată (fire ridicate de la fata locului, respectiv, fire luate de la suspecţi); 2) Examinarea comparativă; 3) Demonstraţia; 4) Formularea concluziei. 130Tratat Practic de Criminalistică, vol. II, Ministerul de Interne, Bucureşti, 1978, pag. 213, C. Suciu, op. cit., pag.310 -311. 84 Expertului îi pot fi adresate o serie de întrebări, în funcţie de materialul care îi este pus la dispoziţie. Astfel: 1) când se prezintă urma de natură piloasă: * precizarea naturii firului de păr: uman sau animal; * zona corpului din care provine (cap, axile, zona pubiană, sprâncene, bărbie, etc.) * modul de detaşare a firului de păr (smuls ,tăiat, cădere normală sau patologică); * aprecierea timpului scurs de la tăierea firului de păr, în funcţie de forma capătului liber al tijei; * aprecierea aproximativă a vârstei după (in)existenţa pigmenţilor în zona corticală. 2) când se prezintă urma piloasă dar şi modele pentru comparaţie: * să se stabilească dacă firul de păr în litigiu aparţine sau nu persoanei de la care s-au ridicat modelele pentru comparaţie131. Concluziile la care se poate ajunge, în urma studiului de laborator, la fel ca şi în cazul efectuării altor expertize, pot îmbrăca patru forme: certă pozitivă, certă negativă, de probabilitate, de imposibilitate (N.S.P.-urile)132. Urmele de natura osteologica, prin natura lor, implică existenţa la faţa locului a oaselor şi cartilagiilor sau a resturilor din ele, ca urmare a săvârşirii unei infracţiuni. În categoria urmelor de acest tip se include scheletul întreg sau oase separate ori fragmente de os şi cartilagii, a căror descoperire, examinare şi interpretare medico-legală si antropologico-judiciară, se realizează în scopul furnizării de date ce interesează organele de anchetă. Din punct de vedere al formei, oasele se clasifică în trei categorii: 1) oase lungi (membrele inferioare şi membrele superioare); 2) oase late (cutia craniană); 3) oase scurte ( oasele ce formează laba piciorului, mâna de la închietură spre degete, etc.). Foarte importante pentru anchetatori sunt datele în legătură cu caracteristicile anatomice specifice fiecărei perioade de viaţă (vârsta), sexului persoanei, regiunii anatomice de provenienţă, stării de sănătate atât în perioada prenatală, cât şi în cea postnatală, tratamentele medicamentoase, chirurgicale, ortopedice sau balneo-fizioterapeutice, eforturilor fizice susţinute. Integritatea anatomică poate fi afectată ca urmare a unor cauze preexistente – boala, agresiune, accidente – sau postume – mumificare, devorare de către animalele carnivore, putrefacţie avansată. Resturi multiple de ţesut osos se pot descoperi în cazul incinerărilor, când, temperatura înaltă, cu acţiune într-un timp de expunere 131 Colectiv, - Tratat practic de criminalistica, vol. I, pag. 212 ,213, Bucureşti, 1976. 132 N.A.:N.S.P.= nu se poate 85 prelungit, conduce la cvasidegradarea scheletului. În masa de cenuşă umană, eventual amestecată cu resturi de combustie sau alte corpuri străine, se pot observa, uneori, fragmente de oase calcinate. Acestea din urmă au o culoare alb-cenuşie, sunt fărâmicioase, contorsionate, rupte, plesnite, structura lor fiind total compromisă. În cazul depesajului criminal, urmat de împărţirea bucăţilor de corp uman pe o anumita suprafaţă, resturile osoase descoperite prezintă o mare varietate în ceea ce priveşte; forma, aspectul, culoarea, prezenţa unor parţi moi, aderente, etc. Locurile în care pot fi descoperite urme de natura osteologică pot fi foarte variate. În practica judiciară au fost descoperite în locaţii precum: în pământ, în apă, zone mlăştinoase, pivniţe, fântâni etc. Activităţile ce trebuie desfăşurate pentru descoperirea acestora constau în săparea pământului, cernerea acestuia, scufundări subacvatice etc., toate operaţiunile trebuind executate cu maximă precauţie, în aşa fel încât urmele să nu fie alterate sub nici o formă. De cele mai multe ori, particulele aderente la materia osteologică sunt înlăturate cu multă atenţie, utilizându-se pensule foarte fine, iar uscarea oaselor se face la o temperatura medie. Prin interpretarea acestor urme se poate ajunge la evidenţierea unor detalii cu privire la: victimă (apartenenţa de specie, rasă, sex, vârstă, dimensiuni, eventuale maladii congenitale, intervenţii chirurgicale etc.), timpul scurs de la crearea urmei şi până la studiul locului faptei, făptuitor (numărul, poziţia faţă de victimă, constituţia fizică, înălţime, îndemânarea profesională a făptuitorului în cazul depesajului criminal, etc. Pentru a se extrage maximum de informaţii din studiul materiei osteologice, se apelează la experţi, dispunându-se expertize biocriminalistice în care sunt implicaţi: medici, biologi, antropologi, etc. În cazul în care se prezintă urma de natura osteologică pentru cercetare, întrebările care ar putea fi adresate pot fi de forma133: * dacă osul sau resturile osoase sunt de natura umana sau animală; * dacă sunt de natura umană, atunci: care sunt: sexul, talia, vârsta, cu aproximaţie; * dacă există malformaţii congenitale sau dobândite; * dacă există semne de violenţă şi, dacă răspunsul este afirmativ, cu ce fel de instrument au fost create. * în cazul în care sunt descoperite la faţa locului mai multe fragmente osoase, să se spună dacă ele aparţin unei singure persoane, sau, dimpotrivă, provin de la mai mulţi indivizi. * dacă există urme de violenţă pe os, specialistul trebuie să precizeze dacă leziunile au fost create în timpul vieţii sau postmortem etc. 133 Colectiv, Tratat practic de criminalistica, vol. I, Bucureşti, 1976, pag. 217 86 În situaţia în care se prezintă la expertiză atât urma osteologică descoperită la faţa locului, cât şi segmentul de os descoperit cu altă ocazie, experţii trebuie să determine dacă osul descoperit la faţa locului face parte din acelaşi schelet cu cel prezentat pentru comparaţie. Urme ale ţesuturilor moi – în categoria ţesuturilor moi se includ ţesuturile şi organele de natură umană, descoperite la faţa locului şi care au legătura cu fapta prevăzută de legea penală. Urmele de acest tip se formează ca o consecinţă directă a expunerii corpului uman la diverse acte de violenţă sau factori distructivi. Cu excepţia prezentei organului în întregime (rinichi, ficat etc.), la care, în mod normal, există o forma specifică a structurii/funcţiei sale, în celelalte cazuri forma diferă, în sensul că, poate căpăta contururi variate. Detaşările de părţi moi se observă în cazul cadavrelor în submersie prelungită, prin antrenarea corpului în totalitate sau numai anumite părţi, de către avalanşe, torente, catastrofe, etc. Aspectul general este acela al unor corpuri neregulate, având dimensiuni diferite, culoare, structura, miros şi greutate diferite. Prin interpretare a urmelor, se pot obţine informaţii cu privire la persoana victimei, în sensul că se pot determina, cu o anumită certitudine: zona de provenienţă, sexul, vârsta, starea de sănătate, prezenţa unor corpuri străine în organism, ori a unor transplanturi sau grefe de organe, grupa sanguină, şi, bineînţeles, pe baza expertizei ADN-ului, identitatea persoanei. În funcţie de forma urmei rămase pe corpul uman, se pot face deosebiri, de exemplu între secţionările realizate cu bisturiul, cuţitul şi tăieturile executate, cu toporul. Urmele ţesuturilor moi pot fi descoperite în medii şi locuri variate: în pământ, în apă, în locuinţe, pe vestimentaţie, pe autovehicule etc. În funcţie de detaliile caracteristice fiecărui caz în parte, se vor adopta metode diferite de recuperare a acestor urme. În acest sens, se va proceda, dacă este necesar, la activităţi cu un caracter deosebit precum: efectuarea de exhumări, scufundări acvatice, desecări. În situaţia în care se presupune că urmele de acest tip au intrat în putrefacţie, scurgându-se o perioada de timp considerabilă de la săvârşirea infracţiunii, se vor utiliza detectoarele de cadavre, ce reacţionează la existenţa hidrogenului sulfurat, filtrul aferent detectorului, căpătând o culoare caracteristică. Pentru ridicarea şi ambalarea urmelor, membrii echipei de cercetare la faţa locului vor acţiona cu maximă prudenţă, pentru a le conserva cât mai bine, până la analiza de laborator. Fiind vorba, în cele mai multe dintre cazuri, de infracţiuni cu un înalt grad de pericol social (îndreptate împotriva vieţii persoanei), organele de anchetă penală vor trebui să acorde maximă atenţie exploatării acestei categorii de urme, de o deosebită importanţă fiind dispunerea şi efectuarea unei expertize biocriminalistice. 87 Dacă se vor prezenta pentru efectuarea expertizei numai fragmentele de ţesut uman descoperite la faţa locului, printre întrebările ce ar putea fi puse expertului se vor regăsi: * daca organul sau ţesutul descoperit la faţa locului este de natură umană sau animală; * dacă urmele aparţin unei singure persoane sau mai multor persoane; * care sunt detaliile de ordin anatomic şi fizic ale victimei; * dacă este posibil, care sunt elementele caracteristice ale desenului papilar; * dacă există malformaţii congenitale sau dobândite; * care sunt factorii externi care au acţionat asupra urmei, etc. Dacă se prezintă urma împreună cu alte părţi ale corpului, expertul va trebui să stabilească dacă urma descoperită la faţa locului aparţine aceluiaşi corp (reconstituirea întregului după părţile componente)134. La faţa locului pot fi descoperite şi alte tipuri de urme. Este vorba despre urmele create de buze, dinţi, urechi, precum şi cele create de alte părţi ale corpului uman sau ale feţei. 6.2.2.6. URME ALE ALTOR PĂRŢI ALE CORPULUI UMAN Urmele de buze sunt formate prin reproducerea reliefului şi formelor exterioare ale buzelor, create în procesul comiterii unei fapte prevăzute de legea penală. Dacă obiectul suport este creat dintr-un material caracterizat de elasticitate şi densitate mică, există posibilitatea ca acesta să reţină până şi cele mai mici detalii ale reliefului buzelor şi, mă refer aici, la liniile papilelor coriale. În literatura de specialitate s-a rămas la nivelul unor clasificări destul de simple, potrivit cu care urmele de buze pot fi: * urme statice / dinamice; * de adâncime / de suprafaţă; * colorate / invizibile, etc. Practica a demonstrat că urmele de buze sunt foarte importante pentru desfăşurarea anchetei penale pentru că, pe baza acestora, se poate determina, ca exemplu: grupa sanguină (din secreţiile aflate în urmele de buze), compoziţia machiajului. Identificarea persoanei care a creat o urmă de buze – în măsura în care aceasta a păstrat suficiente elemente de identificare – se poate face foarte uşor, deoarece desenul format de papilele coriale are acelaşi atribut ca şi desenul papilar: unicitatea. Este vorba de desenele coriale, specifice fiecărui individ. Acestea din urmă au o relativă stabilitate, rămânând în aceeaşi formă o perioada destul de mare, de timp. Membrii echipei de cercetare la faţa locului vor trebui să manifeste o preocupare deosebită, atenţie şi minuţiozitate în toate acţiunile pe care le desfăşoară în câmpul 134 Colectiv, Tratat practic de criminalistica, Bucureşti, 1976, vol. I, pag. 220 88 infracţional, deoarece aceste urme pot fi descoperite pe o mulţime de suporturi: veselă, filtru ţigări, pipe, sticle, pahare, şerveţele, prosoape etc. Revelarea urmelor se poate efectua prin pudrare sau afumare135, la fel ca în cazul revelării urmelor papilare. Interpretarea urmelor descoperite la faţa locului poate furniza un minimum de date referitoare la: sexul, vârsta, tipul antropologic, înălţimea persoanei care le-a creat, precum şi unele informaţii cu privire la desfăşurarea activităţii infracţionale. Detalii suplimentare vor fi aflate cu ajutorul experţilor, în acest sens dispunându-se expertize, prin care se pot rezolva probleme ca: * numărul de persoane care au creat urmele; * sexul şi vârsta, cu aproximaţie; * malformaţiile congenitale sau dobândite; * mecanismul de formare a urmei; * care dintre buze (superioară sau inferioara) a creat urma şi dacă aceasta prezintă suficiente elemente de identificare, etc136. Urmele de dinţi sunt modificări aduse elementelor componente ale locului faptei sau corpului uman (în unele cazuri) ca rezultat al contactului dinţilor cu acestea, în procesul săvârşirii infracţiunii sau în legătură cu acesta. Ele se pot prezenta sub formă statică sau dinamică, de suprafaţă ori de adâncime. Important pentru anchetă este faptul că forma şi dispunerea aparatului alveo-dentar diferă de la persoană la persoană137. În cazul cercetării la faţa locului, urmele de dinţi trebuie căutate, în mod special, pe produsele alimentare. Este indicat ca cei care desfăşoară cercetarea la faţa locului să refacă traseul pe care se bănuieşte că la urmat făptuitorul în timpul desfăşurării activităţii ilicite ori în legătură cu aceasta, deoarece este posibil ca infractorul să fi muşcat dintr-un aliment, lăsând astfel, fără să conştientizeze, urme foarte importante pentru identificarea lui ulterioară. Dacă cercetare la faţa locului se desfăşoară în legătură cu săvârşirea unei infracţiuni cu un înalt grad de pericol social, precum cele îndreptate împotriva vieţii şi integrităţii corporale, privitoare la viaţa sexuală, etc. se vor căuta urme atât pe corpul victimelor, cât şi pe cel al făptuitorilor. În general, acestea sunt vizibile cu ochiul liber, nefiind nevoie să se intervină cu un instrumentar complex. Urmele de dinţi pot fi ridicate, în măsura în care o permite suportul, cu ajutorul mulajului. Fixarea acestora se va face printr-o fotografiere la scară, dar şi prin consemnarea lor în procesul-verbal de cercetare la faţa locului. Specialistul criminalist va insista asupra detaliilor, redând prin fotografie poziţia corpurilor purtătoare de astfel de urme, faţă de obiectele principale. O mare atenţie trebuie 135 Colectiv, Tratat practic de criminalistică, vol. II, Ministerul de Interne, Bucureşti, 1978, pag. 64 136 Marin Ruiu, Valorificarea ştiinţifică a urmelor infracţiunii, Curs de tehnică criminalistică, vol. II, Editura Little Star, Bucureşti, 2003, pag. 29 137 M. Minovici, Tratat complet de medicina legala, vol. II, Edit. Socec, Bucureşti, 1930, pag. 1055. 89 acordată ambalării obiectelor ce au urme de dinţi, pentru a le conserva cât mai bine. Trebuie create condiţii speciale, din punct de vedre al temperaturii, al recipienţilor, atunci când obiectul suport este perisabil. Expertiza odontologică, ce poate fi dispusă în cauză, este foarte importantă pentru aflarea de noi informaţii cu privire la persoana creatoare a urmelor. În situaţia în care se prezintă expertului, exclusiv, urma, se va încerca rezolvarea unor probleme ca: * dacă urma este de natura umană sau animală; * sexul şi vârsta, cu aproximaţie, ale persoanei; * caracteristicile danturii prezentate pentru cercetare; * eventualele tratamente stomatologice; * dacă urma prezintă suficiente elemente de identificare, etc. Prin colaborarea cu specialiştii antropologi, se poate reconstrui fizionomia persoanei, pornindu-se de la urmele de dinţi. Acest lucru se poate realiza cu ajutorul unor programe de calculator, care uşurează cu mult munca omului. Dacă se vor prezenta la expertizare atât urma descoperită în câmpul infracţional, cât şi modelul luat pentru comparaţie, se va încerca stabilirea identităţii între cel/cea care a creat urma experimentală şi persoana suspectată de crearea urmei descoperite la faţa locului. Urmele de urechi sunt create de contactul pavilionul extern al urechii cu diferite suporturi, în contextul comiterii unei fapte prevăzute de legea penală sau în legătură cu aceasta. Principalele părţi componente ale pavilionului sunt: helixul, antehelixul, tragusul şi antetragusul, lobul şi conca. Foarte important de ştiut este că forma pavilionului este caracterizată de unicitate, neexistând două persoane care să aibă aceeaşi configuraţie. La contact cu varii suporturi, se pot forma urme vizibile/invizibile – din punct de vedere al posibilităţii de percepere prin intermediul simţurilor comune; statice/dinamice – din punct de vedere al dinamicii dintre suport şi pavilionul urechii. Pavilionul urechii lasă urme pe obiecte datorită faptului că aceasta zonă se află în legătura strânsă cu glandele sudoripare. În cele mai multe cazuri se imprimă helixul, antehelixul, tragusul, conca şi lobul. Formele lăsate de urechi capătă varii forme: triunghiulare, rectangulare, ovale, rotunde, neregulate. În majoritatea cazurilor pot fi descoperite pe uşi, parbrize/capote ale autovehicului (accidente de circulaţie) etc. Revelarea urmelor se face ca şi în cazul urmelor latente de mâini; în cazul în care sunt de adâncime, se ridică prin mulaj. Fixarea se face prin înregistrări de imagine şi prin consemnarea lor detaliată în procesul-verbal de cercetare la faţa locului. 90 Urmele ridurilor feţei se formează în urma contactului dintre faţa unei persoane, cu obiecte rigide şi lucioase. Acestea se prezintă sub forma unor linii: curbe, oblice, paralele, frânte. Urmele de nas se reproduc, la faţa locului, într-o proporţie foarte mică, elemente individuale ale acestuia fiind greu de exploata. În cazul în care a fost vorba de un contact frontal, urma va avea o formă circulară sau ovoidală. Dacă respectivul contact, cu obiectul suport s-a făcut lateral, atunci urma va fi incompletă şi va reţine şi unele caracteristici ale obrazului. Urmele de bărbie sunt importante, putându-se obţine informaţii cu privire la: forma, mărimea, proeminenţa, conturul, particularităţile bărbiei care a creat urma, toate putând concura la identificarea persoanei care a creat urma. Urmele de genunchi şi de cot devin importante pentru ancheta criminalistică atunci când sunt formate în condiţiile contactului dintre aceste părţi ale corpului uman şi diferite suporturi care prin caracteristicile lor pot reţine suficiente elemente de identificare. Ele redau forma, conturul, şi caracteristicile ale genunchiului, respectiv, cotului. În cazul în care aceste elemente componente anatomice sunt acoperite de piese de vestimentaţie, se vor putea imprima caracteristicile acestora în suport, ajutând la identificarea ulterioară. Pentru exploatarea acestor urme, se vor putea dispune expertize. În situaţia în care se va prezenta expertului doar urma ridicată de la faţa locului, acesta din urmă va trebui să clarifice probleme precum: * daca urmele supuse examinării sunt de natura umană sau animală; * numărul persoanelor care le-au creat; * dacă urmele prezentate deţin elemente suficiente de identificare; * care sunt înălţimea aproximativă, vârsta şi sexul persoanei creatoare de urmă; * care este mecanismul de formare; * vechimea aproximativă; etc. Dacă se va prezenta, pe lângă urma descoperită în câmpul infracţional, şi un model pentru comparaţie, atunci expertul va trebui să precizeze dacă ambele urme au fost create de una şi aceeaşi persoană sau nu. Dat fiind faptul că în practică celor care desfăşoară cercetarea la faţa locului, adesea, reprezintă un capitol aparte, am considerat necesar să fac unele referiri la urmele de efracţie. 6.2.2.7. URMELE DE EFRACŢIE – DESCOPERIREA, FIXAREA, EXAMINAREA acestei categorii de urme Conform „Dicţionarului general al limbii române”138, etimologic vorbind, cuvântul „efracţie” are următoarea definiţie: „spargere a zidurilor, forţarea 138 Am folosit ediţia 1987 91 încuietorilor sau a oricărui alt dispozitiv de închidere, ca mijloc pentru săvârşirea unei infracţiuni.” Echipa de cercetare la faţa locului va descoperi acest gen de urme ca fiind, în mare, consecinţa următoarelor activităţi: forţarea uşilor, forţarea ferestrelor, pătrunderea prin zid, tavan sau duşumea, forţarea mobilierului. În cazul forţării uşilor, urmele instrumentelor de spargere se caută pe tăblie, canaturi, în broască şi în jurul acesteia, pe zăvoare, lacăte, belciuge. Instrumentele cel mai des folosite în practica infracţională sunt: levierul, coarba, ranga, toporul, burghiul, ferăstrăul, cuţitele foarte puternice. Părţile de metal sunt „tratate” de către făptuitori cu: şperacle, chei potrivite, şurubelniţe, dălţi, pile, cleşti apţi pentru operaţiunile pe care hoţii au nevoie să le desfăşoare cum este „elefantul”, etc. Când este vorba de ferestre, modul de operare se schimbă, adaptându-se noilor mecanisme de funcţionare. Astfel, se dislocă rama sau se taie/sparge geamul. Dacă ferestrele sunt protejate cu grilaje, în practică acestea sunt înlăturate sau, oricum, deteriorate suficient pentru a permite pătrunderea, folosind diferite metode şi unelte adecvate: îndoire şi lărgire cu ajutorul unui drug de fier, tăiere cu ferăstrău metalic, lărgite şi – ulterior – rupte cu ajutorul cricului de la maşină etc. În astfel de cazuri imaginaţia infractorilor este extrem de bogată. Pătrunderea prin zid, tavan sau duşumea, implică cunoştinţe de zidărie. Fiind o adevărată desfăşurare de forţe, la faţa locului rămân urme numeroase ale instrumentelor de spargere. Acestea trebuie fotografiate la scară şi ridicate prin mulaj. Pe piesele de mobilier, urmele instrumentelor implicate în efracţie, se găsesc – în majoritatea cazurilor – în jurul încuietorilor. Procedee speciale, ce implică multă fineţe în operare, sunt necesare pentru spargerea mobilierului confecţionat din metal. Când se operează asupra caselor de bani sunt preferaţi pereţii laterali sau partea din spate, spargerea codurilor de acces – declarat domeniu artistic ce presupune abilităţi cu adevărat remarcabile – fiind rezervată doar unor persoane cu preocupări în domeniu, din ce în ce mai puţine. Urmele de forţare a plumburilor, folosite pentru a sigila diferite incinte ori bunuri, se află la orificiile exterioare ale canalelor pentru trecerea sforii, ce au fost lărgite pentru scoaterea nodului, dar şi la pereţii laterali ai plumburilor din material plastic. Pertinent la problema în discuţie, întrucât în doctrină şi în practică se foloseşte curent expresia „instrumente de spargere” voi face unele referiri la ce se înţelege prin aceasta. În categoria generică de „instrumente”, în sens criminalistic, se includ: uneltele, sculele, aparatele şi orice alte obiecte care se pot folosi la săvârşirea unei infracţiuni. Practica a demonstrat că, cel mai des utilizate sunt: cleştii, ciocanele, răngile, levierele, şurubelniţele, cheile fixe şi mobile, ferăstraiele, sculele de montare/demontare, etc. 92 Urmele formate prin lovire sunt de suprafaţă sau de adâncime (în funcţie de natura materialului-suport) , redând, mai mult sau mai puţin fidel, aspectul instrumentului utilizat, în zona de contact. Producându-se un fenomen de frecare/alunecare, aceste urme pot căpăta un aspect dinamic. Urmele formate prin apăsare (de forţare), sunt statice şi de adâncime, reproducând aspectul corpului cu ajutorul căruia se produce efracţia. Urmele de frecare/alunecare au un caracter dinamic, fiind fie de adâncime, fie de suprafaţă. În acest caz, datorită motricităţii, nu se mai imprimă aspectul exterior al instrumentului utilizat. Urmele formate prin tăiere implică multiple forme de manifestare, în funcţie de suport : apăsare, alunecare, frecare, despicare. Prin operaţiunea de tăiere, se imprimă relieful exterior al lamei. Urmele formate prin înţepare sunt de adâncime, acestea neredând prea multe detalii ale obiectului creator, dimpotrivă, foarte puţine, chiar nici unul. Trebuie observată preocuparea infractorilor pentru folosirea de metode şi instrumente care să lase cât mai puţine urme sau, dacă este posibil, chiar deloc. Pentru descuierea încuietorilor tip yală, este folosită "pontoarca" şi, în unele cazuri, miezul de pâine umezit, care, adus într-o stare vâscoasă şi introdus în orificiul cheii, prin antrenarea cilindrului rotativ, cu o cheie brută, conduce la deschiderea încuietorii. Un alt instrument, cunoscut în lumea infractorilor sub argoul de "Uistiti", este – de fapt – un cleşte, cu care se împinge cheia în broasca încuiată prin interior, pentru ca apoi să se acţioneze cu ajutorul şperaclului. În unele cazuri, cu acest cleşte special se prinde capătul cheii, care se răsuceşte, deschizându-se astfel broasca încuiată. În unele cazuri se renunţă la fineţe în favoarea eficienţei: cu o şurubelniţă se îndoaie ornamentul sistemului de închidere după care cu un cleşte se apucă de yală şi printr-o mişcare bruscă se rupe. Atunci când se cercetează activităţi infracţionale ce în desfăşurarea lor presupun şi pătrunderea în anumite perimetre ori violarea integrităţii unor obiecte prin efracţie, specialiştii criminalişti utilizează, truse cu instrumentar cu un anumit specific. Astfel, trusa va conţine, printre altele: → instrumente care pot fi necesare la ridicarea probelor materiale, deschiderea încuietorilor şi ambalarea obiectelor descoperite, precum: cleşte, patent, diamant pentru tăierea sticlei, cuţit, foarfece, pilă, ferăstrău mic, şurubelniţa universală cu lame de schimb; → instrumente de măsurare, utilizate la măsurarea diferitelor obiecte şi urme, aflate la locul faptei: riglă gradată, detaliu metric, lupă, microscop de buzunar; → materiale şi ustensile utilizate la fixarea diferitelor urme şi la executarea de copii şi mulaje: ghips, plastilină. Din punct de vedere al mecanismului de formare, urmele de efracţie pot fi clasificate în mai multe categorii. Astfel pot fi distinse: urme de apăsare, de frecare, 93 de tăiere, de lovire, de ardere şi de topire139. De asemenea, în doctrină se mai face referire, separat de cel arătate – probabil din considerente ce ţin de specificitatea şi importanţa în cercetarea criminalistică – şi la urmele create prin folosirea cheilor potrivite140, urme ce vor fi analizate foarte atent, în laborator, de către specialişti sau, după caz, experţii criminalişti. Spaţiile, unde trebuie căutate aceste urme, sunt, în primul rând, locurile prin care s-a pătruns forţat şi locurile vizate de către făptuitor: dulapuri, case de bani, seifuri, etc. De asemenea, pot fi descoperite şi pe autoturisme (furt de şi din autovehicule), containere, uşi, ferestre, pe corpul victimei sau făptuitorului, etc. Pot fi descoperite cu ochiul liber, dar, dacă sunt de microdimensiuni, vor fi utilizate mijloace optice: lupa, microscopul de buzunar, sau diferite surse de lumina artificială, cu intensităţi. Echipa de cercetare de la faţa locului trebuie să-şi concentreze eforturile, în scopul descoperirii fragmentelor din instrumentele folosite, acestea putând ajuta la determinarea obiectelor creatoare, din care provin. Se merge pe principiul determinării întregului după părţile componente. În câmpul infracţional, se va încerca găsirea instrumentelor creatoare de urme, care, odată găsite, vor fi folosite la crearea modelelor de comparaţie necesare în procesul identificării criminalistice. În timpul examinării urmelor, este totalmente interzis să se producă pe obiectele forţate, urme experimentale, în scopul înţelegerii mecanismului folosit la spargere, sau pentru a compara urma cu instrumentul descoperit la fata locului. Când se studiază broasca uşii, este necesar să se stabilească dacă a fost deschisă cu un şperaclu, alt instrument, chei potrivite, fiind interzisă demontarea mecanismului sau introducerea cheii în broască, în scopul verificării modului de funcţionare. Se vor efectua înregistrări de imagine care vor urmări să fixeze atât raporturile de poziţie cu celelalte repere ale locului faptei cât şi elementele caracteristice ale fiecărei urme sau grupări de urme. Procesul-verbal de cercetare la faţa locului, în cazul în care se cercetează activităţi ilicite ce implică utilizarea unor astfel de metode, trebuie să conţină multiple detalii referitoare la urmele formate ca urmare a folosirii instrumentelor de spargere. Fixarea urmelor instrumentelor de spargere se va face prin întocmirea unui proces-verbal (în care, instrumentele de spargere se descriu cu toate detaliile) şi prin fotografiere. În procesul-verbal de cercetare la faţa locului, se vor descrie detaliat aceste urme, urmărindu-se, punctual, următoarele: * felul încuietorii: lacăt, broască interioară, dacă încuietoarea funcţionează automat sau nu, mecanismul de funcţionare al încuietorii –în măsura în care 139 Pentru detalii a se vedea şi R. Scrob, A. Surdea – Cercetarea locului faptei în cazul efracţiei încuietorilor sau a distrugerii acestora, în Investigarea Criminalistică a Locului Faptei, op. cit. pag . 310-314 140 A se vedea, în sensul arătat, E Stancu, op. cit. pag. 225 94 anchetatorii au posibilitatea să stabilească acest lucru (dacă este pe bază de arc, cu inele sau cilindrică, cu ştifturi sau plăcuţe de zăvoare); * starea găurii cheii – zgârieturi pe laturile acesteia, provocate de folosirea instrumentului, starea tijei cheii (îndoită, ruptă), urmele materialului folosit de infractor în timpul realizării tiparului cheii; * poziţia şi starea barei de zăvoare; * poziţia cilindrului, la lacătele cilindrice; * starea torţii lacătului (nealterat, îndoit, tăiat); *urmele de spargere a încuietorii, pe suprafaţa înconjurătoare a uşii, a capătului şi altele; * dacă se presupune că s-a utilizat cleştele "uistiti", se va preciza starea capătului cheii (eventualele urme). Descrierea urmelor de efracţie, în procesul-verbal de cercetare la faţa locului, se va efectua, menţionându-se, orientativ, următoarele date, cu privire la fiecare urmă descoperită în câmpul infracţional: → pe ce obiect, pe ce parte a obiectului sau pe ce substanţă a fost descoperită urma; → proprietăţile obiectului sau ale substanţei; → cu ce anume s-a creat urma (obiectul creator de urme), dacă se pot trage concluzii asupra naturii acestuia; → genul urmei; → forma, conturul, relieful şi dimensiunile urmei; → prin ce procedeu a fost descoperită urma; dacă s-a folosit vreun mijloc de revelare a acesteia; → dacă s-au efectuat înregistrări de imagine care să aibă ca obiect urma împreună cu obiectul purtător ori caracteristicile urmei au fost înregistrate separat; → detalii privind ambalarea obiectului purtător de urmă; ce etichete s-au aplicat, dacă pe acestea s-au făcut însemnări, dacă au fost semnate, ce ştampile s-au aplicat pe etichete şi ambalaj. Un alt mijloc de fixare şi ridicare a acestui tip de urme este mulajul. Substanţa ce se va folosi pentru această activitate, se alege în funcţie de doi factori: forma urmei şi natura suportului. Cele mai utilizate materiale sunt: latexul, plastilina, ghipsul, materiale termoplastice, etc. Cele moi se aplică prin apăsare (plastilină), altele sunt aduse în stare fluidă, prin procesul topirii (parafina, ceara), după care se toarnă în urmă. Parafina şi ceara folosite şi pentru mulajele dentare se folosesc după ce au fost înmuiate în apă fierbinte, urmând a fi presate cu grijă pe urmă. Prin activităţile întreprinse, atât de către echipa de cercetare la faţa locului cât şi de către expertul criminalist, se urmăreşte identificarea instrumentului folosit şi prin coroborare cu alte elemente, chiar, identificarea persoanei spărgătorului. În acest 95 scop, expertul care va efectua expertiza traseologică, va trebui să lămurească multiple aspecte, legate nemijlocit de aceste urme. Se urmăreşte identificarea mijloacelor prin care s-a săvârşit spargerea, ţinându-se cont de împrejurările locului săvârşirii faptei şi de urmele descoperite în cursul cercetărilor. Trebuie să se analizeze dacă este o spargere reală sau una simulată, dacă sunt prezente acele împrejurări negative pe baza cărora să se deducă că se urmăreşte ascunderea săvârşirii altor infracţiuni, cu mult mai grave. Expertul determină ce urme au putut rămâne pe instrumentul folosit de către autor, după urmele lăsate pe acesta, pe suprafaţa de contact. Se pot identifica resturi de materie (rumeguş, vopsea, pilitură), în urma desfăşurării activităţii ilicite. Extrem de important este să se stabilească, în măsura în care este posibil aceasta, dacă spargerea a fost săvârşita de o singură persoană sau de mai multe, ce procedee au fost folosite, cum s-a executat spargerea, etc. Dispunerea unei expertize traseologice va avea ca scop lămurirea unor aspecte precum: Dacă se va prezenta la examinare numai urma sau obiectul-suport al urmei, întrebările vor urmări: ∗ Dacă obiectul prezentat poartă urme formate prin folosirea instrumentelor utilizate pentru forţare ori altă acţiune necesară pentru desfăşurarea activităţii ilicite; ∗ Care este felul instrumentului care a format urma; ∗ Care este mecanismul de formare a urmei; ∗ Care este succesiunea de formare a urmelor; ∗ Dacă urmele au fost create de către acelaşi instrument; ∗ Care sunt natura şi compoziţia chimică ale urmelor materie descoperite la fata locului. Există cazuri când membrii echipei de cercetare la faţa locului descoperă instrumente, suspectate de a fi fost utilizate în procesul infracţional. În această situaţie, expertul va efectua un examen complex, comparativ, între urmele prelevate de la faţa locului şi modelele obţinute experimental, cu obiectul presupus a fi cel cu care a acţionat autorul, urmând să răspundă, în acest caz, la următoarele întrebări: o Dacă urmele au fost create de către acelaşi instrument cu care s-au realizat modelele pentru comparaţie; o Dacă deteriorările, de pe instrumentul prezentat, s-au produs în timpul utilizării sale la faţa locului sau la o dată ulterioară; o Dacă fragmentul, descoperit la fata locului, a făcut corp comun cu instrumentul prezentat pentru examinare. Ca urmare a efectuării expertizei traseologice, se poate, în funcţie de urmele descoperite la faţa locului, să se reproducă construcţia exterioară a instrumentului de spargere. În funcţie de complexitatea activităţilor desfăşurate în consumarea propriu- 96 zisă a infracţiunii, se poate concluziona daca a fost vorba de un singur făptuitor sau dacă, dimpotrivă, acesta nu a acţionat singur şi a avut complici. Foarte importantă este studierea modului de operare, aşa-numitul „modus operandi”, în sensul că se poate descoperi daca este vorba de persoane care săvârşesc fapte penale ca profesiune ori numai în mod ocazional. 6.2.2.8. MICROURMELE – descoperirea, fixarea şi examinarea acestor a Definitoriu, aici este faptul că acestea – particule de materie, caracteristici mecanice invizibile sau slab vizibile cu ochiul liber – pot fi cercetate numai prin intermediul unor instrumente microanalitice care au posibilitatea măririi imaginii astfel încât să poată fi analizate caracteristicile lor141. În ceea ce priveşte importanţa microurmelor în cadrul investigării criminalistice, înainte de toate trebuie observat că făptuitorii îşi formează un cult în a lăsa cât mai puţine urme la faţa locului. Atenţia acestora este îndreptată spre urmele care pot fi observate prin intermediul propriilor simţuri, şansele lor de a percepe, distruge sau înlătura microurmele din câmpul infracţional fiind reduse. Căutarea microurmelor, ca preocupare distinctă a echipei deplasată la faţa locului, este influenţată de natura faptei, perimetrul în care a avut loc activitatea ilicită, natura urmărilor şi amploarea acestora. Din punct de vedere al locurilor unde se recomandă căutarea de microurme trebuie avute în vedere căile de acces folosite pentru afluirea şi defluirea făptuitorilor spre şi de la locul faptei şi întregul parcurs ipotetic al acestora în câmpul infracţional. Căutarea microurmelor trebuie să aibă la bază reproducerea comportamentului infracţional al infractorului pe baza căreia să se stabilească toate locurile posibile în care acesta, prin contact direct, ar fi putut să lase microurme de contact, provenind, cel mai frecvent, de la îmbrăcămintea pe care o poartă142. Referitor la mijloacele tehnice necesare pentru descoperirea, fixarea şi ridicarea microurmelor, cele mai adecvate sunt: lupa, microscopul de buzunar, stereomicroscopul, surse reglabile de iluminare, lămpi cu halogen, surse de radiaţii ultraviolete, infraroşii şi luminofore143, aparatură pentru înregistrări de imagine, aspirator de praf, benzi adezive, recipienţi de sticlă, magneţi pentru pulberi metalice, etc. La ridicarea microurmelor descoperite la faţa locului se folosesc144: 141 A se vedea pentru detalii Ghe. Popa – Descoperirea, ridicarea şi conservarea microurmelor la locul faptei, în Investigarea Criminalistică a Locului Faptei, op. cit. pag. 97 142 Ghe. Popa – Descoperirea, ridicarea şi conservarea microurmelor la locul faptei, în Investigarea Criminalistică a Locului Faptei, op. cit. pag. 99 143 lusinol, lucinegina, siloxen – acestea dau o chioluminiscenţă în domeniul vizibil ce permite observarea microurmelor chiar şi cu ochiul liber 144 Pentru detalii a se vedea Tratat Practic de Criminalistică, op. cit. pag. 418; E. Stancu Tratat de Criminalistică, op. cit. pag. 382, I. Mircea, op. cit. pag. 178. 97 → Aspiratorul special de praf – este echipat cu un dispozitiv ce are în componenţa sa un filtru care permite colectarea microurmelor aspirate. După colectarea microparticulelor de pe suprafaţa cu care se presupune că a avut contact făptuitorul, filtrul se se asigură într-o pungă sterilă pregătită anterior; → Benzile adezive incolore sunt lipite pe suprafaţa pe care se presupune că pot fi descoperite microurme de interes pentru anchetă după care se desprind cu precauţie; ambalarea în vederea transportului la laborator fiind făcută prin lipirea acestora pe suprafeţe din material plastic sau sticlă sterile; → Magneţii se folosesc la ridicarea microurmelor de natură metalică; → Dispozitivele ce folosesc energia electrostatică sunt folosite cu succes la ridicarea microurmelor de pe covoare şi alte corpuri cu suprafeţe poroase. Ca principiu, prin examinarea microurmelor pot fi rezolvate unele probleme de interes operativ pentru anchetă, printre care: ◊ stabilirea cu aproximaţie a locului unde s-a comis fapta, în raport cu microorganismele specifice microflorei şi microfaunei terenului; ◊ stabilirea legăturii dintre făptuitori şi locul faptei; ◊ stabilirea legăturii instrumentelor folosite la săvârşirea infracţiunii cu locul faptei; ◊ aproximarea intervalului de timp în care s-a comis fapta pe baza evoluţiei unor microorganisme pe cadavre; ◊ confirmarea sau infirmarea versiunilor care au ca obiect modul de operare; ◊ confirmarea caracterului de împrejurare negativă a unor stări de fapt descoperite la faţa locului; ◊ determinarea profesiunii făptuitorului, atunci când acesta lucrează în medii ce conţin substanţe volatile sau particule de praf specifice; ◊ tipul şi culoarea obiectelor de vestimentaţie purtate în momentul desfăşurării activităţii ilicite de către persoanele implicate. În cele arătate până acum, relativ la desfăşurarea cercetării la faţa locului, s-a insistat, într-o proporţie covârşitoare, pe activitatea desfăşurată de către tehnicienii de la faţa locului. Ce fac ceilalţi ? Anchetatorii, care este rolul lor în desfăşurarea activităţii? Paralel cu activităţile de căutare, relevare, fixare, examinare, ambalare şi ridicare a urmelor şi mijloacelor materiale de probă, anchetatorii vor audia martorii oculari, făptuitorii rămaşi la faţa locului ori identificaţi, prinşi şi aduşi la faţa locului, alte categorii de persoane, care cunosc date şi informaţii ce interesează ancheta, vor efectua percheziţii corporale asupra suspecţilor, prezentări pentru recunoaştere de persoane, obiecte şi, eventual, de cadavre – în măsura în care aceste activităţi sunt 98 utile – şi, chiar, reconstituiri ale poziţiei obiectelor şi persoanelor, care au influenţat sau au fost influenţate într-un fel sau altul de săvârşirea infracţiunii145. Analizând faza dinamică, trebuie făcută referire la existenţa posibilităţii ca, pe baza interpretării naturii, stării şi aspectului locului săvârşirii infracţiunii, să se determine elemente ale unui portret psiho-social al infractorului, desigur, uneori, în limite largi, alteori, în mod riguros146. Acceptând că nu este aici locul pentru a detalia problematica angajării în cadrul poliţiei, în vederea participării la activităţi de cercetare la faţa locului, şi nu numai, de sociologi şi psihologi, apreciez că oportun este ca, în principal, membrii echipei, trebuie să aibă cunoştinţe de sociologie judiciară, şi de psihologie judiciară care să le permită, prin interpretarea situaţiei de la locul săvârşirii infracţiunii, percepând în mod direct caracteristicile acesteia, elaborarea unor versiuni valoroase care să poată fi verificate şi, o dată confirmate, să poată conduce la identificarea făptuitorilor şi probarea activităţii infracţionale. Cert este un singur lucru, infractorul are un comportament specific, legat de săvârşirea infracţiunii – pregătirea, desfăşurarea şi valorificarea rezultatelor obţinute, ca să fac referire numai la momentele esenţiale ale activităţii infracţionale – presupun un complex de aptitudini şi de manifestări acţionale, de natură să individualizeze fiecare infractor în parte. Doctrina a studiat acest complex, împreună cu intercondiţionările de ordin sociologic şi psihologic specifice, conceptualizat, sub denumirea de mod de operare. Tot relativ la problematica interpretării situaţiei descoperite la locul săvârşirii infracţiunii, şeful va trebui să coordoneze eforturile membrilor echipei şi spre constatarea disimulărilor – acele împrejurări negative, caracterizate de o neconcordanţă între cele descoperite şi starea de fapt reclamată. Practica cercetării infracţiunilor, învederează existenţa unor situaţii, în care schimbările prezente la faţa locului nu sunt consecinţa săvârşirii unei infracţiuni, ci constituie rezultatul intervenţiei deliberate a celor ce încearcă să îndrume pe o pistă greşită investigaţiile, în scopul de a se sustrage sau a-i sustrage pe alţii de la răspundere pentru alte fapte, real săvârşite147. În mod practic, echipa de cercetare la faţa locului poate să constate, în loc de urmele săvârşirii unei infracţiuni, o stare de fapt caracteristica unei înscenări, o realitate falsificată, în scopul inducerii organelor judiciare în eroare. Modul de operare, folosit de făptuitor, se află într-un raport de cauzalitate cu modificările produse la faţa locului. Dacă acest raport de cauzalitate excede unui firesc întemeiat pe raţionamente logice, pe determinări psiho-sociale şi pe legi 145 N.A. – problemele care vor fi lămurite prin efectuarea diferitelor activităţi, particularităţile ascultării diferitelor categorii de persoane, caracteristicile prezentării pentru recunoaştere, natura şi rolul reconstituirilor vor fi detaliate în capitole separate ce vor avea ca obiect analiza fiecărei activităţi în parte 146 N.A. – problematica este detaliată, de curând, în mai multe demersuri ştiinţifice de către N. Zamfirescu, notabilă fiind lucrarea „Investigarea ştiinţifică a infracţiunilor de omor rămase cu autori neidentificaţi – Elemente de psiho-criminalistică” Edit. Naţional 2000 147 A. Ciopraga – op. cit. pag. 72 99 specifice ştiinţelor naturii, rezultă că ceva nu este în regulă. Nu pot fi acceptate, bunăoară, neconcordanţe între modul de formare şi modul de dispunere a unor urme, între scopul săvârşirii infracţiunii, devenită aparentă, şi multitudinea de urme lăsate la faţa locului, între rezultatele săvârşirii infracţiunii şi condiţiile concrete oferite de locul săvârşirii infracţiunii şi/sau persoana vătămată, între prezenţa sau absenţa unor urme specifice şi infracţiunea aparentă, etc. Ca aspect ce trebuie avut în vedere, neconcordanţele, despre care am făcut vorbire, nu se recomandă a fi înscrise, ca atare, în procesul-verbal ce va materializa rezultatele activităţii, din raţiuni ce ţin de desfăşurarea ulterioară a anchetei, ceea ce impune consemnarea exactă a stărilor de fapt descoperite şi dispunerea efectuării de noi activităţi, pentru infirmarea sau confirmarea versiunilor legate de disimulări şi de cauza care a generat crearea acestora. Concluzionând, cu privire la faza dinamică a cercetării la faţa locului, apreciez că aceasta se constituie într-o continuare firească a activităţilor desfăşurate în faza statică, se caracterizează prin analiza detaliată a fiecărei urme sau mijloc material de probă descoperit – fiind posibilă mişcarea obiectelor – creşterea în intensitate a procesului complex de elaborare şi verificare a versiunilor, atât pe baza rezultatelor activităţilor cu caracter tehnic, cât şi pe baza rezultatelor celorlalte activităţi desfăşurate la faţa locului, precum ascultări de persoane, reconstituiri, experimente judiciare, prezentări pentru recunoaştere, percheziţii corporale, etc, continuarea şi revalorizarea interpretării situaţiei descoperite la locul săvârşirii infracţiunii, în scopul elaborării şi verificării de versiuni, conturarea unui profil socio-psihologic al infractorului şi constatarea împrejurărilor negative, legate de lămurirea posibilelor disimulări. 6.3. Caracterul convenţional al distincţiei între faza statică şi faza dinamică Doctrina criminalistică este unanimă în a aprecia, din considerente ce ţin de practica efectuării cercetării la faţa locului, că cele două faze analizate nu se succed în mod absolut ci, adesea, se împletesc, se întrepătrund. Respectarea riguroasă, în toate cazurile, a celor două faze, adică efectuarea mai întâi, a fazei statice, urmată de faza dinamică, fără a se ţine seama de cazul particular cercetat, poate fi însoţită de o seamă de neajunsuri148. Bunăoară, insistându-se pe examinarea caracteristică fazei statice, a întregului loc al săvârşirii infracţiunii, există riscul ca echipa să nu poată stabili în timp oportun natura faptei, căutarea de urme şi mijloace materiale de probă devenind în „orb”, totul fiind mai mult sau mai puţin important, urmând ca, numai pe bază de fler, să se accepte că o anumită urmă sau un 148 A. Ciopraga – op. cit. pag. 74, citându-l pe A.N. Vasiliev – Kriminalistica, 1971 100 anumit mijloc material de probă are sau nu legătură cu săvârşirea unei infracţiuni, trebuie sau nu să li se acorde atenţie. Mai mult, trecându-se la examinarea specifică fazei dinamice, moment în care natura faptei săvârşite ar putea fi cunoscută, devine posibil ca, modificările din mediu, survenite ca urmare a săvârşirii infracţiunii, să fi fost denaturate, ca urmare a acţiunilor întreprinse în faza statică. Dacă situaţia o impune, din raţiuni de ordin practic, ce ţin, în primul rând, de oportunitate, se poate adopta o strategie potrivit cu care, porţiunea de perimetru, pe care sunt concentrate cele mai multe urme şi mijloace materiale de probă, se cercetează din punct de vedere static, fiind notate: starea şi poziţia urmelor, a diferitelor obiecte ce interesează ancheta, raporturile de distanţă dintre acestea, alte elemente ce le caracterizează, după care, în aceeaşi ordine, totul va fi examinat din punct de vedere dinamic. Perimetrul rămas de cercetat urmează a fi examinat, în funcţie de mărimea acestuia, pe sectoare mai mici ori în întregul său, parcurgându-se activităţile specifice, fiecăreia dintre cele două faze. Ca excepţie, poate deveni acceptabil ca cercetarea la faţa locului să debuteze cu activităţi specifice fazei dinamice. Astfel, după fixarea criminalistică a poziţiei obiectului principal – cadavrul victimei, automobilul care a provocat moartea unei persoane într-un accident rutier, arma folosită pentru uciderea unei persoane – se poate trece la examinarea amănunţită a acestuia, putând fi mişcat de la locul unde a fost descoperit, după care să se efectueze activităţi ce ţin de faza statică, în legătură cu restul perimetrului de cercetat. În cuprinsul acestei lucrări, nu îmi permit să recomand o soluţie149 ca universal valabilă, am arătat că sunt posibile mai multe opţiuni, decizia putând fi luată abia după ce, la faţa locului, sunt analizate toate elementele, ce caracterizează locul săvârşirii infracţiunii. 6.4. Întreruperea, reluarea şi repetarea cercetării la faţa locului Cercetarea la faţa locului este o activitate ce presupune o desfăşurare în timp, impunându-se cu necesitate ca, o dată începută, să se desfăşoare fără întrerupere, cu o majoră coerenţă, astfel încât să poată fi obţinut maximul de informaţii, în vederea elucidării tuturor împrejurărilor săvârşirii faptei cercetate. Totuşi, pot apare unele situaţii, care să împieteze asupra bunei desfăşurări a acestei activităţi, făcând necesară suspendarea temporară şi reluarea ori, dacă se apreciază necesar, chiar repetarea cercetării la faţa locului. În practica organelor judiciare se apreciază ca, fiind cauze ce justifică întreruperea cursului cercetării, apariţia unor fenomene naturale de o intensitate deosebită; existenţa ori survenirea unor stări de fapt, ce constituie pericole pentru 149 N.A. – soluţie adoptată ca oportună în doctrină 101 viaţa, sănătatea ori avutul persoanelor, ce trebuie înlăturate; reacţii neaşteptate din partea celor prezenţi la faţa locului, cauzate de stări de sănătate, nervozitate, oboseală extremă; etc. Principial, în condiţiile întreruperii cercetării la faţa locului, se impune luarea unor măsuri, prin care să fie protejată porţiunea de perimetru, rămasă necercetată. În funcţie de natura cauzei care a generat suspendarea activităţilor în curs de desfăşurare, se vor lua măsuri precum: încuierea, sigilarea şi paza unor încăperi, acoperirea unor urme, pentru a se evita acţiunea precipitaţiilor, izolarea sursei ce generează starea de pericol pentru oameni ori pentru perimetrul cercetat, acordarea primului ajutor medical celor care au nevoie de o asemenea intervenţie, înlocuirea şi luarea de măsuri specifice, de la caz la caz, pentru recuperarea celor care sunt afectaţi, într-un fel sau altul de starea de fapt, ce caracterizează activitatea. La reluarea cercetării la faţa locului, pe cât posibil, activităţile întrerupte vor fi continuate de către aceiaşi membri ai echipei sau specialişti, astfel încât să existe o continuitate, de natură să excludă eventualele scăpări sau dezacorduri de păreri, metode, etc. În procesul- verbal de cercetare la faţa locului în care se vor materializa rezultatele activităţii, vor fi menţionate toate datele relevante despre natura întreruperii, cauzele şi efectele acesteia, despre acţiunile întreprinse pe timpul întreruperii şi rezultatele acestora, despre alte elemente de fapt, în conexiune cu întreruperea. Aşa cum s-a arătat150, cercetarea la faţa locului este o activitate ce nu poate fi repetată, deoarece, odată efectuată, locul faptei suferă modificări, fapt ce face imposibilă desfăşurarea activităţii în condiţiile existente la începutul cercetării. Ca excepţie, se poate accepta posibilitatea repetării cercetării la faţa locului, în anumite condiţii. De reţinut că, activitatea capătă o anumită nuanţă de relativitate, din punct de vedere obiectiv, deoarece sistemul de referinţă, pe care îl constituie perimetrul de cercetat, nu poate fi complet izolat faţă de mediu, existând multiple interacţiuni ce îşi pun amprenta asupra caracteristicilor sale ce, în aceste condiţii, nu pot fi conservate în mod absolut. Practica judiciară a subliniat şi doctrina susţine necesitatea151 repetării cercetării la faţa locului, în unele situaţii, precum cele caracterizate de efectuarea necorespunzătoare a primei cercetări, din cauza absenţei unor specialişti, unor mijloace tehnice, incapacităţii şefului echipei de a coordona eficient acţiunile celorlalţi membri, insuficienţei pregătiri a echipei pentru a face faţă complexităţii situaţiei existente la faţa locului ori de apariţia unor condiţii improprii, în raport cu natura activităţilor ce s-au continuat a se desfăşura. Soluţia capătă eficienţă doar în 150 N.A. – a se vedea supra 3 151 A se vedea A. Ciopraga op. cit. pag. 75 102 condiţiile conservării, în cât mai bună stare, a zonelor de interes pentru cercetarea la faţa locului şi a unor condiţii atmosferice şi, nu numai, de natură a permite desfăşurarea activităţii, cu rezultate sensibil mai bune; altfel, orice efort devine inutil, caracterul activităţii devine ambiguu, rezultatele, într-o proporţie covârşitoare, compromise, iar caracterul oportun al repetării, pus la îndoială. O situaţie aparte intervine în condiţiile în care, natura faptei săvârşite sau necesitatea verificării unor versiuni presupune extinderea cercetării la faţa locului şi asupra unor locuri încă necunoscute. Apreciez că, problema trebuie tratată în condiţiile unei noi activităţi de cercetare la faţa locului sau, dacă situaţia o impune, de percheziţie, având ca element specific folosirea rezultatelor primei cercetări la faţa locului, pe cât posibil, a aceloraşi specialişti şi membri ai echipei iar, dacă este necesar, prezenţa la faţa locului a unor persoane care cunosc elemente de interes pentru anchetă. 103 7. Interpretarea rezultatelor cercetării la faţa locului Aşa cum am arătat încă de la începutul demersului ştiinţific, activitatea de cercetare la faţa locului trebuie să exceadă oricărei încercări de a-i conferi un caracter formal. Într-o exprimare oarecum dură, cercetarea la faţa locului se desfăşoară nu pentru că este prevăzută de legea procesual penală, nu pentru că există o şansă, eventual, în plus, de a lămuri aspecte importante, ce interesează cercetarea, ci pentru a exploata, printr-o activitate calificată, cu caracter ştiinţific, toate informaţiile pe care le poate oferi sistemul de referinţă, pe care îl reprezintă locul săvârşirii infracţiunii, analizat, atât ca întreg, cât şi pe fiecare element component, luat în parte – urme, mijloace materiale de probă, martori oculari, persoane vătămate, făptuitori, etc. Ancheta penală, privită în ansamblu, are menirea de a lămuri toate aspectele de natură a interesa calificarea unei conduite manifestată în plan social ca pedepsibilă sau, în cazul în care nu sunt întrunite elementele constitutive ale vreunei infracţiuni, absolvită de pedeapsă, precum şi identitatea persoanelor implicate152. Raţiunea desfăşurării uneia sau a alteia dintre activităţile de anchetă o constituie, tocmai, posibilitatea ca, prin efectuarea activităţii, să fie lămurite una sau mai multe probleme de interes pentru cercetare. Interpretarea rezultatelor unei activităţi reprezintă procesul de transformare a datelor obţinute, ca urmare a efectuării activităţii, în elemente de anchetă, concluzii de natură a se constitui în răspunsuri certe şi adevărate la problemele anchetei. Interpretarea, ca metodă a înţelegerii, poate fi acceptată ca modalitate prin care se atribuie şi se construiesc semnificaţii, ca urmare a unui proces complex şi deschis prin care se realizează în un permanent dialog între teorie şi experiment; premerge sau face parte din însăşi conţinutul şi sfera identificării criminalistice153. Legat de noţiunea de interpretare trebuie reţinut atât sensul de căutare a semnificaţiei reale a urmei, cât şi cel de explicare, într-un limbaj accesibil, a rezultatului la care s-a ajuns154. Problemele, la rezolvarea cărora poate contribui efectuarea cercetării la faţa locului, într-o exprimare generică, sunt: unde s-a săvârşit fapta penală; când s-a săvârşit fapta penală; cum a fost săvârşită fapta penală; cine a comis fapta penală; de ce s-a săvârşit fapta penală. 152 N.A. – a se vedea Art. 1 din Codul de Procedură Penală, deşi termenii de anchetă penală şi proces penal nu sunt echivalenţi, ultimul fiind mai vast, înglobându-l pe primul. 153 S. Alamoreanu, N. Zamfirescu – Introducere în interpretarea fenomenologică a urmelor, Edit. Alma Mater, Cluj-Napoca, 2003 154 Ghe. Păşescu – Interpretarea criminalistică a urmelor la locul faptei, Edit. Naţional, Bucureşti, 2000 104 7.1. Unde s-a săvârşit fapta penală Spaţiul în care s-a pregătit, încercat ori săvârşit infracţiunea prezintă o importanţă deosebită155. Considerând inoportună reluarea aspectelor, tratate în secţiunea destinată prezentării problematicii legate de limitele perimetrului pe care urmează să se efectueze cercetarea la faţa locului, apreciez că, este necesară sublinierea faptului că determinarea perimetrului locului săvârşirii infracţiunii este, înainte de toate, o problemă de interpretare a informaţiilor obţinute, ca urmare a efectuării activităţii. Stabilirea acestui perimetru capătă accente de complexitate – conturarea sa începe o dată cu definitivarea activităţilor pregătitoare, continuând, pe măsura desfăşurării activităţii, o dată cu prelucrarea tuturor informaţiilor obţinute. În funcţie de particularităţile săvârşirii fiecărui tip de infracţiune, trebuie găsit un răspuns convingător la întrebarea: de ce făptuitorul a ales sau numai a acceptat, ca loc de săvârşire al infracţiunii, un anumit perimetru ce, foarte posibil, în aceleaşi dimensiuni, să fie stabilit, ulterior, de către echipă pentru efectuarea cercetării la faţa locului ? Ca regulă, trebuie acceptat că făptuitorii, cel puţin în cazul infracţiunilor săvârşite cu premeditare, manifestă o grijă deosebită pentru locul unde înţeleg să desfăşoare activitatea ilicită, totul mergând până la asimilarea şi exploatarea fiecărui amănunt, ce poate avea importanţă. De asemenea, şi în cazul infracţiunilor la care premeditarea este puţin sesizabilă sau nu intră în discuţie, locul săvârşirii infracţiunii are importanţa sa; în opinia mea, trebuie privit cel puţin ca un element sau factor de natură să favorizeze săvârşirea infracţiunii. Natura fiecărei infracţiuni, presupus a fi săvârşite, impune anumite particularităţi în determinarea locului săvârşirii infracţiunii. Echipa, o dată sesizată şi deplasată la faţa locului, va lua contact, va constata, în mod direct urmările desfăşurării activităţii infracţionale. Astfel, în cadrul cercetării infracţiunilor care au avut ca rezultat moartea uneia sau a mai multor persoane, echipa, constituită pentru efectuarea cercetării la faţa locului, va putea examina156: • Locul unde a fost descoperit cadavrul; • Locul unde a fost suprimată viaţa victimei sau a fost executată acţiunea vătămătoare, care a condus la deces; • Locul unde a survenit decesul; • Locul unde a fost dezmembrat cadavrul; 155 N.A. – aspect de notorietate subliniat de către întreaga doctrină 156 N.A. – perimetrele ce sunt enumerate pot fi catalogate ca atare abia în urma examinării şi interpretării informaţiilor obţinute; în primă instanţă avem de a face doar cu perimetre pe care se presupune că ar putea fi găsite urme şi mijloace materiale de probă, expresia „locul unde …” reprezintă o concluzie, în nici un caz o ipoteză 105 • Locul unde a fost staţionat cadavrul, în măsura în care acesta a fost transportat; • Zonele, din vecinătatea încăperii sau porţiunii de teren, unde au fost descoperite urme şi mijloace materiale de probă, ce au legătură cu fapta comisă. În cadrul cercetării violurilor se poate examina: • Locul unde persoana vătămată a fost acostată; • Traseul pe care aceasta a trebuit să-l urmeze, forţată fiind de către făptuitor; • Locul unde a fost ascunsă, sechestrată, imobilizată, etc, până la întreţinerea actelor sexuale sau/şi după efectuarea acestora; • Locul unde persoana vătămată a fost obligată la întreţinerea actelor sexuale, unde aceasta a încercat să opună rezistenţă, etc.; • Locul unde s-au desfăşurat actele sexuale; • Locul unde au intervenit, eventual, urmări ale întreţinerii actelor sexuale. Cercetând furtul sau tâlhăria este necesară examinarea: • Locurilor în care se găseau obiectele furate – locuinţe, sedii, sau locuri unde îşi desfăşoară activitatea persoane juridice, mijloace de transport, etc; • Căile de acces, folosite de către făptuitor, pentru a pătrunde în perimetrul unde se aflau bunurile şi pentru a părăsi locul săvârşirii infracţiunii; • Traseul pe care au fost transportate bunurile şi pe care, eventual, făptuitorul a fost urmărit de poliţie, persoana vătămată sau martori oculari; • Locul unde au fost ascunse bunurile sau/şi unde s-a ascuns făptuitorul; • Locul unde persoana vătămată sau o altă persoană devenită subiect pasiv secundar adiacent, în cazul săvârşirii infracţiunii de tâlhărie, a fost ameninţată, lovită, imobilizată şi deposedată de bunuri; • Traseul ,pe care persoana vătămată a încercat să fugă, pentru a scăpa de agresor; • Locul unde persoana vătămată a fost abandonată, după săvârşirea infracţiunii. La un accident de circulaţie se poate examina: • Locul coliziunii între autovehiculele implicate în accident; • Locul impactului autovehicul – pieton; • Locul în care călătorul sau operatorul a căzut de pe scară, din remorcă, cabină sau utilajul montat pe autovehicul; • Porţiunea de suprafaţă carosabilă pe care a fost târâtă persoana vătămată 106 • Porţiunea de suprafaţă carosabilă, parcursă de către autovehiculul sau autovehiculele implicate în accident, din momentul impactului sau coliziunii până la oprire; • Locul unde a fost oprit autovehiculul şi vecinătatea imediată, în care s-ar putea găsi urme sau mijloace materiale de probă, care să intereseze ancheta; • Locul unde a fost oprit autovehiculul, pentru a i se şterge urmele provocate de accident, în cazul conducătorilor auto, care fug de la locul accidentului. În cazul distrugerilor, provocate de explozii sau incendii, examinarea poate avea ca obiect: • Locul unde s-a produs explozia; • Locul unde a izbucnit incendiul; • Zona în care a acţionat suflul exploziei sau/şi s-a extins incendiul; • Căile de acces şi zona pe care se găsesc bunurile distruse; • Locurile pe care pot fi descoperite mijloace, pentru iniţierea focului sau producerea exploziei. În cadrul catastrofelor aeriene, se vor putea examina: • Aeroportul de decolare; • Suprafaţa de teren ,pe care sunt răspândite aeronava distrusă, părţi din aceasta, părţi din mărfurile transportate, părţi din cadavrele călătorilor şi membrilor personalului de bord; • Locuri unde se pot găsi urme sau mijloace materiale de probă în legătură cu pregătirea prezumtivului atentat, etc. Cunoaşterea locului, unde s-a săvârşit fapta penală, constituie un indiciu valoros pentru formarea corectă a cercului de suspecţi157. De la caz la caz, vor fi avute în vedere persoanele ce domiciliază, îşi au reşedinţa ori îşi desfăşoară activitatea în apropierea acestuia sau în zona limitrofă, persoanele ce frecventează anumite locuri din zonă, care îşi au locul de întâlnire cu persoane din cercul social în vecinătatea locului unde s-a comis fapta, etc., de fiecare dată, trebuind acordată o atenţie specială persoanelor cu un trecut infracţional ori predispuse la comiterea unor fapte de natură penală. De asemenea, zona, pe care se va organiza activitatea de strângere de informaţii, va avea ca epicentru locul săvârşirii infracţiunii. Identificarea martorilor oculari precum şi identificarea altor categorii de persoane ce pot furniza date legate de activităţile desfăşurate de făptuitori înainte, în timpul şi după comiterea faptei, traseul urmat de făptuitori pentru a părăsi zona, etc., are ca punct de plecare tot locul unde s-a săvârşit fapta. 157 C. Aioniţoaie; V. Bercheşan, în Tratat de Metodică criminalistică, vol.1, Edit. Carpaţi, Craiova 1994, pag. 168 107 Cunoscut fiind acest perimetru, există posibilitatea verificării declaraţiilor persoanelor implicate în săvârşirea infracţiunii – alibiurile făptuitorilor, posibilitatea perceperii unor secvenţe din filmul desfăşurării faptelor, a semnalmentelor unor persoane, măsurile de prevenire luate de către persoanele vătămate, etc. În unele cazuri, locul săvârşirii infracţiunii reprezintă un reper important pentru încadrarea juridică, de natura acestuia fiind legate circumstanţe juridice deosebite, cel mai adesea punându-se problema agravării pedepsei, existenţei unei anume infracţiuni, a unei forme calificate ori a concursului de infracţiuni. Deşi, în secţiuni distincte, la fiecare categorie de urme în parte, au fost analizate considerente legate de interpretare, apreciez că este oportun să dau, şi aici, unele exemple, pentru a fi înţelese mai bine corelaţiile şi raţionamentele specifice demersului ştiinţific în munca de anchetă, cu referire directă la cercetarea la faţa locului şi la problemele ei specifice. Astfel, în cazul unui omor, în încercarea de a lămuri dacă locul unde a fost descoperit cadavrul coincide sau nu cu cel în care făptuitorul a desfăşurat activitatea ilicită, analizându-se urmele de sânge, balta abundentă de sânge, arată locul unde victima s-a găsit sau a stat mai mult timp imediat după primirea loviturii. În mod corespunzător, lipsa unor urme de sânge, în prezenţa unor răni exterioare, conduce la concluzia că omorul s-a săvârşit în alt loc. În cazul cercetării furturilor din locuinţe sau din diferite incinte, unde se găsesc depozitate bunuri, ce sunt gestionate în cadrul persoanelor juridice, inexistenţa sau abundenţa unor urme specifice de căutare, târâre, frecare, a depunerilor caracteristice de praf pe zona pe care s-au aflat obiectele reclamate ca furate, induce un serios semn de întrebare asupra bunei credinţe a reclamantului sau/şi a modului de operare folosit. Ca regulă, în cazul infracţiunilor, la care locul săvârşirii este important pentru inducerea în eroare a organelor judiciare, făptuitorii sunt interesaţi să îndepărteze cât mai mult ancheta de acest loc, simţind pericolul asocierii între acesta, activitatea infracţională şi persoana lor. 7.2. Când s-a săvârşit fapta penală Stabilirea exactă a perioadei de timp în care s-a desfăşurat activitatea infracţională, apreciez că, este impusă de considerente legate de: • determinarea posibilităţii ca, o anumită persoană să fi putut comite fapta cu evitarea posibilităţii de a apărea alte explicaţii şi interpretări, modul cum şi-au petrecut timpul în perioada critică persoanele bănuite, dacă au fost văzute la locul faptei ori în împrejurimile acestuia; • stabilirea, în cazul infracţiunilor continue, a momentului începerii şi al consumării; 108 • urmărirea traseului şi activităţilor premergătoare săvârşirii faptei, de către persoana vătămată, incidentele avute de către aceasta cu alte persoane, bunurile şi valorile pe care le avea în proprietate sau în pază juridică în momentul săvârşirii infracţiunii, starea în care se găsea, interesele pe care le urmărea în mod imediat; • posibilitatea existenţei unor martori oculari, care sunt persoanele care în mod firesc aveau posibilitatea de a se afla la locul săvârşirii infracţiunii, în perioada de timp în care s-a săvârşit aceasta, etc. De asemenea, timpul este elementul principal care se are în vedere de către infractori, alături de loc, atunci când îşi concep alibiul – acel concurs de împrejurări cu rol central în apărarea formulată de către o persoană suspectă de săvârşirea unei infracţiuni, ce creează convingerea, conduce la ideea că o anumită infracţiune ar fi putut fi săvârşită de către oricine altcineva, mai puţin de către adevăratul infractor. Astfel, făptuitorul se grăbeşte – atunci când anticipează că anchetatorii vor stabili o legătură între persoana vătămată, faptă şi el, care îi va determina pe aceştia să îl includă în cercul de suspecţi – să-şi facă simţită prezenţa în medii unde se găsesc mai multe persoane care, la nevoie, pot confirma prezenţa lui. Încearcă să iasă în evidenţă, de multe ori bravând inutil, chiar în relaţiile cu organele de ordine. Poate săvârşi unele infracţiuni uşoare, după care se dă prins în flagrant, tocmai pentru a nu se putea stabili prezenţa lui într-un anumit interval de timp, şi acesta cu limite relativ certe, în alt loc, respectiv, în locul unde s-a săvârşit infracţiunea care se anchetează. Efectuându-se cercetarea la faţa locului, pentru determinarea intervalului de timp, în care s-a săvârşit fapta de natură penală, se va acorda o atenţie deosebită examinării unor aspecte precum: timpul indicat de orologiu sau ceasul de mână purtat de victimă (la ce oră s-au oprit acestea) în cazul unei infracţiuni săvârşită cu violenţă; dacă arde focul în sobă şi dacă mâncarea s-a răcit; dacă sursele de lumină funcţionează şi care dintre acestea; poziţia perdelelor de la ferestre; aspectul vechi sau proaspăt al pâinii; prezenţa sau absenţa stropilor de apă în chiuvetă, baie sau în apropierea găleţii, umiditatea prosopului şi a săpunului; filele nerupte ale calendarului; faptul neridicării de la o anumită dată a corespondenţei; prezenţa hainelor groase sau a pijamalei pe cadavru; consistenţa noroiului de pe încălţămintea existentă în încăpere. Toate aceste date trebuie raportate la obiceiurile persoanei vătămate şi la modul în care îşi repartiza aceasta timpul de lucru şi de odihnă din zi. Vechimea urmelor create, în legătură cu săvârşirea infracţiunii, trebuie avută în vedere, pentru cel puţin două considerente de importanţă majoră şi anume: stabilirea celor mai adecvate metode de relevare şi examinare la faţa locului şi ca obiectiv pentru expertizele ce urmează a fi dispuse cu privire la urmele descoperite. Elementul timp este deosebit de important pentru încadrarea juridică a conduitei infracţionale. În analiză, omorul cu premeditare, din interes material, pentru 109 a înlesni sau ascunde săvârşirea unei alte infracţiuni, furtul săvârşit în timpul nopţii, în timpul unei calamităţi, pruncuciderea – în cadrul căreia actul ucigaş trebuie săvârşit de către mamă imediat după naştere – infracţiunile sexuale, raportate la vârsta persoanei vătămate; toate aceste, date cu titlu de exemplu, sunt dependente de timp, de momentul săvârşirii infracţiunii. Mai mult, cauzele şi condiţiile care au generat, favorizat ori influenţat săvârşirea uneia sau a alteia dintre infracţiuni sunt circumstanţiate de timp, atunci când sunt cercetate în cadrul investigării infracţiunilor. 7.3. Cum a fost săvârşită fapta penală Determinarea acestui aspect presupune interpretarea corectă a întregului complex de urme158, configurat la locul săvârşirii infracţiunii. Interesează cât mai mult, noţiunea de tot sau de întreg, putând fi acceptată doar în plan teoretic – cum a intrat sau pătruns făptuitorul în locul săvârşirii infracţiunii; cum şi-a materializat, în concret, rezoluţia infracţională, respectiv ce a făcut, ce activităţi a desfăşurat în urmărirea scopului infracţional; cum şi-a ascuns ori încercat să ascundă fapta, ce măsuri a luat pentru a-şi asigura scăparea – în cazul în care ar fi fost surprins – ori pentru a-şi asigura apărarea în faţa organelor judiciare; etc. Tot timpul apare sau mai apare ceva, ce trebuie lămurit, legat de latura acţională a comportamentului infracţional. Apreciind că problematica trebuie detaliată, prin prisma importanţei ce se acordă în anchetă, pentru analiza felului sau modului cum s-a săvârşit fapta penală, în vederea identificării făptuitorilor şi probarea activităţii infracţionale sub toate aspectele importante ale sale, vor fi prezentate, în continuare, unele consideraţii privind noţiunile de „iter criminis”, „modus operandi” şi „punctum saliens”. „Iter criminis”, din punct de vedere noţional, este acceptat ca fiind, în fapt, drumul, calea, traiectoria, parcursul străbătut de către făptuitori, în realizarea rezoluţiei, hotărârii infracţionale, din faza actelor pregătitoare până la consumarea infracţiunii. Este recunoscut în doctrină că acţiunea criminală, în desfăşurarea ei, parcurge mai multe etape159. Actualitatea relevă patru faze ale acţiunii criminale: faza luării hotărârii; faza actelor de pregătire; faza executării; faza producerii urmărilor. Faza luării hotărârii este caracterizată de dezbatere intensă, poate chiar luptă în planul intern al conştiinţei unei persoane care are ca finalitate conceperea şi asimilarea hotărârii de a săvârşi o infracţiune. Săvârşirea unei infracţiuni, ca, de altfel, orice faptă a omului, poate debuta ca o preocupare, ca un proces psihic ce se 158 N.A. – în sens larg 159 I. Tanoviceanu – Tratat de drept penal şi procedură penală, vol. 1, Bucureşti 1924 citat de N Zamfirescu în „Investigarea ştiinţifică a infracţiunilor de omor rămase cu autori neidentificaţi”, Edit. Naţional 2000, pag. 192; 110 dezvoltă: apare gândul, ideea potrivit cu care se poate obţine o anumită satisfacţie săvârşind o infracţiune160, începe deliberarea, se iau în calcul avantaje, dezavantaje, riscuri; se ia hotărârea ce, principial, este definitivă, nefiind, însă, exclusă nici corodarea acesteia – frica macină mai mult decât poate fi acceptat – apare între timp posibilitatea unei satisfacţii mai mari ori mai lesne de obţinut, etc. Faza actelor de pregătire, nu este neapărat obligatorie, însă, de cele mai multe ori executarea materială a infracţiunii, presupune o pregătire – procurarea unor date, informaţii cu privire la loc, la persoane, la bunuri, la timpul cel mai potrivit pentru trecerea la acţiune; de multe ori trebuie procurate arme şi alte mijloace, care să fie folosite la săvârşirea infracţiunii ori numai să fie apte să fie folosite, în caz de nevoie, pentru autoapărare ori pentru a da mai multă consistenţă acţiunii criminale. Fără o pregătire corespunzătoare, de multe ori, nu se poate concepe trecerea la săvârşirea infracţiunii. Pregătirea uşurează şi face posibilă executarea, ea se plasează imediat după luarea hotărârii şi înainte de executarea infracţiunii, putând fi analizată, uneori, chiar ca un act de executare161. Faza executării este, poate, cea mai importantă în desfăşurarea activităţii infracţionale, deoarece, prin intermediul ei, se realizează hotărârea infracţională. Ea se constituie ca şi o cauză în raport cu rezultatul principal, socialmente periculos urmărit de infractor ce apare, în context, ca efect. Executarea poate cunoaşte o anumită durată de timp, până în momentul consumării. În funcţie de durata şi complexitatea activităţilor, ce compun executarea, se configurează un întreg sistem de referinţă ce conţine urme ale săvârşirii, astfel încât devine posibilă descoperirea, analizarea şi interpretarea acestora, în vederea identificării făptuitorilor şi stabilirii tuturor aspectelor relevante pentru anchetă. Desigur, nu trebuie uitată şi posibilitatea întreruperii executării, desistării unuia sau mai multor făptuitori, cercetarea dobândind accente de complexitate greu de anticipat la începutul anchetei penale – de corectitudinea şi rigoarea demersului judiciar, cel puţin pe ipoteza în discuţie, fiind legate valori sociale importante. Faza producerii urmărilor, ultima în logica şi cronologia desfăşurării acţiunii criminale, este de natură a sublinia, a pune în evidenţă periculozitatea unei conduite sociale incriminate penal. Fiecare consecinţă, pentru care poate fi stabilit un anumit raport de cauzalitate cu activitatea desfăşurată de către făptuitori, capătă relevanţă deosebită în planul anchetei – în primul rând prin analiza ei ca mobil sau ca scop, însă, bineînţeles, nu numai. 160 N.A. – omul fiind o fiinţă hedonistă, prin esenţă, este în căutarea plăcerii, a satisfacţiei; dacă aceasta se poate obţine pe calea săvârşirii unei infracţiuni şi exist un complex de factori şi condiţii ce favorizează apariţia şi dezvoltarea conduitei infracţionale, omul depăşeşte aşa-numitul prag infracţional – a se vedea şi Jean Pinatel – La societe criminogene, Calman Levy, Paris 1971 161 N.A. – nu trebuie uitat, însă, un anumit caracter echivoc al actelor de pregătire 111 Analizată, fiecare fază în parte, are importanţa ei în planul identificării persoanelor implicate şi probarea vinovăţiei infractorilor. Relativ la acest aspect, apreciez necesar să subliniez importanţa analizei şi interpretării sistemice a urmelor şi a caracteristicilor activităţii criminale. Raţionamentul specific anchetei în cadrul investigării criminalistice a unei infracţiuni, presupune interpretarea întregului ansamblu al acţiunii criminale, este preocupat de explicarea detaliată a fiecărui amănunt, capătă coerenţă, atunci când se lămuresc toate aspectele. Ca repere, le apreciez ca fiind de o importanţă deosebită pe următoarele: • Dacă hotărârea de a săvârşi infracţiunea a fost luată, în mod independent, de către participanţi ori voinţa lor a fost viciată ori influenţată de alte persoane; • Dacă infracţiunea a fost pregătită – care sunt mijloacele destinate să fie folosite pentru săvârşirea infracţiunii şi modul în care au fot procurate acestea; • Sistemul de referinţă spaţio-temporal, în care s-a desfăşurat activitatea infracţională; • Modul cum s-a pătruns şi cum a fost părăsit locul săvârşirii infracţiunii de către persoanele implicate; • Activităţile desfăşurate, de către acestea, pentru a pune în practică hotărârea infracţională şi obţinerea rezultatului socialmente periculos; • Dacă a fost obţinut rezultatul urmărit şi modul cum a fost valorificat acesta, care au fost persoanele ce au profitat şi în ce a constat beneficiul obţinut; • Persoanele vătămate prin săvârşirea infracţiunii, întinderea prejudiciului şi posibilităţile de recuperare ale acestuia. „Modus operandi” – modul de operare, poate fi definit ca fiind acel complex de activităţi, deprinderi şi procedee folosite, ce caracterizează activitatea unui infractor înainte, în timpul şi după comiterea unei infracţiuni intenţionate162; poate fi acceptat ca o veritabilă amprentă ce pe care şi-o pune acel complex de elemente cu naturi diferite, ce defineşte individualitatea fiecărei persoane în parte, asupra comportamentului său, inclusiv asupra comportamentului criminal, conferindu-i acestuia particularităţi ce, analizate, pot conduce până la identificarea făptuitorului. Pentru o mai bună înţelegere a problematicii, voi face, în continuare câteva sublinieri ce vor avea ca obiect raporturile dintre iter criminis şi modus operandi. Astfel, se opinează, în doctrină163, că modul de operare ar putea include atât iter criminis cât şi particularităţile de comitere. Consider că această viziune integratoare trebuie, cel puţin, nuanţată. Aşa cum am arătat, mai sus, iter criminis este o noţiune cu caracter complet, în fazele acţiunii criminale descrise mai sus, este inclus totul – de la idee până la 162 Ion Poenaru în culegerea „Prezent şi perspectivă în ştiinţa criminalistică”, Edit. M.I. 1979, pag. 229 163 N. Zamfirescu – Investigarea ştiinţifică a infracţiunilor de omor rămase cu autori neidentificaţi, Edit. Naţional 2000, pag. 199 112 urmările săvârşirii infracţiunii şi valorificarea rezultatului – ca un proces ce se dezvoltă, ajunge la apogeu şi, prin însăşi raţiunea sa, începe să se dizolve, astfel ca infractorul să se bucure de folosul obţinut prin infracţiune, iar conduita infracţională să fie uitată, să nu mai existe decât ca o neîmplinire în activitatea organelor judiciare – în măsura în care au fost sesizate – să devină neant. Ce altceva s-ar putea suprapune peste acest întreg, ce ar putea fi mai cuprinzător astfel încât să izoleze, să delimiteze conduita infracţională de restul conduitelor social acceptate ? Consider că cele două noţiuni nu se includ, nu se suprapun, ci reprezintă două moduri, două unghiuri, din care se analizează, două concepte, ce se definesc prin analiza comportamentului infracţional, în planuri distincte. „Iter criminis” caracterizează abordarea problemei în planul abstract al dreptului penal, este un concept util pentru studiul teoretic al comportamentului infracţional, în vederea prognozării celor mai eficiente măsuri de prevenire şi combatere, în vederea stabilirii unor coordonate de politică penală oportune pentru pedepsirea sau nu a unor segmente de activitate cu caracter mai mult sau mai puţin echivoc – cu referire la infractor şi scopul urmărit de el. Se are în vedere o tratament în plan general, în funcţie de particularităţile unei infracţiuni sau a unei grupe de infracţiuni. Cât despre infractor, despre om, totul se rezumă la ceva general sau, cel mult, la analize pe criterii statistice. „Modus operandi” are la bază alte concepte. Simplist tratând problema, demersul ştiinţific se focalizează pe unul sau mai mulţi indivizi, ce au luat o hotărâre pentru a face ceva, în scopul obţinerii unui beneficiu, pe de o parte, iar pe de altă parte, pe analiza laturii acţionale, de data aceasta, în mod efectiv, acordându-se atenţia necesară individualului. Organele judiciare, în anchetă, nu urmăresc, nu au de a face cu ucigaşi, hoţi, violatori, evazionişti, etc, în general, ci cu autorul omorului din ziua …, a cărui victimă a fost numitul …; cu autorul furtului din locuinţa numitului …, etc., cu o activitate ce trebuie probată până la detaliu, în vederea identificării persoanelor implicate şi probării vinovăţiei făptuitorilor. Există una sau mai multe persoane şi un scop urmărit, iar între acestea, există ceva clar determinat şi conturat în plan real, conduita infracţională. Privind superficial, s-ar putea spune că modus operandi îşi are locul, poate fi găsit între cele două repere – unul, ca punct de plecare, altul, ca punct de sosire. Apreciez că persoana, scopul şi conduita constituie un trinom unitar, ce prin puterea legăturilor, prin sinergia ce caracterizează acţiunea componentelor sale, nu poate fi divizat. Omul asimilează totul, nevoia nu este abstractă, ci umană, acţiunea nu poate fi mecanică, ci neapărat umanizată, scopul, de asemenea, nu este ireal, este subjugat umanului, 113 trebuie să corespundă, chiar şi numai în proiect, nevoii umane164. În mod clar şi aceasta, în condiţiile în care apare cu obiectivitate, ţine cont de esenţa umană. Ancheta pleacă de la urmele create şi determinate în mod direct de comportamentul infractorului. Urmele, privite în accepţiunea cea mai largă a termenului, sunt impregnate cu elementele de individualitate, specifice fiecărei persoane în parte, şi asta nu doar din perspectiva identificării acesteia, ci privită integrat, sub aspectul lămuririi tuturor laturilor acţionale. Desigur, este foarte important să se stabilească identitatea făptuitorilor, dar, la fel de important, trebuie acceptat că este şi determinarea conţinutului acţiunii infracţionale, concret, ce a făcut făptuitorul în câmpul săvârşirii infracţiunii, pentru atingerea scopului propus. „Punctum saliens” sau punctul caracteristic, este acel element ce particularizează un mod de operare. Probabil, aici, devine util să înţelegem modul de operare într-un mod asemănător cu cel în care acceptăm o creaţie populară. Există, în ipoteză, necesitatea de a face ceva. Este conceput un mod de a realiza acest obiectiv, un aşa-numit „know-how”, ce este asimilat, în timp, de mai multe persoane interesate în realizarea obiectivului. Fiecare dintre persoanele, ce vor folosi acelaşi mod de operare la săvârşirea unei infracţiuni, asimilând modul de operare, instinctual, dacă nu conştient, va încerca, pe de o parte să-l perfecţioneze, să-l particularizeze, sau poate, mai degrabă, să-l personalizeze, astfel încât să-l adapteze la caracteristicile personale, atât cele fizice cât şi la cele de natură psiho-comportamentală. Tocmai rezultatul acestei adaptări al modului de operare constituie punctum saliens. În cadrul săvârşirii unei tâlhării, pândirea victimei în locuri mascate, întunecate, ferite de contactul direct şi firesc cu victima, atacarea acesteia după care deposedarea de bunurile ce au o valoare dezirabilă cu pretenţiile făptuitorului este un mod de operare relativ comun. Ce poate fi considerat punctum saliens ? Modul cum sunt aplicate loviturile, instrumentul folosit, regiunea corpului în care sunt aplicate loviturile, alte amănunte ale comportamentului tâlharului – aduce victima în stare de inconştienţă, o admiră, dezgolindu-i o parte sau alta a corpului, ia ceva, ca amintire, ori lasă ceva ca semnătură, pe sau alături de corpul persoanei – sunt elemente, în legătură cu care trebuie căutat şi cu privire la care poate să se manifeste punctum saliens. Punctum saliens nu presupune, neapărat, o experienţă infracţională165, experienţa fiind, totuşi, relevantă. Acesta se găseşte şi, foarte important, persistă în conduita fiecărei persoane, devenind cu atât mai sesizabil, fiind scos în evidenţă mai pregnant, în măsura în care presiunea emoţională – omul caracterizându-se printr-o nevoie de a fi influenţat în plan emoţional, o adevărată sete afectivă ce trebuie să se 164 N.A. – faptul că post factum ceea ce se obţine nu corespunde, nu satisface pe deplin, are un anumit grad de complexitate creând înstrăinare în persoana făptuitorului constituie o altă discuţie, o problemă ce nu poate fi dezvoltată aici. 165 N. Zamfirescu – Logica cercetării criminale, Edit. Printeuro, Ploieşti, 2001, pag 218 114 manifeste în conduita şi, fireşte, în activitatea infracţională, cu o intensitate sporită, aşa cum au evidenţiat studiile de specialitate – capătă intensitate necesară pentru a se exterioriza. 7.4. Cine a comis fapta penală Păstrând urmele săvârşirii infracţiunii, perimetrul pe care îl cercetează echipa va păstra, în primul rând, urmele participanţilor. Dacă în materia modului de operare, puntea de legătură cu activitatea de cercetare la faţa locului, în sens restrâns, o constituie, în primul rând, urmele instrumentelor folosite de către participanţi la săvârşirea infracţiunii, acum şi aici, ar fi prilejul pentru a se discuta, cu prioritate, despre înseşi urmele lăsate de corpul uman. Observaţia trebuie acceptată cu o anumită rezervă, având în vedere că şi lămurirea problemei modului de operare, ca, dealtfel, întregul demers judiciar, îşi propune, poate mai înainte de orice, identificarea făptuitorului. Nu se pune problema unei priorităţi sau a unei legături directe şi absolute între o anumită categorie de urme şi rezolvarea unei probleme, ci, mai degrabă, a unei afinităţi, activitatea practică subliniind o anumită prioritate – descoperirea unei categorii de urme fiind asociată, în mod automat, cu o anumită problemă. Efectuarea activităţii ilicite presupune, din punct de vedere psihologic, trăirea unor stări de tensiune emoţională deosebit de intense, acţiunile concrete desfăşurate de făptuitori, în câmpul infracţiunii, fiind influenţate de diferite elemente precum: criza de timp, neprevăzutul, rezistenţa opusă de către victimă, întâmpinarea unor obstacole, neavute în vedere la pregătirea infracţiunii, etc., fapt ce generează trăirea unui sentiment de precipitare şi teamă, soldat cu scăderea atenţiei, neglijenţă sau, chiar, cu crize comportamentale. Este un teren fertil pentru apariţia unor urme valoroase pentru anchetă, lăsate de către corpul făptuitorilor, obiectele de îmbrăcăminte, de încălţăminte, alte accesorii purtate în momentul săvârşirii faptei în câmpul infracţional. Nu trebuie uitate nici urmele de poziţie, prezenţa sau absenţa unor urme ce ar fi putut să fie create, obligatoriu, ca urmare a desfăşurării activităţilor de la locul faptei. Nu consider necesar, aici, să detaliez aspecte legate de căutarea, examinarea şi interpretarea urmelor create în timpul săvârşirii infracţiunii şi care pot conduce direct la identificarea persoanelor, mulţumindu-mă să subliniez faptul că rezolvarea problemei – fundamentale în cadrul activităţii judiciare – ţine atât de descifrarea tainelor urmelor, create direct de către autor, cât şi de interpretarea urmelor activităţilor sale, declaraţiile martorilor oculari şi persoanelor vătămate, şi nu în ultimul rând, de interpretarea coordonatelor întregului sistem de referinţă în care s-a săvârşit infracţiunea. 115 Consider necesară o subliniere legată de existenţa unei corelaţii între persoanele implicate în săvârşirea unei infracţiuni şi aspectul locului ce a constituit scena săvârşirii infracţiunii. În doctrină, au apărut unele exagerări, ce au ca obiect posibilitatea identificării autorului unei infracţiuni săvârşite cu violenţă, pe baza examinării locului faptei – pe baza aspectului acestuia – ajungându-se până la a se afirma că se poate realiza, pe lângă un anumit profil psiho-comportamental al făptuitorului, chiar o schiţă de portret, propunându-se, chiar, încadrarea, în cadrul echipelor operative de cercetare la faţa locului, unor sociologi sau/şi psihologi care să aducă un aport deosebit, prin abilităţile profesionale pe care le-au dobândit, la identificarea făptuitorilor. Desigur, nu trebuie trecut dintr-o extremă în alta. Probabil este costisitor să se asigure un personal de specialitate strictă, însă, este unanim recunoscut că, cei care efectuează cercetarea la faţa locului, trebuie să aibă cunoştinţe de psihologie şi sociologie judiciară; mai mult, este raţiunea pentru care se vorbeşte, în legătură cu cercetarea la faţa locului, de perceperea nemijlocită a locului faptei; altfel, poate ar fi nevoie să se deplaseze la faţa locului o echipă de specialişti care să facă, doar, înregistrări de sunet şi imagine complete şi să caute urme, pe care să le ridice, în vederea explorărilor de laborator. Apreciez că interpretarea aspectului locului faptei, coroborarea unor elemente de pluridisciplinaritate, pot conduce la stabilirea unor elemente pertinente identităţii persoanelor implicate în săvârşirea infracţiunii. Consider necesară o abordare echilibrată, nu trebuie supralicitată importanţa unui aspect în defavoarea altuia. Orice amănunt poate fi important, persoana şi mediul constituie un tot, existând o interdependenţă între cele două elemente. Omul transformă mediul creând, adesea, o nouă realitate, conformă cu temperamentul, calităţile, abilităţile, felul său propriu de a fi. Mediul, la rândul său, potenţează acţiunea umană, modelează intensitatea trăirilor şi dorinţelor, creează nevoi şi oferă modalităţi de satisfacere a acestora. În aceste condiţii, odată desfăşurată cercetarea la faţa locului, se va observa, analiza şi interpreta fiecare amănunt, privit atât independent, cât şi întregul sistem, în care este integrat perimetrul, pe care se desfăşoară activitatea. În funcţie de aspectul, urmele de folosire, modul cum sunt aşezate obiectele de uz cotidian, pot fi puse unele concluzii, legate de starea materială, obiceiurile trăsăturile comportamentale ale persoanei ce le foloseşte. Aspectul, modul cum sunt poziţionate urmele şi mijloacele materiale de probă, pot conduce, de asemenea, la concluzii legate de trăsăturile psiho-comportamentale ale făptuitorilor. Pentru o abordare pe care o doresc cât mai completă apreciez că este necesară o referire la ceea ce doctrina numeşte profiling criminal sau profilajul criminal în 116 investigaţiile criminalistice166. Din punct de vedere terminologic, termenul are o accepţiune largă: profil comportamental, statistic, geografic, profilul locului infracţiunii, profilul psihologic al participanţilor la acţiunea infracţională, etc167. Există mai multe metode folosite pentru elaborarea profilului infractorului168, cele mai folosite fiind: Metoda F.B.I. – analiza locului infracţiunii (Crime Scene Analiysis); Metoda Canter169 – psihologia investigativă (Investigative Psychology-IP; Metoda Turvey170 – analiza probelor comportamentale (Behavioural Evidence Analysis). Indiferent de metoda folosită esenţial este stabilirea, în fapt, determinarea identităţii făptuitorului pe baza elementelor caracteristice locului faptei, operându-se cu noţiuni precum: ∗ culegerea şi evaluarea datelor primare ∗ determinarea profilului infractorului – acumularea de date cu privire la mediul din care provine făptuitorul, nivelul de educaţie şi cultură, caracteristicile fizice şi de comportament ale acestuia171; ∗ coerenţa interpersonală în comportamentul social – vizează posibilitatea existenţei unei legături între caracteristicile comportamentale din cadrul desfăşurării activităţii infracţionale şi cele manifestate în cadrul comportamentului necriminal, în viaţa obişnuită, între modul în care făptuitorul relaţionează cu persoanele din cercul social şi cu cele care într-un fel sau altul au participat la desfăşurarea activităţii ilicite; ∗ caracteristici infracţionale – sunt avute în vedere diferite tipologii de natură a furniza anchetatorilor cele mai probabile caracteristici ale infractorului şi implicit, ale acţiunilor sale, este asemănător cu ceea ce în doctrina clasică este cunoscut prin noţiunea de mod de operare; ∗ trecutul infracţional – este vorba despre o analiza a experienţei infracţionale a făptuitorului pe baza căreia s se obţină date importante care să completeze modul de operare; ∗ alerta criminalistică – oarecum paradoxal sunt avute în vedere, aici, cunoştinţele infractorului cu privire la tehnicile, metodele, tehnologiile, etc. pe care le folosesc sau le au la îndemână anchetatorii pentru a investiga cazul. O asemenea evaluare are în vedere stabilirea posibilităţilor avute de făptuitor pentru îngreunarea cercetărilor în ideea scăpării de răspundere. 166 criminal profiling în engleză – N.A. 167 A se vedea pentru detalii E. Stancu, G. Matei – Profiling-ul criminal în investigaţiile criminalistice, în Investigarea Criminalistică a Locului Faptei, op. cit. pag 33-37 168 E. Stancu, G. Matei – Profiling-ul criminal în investigaţiile criminalistice, în Investigarea Criminalistică a Locului Faptei, op. cit. pag 35, citează mai multe surse din U.S.A. 169 Metoda a fost promovată începând cu 1985, în Anglia de către David Canter 170 Metoda a fost elaborată şi promovată de către Brent Turvey în U.S.A. 171 Aceste date pot fi folosite la stabilirea celor mai adecvate metode de identificare, reţinere şi anchetare a făptuitorului. 117 ∗ stabilirea profilului victimei – se încearcă stabilirea unei legături între particularităţile, calităţile şi defectele, etc. ale victimei şi persoana făptuitorului. Se evaluează gradul de compatibilitate, de atractivitate al victimei. 7.5. De ce s-a săvârşit fapta penală Problemă, fără doar şi poate, deosebit de importantă, cauzalitatea în domeniul comportamentului incriminat penal este consacrată, ca primordială, în cadrul demersului ştiinţific, specific criminologiei. Fără a detalia aspectul, îmi permit să subliniez că, şi investigaţia criminalistică este, poate mai mult decât îi este acordat aprioric, interesată de lămurirea acestei probleme. Ştiinţa dreptului penal obiectualizează ca fiind de interes, în domeniu, categoriile juridice de mobil172 şi scop173. Acceptând noţiunile ca utile în discursul ştiinţific, îmi permit să observ că, fiind caracteristice activităţii voluntare a omului, mobilul şi scopul se constituie într-un element psihic, care contribuie la luarea deciziei de a acţiona într-un anumit sens şi la impulsionarea voinţei de a realiza decizia adoptată, atât în cazul activităţii socialmente utile, cât şi în acela al activităţii antisociale. Dacă mobilul faptei face să apară în conştiinţa făptuitorului necesitatea unei anumite activităţi, de natură să ducă la satisfacerea impulsului intern, scopul presupune reprezentarea clară a rezultatului acelei activităţi. Dincolo de toate, important pentru anchetă, este stabilirea acelei raţiuni, acelui motiv, pentru care făptuitorul a trecut la săvârşirea infracţiunii. Practica judiciară acordă o importanţă deosebită stabilirii unei legături între persoana participanţilor, activitatea ilicită şi consecinţele acesteia. Raporturile, în cadrul acestui trinom sunt, în mod necesar, complexe. Raţionabil este ca fiecare act de comportament să aibă o justificare; individul acţionează, într-un fel sau altul, în funcţie de şi pentru realizarea unor scopuri – atunci când elementul acţional se manifestă sub presiunea specifică tratamentului penal acest aspect devine pregnant. Dacă totul este în regulă – în sensul că nu avem de a face cu comportamente afectate de devianţă la limita răspunderii penale - cu certitudine se va stabili o corespondenţă între consecinţele produse, natura activităţii ilicite şi identitatea 172 Prin mobil sau motiv al infracţiunii se înţelege impulsul intern al făptuitorului la săvârşirea infracţiunii, adică acea dorinţă, tendinţă, pasiune, acel sentiment care a făcut să se nască în mintea făptuitorului ideea săvârşirii unei anumite activităţi conştient orientate într-o anumită direcţie, în vederea satisfacerii acelei dorinţe, tendinţe, pasiuni, etc; mobilul mai este denumit şi acceptat în analiza ştiinţifică ca fiind cauza internă a actului de conduită – după C. Bulai, Drept Penal Român, vol. I pag. 142 173 Prin scop al infracţiunii se înţelege finalitatea urmărită prin săvârşirea faptei ce constituie elementul material al infracţiunii, obiectivul propus şi reprezentat de făptuitor ca rezultat al acţiunii sau inacţiunii sale – după C. Bulai, Drept Penal Român, vol. I pag. 143 118 participanţilor. De ce devianţă la limita răspunderii penale ? – pentru că, în tot şi în toate, există o limită a raţionalului. Săvârşirea unei infracţiuni presupune existenţa unei „probleme”, altfel comportamentul ar fi sublimat şi potenţat în limita admisă de societate, nu s-ar depăşi aşa-numitul „prag infracţional”. Atunci când „problema” se dezvoltă la un anumit nivel, devine posibil ca să nu mai existe o raţiune, un motiv pentru actul comportamental – cel puţin la nivel comun, suportat în plan social – sau dacă subzistă, acesta se situează în domeniul iraţionalului, devine stupid, bizar, etc. Fapta este golită de semnificaţia curentă căpătând sens, doar, într-un sistem de valori, guvernat de conexiuni bolnave. În aceste condiţii, trebuie observat că, în anchetă, avem comportamente deviante, obiectualizate în săvârşirea de infracţiuni, având ca scop crearea unei stări de lucruri care să intereseze şi să satisfacă dorinţele, năzuinţele, idealurile făptuitorilor. Problema se pune în legătura cu acestea – se poate vorbi despre o confirmare în plan social (cel puţin din punct de vedere statistic) sunt acceptate şi urmărite pentru a fi realizate, de către cei mai mulţi dintre membrii societăţii, prin mijloace legale ? Dacă da, vom putea folosi ca regulă raţionabilă în anchetă, chiar cu caracter de necesitate, legătura, la care am făcut referire, între persoana făptuitorilor, activitatea ilicită şi urmările acestei activităţi. În condiţiile în care urmările, consecinţele activităţii ilicite sunt greu de acceptat ca fiind de interes pentru făptuitor – privit ca individ social, de condiţie medie – regula nu mai funcţionează constant. Spre exemplu, în cazul unui omor, s-au folosit pentru suprimarea vieţii victimei, mijloace şi metode comune, la îndemâna unui mare de indivizi; victima nu a fost antrenată în conflicte sau stări tensionate care să degenereze; ca urmare a morţii victimei se constată crearea unei situaţii favorabile, patrimoniale sau de altă natură pentru anumiţi indivizi – aceştia vor deveni, cu obligativitate, suspecţi şi, în mod cert, în rândul lor va fi identificată mâna criminală. Pe aceeaşi ipoteză, lipsind interesul – situaţia favorabilă – situaţia scapă de sub control, nimeni pare să nu mai înţeleagă nimic, iar dacă, în conexitate cu fapta, nu se poate stabili prezenţa în zonă a unui individ cu grave tulburări psio-comportamentale, există mari şanse ca omorul să rămână cu autor neidentificat. Prezenţa mobilului şi scopului în săvârşirea oricărei infracţiuni este un indiciu de normalitate psihică a făptuitorului – lipsa unui scop sau mobil comprehensibil constituie un indiciu de anormalitate care, în anchetă, îngreunează semnificativ identificarea făptuitorului iar, în măsura în care se realizează identificarea acestuia, pune problema responsabilităţii juridice a individului. 119 8. Fixarea rezultatelor cercetării la faţa locului Am descris pe larg, în secţiunile precedente, ce înseamnă şi cum se face cercetarea la faţa locului. Aşa cum este normal, ca urmare a desfăşurării cercetării la faţa locului, trebuie să apară rezultate. Aspectul trebuie privit nuanţat, în sensul că, prin efectuarea cercetării la faţa locului, se constată o stare de fapt; practic, se constată o parte din consecinţele săvârşirii infracţiunii şi urme, în sensul cel mai larg al noţiunii, urmând ca, pe baza celor două elemente, să se încerce stabilirea identităţii persoanelor implicate şi a împrejurărilor în care a fost săvârşită infracţiunea care se cercetează. Ei bine, aceste rezultate, trebuie aduse la cunoştinţa celor interesaţi – persoane, organe de anchetă, instanţe de judecată – iar pentru aceasta este necesar să fie consemnate în „ceva”, iar acest „ceva” nu poate fi orice, ci, numai, unul dintre mijloacele de probă prevăzute de lege. Legea procesual penală prevede174 că, despre efectuarea cercetării la faţa locului, se încheie un proces-verbal, care trebuie să cuprindă, pe lângă menţiunile obligatorii pentru orice proces-verbal175, descrierea amănunţită a situaţiei locului, a urmelor găsite, a obiectelor examinate şi a celor ridicate, a poziţiei şi stării celorlalte mijloace materiale de probă, astfel încât, acestea să fie redate cu precizie şi, pe cât posibil, cu dimensiunile respective, în toate cazurile putându-se face schiţe, desene sau fotografii ori alte asemenea lucrări, care se vizează şi se anexează la procesul-verbal. Doctrina, pornind de la norma juridică de bază, detaliază aspectul, făcând distincţie între fixarea rezultatelor cercetării la faţa locului prin descriere şi fixarea cu ajutorul mijloacelor tehnice176. În lucrarea de faţă nu voi insista în clasificări sau ierarhizări ale mijloacelor de fixare, considerând că, în condiţiile existenţei unei norme juridice procesual penale cu un conţinut clar, orice comentariu devine de prisos. În doctrina de specialitate se subliniază că, pe lângă procesul verbal de cercetare la faţa locului, înregistrări de sunet şi imagine, schiţe, etc. este important să se analizeze notiţele luate de către membrii echipei de cercetare deplasate la faţa locului, ca un element de bază pentru aflarea adevărului. Notiţele ajută la întocmirea procesului verbal de cercetare la faţa locului şi la întocmirea altor documente de-a lungul anchetei, fapt care impune ca membrii echipei să nu se bazeze numai pe memorie, fiecare trebuind să aibă un carnet de notiţe în care succesiunea datelor şi 174 Art. 131, alin. 1 şi 3 din Codul de Procedură Penală 175 Art. 91 din Codul de Procedură Penală 176 C. Pletea în Criminalistica – Elemente de anchetă penală, Edit. Little Star, Bucureşti, 2003, subliniază că fixarea prin descriere se face prin procesul-verbal de cercetare la faţa locului şi în cadrul raportului de constatare tehnico-ştiinţifică iar fixarea cu ajutorul mijloacelor tehnice presupune fotografia judiciară, schiţa, desenul, filmul judiciar şi videofonograma judiciară. 120 informaţiilor să fie redate logic şi sistematic177. Acest carnet, în unele cazuri, poate fi examinat de către instanţele judiciare. Recomandabil ar fi ca la baza redactării acestor notiţe să stea observaţiile personale înregistrate prin intermediul unui reportofon. 8.1. Fixarea rezultatelor cercetării la faţa locului prin proces-verbal Din punctul de vedere al anchetei, procesul-verbal de cercetare la faţa locului este un mijloc de probă cu semnificaţie majoră în soluţionarea cauzei, constituindu-se, în acelaşi timp, şi ca o dovadă de natură a demonstra îndeplinirea tuturor dispoziţiilor legale, în cea ce priveşte desfăşurarea cercetării la faţa locului. Acesta trebuie să reprezinte o reproducere fidelă a întregii activităţi desfăşurate, un inventar şi, nu numai, al tuturor urmelor şi mijloacelor materiale de probă descoperite178. Lectura acestui act procedural trebuie să ofere, chiar şi celui care nu a participat la efectuarea acestei activităţi, posibilitatea de a-şi reprezenta cu uşurinţă scena locului infracţiunii, cu toate modificările, ce constituie un rezultat al faptei săvârşite179. În legătură cu procesul-verbal de cercetare la faţa locului, atât doctrina cât şi practica judiciară au subliniat necesitatea satisfacerii unor cerinţe, după cum urmează: ∗ Obiectivitate – procesul-verbal trebuie să conţină descrierea locului săvârşirii infracţiunii, a urmelor şi mijloacelor materiale de probă, astfel cum se prezintă acestea în momentul în care organul judiciar desfăşoară activitatea, descrierea fiecărui segment de activitate efectuat şi rezultatele obţinute, descrierea eventualelor incidente şi a consecinţelor acestora, etc., în deplină concordanţă cu realitatea. Caracterul obiectiv presupune ca, în cuprinsul procesului-verbal, să îşi găsească locul doar constatările proprii ale membrilor echipei, nu şi supoziţii sau deducţii desprinse din experienţa anterioară ori suprapuse pe influenţe ale persoanelor interesate. ∗ Să fie complet – procesul-verbal trebuie să conţină, în măsura în care este permis termenul, absolut toate detaliile legate de desfăşurarea activităţii şi desfăşurarea activităţii şi de rezultatele obţinute. Foarte important este că orice omisiune poate avea efecte deosebite asupra întregii anchete, putându-se pierde 177 I. Botoş; V. Bercheşan – Consideraţii privind obţinerea şi înregistrarea datelor şi informaţiilor pe timpul investigării criminalistice a locului faptei, în Investigarea Criminalistică a Locului Faptei, Asociaţia Criminaliştilor din România, Bucureşti, 2004.pag. 29 178 Hans Gross în Manuel pratique d’instruction judiciaire, Edit. Marchal et Billard, Paris, 1899, referindu-se la procesul-verbal de cercetare la faţa locului arată că este piatra de încercare pentru judecătorul de instrucţie. În nici o împrejurare el nici o împrejurare el nu-şi manifestă mai bine îndemânarea, limpezimea vederii, logica raţionamentului, energia metodică şi conştientă a scopului pe care îl urmăreşte; şi iarăşi, în nici o altă împrejurare nu-şi manifestă mai bine neîndemânarea, neprevederea, dezordinea, nesiguranţa şi ezitarea. 179 A. Ciopraga, op. cit. pag. 77 121 sau diminua valoarea probantă într-un anumit context, cu consecinţe directe, legate de modul de soluţionare a cauzei. ∗ Să se caracterizeze prin precizie şi claritate – precizia redactării este dată de consemnarea exactă a constatărilor organului judiciar, iar claritatea presupune folosirea unui limbaj adecvat, care să poată conduce la o bună înţelegere la lecturare, trebuie să existe o corespondenţă perfectă între mesajul transmis şi cel receptat, eventualii factori de distorsionare să nu aibă legătură cu redactarea procesului-verbal. Trebuie eliminate exprimările ambigue, improprii, care pot genera confuzii, interpretări diferite, etc. ∗ Să fie concis180 – procesul-verbal trebuie să redea într-o formă concentrată ceea ce a fost constatat de către organul judiciar. În cuprinsul procesului-verbal trebuie să-şi găsească locul doar aceste constatări, nu şi comentarii, posibile explicaţii, etc. De observat este şi că nu trebuie trecut dintr-o extremă în alta, în sensul că nu trebuie făcute concesii caracterului complet; nu este normal să se renunţe la a se consemna date, ce pot conduce la lămurirea împrejurărilor comiterii infracţiunii, din ignoranţă sau din alte motive. În ceea ce priveşte conţinutul procesului-verbal, potrivit prevederilor legale, se poate aprecia că trebuie observate trei părţi: o parte introductivă, una descriptivă şi, cea din urmă, finală181. Partea introductivă trebuie să conţină date ce atribuie caracter procedural procesului-verbal, date referitoare la participanţi, date privitoare la locul şi timpul efectuării precum şi alte menţiuni. Astfel, se vor consemna următoarele182: • Datele de identificare, calitatea şi instituţia din care fac parte membrii echipei; • Descrierea locului şi precizarea intervalului de timp în care s-a desfăşurat activitatea; • Datele de identificare ale specialiştilor, tehnicienilor, experţilor, care participă la efectuarea cercetării; • Datele de identificare ale martorilor asistenţi; • Referire la necesitatea deplasării la faţa locului şi efectuarea cercetării; • Situaţia de fapt şi prevederea legală183. • Menţiuni cu privire la condiţiile meteorologice, lumină, alţi factori ce pot influenţa rezultatele cercetării la faţa locului; 180 În unele lucrări apare termenul de „succint”, cu acelaşi înţeles – a se vedea în acest sens A. Ciopraga, op. cit. pag 78 181 N.A. – această concluzie se bazează pe soluţia prof. A. Ciopraga din op. cit. pag 78, soluţie pe care o consider adecvată pentru abordarea acestei probleme. 182 Ordinea celor enumerate nu trebuie considerată tabu ; în practică se folosesc diferite formulare destinate să fie folosite pentru consemnarea rezultatelor cercetării la faţa locului, a se vedea în acest sens – Vasile Bercheşan, I.N. Dumitraşcu – Probele şi mijloacele de probă (mic îndrumar de cercetare penală), Editura M.I., Bucureşti, 1994 şi Vasile Bercheşan – Cercetarea Penală. Criminalistică. Teorie şi practică (îndrumar complet de cercetare penală), Editura „Icar”, Bucureşti, 2001. 183 Art. 129 din Codul de Procedură Penală 122 • Datele de identificare ale persoanelor prezente la faţa locului – persoane vătămate, martori oculari, făptuitori; • În situaţia în care, activitatea se desfăşoară după scurgerea unui interval important de timp de la săvârşirea faptei – principial, în cazul cercetării la faţa locului, dispuse şi efectuate de către instanţa de judecată, când momentul începerii procesului penal este situat undeva în timp – trebuie făcute şi precizări legate de prezenţa părţilor, dacă au fost citate legal, dacă vreuna dintre acestea este reprezentată, de către cine şi în ce calitate; • Datele de identificare ale celor ajunşi primii la faţa locului, constatările acestora, măsurile luate, rezultatele obţinute, modificările ce au survenit în perimetrul de cercetat până la sosirea echipei şi care sunt cauzele acestora. În partea descriptivă a procesului-verbal se consemnează toate activităţile întreprinse şi rezultatele obţinute. Aşa cum am arătat pe parcursul acestei lucrări, cercetarea la faţa locului este o activitate de o complexitate deosebită. Practic, vor fi descrise activităţile de căutare, descoperire, revelare, fixare şi ridicare a urmelor şi mijloacelor materiale de probă; identificare, percheziţionare şi ascultare a persoanelor implicate; prezentări pentru recunoaştere; reconstituiri; folosirea câinelui de urmărire pentru prelucrarea urmelor de miros; alte activităţi desfăşurate în funcţie de particularităţile fiecărui caz în parte; rezultatele obţinute prin efectuarea fiecărui segment de activitate, la care am făcut referire. În ceea ce priveşte urmele şi mijloacele materiale de probă, o atenţie deosebită, apreciez că, trebuie acordată şi orientării poziţiei acestora, în contextul perimetrului, în care se desfăşoară cercetarea, stabilirii unui raport de poziţie faţă de reperele importante, ce caracterizează respectivul sistem de referinţă, totul fiind argumentat cu măsurători precise. Fiecare urmă, fiecare mijloc material de probă descoperit, corpul cadavrului – în cazul cercetării unei infracţiuni ce a avut ca urmare moartea uneia sau a mai multor persoane – vor fi descrise detaliat, urmărindu-se sublinierea cât mai multor caracteristici individuale. Nu trebuie uitat că, principial, fiecare mijloc material de probă sau urmă va constitui obiectul unei constatări tehnico-ştiinţifice sau expertize, criminalistice ori de altă natură, şi, în aceste condiţii, trebuie să existe, nu corespondenţă, ci, mai mult, certitudine, cu privire la faptul că ceea ce a fost descoperit şi s-a ridicat de la faţa locului, este acelaşi cu ceea se pune la dispoziţia specialistului sau expertului, astfel că o detaliere adecvată, aici, în procesul-verbal, preluată în actele următoare184 este de natură să înlăture orice dubiu, orice îndoială, cu privire la modul corect şi fără echivoc în care s-a construit probaţiunea185. 184 N.A.- ordonanţa sau rezoluţia motivată prin care se dispune efectuarea constatării tehnico-ştiinţifice sau expertizei şi raportul de expertiză sau constatare tehnico-ştiinţifică 185 N.A. – în practică au fost unele cazuri, în care indiferent de modul cum au fost ridicate urmele şi mijloacele materiale de probă cu ocazia efectuării cercetării la faţa locului, s-au invitat suspecţi stabiliţi pe baza unor informaţii mai mult sau mai puţin verificate, li s-a solicitat în mod abuziv efectuarea unor activităţi în urma cărora au rezultat urme 123 Doctrina186 a subliniat, în legătură cu modul de fixare în cadrul procesului-verbal a diverselor categorii de urme descoperite la faţa locului, necesitatea unei rigori deosebite în detalierea adecvată a împrejurărilor ce sunt sau pot căpăta importanţă în contextul anchetei. Astfel, ca exemplu, în legătură cu: ∗ Urmele de mâini: se va face referire la – modul cum sunt amplasate pe obiectul purtător (grupate sau izolate), poziţia, cum au fost descoperite, dacă au fost vizibile cu ochiul liber sau a fost nevoie, pentru relevare, să fie efectuate activităţi speciale, ce metode şi substanţe au fost folosite, tipul şi varietatea desenului papilar reprodus în urmă, dacă este vorba despre un fragment sau de urmă întreagă, dimensiunile, modalitatea de ridicare a urmelor. ∗ Urmele de picioare: se vor descrie proprietăţile suportului, genul urmelor, numărul lor, dacă sunt integrale sau doar fragmente, forma, conturul, relieful, dimensiunile, caracteristicile substanţei depuse – în cazul urmelor de stratificare, elementele caracteristice cărării de urme. ∗ Urmele de buze: vor fi descrise ca formă, aspect, dacă au fost lăsate de ambele buze, de buza inferioară ori de cea superioară, dimensiunile fiecărei urme sau fragment, consistenţa substanţelor de depunere – produse cosmetice, mâncare, produse biologice. ∗ Urmele de ureche: se vor descrie, specificându-se elementele cele mai vizibile în urmă – lobul, helixul, antehelixul, tragusul, etc. ∗ Urmele de dinţi: se va descrie forma generală a ansamblului urmei, lăsat de arcada dentară, conturul dinţilor, dimensiunile întregului ansamblu şi al fiecărei urme de dinte component, dimensiunile ce caracterizează componentele ansamblului şi amplasarea lor în cadrul întregului, poziţia pe obiectul purtător, prezenţa în compoziţie a unor produse biologice sau patologice, etc. În cazul urmelor lăsate pe corpul uman, se vor mai face referiri la poziţia faţa de un reper anatomic, aspectul şi culoarea zonei ce conţine urma, înclinarea în grade, faţă de axul longitudinal al corpului, etc. ∗ Urmele de sânge: se descriu, făcându-se referire la număr, dispunere pe suport, formă, dimensiuni, aspectul de suprafaţă, culoare, contur, integritate, adaos de alte substanţe, friabilitate, prezenţa de stropi secundari, axul şi direcţia de scurgere, forma sub care s-au acumulat în declivităţi, aspectul marginilor, tentele cromatice ale zonelor învecinate; natura, temperatura, umiditate, grad de papilare de bună calitate ce au fost ridicate facil , după care au fost trimise spre expertizare. În unele cazuri suspecţii puşi în faţa rezultatelor expertizelor de specialitate au recunoscut şi s-au putut strânge şi alte probe, de data aceasta neviciate; în alte cazuri ancheta a intrat în impas sau, mai grav , promovându-se alte abuzuri s-a ajuns la regretabile erori judiciare. 186 N.A. – apreciind importanţa aspectului şi modul, cu adevărat deosebit, cum a fost tratată problema, îmi permit să preiau integral, aici, concluziile prezentate în cuprinsul Tratatului practic de criminalistică, vol. I apărut în 1976 în Edit. M.I., referitoare la particularităţile fixării în cadrul procesului-verbal a diferitelor categorii de urme. Am optat pentru această soluţie determinat, pe de o parte, de utilizarea unor termeni de specialitate, iar pe de altă parte de caracterul complet al observaţiilor, astfel că, din respect pentru autori, am acceptat că intervenţia mea trebuie să fie minimă. 124 înclinare, culoare, grad de penetrare, proprietăţi absorbante, grad de impurificare înainte şi după crearea urmei, dacă conservă ori distruge elementele componente ale sângelui, dacă se observă urme ale încercărilor de distrugere – toate acestea, în legătură cu suportul, pe care a fost descoperit urma. ∗ Urmele de natură piloasă: se vor descrie sub aspectul numărului de fire, formă, dimensiune, aspect exterior, culoare, grad de ondulare, variaţii de grosime şi pigmentare, mod de dispunere pe suport, adaosul de produse patologice sau biologice, modul în care a aderat la suport. ∗ Suporturile ce conţin scris de mână: se va specifica locul unde a fost descoperit fiecare suport ce interesează ancheta, natura suportului, denumirea sau titlul textului, dacă acesta este conţinut într-un formular cu utilizare specială, conţinutul textului în integralitatea sa ori numai părţi (tot textul, dacă nu este foarte lung, cuvintele sau expresiile de început şi de la sfârşitul textului, dacă textul are o întindere mare), dacă textul a suferit deteriorări – a fost găsit rupt, mototolit sau ars – numărul de fragmente, genul substanţei scripturale şi al instrumentelor folosite la redactarea textului, dacă acestea sunt tipice sau sunt atipice, faţă de natura textului şi locul probabil, în care s-a realizat înscrisul, dacă sunt descoperite ştersături, adăugiri, alte modificări vizibile, care să intereseze ancheta. Este foarte important ca, pe înscrisuri, să nu se facă notări, menţiuni, sublinieri, etc. iar despre prezenţa unor astfel de elemente să se facă referire în conţinutul procesului verbal, dat fiind faptul că acestea pot influenţa procesul de interpretare şi valorificare. ∗ Urmele de natură osteologică: se consemnează dacă este vorba despre un schelet întreg sau sunt oase disparate, dacă s-au descoperit fragmente ori oase întregi, denumirea anatomică a oaselor, aspectul, culoarea, conturul, relieful anatomic, friabilitatea, prezenţa de corpuri străine aderente, urme de violenţă, semne ale unor stări patologice, calcinarea totală ori parţială, condiţiile de mediu în care au fost găsite – în pământ, apă, pe sol, temperatura, umiditatea, adâncimea pânzei de apă freatică sau a mediului acvatic, flora, fauna, etc. – procedeele şi instrumentele utilizate pentru îndepărtarea impurităţilor şi eventualelor degradări survenite în cursul operaţiilor de descoperire, ridicare şi ambalare. ∗ În cazul urmelor de încălţăminte se consemnează: lungimea totală a urmei – măsurată între punctele de la extremităţile vârfului şi ale tocului – lăţimea tălpii măsurată în partea cea mai lată, lungimea şi lăţimea tocului – cu descrierea amănunţită a detaliilor şi altor caracteristici vizibile în urmă. La cărarea de urme se menţionează toate elementele acesteia187. Este important să se mai descrie 187 Prin cărare de urme, se înţelege: totalitatea urmelor de picioare create consecutiv, în procesul mersului. Elementele cărării de urme sunt următoarele: 1)linia direcţiei de mişcare; 2)linia mersului; 3)lungimea pasului; 4)lăţimea pasului; 125 poziţia urmelor faţă de reperele locului faptei şi, dacă, de o parte sau de alta a cărării de urme, se găsesc urme-contur, lăsate de diferite obiecte, ce ar fi putut fi purtate de către persoana ce a creat cărarea de urme. ∗ La urmele de îmbrăcăminte se descriu, în mod deosebit, felul ţesăturii imprimate pe suportul ce a primit urma şi constatarea unor particularităţi, cum sunt cusăturile, nasturii, cataramele, clape, cordoane, etc. ∗ În cazul instrumentelor folosite la săvârşirea infracţiunii se descriu: forma, dimensiunile, starea, raporturile de poziţie cu alte repere de la faţa locului, dacă au o destinaţie obişnuită în viaţa de zi cu zi sau este posibil să fi fost create doar pentru săvârşirea de infracţiuni. ∗ La urmele lăsate de mijloacele de transport auto se menţionează: drumul public sau şoseaua pe care au fost găsite, raporturile de distanţă cu clădirile şi intersecţiile situate în apropiere, ce pot fi avute în vedere ca reper, caracteristicile părţii carosabile şi a trotuarelor, pe care se găsesc urmele, repartizarea urmelor, distanţele dintre ele, dimensiunile, forma, culoarea, numărul şi alte caracteristici generale sau individuale, în funcţie de specificul urmelor. ∗ Pentru urmele armelor de foc şi urmele tragerii cu armele de foc se precizează: aspectul şi dimensiunile tubului tras şi ale proiectilului, inscripţiile de pe tub, forma şi dimensiunile orificiilor de intrare şi ieşire din ţintă, raza de răspândire a alicelor, în cazul armelor de vânătoare, prezenţa şi caracteristicile factorilor secundari ai împuşcăturii. ∗ În situaţia cercetării urmelor de incendii se descriu, ca elemente caracteristice: focarul şi urmările incendiului, culoarea şi anvergura flăcărilor, mirosurile persistente din zonă, obiectele incendiate – se vor sublinia aspecte legate de mărime, culoare188, urme de arsură, părţi topite, scurgeri de metal topit, fragmente de sticlă topită, spartă, deformată. ∗ În cazul urmelor de explozie se vor descrie: focarul şi craterul exploziei – sub aspectul formei (circular, ovalizat, alungit într-o anumită direcţie, etc.) întinderii şi conţinutului, urmele materie şi formă descoperite. O atenţie deosebită se va acorda tuturor urmelor şi mijloacelor materiale de probă, descoperite în aproprierea focarului şi în zona de acţiune maximă a suflului exploziei. Cu privire la instalaţiile, aparatele, componentele tehnologice 5)unghiul de mers. Linia direcţiei de mişcare este axa imaginară, longitudinală, ce trece printre urmele lăsate de membrele inferioare ale unei persoane, reprezentând, în fond, direcţia de deplasare a persoanei. Linia mersului este o linie frântă ce uneşte aceleaşi puncte ale urmelor consecutive, lăsate de piciorul stâng, respectiv drept. Lungimea pasului este distanţa dintre două urme consecutive, lăsate de piciorul drept si, respectiv, cel stâng. Lăţimea pasului este distanţa cuprinsă între partea exterioară ori interioară a urmelor piciorului stâng şi drept, luându-se, de cele mai multe ori în calcul, extremitatea interioară a călcâiului. Unghiul de mers se măsoară între axa cărării de urme şi axa longitudinală a tălpii. 188 N.A. – este bine să se facă unele precizări cu privire la culoarea iniţială şi cea dobândită de către obiecte ca urmare a arderii. 126 implicate în explozie ori afectate de către aceasta, trebuie descris aspectul acestora, urmele descoperite pe suprafaţa lor, în jurul lor sau la diferite distanţe, în funcţie de amploarea exploziei. O referire trebuie făcută şi cu privire la arsurile, perforările sau alte urme ale exploziei constatate pe corpul victimelor ori pe hainele acestora. Din aceleaşi raţiuni, vor fi avute în vedere şi reperele din mediu care nu au fost afectate direct, dar într-un fel sau altul au recepţionat obiecte, fragmente sau diferite resturi ca urmare a proiectării de către suflul exploziei. ∗ În situaţia urmelor catastrofelor de cale ferată, aeriene şi navale se vor menţiona: starea şi poziţia aparatelor de la bordul mijlocului de transport implicat, parametrii indicaţi pe aceste aparate, starea diferitelor anexe şi mecanisme ce concură la buna desfăşurare a activităţii la bord, avariile vizibile, dimensiunile şi caracteristicile suprafeţei pe care sunt răspândite fragmente ale mijlocului de transport. Foarte important, aici, sunt menţiunile cu privire la ridicarea înregistrărilor parametrilor de traseu şi de comportare a mijlocului de transport în timpul cursei de la dispeceratele, ce aveau în supraveghere cursa ori de la bordul mijlocului de transport, precum şi în legătură cu aplicarea de sigilii pe suporturile, pe care s-au făcut înregistrările. Îmi permit să subliniez şi o anumită insistenţă necesară, în primul rând, pentru inserarea dar şi pentru descrierea detaliată a aşa-numitelor urme de poziţie, adesea acestea fiind uitate. Ele urmează a fi exploatate prin alte activităţi, nu prin expertize şi constatări tehnico-ştiinţifice, iar dacă nu se regăsesc în conţinutul procesului-verbal, nu se vor putea face coroborările necesare. Descrierea activităţilor de prezentare pentru recunoaştere de persoane, reconstituiri, etc., precum şi rezultatele, ce au fost obţinute, îşi găsesc locul tot în partea descriptivă a procesului-verbal. Apreciez că, în măsura în care relatările cu privire la cele arătate au, şi de cele mai multe ori au, un volum relativ mare, devine oportun ca, în procesul-verbal de cercetare la faţa locului, doar să se facă referire, iar fiecare activitate, cu rezultatele obţinute să constituie obiectul unui proces-verbal separat, care va fi anexat la procesul-verbal de cercetare la faţa locului189. Partea finală a procesului-verbal de cercetare la faţa locului, va avea ca obiect menţiuni cu privire la: • Urmele şi mijloacele de probă ridicate la faţa locului, raţiunea care a stat la baza ridicării acestora, mijloacele şi metodele folosite pentru ridicare. 189 N.A. – în doctrină există şi o opinie – a se vedea A. Ciopraga op. cit. pag 80 – potrivit cu care când “cu ocazia cercetării la faţa locului se efectuează şi alte activităţi, cum ar fi, ascultarea învinuitului sau inculpatului, a părţii vătămate, a martorilor, declaraţiile acestora nu se vor consemna în procesul-verbal de efectuare a cercetării la faţa locului, ci în acte procedurale de sine stătătoare; aceasta deoarece consemnarea în cuprinsul procesului verbal a declaraţiilor celor ascultaţi ar încărca inutil conţinutul acestuia, ar face anevoioasă obţinerea unei reprezentări clare asupra celor petrecute la faţa locului, într-un cuvânt, ar îngreuia lectura unui asemenea act procedural.” 127 • Măsurile dispuse, ca exemplu, cu privire la persoanele vătămate, făptuitori, cadavru, vehiculele implicate în săvârşirea infracţiunii, porţiunea de teren pe care s-a desfăşurat activitatea, restabilirea circulaţiei rutiere, a furnizării de energie electrică, gaze naturale, apă, etc. • Înregistrările de sunet şi imagine – dacă s-au făcut, mijloacele folosite, alte menţiuni legate de poziţia în care au funcţionat aparatele – atunci când aceasta este relevant pentru calitatea sau caracteristicile înregistrărilor – materiale folosite, surse de iluminare, etc. • Observaţii cu privire la distrugeri sau alte implicaţii ale desfăşurării activităţii ce ar fi putut prejudicia interesele unor persoane fizice sau juridice – s-a întrerupt furnizarea de energie electrică şi, ca urmare, a fost întreruptă temporar activitatea la un punct de lucru; au fost folosite unele persoane care, fiind scoase din procesul tehnologic, ar fi putut produce unele pierderi de randament; etc. – observaţii ale martorilor asistenţi, obiecţii ale persoanelor interesate în cauză ori afectate într-un fel sau altul prin efectuarea activităţii, etc. O observaţie utilă este şi aceea potrivit cu care, fiecare dintre aceste activităţi, indiferent că este descrisă în conţinutul procesului-verbal de cercetare la faţa locului sau într-un alt proces-verbal anexă, indiferent de gradul de participare al specialiştilor, trebuie să aibă girul unei persoane cu calitatea de organ judiciar. Procesul-verbal de cercetare la faţa locului se întocmeşte şi este garantat, sub aspect juridic, de către organul judiciar; alţi participanţi: specialişti, experţi, medici legişti, etc., deşi au un rol activ în desfăşurarea activităţii, răspund doar potrivit competenţelor profesionale şi numai cu privire la acţiunile desfăşurate, de către fiecare în parte. Procesul-verbal va fi semnat pe fiecare pagină şi la sfârşit de către toţi cei care, în diverse calităţi, au participat la efectuarea activităţii: organul judiciar, martori asistenţi, experţi, specialişti, învinuitul sau inculpatul, eventual apărătorul acestuia dacă participă, etc. 8.2. Fixarea rezultatelor cercetării la faţa locului prin înregistrări de sunet şi imagine Am preferat în exprimare expresia: „Fixarea rezultatelor cercetării la faţa locului prin înregistrări de sunet şi imagine”, nu neapărat în dorinţa de a fi original ci, observând multitudinea de tehnologii, ce pot fi folosite pentru înregistrarea, stocarea, prelucrarea şi redarea sunetelor şi imaginilor, am considerat că, în cadrul demersului ştiinţific, trebuie acceptată – în pofida dotării, adesea precare, de care beneficiază compartimentele specializate din cadrul organelor judiciare – o noţiune care să fie în măsură să depăşească abordarea oarecum restrictivă la unele mijloace uzual folosite, 128 datorită facilităţii şi costului redus pe care îl presupune folosirea acestora, şi, în acelaşi timp, să fie suficient de cuprinzătoare pentru a include toate elementele de noutate ce pot apare, datorită exploziei tehnologice, la intervale foarte scurte de timp. Indiferent de tehnologia uzitată190 – fotografie alb-negru sau color; film, înregistrări magnetice, digitale, pe suport informatic, etc. – înregistrările de sunet şi imagine trebuie să îndeplinească, pentru a putea fi acceptate în domeniul judiciar, următoarele condiţii: • Înregistrările de sunet şi imagine trebuie să se realizeze rapid şi, relativ, simplu, cerinţele muncii impunând ca operaţiunile necesare să se realizeze într-un timp scurt, pentru a putea fi utile în continuarea – cu operativitate – a cercetărilor, iar cerinţele necesare pentru calitate să poată fi realizate de către un personal, a cărui specializare să nu fie costisitoare. • Înregistrările de sunet şi imagine trebuie să fie obiective, să reprezinte o copie cât mai fidelă a realităţii, eventualele distorsiuni sau pierderi să nu poată afecta sau pune sub semnul întrebării utilitatea în cadrul procesului judiciar. • Înregistrările de sunet şi imagine trebuie să suporte o procedură de certificare – modul de lucru trebuie să permită o protecţie împotriva falsificării totale ori parţiale. Toţi cei interesaţi trebuie să fie convinşi că ceea ce văd şi aud, efectiv, a fost constatat la faţa locului. Care este obiectul înregistrărilor de sunet şi imagine ? Ideal este să se înregistreze întreaga activitate, care se desfăşoară la faţa locului; important, în acest sens, este ca echipa de cercetare la faţa locului să aibă capacitatea de stoca un volum atât de mare de informaţie. În aceste condiţii, devine necesar ca, în cadrul echipei, să participe un număr suficient de operatori – un număr recomandat ar fi doi, în ideea că, atunci când nu sunt probleme deosebite, unul va avea ca principal obiectiv activităţile desfăşurate de către tehnicieni, iar al doi-lea s-ar ocupa de ceea ce fac anchetatorii. Înregistrările de sunet şi imagine pot fi clasificate în trei mari categorii191: 1. înregistrări ale locului faptei. 2. înregistrări ale activităţilor ce se desfăşoară la faţa locului. 3. înregistrări ale urmelor şi mijloacelor materiale de probă care se ridică în vederea continuării cercetărilor; ale persoanelor care sunt conduse sau aduse la sediul organului judiciar, de asemenea, pentru continuarea cercetărilor; ale urmărilor pe care persoane interesate le reclamă ca aducătoare de prejudiciu; 190 N.A. – pe parcursul acestei secţiuni nu voi detalia modalităţi şi procedee de folosire a fiecărei tehnologi în parte, considerând că astfel de observaţii îşi pot găsi un loc oportun în cadrul unei lucrări cu un mai pronunţat caracter tehnic unde, probabil, pe parcursul unui capitol distinct se pot detalia toate aspectele pertinente problemei 191 N.A. – am optat pentru această modalitate de abordare din considerente de psiho-pedagogie, fiind convins că, grupate astfel, vor putea fi sistematizate, reţinute şi urmărite, în aplicare, mai uşor, mai ales în condiţiile în care este uşor de observat şi ordinea cronologică în care se desfăşoară. 129 ale altor aspecte de natură a interesa sub aspectul măsurilor legale, luate de către echipa deplasată la faţa locului. Înregistrările locului faptei vor avea ca obiect modul în care s-a prezentat locul faptei, în momentul ajungerii echipei de cercetare la faţa locului. În fapt, se fixează detaliat ipoteza în care a trebuit să lucreze echipa. În cadrul acestor înregistrări, trebuie distins, în funcţie de obiect, între înregistrările de sunet şi imagine de orientare, schiţă, şi cele ale obiectelor principale şi urmelor. Tot în această categorie pot fi incluse şi înregistrările de detaliu care, deşi creează o realitate secvenţială, prin aceea că menirea lor este de a detalia aspectele specifice ale fiecărui obiect, ce are legătură cu activitatea infracţională, ale fiecărei urme ce poate contribui la aflarea adevărului, pot contribui, într-o viziune dinamică, la formarea unei imagini cât mai reale, a întregului loc al faptei. Înregistrările de sunet şi imagine pentru orientarea locului faptei se realizează, principial, în faza statică a cercetării la faţa locului, când încă nu s-a mişcat nimic din tot ce se află în perimetrul acestuia192, fiind destinate să redea aspectul general al perimetrului, pe care se desfăşoară activitatea de cercetare la faţa locului şi a împrejurimilor sale, astfel încât să poată servi la orientarea în teren a organelor judiciare şi a celorlalte persoane interesate în cauză; persoana care analizează aceste înregistrări trebuie să realizeze exact unde se află locul în care s-a săvârşit infracţiunea şi împrejurimile acestuia. De asemenea, prin înregistrările pentru orientarea locului faptei, se urmăreşte surprinderea acelor aspecte, capabile să ofere o anumită imagine, asupra raportului dintre locul propriu-zis al faptei şi zona înconjurătoare, cum sunt, de pildă, distanţele până la construcţiile sau alte puncte de reper din apropriere, drumurile de acces, posibilităţile de vizibilitate, etc.193 În funcţie de tehnologia pentru care s-a optat, se vor alege locurile şi procedeele adecvate pentru efectuarea înregistrărilor. Orientativ, în cazul locurilor închise, situate în imobile, înregistrările de orientare trebuie să aibă ca obiect clădirea, în ansamblu, cu faţadă, căi de acces, etc.; clădirile din imediata vecinătate; strada, bulevardul, aleea, etc. – integral sau porţiuni din acestea – cu reperele fixe, ce se găsesc în apropierea clădirii în care se desfăşoară activitatea, cum ar fi arbori ornamentali, panouri publicitare, fântâni, semne pentru orientarea circulaţiei rutiere sau pietonale. Atunci când perimetrul pe care se desfăşoară cercetarea la faţa locului se găseşte în loc deschis, trebuie făcute toate eforturile necesare pentru a cuprinde, în întregime, tot locul faptei şi, suplimentar, unele repere din teren, ce pot conduce la identificarea acestui loc, precum intersecţii de şosele, căi de acces spre diverse obiective economice, stâlpi de înaltă tensiune, clădiri, adăposturi temporare, etc. În acest caz, 192 I. Mircea – op. cit. pag. 31 193 E. Stancu – op. cit. pag. 93 130 pentru ca imaginile şi sunetele aferente – dacă au importanţă pentru cauză – să fie cât mai cuprinzătoare, trebuie înregistrate dintr-un punct de staţie, situat la o înălţime cât mai mare, la nevoie chiar din elicopter. Înregistrările schiţă au ca obiect doar locul săvârşirii infracţiunii194, fără împrejurimi, raţiunea subzistând tocmai prin surprinderea tuturor elementelor ce conferă individualitate perimetrului acceptat, ca obiect central al cercetării criminalistice195. Imaginile trebuie să fie într-o cantitate suficientă, luate din diferite unghiuri, folosindu-se cele mai adecvate metode pentru a obţine o reprezentare completă a locului săvârşirii infracţiunii. Trebuie observat că, aceste înregistrări, la fel ca şi cele de orientare, sunt dominate de imagini, sunetul având, aici, un rol mai redus, condiţionat de posibilitatea surprinderii legăturii cu fapta săvârşită sau/şi cu activitatea de cercetare la faţa locului196. Înregistrările obiectelor principale, urmelor şi cadavrelor au ca scop fixarea caracteristicilor obiectelor care au fost folosite sau au fost destinate să fie folosite la săvârşirea infracţiunii, a obiectelor produs al infracţiunii, a urmelor şi a celorlalte consecinţe ale săvârşirii infracţiunii, a fixării poziţiei, formei şi dispunerii acestora, în raport de reperele caracteristice sistemului de referinţă pe care îl formează locul faptei. Imaginile vor fi captate în două etape197 – mai întâi, obiectul care focalizează interesul anchetei împreună cu reperele învecinate, după care numai obiectul ca atare. Şi aici, în funcţie, de situaţie, se pot efectua înregistrări de imagine din mai multe poziţii, în vederea atingerii scopului propus. Principial, sunetele sunt puţin relevante, dar, uneori, pot ajuta la lămurirea unor împrejurări ale cauzei, putând completa fericit informaţia fixată prin imagini. Înregistrările de detaliu se efectuează, principial, – spre deosebire de înregistrările la care am făcut referire mai sus, ce au ca element caracteristic şi faptul că se efectuează în faza statică – în faza dinamică a cercetării la faţa locului. Nu sunt înregistrări ale obiectelor în adevăratul sens al cuvântului, ci urmăresc să surprindă acele elemente de specificitate, ce conferă individualitate obiectului înregistrat. De subliniat este că, imaginile din această categorie au o importanţă deosebită în cadrul fixării rezultatelor cercetării la faţa locului, pentru că pot prezenta cel mai bine ceea ce este particular, apărut în procesul săvârşirii infracţiunii şi al dezvoltării 194 N.A. – în sens larg, incluzându-se aici şi locul unde se află amplasate obiectele care au servit la sau au alte legături cu săvârşirea infracţiunii, perimetrul pe care au apărut consecinţe, perimetrul pe care s-au desfăşurat diferite secvenţe din „filmul” săvârşirii infracţiunii, etc. 195 I. Mircea – op. cit. pag. 33 196 N.A. – dacă prin sunetele înregistrate se completează adecvat imaginile, atunci totul capătă raţiune; dacă sunetul este nerelevant, imaginile fiind suficiente pentru ilustrarea aspectelor considerate importante de către echipă atunci poate deveni necesar să se renunţe la sunet, acesta putând deranja, devenind obositor, etc. 197 În acelaşi sens a se vedea şi V.Bercheşan – Valorificarea ştiinţifică a urmelor infracţiunii-curs de tehnică criminalistică, vol. I, Edit. Little Star, Bucureşti, 2001, pag 182. 131 consecinţelor inerente; descrierea, în cadrul procesului-verbal, oricât de savantă şi meticuloasă ar fi, nu poate atrage atenţia suficient, nu poate impresiona aşa cum o poate face o înregistrare de imagini. Fiind vorba despre detalii, înregistrările de imagini, aici, vor fi executate, adesea, la o scară mai mare decât dimensiunea reală198. Un aspect demn de subliniat, înainte de a încheia referirile la înregistrările locului faptei, îl constituie faptul că, multe dintre obiectele importante ce caracterizează aspectul locului faptei, pot să se regăsească în mai multe imagini – fiecare dintre acestea, realizată în condiţii şi pentru realizarea unor scopuri diferite. Astfel, doctrina oferă ca exemplu199 urmele de paşi, lăsate de către făptuitor la faţa locului, ce apar atât în imagini schiţă – pentru a fixa orientarea lor faţă de celelalte obiecte – în imagini ale urmelor principale – pentru fixarea elementelor mersului – cât şi în imagini de detaliu – pentru a se fixa elemente de individualitate. În opinia mea, suntem în faţa unei stări de normalitate şi nicidecum în faţa unui element de nesiguranţă, de risipă de timp şi mijloace sau alte asemenea. Avem de fixat o stare de lucruri parte a realităţii, iar aceasta nu poate fi decât complexă, foarte important fiind, în context, nu numai fixarea existenţei unei entităţi materiale, ci, şi raporturile dintre aceasta şi restul mediului, elementele ce compun neobişnuitul, caracteristic modificărilor produse cu ocazia săvârşirii infracţiunii. Înregistrările activităţilor ce se desfăşoară la faţa locului au ca element de specificitate – comparativ cu înregistrările locului faptei – faptul că sunt dominate de mişcare, au un preponderent caracter dinamic. Dacă de la înregistrările locului faptei este de aşteptat să convingă cu privire la aspectul perimetrului implicat în săvârşirea infracţiunii, la aspectul şi caracteristicile urmelor şi mijloacelor materiale de probă descoperite la faţa locului, aceste înregistrări vin să ilustreze modul cum s-a acţionat, cum echipa de cercetare la faţa locului a desfăşurat diferitele activităţi specifice, reacţiile persoanelor implicate în săvârşirea faptei, modul cum cei solicitaţi să participe la activităţi au făcut-o, etc. În cadrul acestor înregistrări, nu mai este cazul să se facă observaţii cu privire la preponderenţa ori accentul ce trebuie pus pe sunet sau imagine, aici, ambele fiind, în opinia mea, la fel de importante. Înregistrările activităţilor de căutare, descoperire, revelare, fixare, ridicare, ambalare a urmelor şi mijloacelor materiale de probă trebuie să ilustreze operaţiile concrete efectuate de către specialiştii criminalişti; trebuie să convingă asupra 198 N.A. – practicienii folosesc adesea scara de 4:1 în cazul striaţiilor lăsate de folosirea instrumentelor pentru forţarea sistemelor de asigurare a diferitelor încăperi, urmelor papilare, caracteristicilor urmelor lăsate obiectele de încălţăminte, etc. 199 V. Bercheşan – Valorificarea ştiinţifică a urmelor infracţiunii-curs de tehnică criminalistică, vol. I, Edit. Little Star, Bucureşti, 2001, pag 183. 132 faptului că s-au folosit cele mai adecvate metode şi mijloace tehnice aflate în dotare, că s-a făcut tot ce era posibil pentru exploatarea, în interesul anchetei, a ansamblului de elemente descoperite la faţa locului. Se poate spune că, aceste înregistrări de sunet şi imagine vin să confirme şi să completeze, într-un mod oportun, ceea ce ar putea să vadă sau să înţeleagă insuficient martorii asistenţi în legătură cu ceea ce se întâmplă în timpul activităţii, la care asistă şi cu privire la care au menirea să stea mărturie că lucrurile au stat aşa cum se arată de către membrii echipei, în conţinutul procesului-verbal de cercetare la faţa locului şi nu altfel. Înregistrările de sunet şi imagine ale unor activităţi precum ascultări de persoane, prezentări pentru recunoaştere de persoane, obiecte sau animale, reconstituiri au ca raţiune susţinerea rezultatelor, corectitudinii şi legalităţii desfăşurării acestor activităţi, modul cum s-au comportat anchetatorii, profesionalismul acestora, reacţiile şi manifestările persoanelor implicate, necesitatea luării de către anchetatori a unor măsuri precum izolarea unor persoane, imobilizarea lor, folosirea mijloacelor din dotare pentru a riposta în mod necesar, echilibrat, proporţional şi oportun faţa de comportamentul violent sau încercările de fugă ale persoanelor interesate. În mod necesar, aceste înregistrări vin să ilustreze şi rezultatele acestor activităţi. Înregistrările urmelor şi mijloacelor materiale de probă care se ridică, în vederea continuării cercetărilor; ale persoanelor care sunt conduse sau aduse la sediul organului judiciar, de asemenea, pentru continuarea cercetărilor; ale urmărilor, pe care persoane interesate le reclamă ca aducătoare de prejudicii; ale altor aspecte de natură a interesa măsurile legale, luate de către echipa deplasată la faţa locului – le-am inclus pe toate într-o categorie, acceptând că, deşi există raţiuni relativ diferite pentru fiecare dintre cele enumerate, în parte, sunt efectuate în partea finală a activităţii şi pot fi considerate oarecum conexe, neavând ca obiect aspecte care să ţină, efectiv, de cercetarea la faţa locului. În ceea ce priveşte realizarea efectivă a acestora, de subliniat este faptul că, în funcţie de scopul urmărit, trebuie urmărite acele aspecte şi detalii de interes pentru anchetă. Înregistrările urmelor şi mijloacelor materiale de probă, care se ridică în vederea continuării cercetărilor, îşi dovedesc utilitatea pentru a crea certitudine cu privire la faptul că urmele şi mijloacele materiale de probă, ridicate în vederea cercetărilor200, sunt, efectiv, cele descoperite în timpul desfăşurării activităţii. Aceste înregistrări vizează, în mod preponderent, partea vizuală, un accent deosebit trebuind să se pună pe imagini, care să demonstreze integritatea acestora, pe acele particularităţi ce conferă individualitate, pe calitatea ambalajelor şi sigiliilor, totul trebuind să inspire 200 N.A. – acestea, în principal, vor constitui obiectul constatărilor tehnico-ştiinţifice şi expertizelor de specialitate, însă nu trebuie uitat şi că trebuie să stea tot timpul la dispoziţia organelor judiciare pentru a fi examinate ca atare sau pentru a fi prezentate, atunci când se consideră necesar în interesul anchetei, persoanelor vătămate, martorilor ori făptuitorilor. 133 siguranţă şi certitudine cu privire la profesionalismul şi corectitudinea ce a guvernat desfăşurarea activităţii de cercetare la faţa locului. Înregistrările persoanelor care sunt conduse sau aduse la sediul organului judiciar, pentru continuarea cercetărilor, îşi găsesc raţiunea în a prezenta starea acestora, în momentul respectiv, care sunt urmările săvârşirii infracţiunii, care sunt urmările intervenţiei organelor judiciare asupra acestora, modul în care se comportă aceste persoane şi care face necesar un anumit comportament de răspuns din partea organelor judiciare, faptul că aceste persoane încearcă să ameninţe, să mituiască, să influenţeze persoanele prezente la faţa locului, etc. Înregistrările urmărilor, pe care persoane interesate le reclamă ca aducătoare de prejudiciu, trebuie efectuate pentru a proba necesitatea luării măsurilor prevăzute de lege pentru recuperarea prejudiciilor, justeţea pretenţiilor acestor persoane, faptul că aceste prejudicii sunt cauzate de săvârşirea infracţiunii, de efectuarea activităţilor de salvare a victimelor, de îndepărtare a pericolelor iminente sau de desfăşurarea activităţilor specifice cercetării la faţa locului la care am făcut referire pe parcursul acestei lucrări. Înregistrările altor aspecte, de natură a interesa măsurile legale luate de către echipa deplasată la faţa locului, trebuie să argumenteze existenţa acelor împrejurări sau stări de fapt care au făcut necesară luarea unei anumite măsuri de către organele judiciare deplasate la faţa locului – a fost interzis accesul pe o anumită porţiune de drum pentru pietoni ori pentru vehicule; a fost suspendată alimentarea cu energie electrică, gaze sau apă; au fost încuiate unele încăperi şi aplicate sigilii; etc. Schiţa locului faptei reprezintă o modalitate de reprezentare a locului infracţiunii, în ansamblu, a poziţiei obiectelor şi urmelor, a raporturilor de distanţă dintre acestea – toate acestea mărite sau micşorate la scară – ce are menirea de a ilustra constatările cuprinse în partea descriptivă a procesului verbal201, de a facilita formarea unei imagini cât mai apropiate de realitate, astfel încât constatările, cuprinse în procesul-verbal ,să fie înţelese mai uşor202. În funcţie de cum, la executarea schiţei, se respectă sau nu reprezentarea proporţională a dimensiunilor reale, ale elementelor perimetrului în care s-a efectuat cercetarea, se poate distinge între două modalităţi de realizare a planului schiţă203: schiţa executată la scară şi schiţa realizată pe baza liberelor aprecieri ale celui care o întocmeşte204. Indiferent de modul în care se realizează, de reţinut este că schiţa trebuie să se completeze reciproc cu procesul-verbal şi cu înregistrările de sunet şi imagine, care s- 201 A. Ciopraga op. cit. pag. 81 202 E. Stancu op. cit. pag. 23 203 E. Stancu op. cit. pag. 45 204 C Pletea în Criminalistica – Elemente de anchetă penală, Edit. Little Star, Bucureşti, 2003, pag. 53 134 au efectuat la faţa locului205. O întrebare ar putea apărea în legătură cu necesitatea fixării rezultatelor cercetării la faţa locului, atât prin proces-verbal cât şi prin schiţă şi înregistrări de sunet şi imagine. Răspunsul trebuie nuanţat, în sensul că, aşa cum am arătat206, art. 131 alin. 1 şi 3 din Codul de Procedură Penală prevede că, despre efectuarea cercetării la faţa locului, se întocmeşte un proces-verbal, putându-se face schiţe, desene sau fotografii ori alte asemenea lucrări, care se vizează şi se anexează la procesul-verbal. Analizând norma juridică trebuie observat că este strict necesară întocmirea procesului-verbal – cu privire la schiţe sau la înregistrările de sunet şi imagine, legiuitorul oferă organelor judiciare deplasate la faţa locului dreptul de a decide dacă, în interesul anchetei, este necesar să se efectueze şi alte „lucrări”, care să se anexeze procesului-verbal şi, astfel, să întregească şi să completeze informaţiile prezentate de către acesta. Concluzionând, sunt necesare, atât întocmirea procesului- verbal cât şi întocmirea de schiţe sau/şi efectuarea de înregistrări de sunet şi imagine, numai în măsura în care echipa, deplasată la faţa locului, consideră necesar că aceasta este în interesul anchetei şi, desigur, are la dispoziţie mijloacele necesare precum şi personal calificat, care să desfăşoare activităţile arătate cu profesionalismul necesar. Pentru a-şi atinge scopul, schiţa trebuie să se caracterizeze prin următoarele207: → Exactitate – la întocmirea schiţei, este necesară fixarea cât mai corectă a dimensiunilor reperelor ce interesează ancheta – obiecte, distanţe, unghiuri, etc. – fiecare dimensiune intercorelându-se cu celelalte, o eroare generând alte erori. → Cotare – principial, trebuie utilizat acelaşi sistem de cotare pentru a reprezenta distanţele dintre şi dimensiunile fiecărei urme sau mijloc material de probă, descoperite la faţa locului. Astfel, se recomandă utilizarea sistemului metric, distanţele, atât cele mari cât şi cele mici, urmând a fi indicate cu cifre multiplu cu două zecimale, în funcţie de necesităţi. → Întocmire la scară – cum este imposibil ca toate dimensiunile să fie redate, în cadrul schiţei, în mărime naturală, trebuie stabilit un raport între mărimea obiectelor şi distanţelor din schiţă şi dimensiunile reale, raport ce reprezintă scara schiţei. În practică, se foloseşte adesea scara 1:100 – în fapt 1 cm. pe schiţă, echivalând cu 1 m în teren. → Orientare – pentru o bună înţelegere a schiţei, aceasta trebuie să fie orientată în funcţie de punctele cardinale, ce pot fi stabilite cu ajutorul busolei din dotarea truselor criminalistice sau cu ajutorul unor repere din teren. Se uzitează ca partea din dreapta schiţei să fie orientată pe direcţia Nord-Sud. 205 Tratat practic de criminalistică, vol. I pag. 84 206 N.A. – a se vedea supra 8.1. 207 N.A. – caracteristicile ce vor fi prezentate mai jos sunt preluate din Tratatul Practic de Criminalistică unde sunt prezentate drept reguli, ca reguli fiind preluate şi în alte lucrări apărute de-a lungul timpului, ultima fiind cea elaborată de către C. Pletea - Criminalistica – Elemente de anchetă penală, în 2003 135 → Claritate – schiţa trebuie să conţină doar elementele de interes pentru anchetă, foarte importante fiind aici priceperea şi rigoarea celui care o întocmeşte în a surprinde esenţialul, aglomerarea de detalii într-un spaţiu, prin natura lucrurilor, de dimensiuni reduse putând să obosească, să îngreuneze – în loc să uşureze – înţelegerea situaţiei de la faţa locului. → Reprezentare prin semne convenţionale criminalistice – este necesară utilizarea de semne convenţionale, întrucât acestea sunt uşor de reprezentat şi de recunoscut şi înţeles de către orice persoană ce vrea să citească schiţa prin simpla consultare a legendei. Altfel, ar trebui ca cel care întocmeşte schiţa să aibă un talent deosebit la desen – lucru greu de conceput în practică – chiar şi în aceste condiţii, putându-se produce ilaritate, confuzii, etc. → Individualizare – schiţa se individualizează prin menţionarea următoarelor date: titlu, activitatea ale cărei rezultate au stat la baza întocmirii, datele de identificare ale celui care a întocmit schiţa, data întocmirii, scara la care a fost executată, semnăturile martorilor asistenţi şi ale părţilor, dacă acestea au participat la desfăşurarea activităţii şi legenda. În ceea ce priveşte procedeele sau tehnicile folosite la întocmirea unei schiţe, literatura de specialitate face referire la: schiţa executată în proiecţie orizontală sau desenul în plan orizontal; schiţa executată în proiecţie verticală; rabatarea planurilor de proiecţie sau metoda cutiei desfăşurate; schiţa în secţiune208. Amplasarea, pe schiţă, a elementelor de interes pentru anchetă necesită, indiferent de procedeul de efectuare folosit, apelarea la tehnici ajutătoare precum209: tehnica punctelor extreme; tehnica axelor principale; caroiajul imaginar. Nu am insistat pentru a detalia tehnicile, pe care le-am prezentat mai sus, întrucât militez pentru tratarea la un alt nivel a problemei. În condiţiile depunerii unor eforturi deosebite de către structurile administrative, în cadrul cărora îşi desfăşoară activitatea organele judiciare, pentru dotarea cu tehnologii de ultimă oră, schiţele trebuie şi pot fi făcute pe calculator, cu rezultate, evident, superioare – utilizându-se programe ce fac obiectul unui domeniu relativ nou, design-ul – de către membri ai echipelor deplasate pentru cercetarea la faţa locului, ce pot fi specializaţi fără un efort ieşit din comun, din punct de vedere al cheltuielilor şi al timpului în care pot căpăta deprinderile necesare. Principalele programe sunt: 2D şi 3D210. Schiţele, executate în programul 2D, apar sub forma plană, cel care cercetează cauza putând viziona spaţiul de la faţa locului din mai multe unghiuri. În programul 208 N.A. – pentru detalii a se vedea Tratatul Practic de Criminalistică pag. 86-87; I.E.Sandu op. cit pag. 86 şi următoarele; C. Pletea op. cit. pag. 55-56 209 Idem 112 210N.A. – pentru detalii ase vedea cursul coordonat de prof. Paul Breuninger 3D CAD Crime/Crash Scene Reconstruction for Law Enforcement using CADKEY 19 – 3D Computer Aided Drafting Software; www. 3Dcrimescene.com 136 3D, imaginea apare tridimensională, atât organele judiciare cât şi alte persoane interesate putând să perceapă locul în care s-a consumat infracţiunea, în spaţiu. Acesta poate schimba unghiul de studiere a spaţiului cercetat, pentru a intra în detalii. Pentru a se obţine o astfel de imagine, se foloseşte, într-o prima etapă, un program ce este utilizat, de obicei, în arhitectura. Este vorba de Autocad. Ulterior, se creează texturile şi se aplică lumini, camere de filmat, etc. Modul de lucru, particularităţi, dificultăţi, eventuale proceduri sau metodologii trebuie să constituie obiectul unei lucrări de specialitate strictă; în prezentul demers ştiinţific apreciez că este suficient semnalarea aspectului şi sublinierea faptului că schiţa computerizată reprezintă un pas înainte, efectuarea ei nepresupunând eforturi deosebite sau perioade de timp suplimentar pentru execuţie, în multe ţări fiind folosită pe plan larg. Asemănător poate fi tratată şi problema în materia procedeelor de efectuare a măsurătorilor şi de transpunere a elementelor din teren, pe schiţă. Doctrina recomandă folosirea procedeului punctului de întretăiere, procedeul triangulaţiei, procedeul coordonatelor rectangulare, procedeul Wild. Pe piaţa produselor, ce pot fi utilizate în aşa-numitul domeniu „forensic”, există suficiente tehnologii care pot executa măsurători digitale, rigoarea şi precizia fiind la parametri net superiori tehnicilor clasice. La fel ca în cazul înregistrărilor de sunet şi imagine şi în cazul schiţei se pot distinge mai multe categorii de schiţe. Astfel, se pot executa schiţe de orientare, schiţe care să aibă ca obiect doar locul faptei, schiţe doar a unei porţiuni din locul faptei, schiţe care să urmărească reprezentarea poziţiei obiectelor principale şi urmelor descoperite, schiţe de detaliu, schiţe ale activităţilor desfăşurate de către echipa de cercetare la faţa locului. 137 9. Particularităţi ale efectuării cercetării la faţa locului în cadrul investigării unor categorii de infracţiuni Am considerat necesar ca, într-o secţiune distinctă, să detaliez aspecte pe care la consider importante în legătură cu particularităţile efectuării cercetării la faţa locului în cadrul investigării unor categorii de infracţiuni din dorinţa de a sublinia complexitatea activităţii, rolul şi importanţa sa în contextul general al anchetei penale. 9.1. Particularităţile cercetării la faţa locului în cadrul investigării omorului Investigarea activităţilor ce au avut ca rezultat moartea uneia sau a mai multor persoane nu poate fi concepută decât ca pură ficţiune fără efectuarea cercetării al faţa locului, activitate ce, în aceste condiţii, capătă o importanţă capitală pentru desfăşurarea întregii anchete, fiind singura modalitate de obţinere a probelor şi a mijloacelor materiale de probă, cel puţin, în prima fază a cercetărilor. Trebuie observat, încă de la început, că săvârşirea unui omor induce, în mod inevitabil, în mediul social o tensiune neobişnuită ce îşi pune amprenta şi asupra membrilor, implicit, şi asupra activităţii lor, astfel încât există riscul implicării emoţionale, cu consecinţa directă a lipsei de obiectivitate, însuşirii unei anumite „explicaţii” cu privire la ceea ce s-a întâmplat şi a „orbirii”, în cazul apariţiei unor elemente de natură a nu confirma versiunea acceptată211. Analizând particularităţile efectuării cercetării la faţa locului în cadrul investigării omorului, în contextul mai larg al efectuării acestei activităţi în cadrul investigării mai multor genuri de infracţiuni, îmi permit să subliniez că dacă ar fi să fie evaluată complexitatea şi dificultatea efectuării cercetării la faţa locului, de departe, cercetarea la faţa locului ce se desfăşoară în cadrul investigării omorului este mai complexă şi mai dificilă, cu consecinţe de o amploare mai greu de evaluat, faţă de orice altă cercetare la faţa locului ce s-ar efectua în cadrul investigării unei alte infracţiuni. De obicei212, la omor, totul se pune în mişcare atunci când este descoperit un cadavru ce prezintă semnele morţii violente, sunt descoperite fragmente sau resturi de cadavru ori schelete de natură umană. Pentru reuşita anchetei este foarte important modul cum se acţionează încă din momentul descoperirii cadavrului. 211 N.A.- în mod practic, acesta este un mod de a spune că în cadrul anchetei judiciare se interzice acceptarea oricăror idei preconcepute 212 N.A. – cele arătate formează ipoteza cadru, o altă situaţie mai des întâlnită vizând dispariţia unei persoane cu privire la care există suspiciuni de natură a contura posibilitatea de a fi victima unui omor. 138 Cel sau cei ce ajung primii la faţa locului trebuie să noteze ora exactă la care au sosit, adresa ori alte repere pe baza cărora să se localizeze cât mai exact perimetrul pe care a fost găsit cadavrul şi condiţiile meteorologice existente în momentul sosirii. Deşi par elemente care ar ţine mai mult de o rutină administrativă decât de cercetarea criminalistică propriu-zisă, aceste date şi-au dovedit utilitatea în activitatea practică, în primul rând, în combaterea alibiurilor şi a altor apărări bazate pe falsificarea realităţii ce sunt invocate de către făptuitori în vederea asigurării scăpării de răspunderea penală. În altă ordine de idei, acceptând aprioric prioritatea majoră a salvării victimelor, nu trebuie uitat că este necesar, pentru anchetă, să se noteze şi să se marcheze locul şi poziţia în care se afla victima în momentul descoperirii sale, de către primii ajunşi la faţa locului. Omiterea sau efectuarea acestor activităţi superficial pot avea implicaţii dintre cele mai nedorite, ulterior echipa de cercetare fiind pusă în situaţia de a nu putea interpreta corect nici mecanismul de formare a urmelor descoperite în câmpul infracţiunii şi nici raportul dinamic, agresor-victimă, posibilele erori de interpretare conducând, de cele mai multe ori, la erori judiciare213. Desigur se poate spune că este posibilă reconstituirea poziţiei şi stabilirea locului prin coroborarea declaraţiilor persoanelor implicate ori a martorilor oculari cu locul, forma, natura, cantitatea, etc. a urmelor şi mijloacelor materiale de probă – afirmaţie absolut corectă – însă practica judiciară a scos în evidenţă apariţia şi dezvoltarea unei suspiciuni care, inteligent exploatată, de către făptuitori ori de către avocaţii acestora poate conduce, în anumite condiţii, la prăbuşirea întregului edificiu al probaţiunii. De asemenea, în context, devine deosebit de importantă preocuparea pe care trebuie să o manifeste cei ajunşi primii la faţa locului pentru conservarea locului faptei şi pentru identificarea martorilor oculari, a persoanelor suspecte, identificarea urmărirea, prinderea şi izolarea făptuitorilor. Există multe cauze care pot determina modificări în aspectul iniţial al locului faptei, alterări sau modificări ale urmelor sau mijloacelor materiale de probă. Deşi prin enunţ s-ar putea înţelege că este vorba despre o obligaţie de diligenţă – trebuie să se asigure paza locului faptei şi să se protejeze urmele şi mijloacele materiale de probă – important pentru cercetări este rezultatul. Dacă echipa de cercetare va desfăşura un simulacru de activitate într-un perimetru ale cărui caracteristici şi aspect au fost viciate rezultatele sunt compromise, ancheta urmând a se desfăşura în orb, pe baza unei ipoteze caracterizate de un grad mare de relativitate. Martorii oculari, persoanele suspecte sau, poate, chiar făptuitorii se găsesc în „grămada de curioşi” găsiţi la faţa locului. Dacă aceştia nu sunt identificaţi cu operativitate, există riscul ca, instinctual sau urmărind diferite interese, persoanele ce ar putea ajuta cercetările „să se dea la fund”, fiind mult mai comod să urmăreşti ce se 213 V. Bercheşan – Metodologia investigării criminalistice a omorului, Edit. Paralela 45, Piteşti 1998, pag. 167 139 întâmplă din afară, detaşat, şi să intervii, direct sau indirect, doar dacă interesul ţi-o cere. Am arătat pe parcursul acestei lucrări necesitatea şi importanţa ascultării la faţa locului a victimelor, dacă acest lucru este posibil, a martorilor oculari, a persoanelor suspecte ori făptuitorilor, dacă identitatea acestora este cunoscută, de către membrii echipei de cercetare. Apreciez că aici este locul lămuririi unui aspect – dacă aceste activităţi de ascultare sunt efectuate de către membrii ai echipei specializaţi, este sau nu este oportună implicarea celor ajunşi primii la faţa locului în astfel de activităţi ? Dacă primii ajunşi la faţa locului trebuie să se implice şi să asculte persoanele arătate, apar probleme legate de calitatea în care desfăşoară aceste activităţi, de materializarea rezultatelor, de efectele declaraţiilor mincinoase şi de modul în care aceştia pot realiza, pot desfăşura eficient aceste ascultări. Dacă aceştia vor evita să se implice este posibil să se piardă unele elemente ce ar fi putut fi importante pentru anchetă – starea de sănătate a victimelor se poate agrava iar recuperarea va permite cu greu să poată fi ascultate detaliat pentru a putea lămuri unele aspecte ce, odată aduse la cunoştinţa unor persoane calificate, ar fi fost mult mai utile cercetărilor; martorii oculari ar putea fi ajutaţi să înţeleagă faptul că le-ar fi mai util să nu se implice în anchetă; etc. Cu toate riscurile, înclin să consider că este puţin oportună o implicare de genul căreia la care am făcut referire. Sunt prea mari riscurile, sunt prea importante garanţiile procesuale şi exigenţele impuse de desfăşurarea procesului penal modern pentru a accepta ca persoane ce au obligaţia să ia primele măsuri, să dobândească printr-un concurs de împrejurări – de cele mai multe ori din întâmplare – calitatea de organe judiciare competente să desfăşoare cercetări în cauză. Desigur este foarte important ca aceste persoane să solicite şi să primească relaţii cu privire la ceea ce s-a întâmplat şi la persoanele implicate dar nu se poate pune problema efectuării de ascultări, care, chiar efectuate la faţa locului, sunt atributul exclusiv al organelor judiciare competente. Situaţia se schimbă atunci când la faţa locului sunt descoperite victime ce încă sunt conştiente, dar, din cauza vătămărilor suferite sunt şanse mici ca acestea să rămână, pentru mult timp, în viaţă. Desigur că nu se vor neglija măsurile ce trebuie luate pentru salvarea acestora – acest lucru ar fi iraţional – însă, pe lângă acestea trebuie insistat pe ascultarea urgentă a acestor persoane cu privire la împrejurările comiterii faptei şi identitatea făptuitorului. Practica judiciară recomandă ca această ascultare să se facă în prezenţa a doi martori asistenţi214 aleşi din rândul persoanelor neinteresate în cauză prezente la faţa locului215. Rezultatele acestei ascultări trebuie 214 N.A. – aceste persoane vor putea, la nevoie, confirma atât cele declarate de către victima muribundă cât şi faptul că aceasta, în momentul ascultării, era conştientă. 215 Aspect subliniat şi de V. Bercheşan în Metodologia investigării criminalistice a omorului, operă citată pe parcursul acestei lucrări, pag. 171 140 să fie materializate în conţinutul unui proces verbal ce va fi întocmit de către persoana ce a desfăşurat ascultarea şi semnat de către martorii asistenţi – aspect perfect convergent cu prevederile legale dat fiind urgenţa cu care a trebuit efectuată această activitate. În ceea ce priveşte făptuitorii, dacă aceştia nu au rămas sau nu au fost identificaţi la faţa locului în rândul „curioşilor” găsiţi la faţa locului, cei care sunt primii la faţa locului, în funcţie de posibilităţile concrete, trebuie să facă tot ce le stă în puteri pentru urmărirea şi prinderea acestora – cunoscut fiind riscul mare indus de o persoană dispusă la orice pentru a-şi asigura scăparea. Pe lângă eforturile personale, vor fi anunţate organele competente să dispună desfăşurarea de forţe şi mijloace pentru căutarea, identificarea şi imobilizarea făptuitorilor în zonele ce oferă condiţii mai bune de ascundere de pe posibilul traseu urmat după comiterea faptei. Fără a recapitula toate detaliile activităţilor216 pe care trebuie să le efectueze cei sosiţi primii la faţa locului, îmi permit aici să fac o menţiune în legătură cu operativitatea anunţării organelor judiciare competente să efectueze cercetările care, în acest caz sunt procurorii. Actele efectuate în lipsa acestora care nu au caracter urgent sunt lovite de nulitate. În ceea ce priveşte echipa de cercetare la faţa locului, aici este locul pentru a mai sublinia, încă o dată, necesitatea conlucrării între componentele sale funcţionale. Dacă este să luăm spre exemplificare, bunăoară, rolul şi locul medicului legist, prezenţa acestuia este indispensabilă, el fiind primul care va oferi date cu privire la realitatea instalării, la cauza şi natura morţii, mecanismul de producere a leziunilor, data instalării morţii – aceste date urmând a fi prelucrate şi verificate prin activităţile desfăşurate de către ceilalţi membrii. La fel poate fi pusă problema în legătură cu activitatea fiecărui membru, fiecare, în parte are rolul şi locul său în angrenajul complex al echipei, activitatea fiecăruia este necesară, rezultatele finale ale activităţii fiind condiţionate de modul în care fiecare îşi face treaba, de modul cum sunt coroborate rezultatele activităţilor desfăşurate individual sau pe grupuri de lucru restrânse precum şi de operativitatea cu care sunt exploatate acestea. În cadrul activităţilor pregătitoare ce se desfăşoară după ce echipa de cercetare a ajuns la faţa locului, foarte importantă, devine verificarea modului în care s-a acţionat de către cei care au sosit primii şi rezultatele obţinute. Amploarea evenimentului este, cu adevărat, deosebită în cazul descoperirii unui cadavru ori unui segment de cadavru, situaţie ce face ca, de cele mai multe ori, primii care ajung în zonă să fie copleşiţi. Fiecare ar vrea să dea o mână de ajutor, fiecare ar vrea să vină mai aproape, să vadă şi să înţeleagă mai mult. Unul crede că ar trebui făcut ceva, altul crede că, de fapt, ar trebui făcut altceva, oricum ce vrea, ce spune ori ce face poliţistul ajuns primul la faţa locului nu este bine, este insuficient, este făcut, aşa, doar să fie, doar că 216 N.A. acestea au fost prezentate în supra 4 141 aşa au făcut unii într-un film, etc. Membrii echipei vor trebui să continue activităţile în curs de desfăşurare în momentul sosirii lor, vor fi aduse corecţiile necesare, unele vor fi reluate, altele vor dispuse, totul în funcţie de situaţia găsită la faţa locului. Desfăşurarea propriu-zisă a activităţii este marcată, cel puţin în primă instanţă, de examinarea cadavrului. morţii217; sexul, înfăţişarea, Interesează prezenţa vârsta aproximativă, semnelor ce atestă instalarea conformaţia corpului, culoarea ochilor şi a părului, starea dentiţiei, culoarea şi aspectul pielii; existenţa, poziţia, numărul, aspectul exterior şi forma urmelor de violenţă; poziţia cadavrului în momentul în care a fost găsit – poziţia capului şi a membrelor faţă de trunchi, poziţia corpului în raport cu reperele importante ale locului faptei; locul unde a fost găsit; posibile urme de noduri sau legături, scurgeri de lichide biologice, semne de putrefacţie, mirosuri persistente; starea vestimentaţiei şi a obiectelor de încălţăminte, mărimea, poziţia şi ordinea în care sunt dispuse pe cadavru, existenţa pe aceste obiecte a unor urme de târâre sau alte violenţe, urme biologice, substanţe chimice, microurme de diferite naturi, înscrisuri, obiecte de valoare; etc. Interpretarea tuturor acestor elemente coroborate cu datele obţinute de către anchetatori vor putea direcţiona cercetările218, lucru foarte important în gestionarea anchetei – întregul management al anchetei fiind condiţionat de calitatea şi valoarea acestor resurse. Interesant de lămurit este locul şi rolul intervenţiei medicului legist în dinamica desfăşurării activităţii practice a echipei de cercetare la faţa locului. Apreciez ca oportun un punct de vedere exprimat în doctrină219 potrivit cu care intervenţia medicului legist trebuie să se materializeze numai după finalizarea cercetării criminalistice a locului faptei în faza statică. Medicul legist nu trebuie să participe la faza statică a cercetării criminalistice decât, cel mult, ca observator şi fără a interveni prin acte fizice sau păreri care, în acest moment, nu pot fi susţinute în mod obiectiv. Ca argument, trebuie avut în vedere că, pe de o parte, examinarea medico-legală corectă presupune respectarea unei anumite metodologii, cu parcurgerea unor etape bine determinate care nu pot fi realizate fără a se modifica poziţia iniţială – poziţia în care a fost descoperit cadavrul – iar, pe de altă parte, fie din neatenţie, fie din dorinţa de a fi (mai) util, medicul legist poate deteriora, în mod voluntar, elemente esenţiale ce caracterizează locul faptei, cum ar fi: urme papilare, pete de sânge, etc., înainte ca acestea să fi fost ridicate. 217 N.A. – printre cele mai frecvente la care se face referire în practică sunt: lipsa respiraţiei şi a pulsului, absenţa zgomotelor cardiace, dispariţia reflexului cornean şi opacizarea corneei, răcirea corpului, instalarea rigidităţii cadaverice 218 N.A. – descifrarea mesajului fiecărei urme, descifrarea modului de formare, a factorilor ce au condiţionat formarea vor putea constitui paşi importanţi pe drumul identificării făptuitorului şi stabilirii principalelor repere ale acţiunii criminale. 219 Valentin Iftenie, Bogdan Taşu – Particularităţi ale activităţii medicului legist în cadrul echipei complexe de cercetare a infracţiunii de omor în Investigarea Criminalistică a Locului Faptei, Bucureşti 2004, lucrare apărută sub egida Asociaţiei Criminaliştilor din România 142 Desigur că apariţia medicului legist în economia desfăşurării cercetării la faţa locului nu trebuie să se facă meteoritic – stă undeva în expectativă, este anunţat că a sosit momentul în care trebuie să-şi facă treaba, este lăsat să desfăşoare activităţile specializate pentru care este abilitat, îşi expune concluziile, după care devine element de istorie. Consider că este necesară o cooperare permanentă, medicul constată moartea victimei după care trebuie să se manifeste activ, ca un adevărat profesionist, pe perioada în care tehnicienii criminalişti caută urme, le interpretează sau le recoltează în vederea examinărilor de laborator. Terminându-se examinarea cadavrului, se va trece, imediat, la cercetarea perimetrului din imediata vecinătate. Se va urmări poziţia cadavrului în contextul celorlalte obiecte din încăperea, curtea ori din câmpul deschis pe care a fost descoperit. Fiecare obiect va fi analizat cu maximă atenţie220, începând cu uşile, ferestrele, piesele de mobilier, sobele, etc. şi terminând cu reperele caracteristice ale zonei. Niciodată lucrurile nu stau la fel; nu numai că nici un omor nu este identic cu altul dar apar elemente caracteristice şi în condiţiile analizei unor categorii mari de moduri de operare. Astfel în cazul descoperiri unor segmente de cadavru, examinarea va avea ca obiect în primă fază segmentul de cadavru ambalat – coletul întreg – după care, odată cu operaţiunile de dezambalare, activitatea se va desfăşura pe două planuri: ambalajul şi segmentul de cadavru. Dacă segmentul de cadavru este descoperit îngropat se va urmări examinarea acestuia în diferitele stadii ale operaţiunilor de dezgropare, fiind foarte posibil ca o dată cu desfăşurarea acestora să fie distruse sau modificate elemente de interes pentru anchetă. În cazul morţilor prin spânzurare, se va examina, în primul rând, cadavrul suspendat, aşa cum a fost descoperit şi abia după ce au fost reţinute detaliile se va trece la coborârea cadavrului şi examinarea acestuia, fără să se deterioreze laţul şi nodul întrucât foarte importantă, sub aspectul datelor pentru anchetă, este atât examinarea separată a cadavrului cât şi a laţului cu nod cu tot. La înecaţi va fi examinată poziţia în apă, caracteristicile zonei în care a fost găsit – dacă apa este adâncă sau nu, dacă cadavrul este blocat în mâl, existenţa curenţilor de apă – şi, ulterior, după scoaterea cadavrului din apă, imediat, acesta va fi examinat detaliat. Atunci când există suspiciuni legate de o posibilă otrăvire, pe lângă examinarea cadavrului, cu urmărirea unor semne specifice, este necesară examinarea atentă a recipientelor ce ar putea păstra, încă, urme ale substanţelor folosite pentru suprimarea vieţii victimei. 220 N.A. – aici va domina folosirea metodei obiective de cercetare la faţa locului. 143 În cazul omorurilor prin împuşcare, analiza cadavrului, prin examinarea orificiilor specifice, a urmelor de pe articolele de vestimentaţie, urmăreşte stabilirea – în limite din ce în ce mai stricte – a locului şi poziţiei victimei şi trăgătorului în momentul împuşcăturii. Pe baza acestor repere desfăşurarea activităţilor de căutare va avea ca final identificarea de noi elemente pe baza cărora să se concluzioneze cu privire la condiţiile în care a fost săvârşită activitatea criminală. O situaţie asemănătoare se va regăsi în anchetarea omorurilor în care, la suprimarea vieţii victimelor, au fost folosite obiecte tăietoare-înţepătoare, aşa-numitele arme albe. O analiza temeinică a cadavrului va putea avea ca rezultat stabilirea modului de desfăşurare a conflictului, în ce măsură se poate pune problema legitimii apărări, a premeditării, etc. – toate elemente esenţiale în cercetare. Un interes deosebit, pentru activitatea membrilor echipei îl prezintă suprafaţa de sub cadavru. Pe aceasta şi în vecinătatea imediată a cadavrului221 poate fi descoperită o varietate de urme ce prezintă interes pentru anchetă: urme de mâini, picioare, încălţăminte, urme biologice – în special, sânge, fire de păr, salivă, spermă, etc. – urme ale obiectelor de îmbrăcăminte, înscrisuri, diferite obiecte folosite la legături şi noduri, instrumente folosite la uciderea victimei, diferite obiecte de interes, sau fragmente ale unor astfel de obiecte, provenite de la făptuitor ori de la victimă, etc. Importante pentru cercetare pot deveni şi urmele de buze, urechi, nas sau dinţi, în măsura în care pot contribui la identificarea persoanelor implicate în săvârşirea crimei sau în conturarea raportului dinamic agresor-victimă, ca element specific, principală preocupare şi necesitate pentru întregul management al activităţii echipei de cercetare la faţa locului. Considerând că, aici, este necesară o detaliere a unor elemente pe care le consider importante pentru activitatea echipei de cercetare la faţa locului în cadrul investigării omorurilor voi prezenta, în continuare, consideraţii pertinente cercetării la faţa locului în cazul omorului săvârşit prin folosirea de arme albe sau de diferite corpuri contondente, cercetării la faţa locului în cadrul investigării omorului săvârşit prin folosirea armelor de foc, cercetarea la faţa locului în cadrul investigării omorurilor în care viaţa victimei a fost suprimată prin asfixie mecanică şi cercetarea la faţa locului în cadrul investigării omorurilor urmate de depesarea cadavrului victimei. Cercetarea la faţa locului în cazul omorului săvârşit prin folosirea de arme albe sau de diferite corpuri contondente. Omorurile săvârşite prin folosirea de arme albe sau de diferite alte corpuri contondente sunt foarte des întâlnite în practica judiciară putând fi identificate unele 221 N.A. – aceste suprafeţe pot fi examinate corespunzător numai în faza dinamică a cercetării la faţa locului, până în acest moment totul nu este decât relativ şi parţial. 144 elemente comune de natură a facilita înţelegerea mecanismul producerii crimei şi ceea ce trebuie urmărit atunci când se desfăşoară cercetarea la faţa locului. De cele mai multe ori se poate identifica prezenţa următorilor elemente caracteristice: o un conflict nesoluţionat cu o evoluţie în timp ce favorizează apariţia crizei; o consumul de băuturi alcoolice; o tendinţa atât a făptuitorului cât şi a victimei de a-şi rezolva problemele pe cale conflictuală. Majoritatea conflictul ce a degenerat în crimă este spontan, cu o dezvoltare extrem de rapidă în timp – se pleacă de la un fapt, aparent, fără un potenţial de criză deosebit; conduita părţilor cunoaşte o escaladare de natură a favoriza violenţa, ca singură soluţie ce poate rezolva situaţia; nimeni nu mai suportă nimic, comunicarea se întrerupe iar partenerul devine duşman (perceput şi tratat ca atare). La faţa locului echipa va descoperi cu relativă uşurinţă cadavrul şi o multitudine de urme biologice şi nu numai care explică, prin interpretare, ceea ce s-a întâmplat. Descoperirea urmelor, uneori, întâmpină greutăţi întrucât criminalul revenindu-şi din starea de furie, conştientizând consecinţele faptelor sale se revoltă, nu mai vrea să accepte realitatea şi concepe acţiuni de natură a induce în eroare organele judiciare şi a-şi asigura scăparea; realitatea trebuie întreruptă undeva doar pentru a nu se face legătura dintre el şi faptă. Astfel, el se străduieşte şi reuşeşte să facă să dispară o parte din urme, mai ales cele care pot fi reperate prin văz şi miros. Echipa de cercetare la faţa locului îşi va îndrepta atenţia, în special, asupra urmelor biologice adesea putându-se descoperi pete de sânge, de spermă, de urină, fecale, vomismente, fire de păr, etc. De asemenea, mai pot fi descoperite urme de animale, urme vegetale (nu numai vegetaţie, se pot descoperi, ca exemplu sucuri de provenienţă vegetală), urme anorganice. Nu trebuie uitate acele categorii de urme ce ţin de persoane (urme de mâini, de picioare, lăsate de alte părţi ale corpului uman) de mijloace de transport sau de obiectele utilizate în timpul desfăşurării activităţii criminale. Examinarea agentului vulnerant, a diferitelor corpuri contondente, obiecte ascuţite sau a oricărui obiect ce ar fi putut fi întrebuinţat ca armă capătă, în context, un interes deosebit pentru anchetă, putându-se analiza posibilul mecanism de producere a leziunilor222 relevându-se corespondenţa dintre acestea şi caracteristicile obiectului suspectat de a fi folosit în săvârşirea crimei. Trebuie manifestată prudenţă în a trage concluzii, numai o observare atentă şi minuţioasă a locului faptei putând conduce la obţinerea de date preţioase, orice afirmaţie hazardată putând aduce serioase prejudicii desfăşurării ulterioare a anchetei. În ceea ce priveşte victima, se va analiza locul şi poziţia cadavrului. Întrucât locul unde a fost găsit cadavrul nu coincide cu locul unde s-a consumat conflictul 222 V. Beliş în Tratat de Medicină Legală, op. cit. pag 312 145 fizic, agresiunea – existând posibilitatea ca victima să fi fost deplasată de agresor în scopul îngreunării cercetărilor ori de către cei care au încercat să acorde primul ajutor – va fi cercetat cu atenţie perimetrul din imediata vecinătate a cadavrului şi posibilele trasee pe care ar fi putut fi târât cadavrul. Întrucât, aşa cum am arătat, de cele mai multe ori este vorba despre un conflict, apreciez că este foarte important de avut în vedere ca pe lângă examenul cadavrului să fie avut în vedere şi examenul agresorului – în măsura în care acesta este prins ori adus la faţa locului. Pe lângă leziunile traumatice externe – echimoza, hematomul, excoriaţia – ce odată descoperite pe corpul persoanelor implicate probează existenţa conflictului şi, în parte, dinamica acestuia, o preocupare pentru echipa de cercetare la faţa locului (în special a medicului legist) o constituie analiza plăgilor. Sub denumirea de plagă sau rană se înţelege soluţia de continuitate a integrităţii pielii sau mucoaselor cu participarea ţesuturilor sau organelor subiacente – rana mortală este orice leziune care, fie imediat, fie tardiv, cauzează moartea223. Plaga apare ca urmare a unui traumatism mecanic rezultat din interacţiunea dintre agentul vulnerant extern şi rezistenţa ţesuturilor. În doctrină sunt prezentate mai multe clasificări ale plăgilor224. Pentru modul în care am abordat problema consider oportun să prezint unele detalii cu privire la mecanismul de producere, aspectul şi interpretarea prezenţei pe corpul uman a plăgilor contuze, înţepate, înţepate-tăiate, tăiate şi tăiate-despicate225. Plăgile contuze iau naştere ca urmare a învingerii rezistenţei şi elasticităţii pielii de către o forţă contuzivă. Mecanismul de producere este caracterizat de lovirea sau comprimarea ţesuturilor, ori, mai rar, printr-o tracţiune exercitată asupra tegumentelor, în special asupra unor proeminenţe – nas ureche, degete, articulaţii. Acţiunea corpurilor contondente este, prin ea însăşi, generatoare de plăgi contuze, însă, pentru cercetarea criminalistică sunt mai importante plăgile produse prin acţiunea unei proeminenţe ce prezintă elemente caracteristice apte pentru identificare. Când comprimarea ţesuturilor se exercită pe un plan osos precum craniul are loc o strivire a ţesuturilor între cele două suprafeţe rezistente producându-se plesniri liniare ale tegumentelor226. Datorită fibrelor elastice din tegumente, plaga contuză se orientează, în general, în direcţia acestor fibre. În ceea ce priveşte forma plăgilor, aceasta este neregulată, cu margini zdrenţuite şi strivite, cu infiltrat sanguin, escoriaţii şi echimoze distribuite neregulat în jurul buzelor plăgii. Când acţiunea corpului contondent este oblică se poate produce o rupere cu detaşarea unei margini a plăgii, fapt ce permite 223 V. Beliş în Tratat de Medicină Legală, op. cit. pag 320 224 V. Beliş în Tratat de Medicină Legală, op. cit. pag 321 225 Pentru detalii a se vedea Ion Moraru, Medicina Legală, Editura Medicală, Bucureşti 1967, pag 167-184 226 Ion Moraru, Medicina Legală, Editura Medicală, Bucureşti 1967, pag. 169 146 stabilirea direcţiei din care s-a acţionat. Interiorul plăgii este neregulat, conţine cheaguri, resturi de ţesuturi devitalizate şi, uneori eschile osoase care, şi ele, pot acţiona asupra tegumentelor creând perforări sau lărgind plaga existentă. Forma plăgii depinde de forma şi caracteristicile obiectului contondent cu care s-a exercitat agresiunea şi de regiunea corpului afectată. Astfel, plăgile produse prin presiune – cum este cazul comprimării tegumentelor pe un plan osos – au o formă liniară, oarecum asemănătoare cu cea a plăgilor tăiate. Plăgile corespunzătoare unei zone ce conţine eschile osoase se aseamănă cu cele produse prin înţepare. Plăgile produse prin strivire au forme neregulate, margini zdrenţuite iar atunci când sunt interesate mai multe planuri apar nivele diferite de profunzime şi gravitate. În cazul plăgilor muşcate, pe piele, se imprimă amprenta dinţilor sub forma a două arcuri pe care se pot observa plăgi mici cu aspect de tăieturi, corespunzătoare fiecărui dinte şi care poate contribui la identificarea ucigaşului. Gravitatea plăgilor contuze depinde, ca regulă, de profunzimea acestora, importante fiind natura ţesuturilor, organele lezate şi complicaţiile ivite. Plăgile contuze pot fi direct şi rapid mortale în cazul în care sunt afectate organe vitale – encefal, cord, plămâni – sau vase sanguine importante. Plăgile înţepate sunt create în condiţiile în care un obiect cu conformaţie adecvată învinge rezistenţa ţesuturilor îndepărtându-le în lateral – gradul dislocării depinzând de diametrul obiectului, de forţa acţiunii şi de elasticitatea ţesuturilor. Aceste plăgi se caracterizează prin prezenţa următoarelor elemente227: orificiul de pătrundere – plaga cutanată; Instrumentele subţiri îndepărtează cu uşurinţă fibrele, urmele fiind greu de perceput. Cele cu un calibru mai mare produc orificii în formă de fantă cu margini simetrice – mai mult sau mai puţin apropiate, în funcţie de elasticitatea ţesutului lezat – ce pot lua formă de butonieră cu unghiuri ascuţite în extremităţi. Aceste plăgi nu descriu forma instrumentelor ce le-au produs fiind, oarecum, asemănătoare cu cele produse de instrumentele tăietor-înţepătoare. Orificiul de pătrundere este mai alungit când instrumentul folosit este mai gros, dimensiunile plăgii nedepinzând cu necesitate de talia instrumentului. Diametrul orificiului cutanat este mai mic decât calibrul instrumentului datorită fenomenului de retracţie a tegumentelor. Examenul orificiului plăgii oferă informaţii în legătură cu tipul instrumentului folosit, identificarea efectivă putându-se face doar în cazul în care sunt perforate ţesuturi cu elasticitate redusă (cartilaje sau oase), dimensiunile orificiului vor putea corespunde, în acest caz, cu calibrul instrumentului înţepător. De observat, că există posibilitatea ca să se creeze mai multe orificii la o singură înţepare – în cazul pătrunderii armei prin pliuri ale pielii (mamelă-torace sau membre superioare-torace). canalul rănii – plaga ţesuturilor profunde; 227 V. Beliş în Tratat de Medicină Legală, op. cit. pag. 322 147 Acţiunea obiectelor înţepătoare cu o secţiune circulară care se lărgeşte treptat conduce la ruperea şi îndepărtarea ţesuturilor pe care le străbat, cu formarea subsecventă a unui canal neregulat, deschis, de o profunzime variabilă. La scoaterea obiectului folosit ca armă, pielea şi celelalte ţesuturi se retractează şi secţiunea canalului devine mai mică. În profunzimea canalului ţesutul se poate modifica datorită modului diferit de retracţie a diferitelor planuri, putându-se ajunge la formarea de unghiuri la nivelul trecerii de la un plan la altul. Lungimea canalului nu corespunde, nici ea, cu lungimea instrumentului înţepător, fiind mai mică, în cazul în care instrumentul nu pătrunde în întregime în ţesuturi şi mai lung, când sunt perforate numai ţesuturile moi – ca exemplu, în cazul plăgilor înţepate ce interesează peretele abdominal anterior, un cuţit, cu lama relativ scurtă, poate crea leziuni profunde cu afectarea unor organe vitale. În practică se pot descoperi cazuri când se descoperă mai multe canale şi un singur orificiu atunci când, ca exemplu, cuţitul crimei este retras incomplet şi împins în interior de mai multe ori. orificiul de ieşire – atunci când instrumentul este destul de lung şi răzbate până în partea opusă a regiunii lezate. În măsura în care există, orificiul de ieşire este mai mic decât cel de intrare, putând oferi unele date cu privire la traiectoria secţiunii transversale, la natura instrumentului folosit, a violenţei cu care a fost manevrat. Plăgile înţepate-tăiate sunt create de instrumente ce acţionează atât prin vârful lor ascuţit cât şi prin unul sau mai multe lame tăioase, având unul sau mai multe unghiuri ascuţite – în funcţie de numărul de lame tăioase pe care le are arma crimei. Aspectul plăgii depinde de forma şi caracteristicile armei care răneşte. Un cuţit cu vârful bine ascuţit şi cu lamă cu două tăişuri, dă naştere la o leziune – asemănătoare cu o plagă tăiată, de care se va deosebi, însă, prin profunzime – caracterizată de o soluţie de continuitate a pielii, alungită, cu margini regulat tăiate şi unghiuri ascuţite228. Marginile plăgii sunt mai mult sau mai puţin îndepărtate în funcţie de regiunea în care este situată aceasta şi de faptul dacă este paralelă sau se încrucişează oblic sau în unghi drept cu direcţia fibrelor elastice ale pielii. Dacă arma a fost introdusă sau scoasă într-o poziţie în care una din marginile sale tăioase a acţionat sub un unghi ascuţit se va forma o „codiţă” – cu atât mai proeminentă cu cât înclinaţia armei a fost mai mare. În cazul plăgilor formate prin intermediul unui cuţit sau alt instrument cu un singur tăiş, în partea corespondentă muchiei netăioase se observă o ruptură a pielii, unghiul plăgii fiind mai rotunjit – aceasta se poate observa prin apropierea marginilor plăgii. Dacă în timp ce arma se înfige în ţesuturi direcţia acesteia se schimbă, forma plăgii nu va mai fi cea a unei fisuri rectilinii, ci va deveni diformă. Lungimea plăgii – 228 Ion Moraru, Medicina Legală, Editura Medicală, Bucureşti 1967, pag. 174 148 se va măsura după apropierea marginilor – nu corespunde cu lăţimea lamei obiectului folosit pentru atac, fiind mai mare întrucât cuţitul sau alt obiect folosit ca armă nu va pătrunde, decât ca excepţie, perpendicular, de cele mai multe ori pătrunderea fiind sub un anumit unghi. În cazul în care tăişul nu este suficient de ascuţit, ţesuturile afectate vor fi rupte, în loc să fie tăiate, pielea putând reveni aproape la poziţia iniţială datorită elasticităţii, situaţia în care plaga va căpăta un asemănător cu plaga creată de obiectele înţepătoare. Canalul format de o astfel de armă corespunde direcţiei de aplicare a loviturii fiind condiţionat şi de poziţia în care a fost ţinută arma. Dacă arma este manevrată în interior, fără să fie scoasă complet, este posibil să se creeze mai multe canale corespunzătoare unei singure plăgi. Lungimea canalului nu corespunde cu lungimea lamei instrumentului datorită faptului că nu întotdeauna lama pătrunde în întregime sau, în condiţiile în care pătrunde în întregime, datorită compresiunii exercitate afectează ţesuturi mai profunde. În cazul rănirilor multiple, ancheta va fi interesată să stabilească dacă plăgile au fost produse cu aceeaşi armă sau cu arme diferite229. Trebuie acceptat că examinarea traseologică a formei şi dimensiunilor plăgilor şi a canalelor nu este suficientă pentru a stabili identitatea armei. Acelaşi instrument tăietor înţepător poate determina plăgi mici – superficiale, când a pătruns doar vârful – şi plăgi mari ce pot depăşi lăţimea lamei instrumentului, în cazul pătrunderii oblice în ţesuturi. Pot fi produse plăgi cu caracteristici deosebite în funcţie de caracteristicile constructive ale lamei instrumentului – spre exemplu sunt instrumente de tipul baionetei care au la vârf două margini ascuţite iar la bază o singură margine ascuţită – sau de modul în care este folosit – se pot produce doar plăgi tăiate, când se acţionează doar cu lama. Pentru stabilirea ordinii de producere a rănilor se va ţine seama şi de sediul rănii, de organele lezate şi de intensitatea hemoragiei. Aspectul capătă nuanţe de complexitate având în vedere că forma plăgilor produse după moarte nu diferă de cele produse în timpul vieţii, poziţia victimei şi a agresorului sunt greu de stabilit iar talia persoanelor implicate în conflict şi direcţia loviturii nu pot fi avute în vedere decât ca elemente orientative nu ca certitudini. Plăgile tăiate pot fi descoperite având aspecte diferite: plăgi liniare – când instrumentul secţionează perpendicular ţesuturile; plăgi cauzate de tăieturi oblice – aşa-numitele plăgi cu limb caracterizate de formarea de lambouri de ţesut mai mult sau mai puţin mari, în funcţie de dimensiunile instrumentului şi adâncimea la care pătrunde230; plăgi mutilante, caracterizate de secţionarea completă a unei porţiuni de ţesut, a unui organ – ureche, nas – sau o parte a unui membru. 229 Pentru detalii a se vedea şi Ion Moraru, Medicina Legală, Editura Medicală, Bucureşti 1967, pag. 175 230 Ion Moraru, Medicina Legală, Editura Medicală, Bucureşti 1967, pag. 177 149 Dacă instrumentul folosit a fost suficient de bine ascuţit iar acţiunea criminală a avut forţa necesară, plaga va avea marginile liniare, proeminente şi perfect regulate. Un instrument neascuţit, cu lama lovită, cioplită, etc., va da naştere la o plagă tăiată cu marginile imperfecte – zimţate sau rupte – şi uşor tumefiate231. La una sau ambele capete ale plăgii se poate descoperi câte o prelungire liniară – coadă. Dacă coada apare doar la un capăt al plăgii sau este mai scurtă într-o parte aceasta reprezintă sfârşitul plăgii, capătul inciziei fiind în zona unde coada lipseşte sau este mai scurtă – pe baza unor asemenea observaţii putându-se stabili direcţia de secţionare. Lungimea plăgilor tăiate depinde, mai puţin, de lungimea lamei instrumentului vulnerant folosit, cât de acţiunea făptuitorului – a presat lama tăietoare pe piele, a mişcat arma astfel încât lama tăietoare să alunece pe pielea victimei – cu o presiune constantă ori nu – generând, astfel, o plagă cu o amplitudine deosebită, etc. Profunzimea plăgii este condiţionată de mai multe elemente ce trebuie avute în vedere atunci când, la faţa locului, se face examinarea cadavrului, în primă fază pentru a se obţine unele date despre agentul vulnerant, cum sunt: duritatea şi gradul de ascuţire al lamei, forţa imprimată mişcării de către făptuitor, înclinaţia faţă de tegumente, rezistenţa ţesuturilor, nivelul de interesare a unor obiecte de îmbrăcăminte, lenjerie intimă, etc. Marginile plăgii sunt cu atât mai depărtate cu cât tăietura are amploare mai mare datorită retracţiei ţesuturilor, mai ales când sunt interesate tegumente aflate sub tensiune – cele de pe craniu, palmă, coapsă, genunchi, etc. Plăgile tăiate generează hemoragii de amploare iar atunci când sunt afectate vase sanguine mari, devin mortale datorită şocului hemoragic ori, prin embolie gazoasă – în cazul secţionării gâtului – ori prin asfixie – în cazul secţionării traheii. Rar, în condiţiile în care tăietura a fost practicată cu obiecte care sunt insuficient de ascuţite, plăgile pot căpăta un aspect contuz, marginile sunt mai mult neregulate prezentând punţi de ţesut între ele. Plăgile tăiate-despicate sunt produse prin impactul corpului uman cu corpuri grele cu muchii, mai mult sau mai puţin ascuţite. În funcţie de condiţiile impactului, plăgile pot fi liniare, cu limb sau mutilante – la fel ca plăgile tăiate – sau asemănătoare cu plăgile contuze, predominând o caracteristică sau alta în funcţie de cât de ascuţită este muchia de contact a corpului folosit ca armă232. În cazul lovirilor cu obiecte de natura toporului sunt create plăgi cu marginile liniare contuze, care vor prezenta mici neregularităţi iar în zonă se vor putea descoperi escoriaţii şi echimoze. Lungimea plăgii poate corespunde cu cea a tăişului 231 V. Beliş în Tratat de Medicină Legală, op. cit. pag 327 232 V. Beliş în Tratat de Medicină Legală, op. cit. pag 342; Ion Moraru, Medicina Legală, Editura Medicală, Bucureşti 1967, pag. 179 150 – a nu se uita, în abordarea problemei, de elasticitatea ţesuturilor – instrumentului traumatizant, marginile fiind larg deschise în profunzime, prezentând caractere specifice plăgilor contuze. Frecvent sunt descoperite secţionări osoase, de la simple fisuri sau ciupituri ale unei porţiuni de os, până la perforări osoase late sau secţionări complete de oase lungi. În fracturile oaselor lungi se produc fisuri longitudinale şi eschile osoase, leziunea fiind foarte asemănătoare cu una care se produce în condiţiile lovirii cu un corp contondent. Oasele late – cum sunt cele ale boltei craniene – pot suferi, chiar, perforări în care dimensiunile şi forma instrumentului sunt perfect reproduse. Analizându-se aspectul fracturii şi obiectul suspectat de a fi produs leziunea, prin comparaţie, se poate stabili cu certitudine că obiectul în cauză este ori nu este cel care a creat plaga. De asemenea se mai poate identifica direcţia de lovire. În cazul loviturilor tangenţiale pe zona calotei craniene, corpul tăietor-despicător produce detaşarea unor porţiuni din masa osoasă, pe os rămânând neregularităţi şi alte particularităţi ale muchiei tăioase pe baza cărora se poate face identificarea obiectului ce folosit pentru acţiunea criminală. Cercetarea la faţa locului în cadrul investigării omorului săvârşit prin folosirea armelor de foc. Ca element specific, o atenţie deosebită trebuie acordată urmelor tragerilor cu armele de foc. Aşa cum am arătat atunci când am făcut referire la regulile tactice ce guvernează desfăşurarea cercetării la faţa locului, prin urme ale tragerilor cu armele de foc se înţeleg acele modificări ce apar pe diferite obiecte, inclusiv pe corpul uman, în urma folosirii acestora, ca rezultat al fenomenelor, dinamice, termice şi chimice care însoţesc împuşcătura233. Pentru evidenţierea urmelor ce pot fi descoperite pe corpul victimei, importantă este clasificarea urmelor în cauză în urme principale şi urme secundare ale împuşcăturii – acestea fiind condiţionate de tipul de armă, muniţia folosită, distanţa de la care s-a tras, unghiul de tragere, etc. Fără a mai intra, şi aici, în detalii, acceptând că glonţul poate avea, atunci când acţionează asupra corpului uman, patru tipuri de acţiuni234 – de penetrare, de înfundare, contuzivă şi de rupere – voi face referire, în continuare, la câteva elemente ce caracterizează urmele principale ale impactului glonţului cu corpul uman: orificiul de intrare, canalul şi orificiul de ieşire. Orificiul de intrare se creează în urma unei acţiuni de penetrare, glonţul având viteză şi forţă de pătrundere mare. Este rotund sau oval – când tragerile s-au făcut sub un unghi oarecare – şi prezintă pierdere de substanţă, aceasta fiind antrenată în canal. În general, este mai mic decât calibrul glonţului, situaţie ce se datorează elasticităţii pielii. Orificiul de intrare poate fi egal, ca dimensiune, cu calibrul glonţului când 233 A se vedea, în acelaşi sens şi E. Stancu op. cit. pag. 245 234 V. Beliş în Medicină Legală, Edit. Juridică, Bucureşti, 2001, pag. 165 151 pielea este situată pe os – cum este cazul craniului – unde pielea se înfundă foarte puţin. Există posibilitatea ca orificiul să fie mai mare decât calibrul glonţului, în cazul tragerilor de aproape sau cu ţeava lipită, situaţie în care forma devine neregulată datorită acţiunii forţei gazelor şi flăcării sau atunci când vârful glonţului este bont. La nivelul orificiului de intrare al glonţului apar modificări ce pot oferi, în funcţie de context, elemente importante pentru anchetă. Astfel: Guleraşul de excoriaţie constă într-o lipsă de substanţă la nivelul bazei orificiului de intrare, ce se produce datorită diferenţei de elasticitate dintre corion şi epiderm – epidermul, fiind mai puţin elastic decât corionul, se rupe şi se detaşează, în jurul plăgii, pe o distanţă de 1-2 mm de marginile orificiului. Culoarea este roşie la omul în viaţă, iar la cadavru se închide – fiind vorba despre o lipsă de substanţă, se pergamentează. Inelul sau guleraşul de ştergere apare ca urmare a încărcării marginilor orificiului de intrare – în urma ştergerii glonţului de aceste margini – cu particule de pulbere nearsă, ulei, fum şi alte elemente ce se găsesc pe cămaşa glonţului. Inelul de metalizare se suprapune pe cel de ştergere, formându-se prin depunerea de particule metalice pe cămaşa glonţului. Atunci când tragerea a fost efectuată de la o distanţă mai mică de 60 -100 cm – în funcţie de tipul armei – în jurul orificiului de intrare apar şi urme secundare. Tatuajul şi manşonul de fum apar ca urmare a depunerii pe piele a particulelor de pulbere nearsă şi fum. Sunt descoperite sub formă de încrustaţii sau de pulbere foarte fină de culoare neagră, dispuse pe o suprafaţă cu atât mai mare cu cât gura ţevii este mai departe de corp. Pe măsură ce încărcătura de aruncare a cartuşului este mai performantă – pulberea fără fum arde aproape complet în canalul ţevii – aceste urme tind să nu se mai formeze decât la trageri de la distanţă foarte mică. Arsurile se datorează acţiunii flăcării, în special la tragerile cu cartuşe ce conţin pulbere neagră, unde se creează flăcări de 30-50 mm, la fiecare tir, în funcţie de calibrul armei şi masa de substanţă folosită la construcţia cartuşului. Urmele rezultate din acţiunea gazelor se materializează la om prin aspectul neregulat, zdrenţuit, al marginilor orificiului de intrare, în fapt, rupturi ale ţesuturilor de suprafaţă cauzate de presiunea deosebită a gazelor rezultate la gura ţevii, după ieşirea glonţului. În cazul tragerilor cu ţeava lipită, orificiul de intrare va prezenta, ca elemente particulare, imprimarea gurii ţevii în jurul orificiului de intrare datorită forţei gazelor care, pătrunzând brusc în canal şi sub piele, o comprimă pe aceasta puternic de suprafaţa gurii ţevii, cu consecinţa descoperirii urmelor suplimentare ale împuşcăturii nu în jurul orificiului de intrare, ci în porţiunea iniţială, de suprafaţă a canalului. La tragerile cu ţeava semilipită, pe porţiunea unde ţeava nu este lipită în jurul orificiului de intrare, se vor găsi urme secundare dispuse în semicerc. În partea opusă, 152 acolo unde ţeava a fost lipită de corp se va găsi imprimată gura ţevii, urmă creată în condiţiile arătate la tragerile cu ţeava lipită. De subliniat că toate tragerile de la distanţă foarte mică sunt caracterizate, înainte de toate, de acţiunea gazelor urmată de deformarea formei orificiului de intrare. Canalul prin care se continuă orificiul de intrare, făcând legătura cu orificiul de ieşire – în măsura în care glonţul a avut suficientă forţă – este foarte important pentru aprecierea direcţiei de tragere. Cu cât acesta are o lungime mai mare, cu atât va fi mai mare precizia aprecierii direcţiei de tragere. De cele mai multe ori canalul este drept, însă el poate prezenta şi devieri, în funcţie de natura ţesutului prin care trece, putându-se prezenta în formă de linie frântă, dacă proiectilul întâlneşte obstacole relativ dure – cum sunt oasele mari – sau organe ce se pot deplasa – cazul anselor intestinale. Există posibilitatea ca atunci când un glonţ cu o forţă de pătrundere redusă loveşte un plan dur osos – spre exemplu craniu, rotula de la genunchi – după pătrunderea prin piele, să îşi creeze un drum între aceasta şi os, ocolind osul în semicerc, ieşind pe partea opusă sau creând plăgi tangenţiale. La faţa locului, deşi direcţia de tragere şi locul în care s-a găsit trăgătorul sunt foarte importante pentru echipa de cercetare, doctrina235 recomandă să nu se sondeze canalul, existând riscul de a crea căi false. Disecat urgent, strat cu strat, în condiţiile unui laborator de medicină legală, canalul va prezenta în interior, pe margini, fragmente de diverse organe prin care a trecut glonţul, fragmente de oase implicate pe traiectorie, fragmente de corp străin – în special îmbrăcăminte. Orificiul de ieşire. În traiectoria sa prin corp, glonţul îşi pierde o parte însemnată din energie. În funcţie de viteza şi forţa iniţială, de traseul urmat prin corp, de unghiul de incidenţă, orificiul de ieşire poate fi mai mic, egal sau mai mare decât orificiul de intrare. Orificiul de ieşire este egal cu orificiul de intrare în cazul trecerii proiectilului prin corp cu mare viteză şi forţă materializată, în primul rând, în mişcarea de rotaţie; pe traseu acesta trebuie să străbată materii de aceeaşi densitate fără să se deformeze după pătrundere. Orificiul de ieşire este mai mic decât cel de intrare atunci când proiectilul a intrat oblic, a antrenat la intrare un corp străin pe care apoi l-a abandonat în canal şi a ieşit pe o direcţie perpendiculară; de asemenea, asupra orificiului de intrare au acţionat şi gazele. Orificiul de ieşire este mai mare decât cel de intrare în situaţia în care proiectilul s-a deformat pe traiectoria internă, şi-a mărit astfel volumul sau/şi a antrenat spre ieşire fragmente osoase; mai există posibilitatea ca proiectilul să fi intrat perpendicular şi să iasă oblic. 235 A se vedea în acest sens şi V. Bercheşan, Metodologia Investigării Criminalistice a Omorului, op. cit. pag. 169 153 Valabil pentru oricare dintre situaţii, este că glonţul acţionează ca o pană asupra pielii, desfăcând-o în laturi sub formă de fantă. Nu se creează pierdere de substanţă iar marginile nu se vor pergamenta la cadavru. Pe lângă cele arătate, o sarcină prioritară pentru echipă o constituie descoperirea armei. Dacă făptuitorul se consideră vulnerabil, dacă apreciază că este posibil să se stabilească o legătură între faptă şi persoana lui, este posibil ca acesta să ia hotărârea de a renunţa la arma de foc pe care a folosit-o pentru suprimarea vieţii victimei. Abandonarea armei se poate face precipitat în locuri unde să poată fi găsită cu relativă uşurinţă sau se poate încerca înscenarea unei posibile sinucideri. În astfel de cazuri trebuie examinat cu atenţie perimetrul din imediata vecinătate a victimei, locul în care se presupune că s-a aflat trăgătorul şi, în limite rezonabile, traseul pe care l-a urmat făptuitorul după săvârşirea faptei. Practica judiciară a scos în evidenţă diferite locuri în care pot fi găsite armele de foc folosite la săvârşirea de infracţiuni; astfel sunt enumerate236: fântâni, haznale, ape curgătoare, ascunzători practicate în sol, ciment, diverse obiecte, scorburi de copaci, etc. Dacă arma este descoperită, se va urmări stabilirea distanţei şi poziţiei ei faţă de principalele repere ale locului şi faţă de cadavru. Important, este să se analizeze şi direcţia în care era orientată arma, poziţia cocoşului şi a încărcătorului, dacă arma este asigurată sau nu. În faza dinamică a efectuării cercetării la faţa locului se impune237 examinarea preliminară a armei de foc folosite la săvârşirea omorului. În primul rând se va verifica dacă arma este încărcată sau nu, operaţie ce trebuie efectuată cu multă atenţie în vederea evitării oricărui accident. Ridicarea armei se face cu maximă prudenţă pentru a se evita distrugerea eventualelor urme papilare existente pe aceasta. Pentru descoperirea urmelor digitale – sau a altor urme latente – arma se va privi în lumină sub unghiuri diferite, fiind manevrată astfel încât să fie atinsă doar în zonele în care este puţin probabil să existe urme sau, dacă există urme, datorită poziţiei sau condiţiilor în care sau format, acestea nu conţin suficiente elemente de identificare. Se vor căuta urme pe patul lustruit al armei, pe trăgaci, pe garda trăgaciului, pe încărcător, pe cartuşele existente în încărcător, pe ţeava sau manşonul închizătorului, etc. De observat că este posibil să se găsească pete de sânge, fire de păr, particule de sol, de vopsea, etc. În cazul tragerilor recente se va urmări examinarea vizuală a canalului ţevii şi prezenţa unui miros specific – miros înţepător de pucioasă. Este locul, aici, şi pentru o subliniere în legătură cu ambalarea şi transportul armelor de foc descoperite la faţa locului, operaţiuni ce necesită o atenţie deosebită, atât pentru prevenirea eventualelor accidente cât şi pentru protejarea oricăror urme ce 236 Tratat Practic de Criminalistică, op. cit. vol. I, pag 284 237 În acelaşi sens s-a exprimat şi V Bercheşan în Metodologia Investigării Criminalistice a Omorului, op. cit. pag. 218, autor ce face, în text, trimiteri la V. Măcelaru - Balistica Judiciară, op. cit. şi în lucrarea de faţă – pag. 57-58 154 ar putea ajuta cercetarea. Petru protejarea urmelor ce se găsesc pe ţeavă se recomandă aplicarea unui manşon de cauciuc, unei benzi adezive sau de hârtie238. Urmele secundare ale tragerilor cu armele de foc, la care am făcut referire atunci când am detaliat aspecte în legătură cu orificiul de intrare şi examinarea cadavrului, trebuie căutate şi pe mâna trăgătorului sau, de la caz la caz, pe alte regiuni ale corpului ori pe îmbrăcămintea acestuia, putând fi decoperite, relativ uşor, folosind surse de radiaţii ultraviolete. Unde sunt localizate aceste urme, în concret, depinde de modul cum s-a efectuat tragerea – cu mâna întinsă, lipită de corp, din buzunar, prin haină, etc. O altă preocupare a echipei deplasate pentru efectuarea cercetării la faţa locului în cazul unui omor pentru săvârşirea căruia au fost folosite arme de foc este descoperirea şi examinarea tuburilor şi a gloanţelor. Odată cu stabilirea perimetrului în care s-a aflat trăgătorul în momentul executării tragerilor, pe baza analizei numărului aspectului şi formei leziunilor şi a stabilirii – pe baza acestor elemente – a distanţei şi direcţiei din care s-a tras, membrii echipei vor trece la efectuarea operaţiunilor necesare pentru descoperirea tuburilor. În cazul folosirii unei arme automate, posibilitatea de descoperire a tuburilor este mare, la fiecare tragere tubul fiind aruncat, relativ, în apropiere. Dacă s-a folosit o armă la care încărcarea se face pentru fiecare foc, este foarte posibil ca trăgătorul să nu arunce tuburile la faţa locului, astfel că activitatea de căutare va trebui să aibă în vedere alte locuri, găsirea având, de cele mai multe ori, o importanţă deosebită pentru anchetă. La fel stau lucrurile în cazul folosirii revolverelor, tuburile rămânând în locaşele lor din încărcătorul armei – butoiaşul. La descoperirea tuburilor, mai ales în condiţiile în care acestea sunt căzute în locuri unde cu greu ar putea fi decoperite cu ochiul liber – în iarbă, zăpadă, nămol, bălţi formate în declivităţile solului, între piese de mobilier etc. – se recomandă folosirea de magneţi puternici şi detectoare de metale. După descoperirea tubului tras, pe acesta trebuie căutate239 urme ale împuşcăturii recente – luciul proaspăt al metalului provenit din acţionarea asupra acestuia a percutorului şi a gherei extractoare şi mirosul de pulbere arsă – important fiind şi compararea diametrului tubului cu dimensiunea orificiului de intrare şi cu calibrul glonţului, dacă acesta a fost descoperit. În ceea ce priveşte descoperirea gloanţelor trebuie observate două aspecte: → Este necesară descoperirea gloanţelor pentru identificarea armei cu care s-a comis omorul. 238 V. Bercheşan – Metodologia Investigării Criminalistice a Omorului op. cit. pag. 222 239 Tratat Practic de Criminalistică, op. cit. pag. 284 155 → Este necesară stabilirea legăturii dintre gloanţele descoperite la faţa locului şi săvârşirea omorului, prin interpretarea mecanismului de formare a urmelor împuşcăturii. Gloanţele vor fi căutate pe podea, vor putea fi descoperite înfipte în parchet sau duşumea ori, pur şi simplu, ajunse pe podea ca urmare a impactului cu obiecte de o duritate deosebită şi a pierderii energiei cinetice; în tavan sau pereţi, înfipte în tencuială sau ornamente; în mobilă; în pământ; în îmbrăcămintea victimei; în cadavru; în principalele obiecte-reper de la faţa locului – pomi, garduri, mijloace de transport, etc. Odată descoperite, gloanţele nu vor fi scoase, prin diferite operaţiuni mecanice la faţa locului, ci se va proceda la păstrarea poziţiei iniţiale în suport, preferabil fiind să se scoată sau să se decupeze suportul pentru a fi analizat, ulterior, în condiţii de laborator. Cercetarea la faţa locului în cadrul investigării omorurilor în care viaţa victimei a fost suprimată prin asfixie mecanică. Asfixia240 mecanică este o stare patologică caracterizată prin lipsa totală sau parţială a oxigenului la nivelul celulelor organismului241 ce se produce ca urmare a suprimării respiraţiei, ca funcţie fiziologică, subsegventă acţiunii mai multor factori. Una dintre cele mai utile clasificări promovate în doctrină242 are ca principale repere: Θ Asfixia mecanică prin compresiune – spânzurarea, ştrangularea, sugrumarea şi comprimarea cutiei toracice şi a abdomenului. Θ Asfixia mecanică prin ocluzie – sufocarea, ocluzia orificiilor şi a căilor respiratorii cu obiecte solide, cu corpuri friabile sau corpuri lichide. Fără a detalia întrega problematică, îmi permit să prezint unele elemente pe care le consider importante pentru activitatea echipei de cercetare la faţa locului. Spânzurarea este o formă de asfixie mecanică realizată prin compresia gâtului prin intermediul unui laţ acţionat de greutatea propriului corp243. Cel mai des este asociată cu sinuciderea, omorurile fiind implicate în cazurile unor execuţii a rivalilor după o prealabilă imobilizare sau în încercarea de disimulare a omorului în sinucidere prin spânzurare. Pentru echipa de cercetare deplasată la faţa locului este important ca, încă de la început să se evidenţieze elementele care conduc spre una sau alta dintre versiunile principale – în cazul de faţă, omor sau sinucidere. În context, foarte importantă devine analiza laţurilor. Acestea pot fi confecţionate în modalităţi variate, de interes fiind modalitatea în care a fost format nodul. Astfel, se disting laţuri cu nod fix şi laţuri cu nod culisant ce se strâng în jurul gâtului progresiv. În funcţie de poziţia nodului se distinge o spânzurare aşa-numită 240 N.A. – gr. Asfigmos – lipsa pulsului 241 V. Beliş, op. cit. pag. 173 242 V. Bercheşan, op. cit. pag. 223 face, la rândul său, trimitere la diferite surse din domeniul medicinii legale 243 V. Beliş, op. cit. pag. 178 156 tipică, având în vedere că în cele mai multe cazuri de spânzurare se constată că nodul este plasat la ceafă, şi o spânzurare atipică, când nodul se află în faţă, sub bărbie sau lateral. De asemenea, spânzurarea este completă sau totală, când întreg corpul atârnă fără a avea vreun punct de sprijin, şi incompletă sau parţială, atunci când corpul este sprijinit – pe călcâie, pe genunchi sau poate avea şi o poziţie orizontală. Doctrina medico-legală subliniază, în legătură cu tanato-geneza în spânzurare, că244 o greutate de 3,5 kg. este suficientă pentru a comprima artera carotidă, iar 16,6 kg. sunt de ajuns pentru comprimarea arterelor vertebrale cu consecinţa suprimării totale a circulaţiei cerebrale. Din punct de vedere obiectiv, conştienţa se pierde în primele 30 de secunde245 iar moartea se instalează într-un interval de 5 până la 30 de minute246. După pierderea cunoştinţei şi după o perioadă de linişte, ce durează aproximativ 30 de secunde, apar convulsii generalizate, protruzia limbii, hipersalivaţie, erecţie, ejaculare şi relaxare sfincteriană. Ca urmare a acestui, întreg, proces se formează urme specifice care contribuie şi ele la elucidarea împrejurărilor instalării morţii. Pe lângă urme biologice, la examinarea cadavrului se va descoperi şanţul caracteristic spânzurării ce păstrează, aproape ca un mulaj, forma, dimensiunile şi structura laţului. Direcţia şanţului de spânzurare, la spânzurările totale, trebuie să fie oblică, ascendentă spre nod. Adâncimea este inegală, mai mare în partea opusă nodului. Există posibilitatea ca, datorită mişcărilor dezordonate din perioada convulsivă, să apară şi alte leziuni provocate de lovirea corpului de diferite obiecte aflate în preajmă. Tot ca element caracteristic, la spânzuraţi, lividităţile cadavrerice, de culoare violaceu intens, se descoperă pe jumătatea inferioară a corpului. Examinarea urmelor la care am făcut referire, alături de prezenţa unor infiltraţii sanguine în ţesuturile moi de la nivelul gâtului formează, în mod cert, convingerea că, în cauză, avem de a face cu spânzurare. Ştrangularea este o formă a asfixiei mecanice, asemănătoare cu spânzurarea, diferenţa fiind făcută de natura, exterioară victimei, a forţei ce acţionează. Ştrangularea se poate realiza fie cu ajutorul unui laţ, fie cu mâinile, caz în care poartă numele de sugrumare247. La examinarea cadavrului se va descoperi, ca şi la spânzurare, un şanţ, care, însă, se deosebeşte de şanţul de spânzurare prin faptul că este situat, de obicei, sub cartilajul tiroid, are o direcţie orizontală, se întinde pe întreaga circumferinţă a gâtului şi are o adâncime uniformă. 244 V. Beliş, op. cit. pag. 178 245 N.A. – fapt ce împiedică auto-salvarea 246 N.A. – salvarea nu se poate face decât în primele 5-6 minute, când nu au apărut, încă, modificări structurale nervoase prin suprimarea circulaţiei cerebrale. 247 V. Beliş, op. cit. pag. 181 157 De esenţă, în cadrul sugrumării, este, pe lângă examinarea caracteristicilor şanţului şi descoperirea unor leziuni traumatice – echimoze, escoriaţii, plăgi – care atestă existenţa unei lupte între victimă şi agresor. Se apreciază că sugrumarea împlică, presupune, cu exclusivitate crima, omuciderea. Sinuciderea, autosugrumarea este imposibilă, deoarece se apreciază că248 mecanismul specific este impropriu. Astfel, chiar dacă se reuşeşte suprimarea temporară a aportului de oxigen sau circulaţia sanguină la nivel cerebral, datorită relaxării musculare ce succede imediat, suprimarea încetează, atât circulaţia cât şi aportul de oxigenrestabilindu-se în timp oportun. În cazul sugrumării, vor fi constate leziuni traumatice specifice acţiunii degetelor şi unghiilor mâinii criminale – putându-se stabili, în funcţie de poziţia şi forma acestor leziuni, poziţia făptuitorului (în faţă, în spate, mai rar, în lateral) şi dacă acesta a acţionat cu o mână sau cu ambele – şi leziuni traumatice de autoapărare. Compresiunea toraco-abdominală apare în accidente, mai rar în omoruri. Este nevoie de acţiunea unei mase relativ mari – 40-60 kg. – care şă împiedice mişcările respiratorii. Ca modalitate de săvârşire a omorului, presupune imaginaţie, timp şi mult sadism. Sufocarea presupune astuparea orificiilor respiratorii cu mâna sau diferite obiecte moi. În cazul sufocării cu mâna se vor putea constata leziuni traumatice în jurul acestor orificii. Atunci când au fost folosite materiale textile moi sau perne nu apar leziuni traumatice, însă, se vor putea descoperi fulgi sau fragmente de materiale textile în fosele nazale ori în gură. Sufocarea prin folosirea unor pungi de plastic, practică folosită de unele grupări criminale pentru suprimarea vieţii trădătorilor, nu lasă urme la exterior. Înecul, înţeles ca obstruare a căilor respiratorii cu lichide, ridică probleme sub aspectul posibilităţii disimulării omorului în moarte accidentală prin înec. Înecul debutează cu o fază preasfixică ce durează până la un minut; urmează, timp de încă un minut, o perioadă în care se aspiră şi se înghite lichid; timp de 1-2 minute se manifestă reflexul de blocare a ingerării şi de scoatere a lichidului din corp; se instalează o stare convulsivă şi după o pauză apar respiraţiile terminale, caracterizate de mişcări ample şi de pătrunderea apei în cantităţi mari în pulmon. Pierderea cunoştinţei are loc în primul minut, victima dă să iasă de câteva ori din apă, însă după pierderea cunoştinţei, cade la fund cu capul în jos, rămânând aşa până la apariţia putrefacţiei. La scoaterea cadavrului din apă, acesta trebuie examinat de urgenţă întrucât în contact cu aerul acesta suferă modificări rapide. Deşi, din punct de vedere medico- 248 V. Beliş, op. cit. pag. 181 158 legal, la laborator se pune cu certitudine diagnosticul249 – moarte survenită prin înec ori contactul cu apa a survenit după momentul încetării din viaţă – este necesară şi decrierea detaliată a tuturor modificărilor externe constatate la faţa locului; o atenţie deosebită trebuind acordată leziunilor create ca urmare a operaţiunilor de scoatere din apă şi manevrare pe mal pentru ca acestea să nu fie confundate cu cele provocate în timpul înecului ori, ulteriror, datorită acţiunilor vieţuitoarelor agvatice. Cercetarea la faţa locului în cadrul investigării omorurilor urmate de depesarea cadavrului victimei. Depesajul criminal este realizat prin ciopârţirea corpului omenesc în mai multe bucăţi cu un topor sau un alt instrument apt de a străpunge – de obicei, articulaţiile victimei – în scopul de a uşura ascundea sau distrugerea cadavrului ori de a îngreuna identificarea şi, în general, ancheta. Ca particularităţi, trebuie observat, în primul rând, că noţiunea de loc al faptei trebuie nuanţată, echipa de cercetare urmând a desfăşura activităţi specifice în mai multe perimetre, fiecare, în parte, corespunzător câte unui loc în care s-a descoperit un segment de cadavru la care se vor adăuga, minim, locul unde a avut loc suprimarea vieţii victimei, unde s-a petrecut depesarea, unde au fost depozitate temporar fragmentele de cadavru, unde acestea au fost ambalate, mijloacele de transport folosite, porţiuni din traseul urmat pentru răspândirea fragmentelor de cadavru, de natură a păstra urme ale acţiunii criminale, etc. În ceea ce priveşte examinarea fragmentelor de cadavru va trebui să se ţină seama de natura plăgilor, de sediul lor, de amprentele lăsate pe oase de către instrumentul sau instrumentele folosite pentru depesare, etc., urmărindu-se stabilirea unor detalii precum natura instrumentului folosit – dacă sunt elemente particulare, poate chiar identitatea acestuia – cunoştinţele de specialitate ale făptuitorului, dacă acesta este stângaci sau dreptaci, etc. Fiecare fragment de cadavru va trebui analizat şi sub aspectul descoperirii şi a altor categorii de urme – dincolo de aspectul inciziilor, de fragmentele osoase, de urmele de natură traseologică care explică acţiunile făptuitorului – pot fi descoperite fire de păr, urme de sudoare, sânge, urme papilare pe ambalaje, diferite obiecte folosite în desfăşurarea acţiunii criminale sau pe pielea victimei250, etc. O atenţie adecvată va fi acordată examinării şi descrierii ambalajelor folosite pentru împachetarea segmentelor de cadavru, de cele mai multe ori ucigaşii fiind nevoiţi să folosească diverse materiale astfel încât să nu contamineze cu urme biologice mijlocul de transport sau, pur şi simplu, pentru a disimula natura coletului, publicul 249 N.A. – se foloseşte docimaza pulmonară, se examinează sângele devenit la înecaţi mai fluid, plămânii sunt mai voluminoşi, mai grei, pe pleură se observă pete mari şi albăstrui produse prin rupturi ale pereţilor alveolari şi capilari. 250 N.A – în măsura în care acestea pot fi exploatate prin metodele actuale de revelare şi ridicare 159 larg trebuind să fie convins că este vorba despre ceva banal, nicidecum despre modalitatea de mascare a unei crime oribile. Identificarea şi ascultarea persoanelor care au descoperit segmentele de cadavru şi care, într-un fel sau altul ar fi putut observa persoana care le-a lăsat va constitui, de asemenea, o preocupare importantă a echipei de cercetare la faţa locului. Se vor face verificări în zona adiacentă a locului descoperirii atât pentru identificarea persoanelor la care am făcut referire cât şi pentru descoperirea altor fragmente de cadavru, identificarea unor perimetre în care făptuitorul a aşteptat un moment oportun pentru realizarea rezoluţiei infracţionale, descoperirea unor ambalaje ori fragmente de ambalaje, a armelor sau instrumentelor folosite pentru suprimarea vieţii victimei ori pentru depesarea cadavrului. Nu trebuie omisă sau ignorată folosirea câinelui de urmărire, activitate ce în multe cazuri şi-a dovedit utilitatea în descoperirea unor elemente importante de anchetă. O observaţie trebuie făcută aici şi cu privire la o anumită legătură între natura, aspectul şi alte elemente specifice ale locului faptei cu persoana făptuitorului. În condiţiile unei fapte de o gravitate deosebită săvârşită utilizând un mod de operare special trebuie acceptat că făptuitorul, în mod cert, cu dereglări psihice importante caută şi găseşte o semnificaţie – ce pentru el nu numai că este importantă ci face parte din „filmul crimei” cu un rol esenţial în obţinerea satisfacţiei necesare şi căutate de către făptuitor ca urmare a săvârşirii unei asemenea fapte – pentru locul în care se petrece abominabila crimă. Perimetrul în discuţie reprezintă ceva în antecedenţa relaţiilor dintre făptuitor şi victimă, poate simboliza pentru făptuitor locul unde s-au năruit speranţele legate de un lucru important – carieră, iubire, etc. – unde a fost jignit, agresat sau înşelat, un loc cu o anumită semnificaţie religioasă, mistică ori eroică ş.a. În mod clar acest perimetru nu este ales la întâmplare, mai mult locul unde a fost depesat cadavrul poate avea, de asemenea, astfel de semnificaţii – făptuitorul acolo s-a simţit în siguranţă, acolo a putut găsi tăria de a duce la capăt rezoluţia infracţională, nu în ultimul rând, acolo a găsit condiţiile necesare pentru desăvârşi crima. În cele pe care le-am expus mai sus am pus accentul pe componenta subiectivă a modului în care criminalul poate alege şi lega semnificaţii de perimetrul în care îşi săvârşeşte fapta. Din punct de vedere obiectiv, există cazuri în care depesarea cadavrului apare ca posibilă variantă, disperată, a făptuitorului de a încerca să îngreuneze ancheta în condiţiile unui omor prin imprudenţă ori ca urmare a unui conflict spontan. În orice condiţii, echipa de cercetare la faţa locului va urmări descoperirea oricărui indiciu de natură a conduce la identificarea victimei şi a locului în care a fost desfăşurată activitatea criminală – în sens cât mai larg: unde a fost suprimată viaţa victimei, unde a fost depozitată temporar, unde a fost ciopârţită, ambalată, încărcată 160 în mijloace de transport, etc. – pe baza acestor elemente putându-se dezvolta cercetarea până la identificarea făptuitorului şi stabilirea vinovăţiei acestuia. Cercetarea la faţa locului în cadrul investigării omorurilor în care, pentru suprimarea vieţii victimei au fost folosite substanţe toxice. Din cele mai vechi timpuri otrava a fost folosită în scopuri criminale. Vorbind despre substanţe toxice trebuie acceptat că toxic este orice substanţă ori produs caracterizat prin aceea că odată pătruns într-un organism viu, indiferent de cale sau mod de administrare, să provoace, de la o anumită doză, prin procesele fizico-chimice pe care le declanşează, perturbări funcţionale şi de structură care generează o stare patologică numită intoxicaţie251. Există diverse clasificări, importante pentru cercetarea criminalistică fiind – în opinia mea – cele fundamentate pe criterii precum starea de agregare, simptomele principale pe care le provoacă şi leziunile anatomopatologice pe care le declanşează. Astfel: ∗ După starea de agregare, substanţele toxice pot fi: gazoşi, volatili, minerali – izolabili după distrugerea materialului organic în care sunt incorporaţi, organici naturali şi de sinteză – izolabili prin procedee de extracţie. ∗ După simptomele principale pe care le declanşează substanţele toxice pot fi: convulsivante, asfixiante, halucinogeni, stimulanţi sau depresanţi ai SNC. ∗ După leziunile anatomopatologice, substanţele toxice pot produce: leziuni locale specifice, leziuni postresorbitive distructive în diferite organe, toxici funcţionali care nu produc ori produc leziuni specifice minime. Cantitatea de substanţă care acţionează asupra organismului este cea care, principial, determină, prin ea însăşi, efectul toxic. Prin doza minimă letală se înţelege cantitatea minimă de toxic care, acţionând asupra organismului unei persoane, produce moartea. Toxicitatea nu reprezintă o caracteristică fizico-chimică a substanţei ci un efect, un rezultat al comportamentului biochimic faţă de organismul viu. În aceste condiţii trebuie observat că acţiunea unei substanţe toxice este condiţionată de acţiunea mai multor factori ce ţin atât de substanţă cât şi de organismul asupra căruia îşi exercită acţiunea. Membrii echipei de cercetare la faţa locului pentru a înţelege prezenţa, modul de formare şi de dispunere a unor categorii de urme în perimetrul crimei, necesitatea căutării acestor urme, etc. este bine să cunoască, simptomele generale de acţiunea unor categorii de substanţe toxice mai des întâlnite în practica judiciară252: Sindromul gastrointestinal → colici, vărsături, diaree, hemoragii – acizi corozivi, alcali caustici, toxici cu acţiune iritantă directă asupra tractului digestiv; săruri ale unor metale, solvenţi halogenaţi, rodenticide, ciuperci, cantaridă, etc.; toxici 251 I. Droc, S. Droc – Toxicologie medico-legală; în Tratat de Medicină Legală, op. cit. pag 102 252 I. Droc, S. Droc – Toxicologie medico-legală; în Tratat de Medicină Legală, op. cit. pag 114 161 care acţionează direct, prin intermediul sistemului nervos; substanţe muscarinice, unii alcaloizi, etc. Sindromul respirator → tuse, jenă respiratorie de tip astmatic, edem pulmonar sau al glotei, cu tulburări de ventilaţie – toxici cu acţiune iritantă directă precum gazele de luptă, vaporii unor solvenţi, toxici convulsivanţi (stricnina, parathion, etc.) toxici cu efect depresiv asupra centrului respirator bulbar. Sindromul cardiovascular → tulburări de ritm: bradicardie sau tahicardie – cafeină, simpaticotonice, atropină, digitală, morfină, veratrină, săruri de bariu, nitroderivaţi aromaţi pesticizi, etc. Sindromul nervos-senzorial → tulburări psihice; mişcări anormale, convulsii şi contracturi; polinevrite şi paralizii; stări de inconştienţă şi de comă; simptome senzoriale (tulburări oculare cu mioză, tulburări oculare cu midriază – atropina, cocaina, alcool, derivaţi fenotiazinici, nicotina, stricnina, camfor, HIN, derivaţi organohalogenaţi etc.; hipnotice, alte medicamente psihotrope, derivaţi organofosforici, opiacee, prostignină, acid cianhidric, alcaloizi tropici. Sindromul hepatorenal → icter prin lezarea celulei hepatice sau prin hemoliză cu evoluţie spre insuficientă hepatică gravă; modificări renale ducând la oligurie, albuminurie, cilindrurie – hidrocarburi clorurate, metale grele, ciuperci, fosfor, anilină nitrobenzen, sulfamide, hidrogen arseniat; mercur şi săruri, acid oxalic, oxalaţi, tetraclorură de carbon, formaldehidă, sulfamide, toxici caustici, cantaridă, glicoli, etc. Sindromul hematic → fenomene de hemoliză, fenomene de transformare a hemoglobinei, modificări privind seria albă (leucopenii, albuminurie, cilindrurie) – benzen, toluen, derivaţi aminaţi aromaţi, hidrogenul arseniat, veninul de şarpe; oxidul de carbon, methemoglobinizante, intoxicaţii cu plumb, sulfamide, derivaţi pirazolonici, cloramfenicol, etc. Important de cunoscut este că decesul sau simptomele arătate pot surveni la locul în care toxicul a pătruns în organism sau în afara acestuia – locul unde victima s-a deplasat voluntar ori a fost transportată, pe timpul transportului către sau în incinta spitalului. De fiecare dată când există suspiciuni în legătură cu folosirea unei substanţe toxice membrii echipei de cercetare vor căuta obiecte sau urme care ateste sursa posibilă a intoxicaţiei şi calea de administrare a substanţei toxice. Prin interpretarea celor descoperite la faţa locului se va putea stabili natura toxicului în funcţie de urmele descoperite şi modificările externe constatate pe cadavru. Anchetatorii, pe lângă date în legătură cu identitatea victimei, vârsta şi profesia acesteia, anturajul, preocupările victimei, etc. trebuie să fie interesaţi de informaţii care să se refere la eventualele maladii de care a suferit victima, starea psihică din ultimul timp, conflictele întreţinute, dacă a avut tentative de sinucidere, dacă a lăsat o 162 scrisoare sau alt înscris în care să facă referire la starea şi intenţiile pe care le are şi, foarte important, manifestările victimei în perioada agoniei. O subliniere în legătură cu măsurile de protecţie faţă de expunerea la substanţe toxice îşi are locul şi aici, având în vedere că la faţa locului pot fi descoperite alimente sau băuturi contaminate, medicamente alterate sau cu o altă identitate decât cea de pe ambalaj, emanaţii toxice, etc. Dacă victimei i s-a acordat primul ajutor, o asistenţă medicală calificată ambulatorie sau internat într-o unitate spitalicească, se vor obţine date cu privire la simptomele prezentate şi tratamentul acordat – diagnosticul prezumtiv, datele consemnate la internare, date din foaia de observaţie clinică, ş.a. Foarte important, în context, pentru orientarea asupra naturii şi identităţii toxicului (toxici cu acţiune rapidă şi toxici cu acţiune lentă) – cu consecinţe asupra modalităţii de căutare, descoperire şi recoltare a probelor – este timpul de supravieţuire al victimei. Ca exemplu pentru simptomatologia specifică intoxicaţiei cu substanţă ce acţionează rapid, în intoxicaţiile cu acidul cianhidric sau derivaţii săi253, indiferent de calea de pătrundere, în doze mari, apare intoxicaţia supraacută, fulgerătoare, cu o dezvoltare în zeci de secunde. Este caracteristic strigătul diabolic al victimei, urmat de pierderea cunoştinţei, o fază scurtă de hiperventilaţie şi de convulsii anoxice, aritmie, comă profundă, oprirea respiraţiei; la doze mai mici predomină manifestările neuropsihice (vertij, cefalee, anxietate, mers ebrios, convulsii) şi tulburări digestive (greaţă, vărsături) datorită iritaţiei profunde a mucoaselor, urmează o fază depresivă caracterizată de încetinirea respiraţiei, puls neregulat, cianoză, răcirea extremităţilor şi, în final, instalarea comei, moartea instalându-se în 20-50 de minute prin paralizie respiratorie şi circulatorie. De remarcat mirosul caracteristic de migdale amare constatat la victimă – respiraţie, lavajul gastric, vomă. În intoxicaţia metilică – cu alcool metilic – apar tulburări nervoase (insomnie, cefalee), digestive, conjunctivă şi scăderea acuităţii vizuale până la orbire ce pot apare în timp (12-24 ore). În intoxicaţiile cu etilenglicol (antigel) apar manifestări narcotice (stare ebrioasă, ameţeli, cefalee, somnolenţă), simptome de iritaţie gastro-intestinală; la doze mari se instalează rapid inconştienţa, apoi comă profundă cu capilaroplegie toxică şi colaps vascular terminal, moartea survenind în câteva ore. Dacă intoxicaţia evoluează mai lent, pot apare tulburări respiratorii, şi leziuni renale cu nefrită toxică, consecutivă obstrucţiei tubilor renali, cu cristale de calciu oxalic, moartea survenind prin insuficienţă respiratorie, edem pulmonar, comă uremică. În intoxicaţiile cu alcaloizi, înainte de toate apare „şocul cocainic” ce se manifestă la persoane hipersensibile (anxietate, agitaţie, paloare extremă, dispnee intensă, transpiraţii reci, tahicardie, comă). Ca principiu, apare iniţial, o stare de 253 I. Droc, S. Droc – Toxicologie medico-legală; în Tratat de Medicină Legală, op. cit. pag 135 163 excitaţie, emoţie, nelinişte, agitaţie fizică (furia dansului), victima are senzaţia că vede, aude sau gândeşte mai bine, mai repede şi mai profund. Ochii devin sticloşi cu midriază, tahicardie, lipsă de aer, temperatură scăzută. Apar halucinaţii colorate, adesea, cu subiect erotic, vorbirea devine din ce în ce mai greoaie, urmează leşin, dispnee, convulsii violente. Moartea este consecinţa colapsului respirator. 9.2. Particularităţile efectuării cercetării la faţa locului în cadrul investigării infracţiunilor de viol Cercetarea la faţa locului, indiferent de modalitatea de săvârşire a violului, este o activitate urgentă prin care se urmăreşte, particularizat pe elementele caracteristice ale săvârşirii unei asemenea activităţi ilicite254: → Perceperea nemijlocită a perimetrului în care se afirmă că a fost săvârşită infracţiunea – dincolo de importanţa legată de identificarea făptuitorilor sau făptuitorului255 a elementelor caracteristice, etc, aici apreciez necesar să se pună un accent mai mare pe observarea şi analizarea împrejurărilor negative, pe acele elemente pe care persoana vătămată le-ar fi putut folosi pentru a evita să fie victimizată, cunoscut fiind că, adesea, deşi se susţine o opoziţie activă, un refuz explicit, acestea nu se confirmă, cu o minimă diligenţă, persoana vătămată putând să-şi asigure scăparea. → Căutarea, descoperirea, revelarea, fixarea, interpretarea la faţa locului şi ridicarea urmelor şi mijloacelor materiale de probă pe baza cărora să se poată confirma: identitatea persoanelor implicate, existenţa actelor sexuale, acţiunile desfăşurate de către făptuitori pentru a înfrânge rezistenţa persoanelor vătămate, existenţa refuzului explicit, manifest, convertit în acţiuni de natură a evita desfăşurarea actului sexual forţat, imposibilitatea persoanei vătămate de a se opune sau a-şi exprima refuzul, etc. → Identificarea de martori oculari256 care să confirme existenţa faptei şi împrejurările în care aceasta a fost săvârşită. O subliniere merită a fi făcută în legătură cu asistenţa ce trebuie acordată persoanei vătămate atunci când aceasta este găsită, la faţa locului, în stare de şoc, nefiind vorba doar despre acordarea unui prim ajutor medical, implicaţiile de natură psihică şi socială fiind suficient de complexe pentru a necesita o atenţie deosebită. În ceea ce priveşte locurile unde vor fi căutate principalele categorii de urme şi mijloace materiale de probă, consider că trebuie avute în vedere următoarele: 254 N.A. – a se vedea, în acelaşi sens, V. Bercheşan – Metodologia investigării infracţiunilor, Edit. Paralela 45, Piteşti, 1999, vol. II, pag 40 255 N.A. – uneori acest aspect devine mai puţin important, identitatea făptuitorului fiind dezvăluită chiar de persoana vătămată 256 N.A. – poate chiar martori oculari care să fi perceput fragmente din filmul săvârşirii 164 Θ Corpul persoanelor implicate – al făptuitorilor şi al persoanelor vătămate – precum şi obiectele de îmbrăcăminte sau lenjerie. Θ Spaţiul în care a avut loc actul sexual. Θ Spaţiul în care s-au desfăşurat acţiuni ale făptuitorilor în realizarea rezoluţiei infracţionale şi acţiuni ale persoanelor vătămate în încercarea de a refuza participarea la actul sexual şi de a-şi asigura scăparea. Θ Perimetrul în care au survenit alte consecinţe ale faptei – moartea victimei, o vătămare gravă a integrităţii corporale sau sănătăţii sau sinuciderea persoanei vătămate. La examinarea corpului persoanelor vătămate vor putea fi descoperite – îndeosebi pe braţe, faţă, gât, în jurul organelor genitale, pe sâni, etc. – diferite leziuni, începând cu cele superficiale257 până la plăgi muşcate sau înjunghiate, în funcţie de violenţele ce au caracterizat comportamentul făptuitorului în timpul actului sexual ori, înainte, pentru a înfrânge orice rezistenţă opusă în vederea împiedicării desfăşurării actului sexual forţat. Lenjeria intimă, în principal, dar şi diferite obiecte de vestimentaţie purtate de către persoana vătămată sau, chiar, de agresor, în unele cazuri, şi lenjeria de pat, vor prezenta rupturi, urme de mototolire sau de altă natură care vor confirma exercitarea de violenţe. De asemenea, se vor căuta urme biologice – sânge, spermă, salivă, materii fecale, fire de păr – pe baza cărora se vor proba atât existenţa actelor sexuale cât şi identitatea persoanelor implicate, atunci când aceasta nu este cunoscută. O preocupare importantă pentru membrii echipei deplasate la faţa locului, trebuie să constituie descoperirea obiectelor folosite de către făptuitor pentru ameninţarea sau lovirea victimei, a resturilor de substanţe destinate a aduce victima în situaţia de a nu se putea apăra ori de a-şi exprima voinţa, a substanţelor sau obiectelor utilizate în scopul provocării sau creşterii apetitului sexual ori de natură a completa sau diversifica plăcerea sexuală258, a obiectelor pierdute de către făptuitori sau victimă. 9.3. Particularităţi ale cercetării la faţa locului în cadrul investigării infracţiunilor de furt şi tâlhărie Datorită elementelor specifice săvârşirii infracţiunilor de furt şi tâlhărie, în centrul activităţilor de căutare a urmelor şi mijloacelor materiale de probă vor fi: → Locurile în care făptuitorii au finalizat ultimele detalii ale săvârşirii infracţiunii, au aşteptat, au pândit momentul favorabil pentru a acţiona. 257 N.A. – simple escoriaţii sau echimoze 258 N.A. – este vorba despre ceea ce se poate procura din magazinele de specialitate – sex shop 165 → Căile de acces folosite de către făptuitori pentru pătrunderea în perimetrul de interes – în care se găseau bunurile şi valorile vizate prin săvârşirea infracţiunii – şi pentru a părăsi locul săvârşirii infracţiunii. → Perimetrul în care a fost atacată259 persoana vătămată, în cazul săvârşirii infracţiunii de tâlhărie; perimetrul în care au fost căutate bunurile şi valorile; perimetrul în care, după ce acestea au fost găsite, au fost depozitate sau numai staţionate, pentru puţin timp, până când au fost mutate în alt loc sau încărcate în diverse mijloace de transport în vederea părăsirii zonei. → Locurile prin care au trecut făptuitorii cu bunurile şi valorile tâlhărite sau furate până la locul unde acestea au fost valorificate sau ascunse ori tăinuite în vederea valorificării; locurile prin care au trecut făptuitorii, traseul parcurs de aceştia în timp ce erau urmăriţi de organele judiciare, de persoanele vătămate ori de public şi aveau bunurile asupra lor sau au scăpat de ele, considerând că astfel îşi pot asigura scăparea. → Locurile prin care au trecut făptuitorii cu bunurile şi valorile tâlhărite sau furate până la locul unde acestea au fost valorificate sau ascunse ori tăinuite în vederea valorificării; locurile prin care au trecut făptuitorii, traseul parcurs de către aceştia în timp ce era urmăriţi de organele judiciare, de persoanele vătămate ori de public şi aveau bunurile asupra lor ori au scăpat de ele, considerând că, astfel, îşi pot asigura scăparea. → Locurile unde au fost depozitate bunurile sau valorile provenite din săvârşirea de furturi sau/şi tâlhării în vederea găsirii de oportunităţi pentru valorificare. → Locurile unde făptuitorii s-au adăpostit după săvârşirea infracţiunii în încercarea de a scăpa de urmărirea organelor judiciare – în funcţie de particularităţile fiecărui caz în parte. → Perimetrul sau perimetrele, în cazul tâlhăriei, unde persoana vătămată a fost ameninţată, lovită, imobilizată, deposedată de bunuri, etc. → Itinerariul pe care a fost transportată persoana vătămată, locul unde aceasta a fost abandonată, traseul pe care aceasta a încercat să fugă pentru a-şi asigura scăparea. În ceea ce priveşte natura urmelor şi mijloacelor materiale de probă ce vor putea fi descoperite, se poate afirma că, aici, putem întâlni aproape toate categoriile de urme ce formează obiectul de studiu al tehnicii criminalistice. În practica organelor judiciare, cea mai mare importanţă se acordă urmelor ce pot conduce direct la identificarea făptuitorilor, printre cele mai preferate fiind urmele papilare. Acceptând că este facilă descoperirea, revelarea, prelucrarea şi identificarea persoanelor pe baza urmelor papilare, existând în uz un sistem 259 N.A. – în sensul elementului material al infracţiunii de tâlhărie 166 computerizat ce permite, prin exploatarea unei baze de date importante, rezultate, cu adevărat, remarcabile, îmi permit să subliniez şi utilitatea căutării şi prelucrării tuturor urmelor lăsate de corpul uman, în special cele biologice. Dacă hoţul sau tâlharul îşi iau măsuri de prevedere pentru a evita lăsarea de urme ca urmare a contactului mâinilor cu diferite obiecte, în timpul desfăşurării activităţii ilicite, cu privire la celelalte posibilităţi de a lăsa alte categorii de urme la faţa locului, comportamentul infractorilor este dominat, de cele mai multe ori, de ignoranţă. Dacă este să ne gândim, chiar şi numai, la firele de păr, vom realiza că ancheta – odată găsite şi prelucrate aceste fire de păr – va avea la dispoziţie suficiente elemente pentru lămurirea problemelor specifice. De asemenea, nu sunt de neglijat nici urmele lăsate de impresiunile diferitelor părţi ale corpului ce pot apare ca urmare a activităţilor desfăşurate de către făptuitori în timpul săvârşirii infracţiunii. Într-un raţionament logic odată cu identificarea unei persoane, ca fiind prezentă, la locul infracţiunii, este necesară stabilirea legăturii dintre persoana în cauză şi faptă. Dacă această legătură nu iese în evidenţă explicit prin simpla identificare a făptuitorului pe baza urmelor lăsate la locul faptei, va fi nevoie de identificarea şi interpretarea altor urme ce au fost create ca urmare a acţiunilor desfăşurate în timpul săvârşirii infracţiunii. O precizare trebuie făcută în legătură cu aparenta distincţie, pe care am promovat-o în ultimele două paragrafe, între urme care probează prezenţa făptuitorului la locul săvârşirii infracţiunii şi urmele care probează legătura între persoana făptuitorului şi activitatea ilicită. Am prezentat două noţiuni distincte din considerente de psiho-pedagogie considerând că este util ca atunci când se vorbeşte, despre investigarea infracţiunilor cele mai frecvent săvârşite, să nu se uite că, nu este suficient să se probeze doar prezenţa făptuitorului în locul în care s-a săvârşit infracţiunea, aşa cum, din superficialitate, s-a întâmplat în unele cazuri. La o analiză obiectivă trebuie observat că, în funcţie de context, este suficient să descoperi urme ale unui hoţ, să zicem, într-o locuinţă, cu care singura legătură pe care o are este aceea că, în incinta acesteia, şi-a desfăşurat activitatea ilicită, în urma unui pont sau pe baza altor informaţii pe care, într-un fel sau altul, şi le-a procurat în prealabil ori doar pe baza unor simple indicii – uşa nu pare bine asigurată, soţul iese înainte spunând soţiei să aibă grijă cum închide uşa de la apartament întrucât se vor întoarce abea peste două zile, etc. Problema apare atunci când, într-un fel sau altul, făptuitorul a avut contact cu locul faptei înainte şi, poate, după săvârşirea infracţiunii – caz în care, în mod firesc, putea să lase urme la faţa locului. În aceste condiţii, fără sprijinul altor elemente de anchetă, este necesară găsirea şi prelucrarea altor urme care să fi fost create, direct, ca urmare a activităţilor efectuate de către făptuitor cu ocazia săvârşirii infracţiunii. Ca exemplu, prin analiza urmelor dinamice de forţare se 167 poate stabili că acestea au fost create prin folosirea unui anumit instrument, instrument ce a fost descoperit asupra suspectului sau în locuinţa acestuia. Mai pot apare, iar echipa trebuie să manifeste toată solicitudinea pentru a insista în descoperirea de fragmente dislocate din bunurile furate sau tâlhărite ori chiar o parte dintre acestea în incinta în care s-a desfăşurat activitatea ilicită ori în imediata vecinătate a acesteia; aceeaşi subliniere putând fi făcută şi cu privire la instrumentele folosite pentru săvârşirea infracţiunii, în special cele folosite la forţarea sistemelor de închidere a incintelor în interiorul cărora s-a săvârşit infracţiunea. Anchetatorii vor trebui să ţină seama, atunci când îşi direcţionează activitatea specifică, de particularităţile activităţii ilicite desfăşurate de către făptuitori. Aceştia, înainte de a se profesionaliza ca infractori, sunt şi rămân oameni cu calităţi şi defecte. Astfel este normal ca şi infractorii să poată cunoaşte teama, să rămână uimiţi în faţa unor situaţii neprevăzute, să-şi piardă controlul şi să acţioneze precipitat în momente de criză. Apariţia paznicilor, poliţiştilor, proprietarilor, a unor martori oculari deranjează; făptuitorii se pot pregăti înainte de a începe activitatea infracţională, însă cum omul nu este un mecanism perfect, reacţia poate fi greu de controlat. În acest mod pot fi explicate greşelile stupide ce pot apare în comportamentul infractorilor ce, fără explicaţii logice, uită, pierd, renunţă la unele măsuri de precauţie pe care le respectaseră cu scrupulozitate în timpul săvârşirii infracţiunii, se autoaccidentează, etc. Anchetând furtul sau tâlhăria, începând cu cercetarea la faţa locului, trebuie acordată o atenţie cuvenită împrejurărilor negative ce pot arunca o cu totul altă lumină asupra stării de fapt ce, în realitate, ar putea fi doar o înscenare. Sintetizat, cele mai frecvente împrejurări negative întâlnite în practica celor care au făcut un crez din lupta cu hoţii şi tâlharii sunt următoarele260: o În perimetru care se reclamă ca fiind locul săvârşirii furtului sau tâlhăriei, echipa, deşi a desfăşurat activităţile normale de căutare, nu a descoperit urme care, ţinând cont de modul de operare aparent folosit, ar fi trebuit să fie create şi, implicit, identificate de către tehnicienii de la faţa locului. o Caracteristicile locului faptei nu permiteau săvârşirea faptei aşa cum se afirmă de către cei care o reclamă. o Echipa de cercetare la faţa locului descoperă urme ce nu pot fi explicate în raport cu natura activităţilor desfăşurate de către făptuitori. o Căile de acces „folosite” de către făptuitori – uşi, geamuri, orificii practicate în acestea, în acoperişuri, mansarde, etc. – nu permit nici intrarea făptuitorilor şi nici scoaterea bunurilor despre care se afirmă că au fost luate. o Se descoperă stratul caracteristic de praf intact în locurile pe unde se afirmă că făptuitorii au pătruns în incinta în care au desfăşurat activitatea ilicită, în locurile 260 C. Aioniţoaie; V. Bercheşan – Tratat de Metodică Criminalistică, vol. 1 Edit. Carpaţi, Craiova, 1994, pag. 187 168 în care ar fi efectuat activităţi de căutare ori de unde ar fi trebuit să disloce bunurile pe care le-au luat. o Sistemele de închidere sunt găsite distruse însă nu se găsesc urmele specifice ce ar fi trebuit să se formeze în astfel de situaţii. o Bunurile despre care partea vătămată afirmă că au fost luate de către făptuitori nu puteau fi depozitate în incinta indicată – datorită naturii, formei, mărimii, etc. – ori sunt găsite indicii potrivit cu care aceste bunuri ar fi putut fi înstrăinate sau distruse înainte de a fi făcută plângerea. Relativ la aceste împrejurări, echipa va trebui să caute şi să găsească, în măsura posibilităţilor, instrumentele care au fost folosite pentru „aranjarea” locului faptei astfel încât să pară scena unui furt sau unei tâlhării. Din lipsă de experienţă, din grabă, conştientizând că produce ceea ce ar fi putut apare în condiţiile în care fapta penală s-ar fi săvârşit cu adevărat, doar o copie a realităţii, este tentat să provoace mai mult, mai multe detalii, totul să mai pronunţat, astfel încât „imaginea” creată este prea „bogată” pentru a fi una adevărată. Cu privire la infracţiunile de tâlhărie apar particularităţi, legate de căutarea şi examinarea de urme create ca urmare a agresiunii sau a demersurilor făptuitorilor pentru punerea victimei în stare de inconştienţă ori în imposibilitate de a se putea apăra. Înainte de toate, va fi examinată persoana vătămată, atunci când aceasta este găsită la faţa locului, atât sub aspectul stării de sănătate – în ce măsura aceasta s-a stabilizat după şocul suferit – cât şi sub aspectul descoperirii şi examinării leziunilor de pe corpul său, a urmelor de pe obiectele de vestimentaţie, a celor de pe obiectele pe care persoana vătămată le-a avut asupra sa şi cu care făptuitorii au avut contact, etc. Dacă făptuitorii sunt prinşi la locul faptei ori în imediata vecinătate a acestuia şi ajung în faţa echipei de cercetare la faţa locului se impune: • Examinarea cu atenţie a corpului, vestimentaţiei şi obiectelor pe care le au asupra lor pentru a se putea pune în evidenţă urme care să confirme elementele acţionale ale efectuării activităţii ilicite. • Ascultarea detaliată, în primul rând, cu privire la împrejurările care au fost clarificate deja prin activitatea echipei de cercetare la faţa locului, după care se va insista pe elementele, încă, neclare, astfel încât, la final, să se poată concluziona cu certitudine relativ la identitatea persoanelor implicate, la caracteristicile modului de operare şi la natura şi întinderea prejudiciilor provocate. Concluzionând, efectuată la timp, atent şi calificat, cercetarea la faţa locului poate conduce la lămurirea a numeroase probleme ce apar pe parcursul anchetei, cum 169 sunt, spre exemplu, următoarele261: ∗ Existenţa unor urme care să demonstreze că s-a săvârşit o infracţiune; ∗ Căile folosite de către făptuitori pentru a pătrunde în locul faptei; ∗ Activităţile desfăşurate, în concret de către persoanele implicate – făptuitori, persoane vătămate, martori oculari – înainte, în timpul şi imediat după săvârşirea infracţiunii; ∗ Numărul persoanelor implicate, în principal al făptuitorilor; ∗ Obiectele folosite de către făptuitori la săvârşirea infracţiunii, cele folosite de către persoanele vătămate sau martorii oculari pentru apărare încetarea activităţii ilicite, prinderea şi imobilizarea făptuitorilor; ∗ Bunurile şi valorile pe care făptuitorii le-au luat; ∗ Existenţa unor împrejurări negative; ∗ Persoanele care au perceput ori putea să perceapă împrejurările săvârşirii infracţiunii; ∗ Modificările intervenite în câmpul infracţiunii, cauzele care le-au generat, consecinţe acestora; ∗ Cauzele, condiţiile şi împrejurările care au determinat sau favorizat săvârşirea infracţiunii şi măsurile de prevenire ce se impun a fi luate. 9.4. Particularităţi ale cercetării la faţa locului în cadrul investigării uciderii şi vătămării corporale din culpă – consecinţă a accidentelor de circulaţie Prin frecvenţa cu care apar în cotidian, accidentele de circulaţie ce au ca urmare moartea sau vătămarea corporală a persoanelor participante la trafic, merită o atenţie deosebită în anchetă, atât din raţiuni ce ţin de impactul social al consecinţelor cât şi având în vedere complexitatea cercetării la faţa locului. În sens larg, accidentele de circulaţie sunt evenimente, ce apar în realitatea obiectivă, ca urmare a încălcării normelor privind circulaţia pe drumurile publice262. Ca particularităţi, pentru început, merită subliniate unele aspecte ale activităţii celor care ajung primii la faţa locului. După acordarea primului ajutor, prioritate vor avea activităţile necesare pentru înlăturarea pericolelor iminente. În cazul catastrofelor rutiere principalele pericole iminente sunt exploziile, incendiile şi coliziunile în lanţ ce se pot dezvolta. Ce pot face agenţii ajunşi la faţa locului ? Urgent, vor îndepărta orice obiect, ce are potenţial inflamabil, de locul unde s-a scurs combustibil ori unde ar putea apare scurgeri de 261 A se vedea în acest sens şi B. Florescu – Cercetarea la faţa locului în cazul infracţiunii de tâlhărie cu legarea victimei în Investigarea criminalistică a locului faptei, op. cit. pag. 85-87 262 V. Bercheşan – Tratat de Metodică Criminalistică, vol. 1 Edit. Carpaţi, Craiova, 1994, pag. 96 170 combustibil, vor interzice accesul cu foc deschis sau ţigări în zonă, vor opri circulaţia deviind fluxul de autovehicule pe alte artere, vor anunţa urgent unităţile specializate ce pot desfăşura activităţi de descarcerare, de stingere a incendiilor, de manevrare a sistemelor de aprovizionare cu gaze, apă sau energie electrică. Foarte importante devin, în condiţiile în care conducătorul auto implicat în accident a fugit de la locul faptei, activităţile de organizare şi desfăşurare a urmăririi şi prinderii acestuia. După asigurarea activităţilor urgente – cu o subliniere expresă faţă de asigurarea pazei perimetrului pe care urmează să se desfăşoare cercetarea la faţa locului – fără să se mai aştepte sosirea echipei de cercetare, agenţii ajunşi primii la faţa locului, datorită pericolului deosebit pe care îl reprezintă aceste persoane ce vor face orice pentru a-şi asigura scăparea, se recomandă a porni în urmărirea celor ce încearcă, prin fugă, să scape de răspundere penală. Pe baza informaţiilor obţinute de la martorii oculari sau/şi persoanele vătămate se vor stabili câteva date esenţiale, fără de care orice urmărire devine lipsită de sens, precum: direcţia în care s-a deplasat autovehiculul, caracteristicile acestuia, semnalmentele conducătorului auto, urmele apărute în urma accidentului ce pot fi descoperite pe autovehiculul implicat în accident. Esenţial pentru reuşita oricărei urmăriri este, dincolo de dotarea şi iscusinţa celor plecaţi în urmărire, modul în care acţionează patrulele şi poliţiştii din posturile fixe, în urma comunicării evenimentului şi a datelor relative la cei urmăriţi. În mod inevitabil, un accident de circulaţie conduce la scoaterea temporară din uz a perimetrului pe care urmează să se desfăşoare cercetarea la faţa locului. De multe ori circulaţia este sensibil îngreunată sau devine imposibilă, existând, în acelaşi timp, riscul producerii de noi coliziuni, pagube materiale, etc. În funcţie de situaţie, cei ajunşi primii la faţa locului, vor trebui să interzică circulaţia pe porţiunea de drum pe care se găsesc urme şi mijloace materiale de probă, astfel că fluxul de autovehicule va fi dirijat pe un singur sens sau pe alte artere care să permită ocolirea locului accidentului. Ce se întâmplă dacă acest lucru nu este posibil ? Se va face orice pentru a nu prejudicia ancheta – minim – trebuie marcate poziţiile iniţiale ale obiectelor şi persoanelor accidentate. Aici, trebuie analizat un aspect; există două categorii de interese ce pot ajunge în conflict: ⇒ Pe de o parte, există interesul înfăptuirii justiţiei, interes social de prim rang, în cazul de faţă, completat de interesele individuale ale persoanelor implicate pentru lămurirea tuturor aspectelor cauzei astfel încât să devină posibilă o justă rezolvare a cazului. ⇒ Pe de altă parte, apare un alt interes cu puternice implicaţii sociale, configurat în jurul desfăşurării în bune condiţii a fluxurilor rutiere, creşterii eficienţei şi siguranţei transporturilor, etc.; şi acesta completat cu interesele personale ale 171 nenumăraţilor participanţi la trafic ce vor să ajungă la destinaţie aşa cum şi-au propus, pentru care orice întârziere generează nervi şi potenţiale prejudicii. În aceste condiţii, poliţiştii ajunşi primii la faţa locului şi ulterior echipa de cercetare, vor trebui, prin tot ceea ce desfăşoară la faţa locului, să păstreze un echilibru între cele două categorii de interese. Este greu de prognozat, de trasat soluţii tip, valabile aprioric. Un lucru este cert, orice dezechilibru între cele două categorii de interese devine, nu numai, o problemă de lipsă de profesionalism, ci, chiar, de abuz. Este de nepermis ca, din considerente de fluenţă a circulaţiei de evitare a blocajelor, etc. să nu se facă sau să se facă în grabă, simplist o activitate ce va fi lipsită de rezultate sub aspectul elucidării condiţiilor în care a avut loc accidentul generator de consecinţe grave – vătămări ori suprimarea vieţii uneia sau a mai multor persoane. De asemenea, insistenţa exagerată pentru detaliu poate deveni dăunătoare în condiţiile în care blocajul s-a extins pe kilometri iar timpul scurs de la blocarea circulaţiei începe să ia proporţii. Practica judiciară recentă a scos în evidenţă un aspect care nu este nou ci mai degrabă ignorat datorită faptului că nu a fost implicat prea des în accidentele de circulaţie – securitatea zonei. Este posibil ca, în condiţiile implicării în accident a unor autovehicule ce transportă materii speciale, să apară riscuri deosebite în legătură cu o posibilă explozie sau contaminare a zonei cu efecte tragice pentru persoane şi mediu. Pe parcursul acestei lucrări am făcut referiri dese la măsurile de protecţie ce trebuie luate de către membrii echipei de cercetare la faţa locului şi de către cei care au ajuns primii la faţa locului. Aici este locul pentru a sublinia aspecte ce vizează nu numai securitatea personalului ci posibilele consecinţe tragice pe care le poate avea insuficienţa demersurilor ce trebuie să aibă ca obiect identificarea materialelor şi substanţelor transportate, desfăşurarea activităţilor necesare pentru preîntâmpinarea oricăror reacţii sau evoluţii periculoase a acestora, suspendarea traficului în zonă şi luarea măsurilor pentru îndepărtarea şi adăpostirea tuturor persoanelor care se găsesc, dintr-un motiv sau altul în zonă, şi care pot fi afectate printr-o evoluţie negativă a evenimentelor. La faţa locului primii ajunşi, în condiţiile unui trafic intens specific unui drum european – ca exemplu – întâmpină greutăţi deosebite în luarea măsurilor arătate. De diligenţa, diplomaţia, stăpânirea de sine, operativitatea şi fermitatea acestora depinde, în mod fundamental, evitarea catastrofelor263. După sosirea echipei de cercetare, printre activităţile care trebuie desfăşurate la faţa locului, înainte de a se începe examinarea propriu-zisă a acestuia, apreciez că o 263 A se vedea în acest sens împrejurările producerii şi consecinţele catastrofei din apropierea municipiului Buzău, în cursul lunii Mai 2004, în care un autotren încărcat cu îngrăşăminte chimice s-a răsturnat şi, după un timp, a explodat producând victime omeneşti şi importante pagube materiale 172 subliniere merită metodele ce vor fi folosite pentru desfăşurarea cercetării la faţa locului. Practica judiciară recomandă ca cercetarea la faţa locului să urmeze traseul264: victimă – autovehicul sau autovehicule implicate în accident – periferie – traseul urmat de autovehiculul ce a produs accidentul atunci când conducătorul auto al acestuia a părăsit locul faptei. Aşa cum am arătat pe parcursul acestei lucrări265, metodele folosite pentru efectuarea cercetării la faţa locului sunt metoda subiectivă, metoda obiectivă şi metoda mixtă. În cazul de faţă, mai mult decât în altele, nu se poate vorbi despre folosirea consecventă doar a unei metode. Complexitatea cercetării la faţa locului impune o combinare flexibilă a metodelor astfel încât să se obţină cele mai bune rezultate. Prin enunţul reperelor, victimă – autovehicul implicat în accident – periferie – traseul urmat pentru părăsirea locului accidentului, practica judiciară atrage atenţia asupra unor adevărate jaloane ce trebuie urmărite şi respectate cu rigoare de către echipă în desfăşurarea activităţii. Cercetarea la faţa locului debutează cu examinarea unui nucleu format din victimele şi autovehiculele implicate în accident – de ce nucleu ? – pentru că acestea şi împrejurimea imediată a acestora oferă cele mai multe date cu privire la modul cum s-a petrecut evenimentul. În altă ordine de idei acestea, de cele mai multe ori, se găsesc pe partea carosabilă şi afectează, dacă nu cumva fac imposibilă, desfăşurarea în siguranţă a fluxului rutier iar odată cu terminarea examinări lor se poate trece la scoaterea acestora de pe partea de rulare şi restabilirea condiţiilor pentru reluarea circulaţiei în zonă. Activitatea se va continua către periferia perimetrului ce păstrează elemente de interes cu privire la împrejurările cauzei, urmărindu-se cu cea mai mare obiectivitate orice posibilitate de descoperire a unor urme sau mijloace materiale de probă valoroase pentru anchetă. Traseul urmat de către conducătorul auto cu autovehiculul implicat pentru părăsirea locului accidentului va constitui obiectul finalizării activităţilor de căutare. Aceasta nu implică o afectare deosebită a fluxului rutier. Demnă de subliniat este posibilitatea de descoperire a unor elemente importante pentru anchetă la distanţe, relativ, importante faţa de locul producerii accidentului. Desfăşurarea cercetării la faţa locului este condiţionată de una sau alta din următoarele situaţii266 ce pot fi întâlnite de către echipa deplasată la faţa locului: ∗ Conducătorul auto şi autovehiculul implicat în accident au rămas la faţa locului. ∗ Conducătorul auto a părăsit locul accidentului, abandonând autovehiculul la locul accidentului, fie în locul impactului sau coliziunii, fie în imediata apropriere. 264 În acest sens a se vedea şi V. Bercheşan în Metodologia investigării infracţiunilor, vol. II, pag. 164-165. 265 A se vedea supra 5.1.7 266 N.A. – cele trei situaţii sunt sintetizate din practica organelor judiciare fiind prezentate, ca atare, şi în alte lucrări de specialitate. 173 ∗ Conducătorul auto a părăsit locul accidentului conducând, în continuare, autovehiculul implicat in eveniment. Activităţile de căutare vor fi focalizate pe descoperirea de obiecte aparţinând victimelor, de fragmente ori anexe desprinse de pe autovehiculele participante la coliziune şi de diferite categorii de urme care, analizate, să ajute la elucidarea tuturor împrejurărilor evenimentului. Obiectele aparţinând victimelor – genţi, sacoşe, diferite pachete pe care le aveau asupra lor în momentul producerii accidentului, pălărie, umbrelă, pantofi, etc. – se găsesc dispuse după locul impactului ori în imediata apropriere a autovehiculului implicat – în măsura în care acestea au fost agăţate şi purtate pe partea frontală ori pe părţile laterale. Găsirea, chiar şi numai, a unui singur obiect din cele la care am făcut referire înainte de locul impactului, dacă nu este rezultatul unor modificări cauzate de activităţile legate de cercetarea la faţa locului, trebuie analizată ca o împrejurare negativă, oricum ca o modificare ale cărei împrejurări de producere trebuie explicate. Fragmentele ori anexele desprinse de pe autovehiculele participante la coliziune vor putea fi descoperite atât înainte de locul impactului cât, mai ales, după locul impactului, acestea fiind purtate de unul sau altul dintre autovehicule pe direcţia proprie de deplasare după impact. De văzut aici, care dintre autovehiculele implicate a putut să influenţeze mai mult direcţia de deplasare după impact, foarte important fiind conduita de dinainte de impact. În ceea ce priveşte urmele, la locul accidentului pot fi descoperite mai multe categorii de urme, cele mai importante pentru cercetare fiind următoarele: ⇒ Urme, descoperite pe corpul, pe obiectele de vestimentaţie ori în imediata apropriere a victimei, create ca urmare a impactului cu suprafaţa autovehiculului implicat în accident sau ca urmare a ricoşeului şi a impactului cu alte corpuri aflate în vecinătatea părţii de rulare. Victima, ca urmare a impactului violent cu suprafaţa unui autovehicul, capătă leziuni de natură, întindere şi gravitate diferită pe cap, torace, abdomen sau membre. Principial, impactul este urmat de târârea victimei pe partea carosabilă, pe o distanţă ce variază în funcţie de particularităţile sistemului de referinţă de la faţa locului sau/şi de izbirea acesteia de diferite obiecte aflate în vecinătatea suprafeţei de rulare. Urmele fiecărui impact se materializează într-o gamă largă de leziuni, începând cu cele uşoare – simple echimoze sau hematoame – şi terminând cu cele complexe cu revărsări sanguine abundente şi implicaţii dintre cele mai grave – plăgi deschise, zdrobiri, striviri şi fracturi la nivelul cutiei toracice, coloanei vertebrale sau craniului267. Amplasarea leziunilor pe corpul victimei trebuie corelate cu partea de 267 N.A. – elementele la care fac referire aici sunt dezvoltate, pe larg, în lucrările de medicină legală, un exemplu pentru caracterul complet ş rigoarea demersului ştiinţific îl reprezintă ultimul Trata de Medicină Legală apărut în Editura Medicală apărut în anul 1998 sub coordonarea prof. univ. dr. V. Beliş. 174 caroserie cu care a avut contact cu victima, aspect foarte important, ce trebuie avut în vedere la efectuarea reconstituirii. Astfel este posibil ca în urma unui impact cu bara de direcţie a unui autoturism să fie direct afectate membrele inferioare, capota să creeze leziuni la nivelul bazinului iar parbrizul să producă grave fracturi la nivelul capului. Mai mult, este posibil ca, uneori, partea cu care a lovit autovehiculul să-şi ştanţeze forma, caz în care vor apare pe corpul victimei echimoze şi escoriaţii de forma şi desenul radiatorului, măştii de protecţie, ornamentelor de pe spoiler sau capotă, etc. De asemenea, pot fi descoperite pe hainele şi pe corpul victimei urme de vopsea, ulei, vaselină, alte substanţe care s-au găsit pe suprafaţa de impact de pe autovehicul. Modul cum sunt dispuse urmele pe corpul şi vestimentaţia victimelor poate oferi indicii importante asupra poziţiei victimei în momentul lovirii de către autovehicul şi direcţiei de deplasare a autovehiculului, posibilele urme de târâre pot lămuri probleme precum locul unde a fost lovită victima, care parte a autovehiculului sau care anexă a acestuia a agăţat victima, locul abandonării, locul în care autovehiculul târând victima a staţionat, etc. În cazul proiectării victimei la diferite distanţe de locul impactului, leziunile, prin aspectul lor, se vor asemăna cu cele care apar în cazul căderilor de la înălţime, urme de şoc violent – contuzii pe partea opusă impactului – putându-se constata în legătură cu toate organele mari care resimt din greu evenimentul. Atunci când sunt implicate traumatisme cranio-cerebrale, de o anumită gravitate, leziunile, cel mai adesea, devin mortale. În cazul în care victima a fost călcată de una sau mai multe roţi ale autovehiculului – situaţie mai rar întâlnită ca mecanism direct, desine-stătător, cel mai adesea fiind implicat un mecanism complex asociat cu lovire proiectare – pe lângă urme specifice lovirilor, se vor descoperi leziuni deosebit de grave: strivirea capului, fracturi de bazin, rupturi pleuro-pulmonare, ale cordului, ficatului, etc. La târâre, victima poate prezenta escoriaţii profunde, asemănătoare, ca aspect, arsurilor, dungi de detaşare a tegumentelor – acestea vor indica direcţia de mers – şi, chiar, lipsă de ţesut la nivelul pielii sau părţilor moi. Şi în acest domeniu, echipa de cercetare se poate confrunta cu aşa-numitele împrejurări negative; astfel descoperirea victimei într-o poziţie „aranjată” ce se vrea sugestivă pentru o stare de lucruri în favoarea făptuitorului, cu multiple plăgi ce interesează vase mari de sânge, însă, în imediata vecinătate nu sunt descoperite urme de sânge sub formă de bălţi, stropi sau mânjituri care să ateste spasmele victimei din ultimele momente ale vieţii, cu certitudine că moartea nu a survenit în acel loc iar versiunea disimulării unui omor săvârşit în condiţii independente de sistemul de referinţă al locului, ce include partea carosabilă, unde a fost descoperită victima, în accident de circulaţie, trebuie verificată cu cea mai mare atenţie. 175 O atenţie deosebită trebuie acordată şi examinării celor din interiorul autovehiculelor, putându-se, astfel, obţine date importante pentru anchetă legate de cauzele producerii accidentului, mecanismul acestuia, poziţia şi, chiar, conduita şoferului şi fiecărui pasager. Conducătorii auto, implicaţi în accident – în cazul lipsei dotărilor de tip airbag – prezintă leziuni, prin impact cu volanul, localizate la stern şi torace interesând fracturi sternale şi costale cu înfundare, rupturi ale cordului şi altor vase mari. La membrele inferioare se vor constata leziuni, de anvergură diferită, la nivelul gambei, genunchiului şi plantei. Dacă volanul nu a fost rigid – cazul volanelor telescopice – conducătorul a putut fi proiectat peste parbriz, perpendicular sau sub un anumit unghi, rezultând fracturi ale piramidei nazale, mandibulei şi leziuni dento-alveolare. Pasagerii de lângă şofer sunt cei mai expuşi în caz de accident, ei prezentând, în marea majoritate a cazurilor, cele mai grave leziuni. La impactul frontal, datorită inerţiei, în lipsa airbagului şi prinderii centurii de siguranţă, cel care ocupă locul din dreapta şoferului este proiectat către în faţă, spre parbrizul autovehiculului. Foarte grave, sunt leziunile ce apar la nivelul craniului. Capul se loveşte de părţile proeminente ale interiorului autovehicului – tabloul de bord, stâlpul de susţinere al caroseriei, acoperiş, parbriz, etc. – producându-se fracturi ale etajului superior ale viscerocraniului, fracturi mandibulare, frontale268. Deasemenea este posibilă o ale arcadei zigomatice şi ale oaselor mişcare bruscă de revenire pe scaun cu consecinţa producerii de fracturi ale coloanei cervicale şi moarte rapidă. Pasagerii din spate sunt proiectaţi, brusc, către spătarul scaunelor din faţă. În aceste condiţii se produc leziuni mai puţin grave, adesea la nivelul membrelor inferioare – entorse, elongaţii ligamentare, fracturi – şi, ca excepţie, la nivelul zonei maxilo-faciale, în cazul proiectării peste scaunele din faţă la un impact deosebit de puternic, când capul se loveşte de bord sau stâlpii laterali. ⇒ Urme create pe suprafaţa autovehiculului ca urmare a impactului cu corpul victimei. Pe suprafaţa autovehiculului implicat în accident, la locul sau locurile de impact – atunci când şocul principal a fost preluat şi desăvârşit prin unul sau mai multe şocuri secundare – se vor putea găsi fragmente de ţesătură, diverse urme de natură biologică şi urme formă de înfundare sau de deformare a părţilor expuse ori a anexelor. De subliniat, că atunci când în impact au fost implicate farurile este foarte posibil ca, cel puţin, geamul de protecţie de la exteriorul farului să cedeze, iar între fragmentele de cioburi să poată fi găsite fragmente de ţesătură, ce provin din obiectele de vestimentaţie şi urme biologice, în special fragmente de ţesut şi sânge. Mai mult, în funcţie de poziţia victimei în momentul impactului, este posibilă distrugerea structurii ansamblului frontal al caroseriei, mai ales la autoturisme – 268 V. Beliş – Medicină Legală, Edit. Juridică, Bucureşti, 2001, pag. 156 176 mască şi bară de protecţie – astfel încât devine posibilă scoaterea din uz a radiatorului, afectarea funcţionalităţii cablului de acceleraţie şi cablului de ambreiaj, a curelelor ce angrenează alternatorul şi pompa de apă, etc. – în funcţie de caracteristicile constructive ale fiecărui tip de autovehicul. ⇒ Urme create de contactul pneurilor autovehiculelor implicate în accident cu suprafaţa de rulare. Această categorie de urme apare atât în procesul de rulare – mai puţin în condiţii de suprafaţă carosabilă uscată, mai pregnant atunci când drumul este umed, este acoperit cu zăpadă, noroi sau polei – cât, mai ales, la frânare, putând furniza date în legătură cu direcţia de deplasare a autovehiculelor, încărcătura acestora, intensitatea efortului de frânare, starea tehnică a frânelor, etc269. Independent de faptul că pe piaţa de referinţă oferta este deosebit de variată, înainte de toate, modul de formare a acestei categorii de urme diferă în funcţie de categoria autovehiculului şi natura suprafeţei de rulare. În general se vor exminana următoarele elemente: lungimea, lăţimea, grosimea, forma, culoarea, tipul şi modelul părţilor rulante. Suprafaţa de rulare, antiderapantă, a anvelopelor se deosebeşte foarte mult ca desen, lăţime şi lungime, chiar şi la acelaşi tip de autovehicul, în funcţie de modele produse de către diferiţii producători de pe piaţă. Ca elemente individuale trebuie urmărite: uzura parţială sau totală a desenului antiderapant, uzura laterală a anvelopei datorită unghiului de bracaj dereglat, găuri, tăieturi, petice, urme ale folosirii lanţurilor antiderapante, etc. De avut în vedere că la faţa locului se descoperă, ca regulă, doar urme ale suprafeţelor de contact ale anvelopelor din spate, cele din faţă fiind acoperite total sau parţial de către acestea prin mişcarea înainte a autovehiculului, datorită inerţiei. Ca excepţie în curbe se vor descoperi atât urmele ale anvelopelor roţilor din faţa cât şi urmele anvelopelor urmelor roţilor din spate. Foarte importante sunt urmele de frânare – rezultat al alunecării, pe suprafaţa drumului, a autovehicului cu roţile blocate – pe baza cărora se poate stabili viteza autovehicului înainte de începerea frânării, comportamentul acestuia pe timpul frânării, cum s-a acţionat asupra pedalei de frână – brusc, continuu, cu intermitenţă – şi intensitatea frânării. În condiţiile dotării autovehiculelor cu dispozitive anti-blocare a roţilor la frânarea bruscă, devine important de analizat dacă şi modul în care au acţionat acestea. Urmele create pe suprafaţa carosabilă vor prezenta o anumită intermitenţă, fiecare fragment debutând cu o porţiune în care urma este mai puţin intensă, după care aceasta va căpăta consistenţă până la un nivel, se va continua cu o nouă porţiune în care efortul de frânare nu s-a manifestat sub aspectul creării urmei şi iar o porţiune cu intensitate variabilă, până la punctul în care s-a reuşit oprirea definitivă a autovehiculului. 269 V. Bercheşan în Tratat de Metodică Criminalistică, op. cit. pag. 121 177 O observaţie trebuie făcută şi cu privire la urmele de demarare. Acestea apar la acceleraţii foarte mari şi se pot descoperi pe lungimi de 1-2 metri; încep cu o zonă mai pronunţată după care se vor estompa, din ce în ce mai mult, până când devin insensizabile. Importanţa lor rezidă în stabilirea poziţiei iniţiale a autovehicului şi în confirmarea conduitei „nervoase” a conducătorului auto. ⇒ Urme create prin desprinderea unor părţi componente sau anexe ale autovehiculelor implicate sau prin căderea unor obiecte transportate din acestea. La locul accidentului se găsesc frecvent cioburi rezultate în urma spargerii farurilor, becurilor, geamurilor laterale sau parbrizului ce pot servi la identificarea autovehiculului implicat în accident. Numărul cioburilor descoperite este mai mare în imediata apropiere a locului unde s-a produs impactul, pe masură ce distanţa creşte acestea devenind mai rare. O situaţie de fapt inversă trebuie interpretată ca o împrejurare negativă. În doctrină se mai arată că, în momentul impactului, pe filamentele becurilor se crează urme specifice pe baza cărora se poate stabili dacă becul era sau nu era aprins. Pe lângă acestea, în momentul impactului datorită frânării şi lovirii violente, pe partea carosabilă sau pe părţile laterale ale drumului public, pot fi descoperite fragmente din garniturile sau racordurile de cauciuc, ornamentele ori accesoriile autovehiculelor implicate în accident – oglizi retrovizoare, antena radio, masca, emblema, etc. De asemenea, pot fi descoperite resturi ale obiectelor transportate ori ale ambalajelor acestora. Datele la care am făcut referire pot contribui la stabilirea direcţiei de mers, locul producerii accidentului, viteza de deplasare, etc. Mai mult, acestea pot conduce la identificarea autovehiculului implicat în accident, când făptuitorul, împreună cu acesta, a părăsit locul accidentului. Manipularea obiectelor purtătoare de urme trebuie făcută cu multă atenţie pentru a nu distruge urmele existente şi pentru a nu lăsa propriile impresiuni papilare sau a crea alte categorii de urme270. ⇒ Urme de diverse lichide sau substanţe provenite de la sau din autovehicule. Ca urmare a accidentelor, datorită avariilor produse în momentul coliziunii la instalaţiile de răcire, ungere, alimentare, suspensie sau frânare ori datorită unor defecţiuni anterioare, la faţa locului, pe partea carosabilă, în imediata vecinătatea a acesteia sau pe corpul victimelor, se formează urme de ulei, vaselină, combustibil, etc. Urmele pot fi descoperite sub formă de scurgeri, pete, stropi sau mânjituri. Pe baza acestor urme se pot obţine date cu privire la locul unde s-a oprit autovehiculul, la parcursul acestuia şi în legătură cu posibilităţile de identificare. 270 E. Gacea, Investigarea criminalistică a accidentelor de trafic rutier, Editura Ministerului Administraţiei şi Internelor, Bucureşti, 2003, pag. 96; E. Stancu Tratat de Criminalistică, op. cit. pag. 669 178 În ceea ce priveşte substanţele, de remarcat, ca preocupare în activitatea echipei de cercetare la faţa locului, este preocuparea pentru descoperirea, examinarea şi interpretarea urmelor de vopsea provenite de la autovehiculele implicate în accident. Aceste urme – alături de altele descoperite la faţa locului – sunt fundamentale pentru identificarea autovehiculelor dispărute de la locul faptei. ⇒ Urme produse prin lovirea sau frecarea diferitelor părţi ale autovehiculelor implicate în accident ori prin impactul acestora cu alte obiecte situate pe marginea părţii carosabile sau, pur şi simplu, aflate pe traiectoria dezordonată, de după impact, urmată de către acestea Fără a relua cele prezentate deja, consider că, aici, este locul pentru a sublinia importanţa examinării modificărilor produse în caroserie şi în structura de rezistenţă a autovehiculelor implicate în accident. La impactul frontal întregul ansamblu este afectat, deformările indică cu o claritate deosebită direcţia pe care a survenit impactul, fiecare reper constructiv mulându-se pe direcţia şocului. Este foarte posibil ca părţi din autovehicule să se desprindă şi să provoace coliziuni secundare cu corpul altor autovehicule sau cu diferite elemente ale sistemului de referinţă – indicatoare, copaci, clădiri, refugii pentru pietoni, corpul unor persoane sau animale. Acelaşi lucru se poate întâmpla în condiţiile în care reperele constructive ale autovehiculelor angajate în accident se întrepătrund şi formează un tot ce începe a se deplasa pe o direcţie comună. Atunci când coliziunea se produce sub un unghi mic este posibil ca pe suprafaţa autovehiculelor să nu apară urme propriu-zise de coliziune ci urme de frecare. Totuşi la o forţă de impact mare, fără să apară deformări deosebite, sistemele de direcţie să fie afectate cu consecinţa directă a pierderii direcţiei de mers, pătrunderea pe sensul de circulaţie opus sau/şi ieşirea în decor. Tot la acest tip de coliziuni, conducătorii auto pot să fie afectaţi în urma unor lovituri la nivelul capului – capul este expus la loviri de geamurile laterale sau cu alte elemente ale habitaclului – să îşi piardă cunoştinţa şi, de aici autovehiculul să circule necontrolat cu urmări dintre cele mai grave271. Ca urmare a impactului, în concurs cu componentele dinamice ale desfăşurării autovehiculelor, apare răsturnarea unuia sau a mai multor autovehicule, acestea efectuând mişcări complexe de răsucire, translare şi ricoşare. Sintetizat, pe lângă corpul autovehiculelor şi al obiectelor implicate în accident, la faţa locului mai pot fi descoperite de către membrii echipei de cercetare fragmente sau urme ale unor părţi componente sau accesorii ale autovehiculelor, urme de vopsea, urme dinamice create prin frecarea corpurilor implicate, urme de sol, 271 N.A. - practica a scos în evidenţă cazuri în care clădiri, fără o structură de rezistenţă deosebită, au fost realmente spulberate de autotrenuri cu masă foarte mare. 179 fragmente sau urme de substanţe ori materiale transportate, aflate pe marginea părţii carosabile, în perimetrul pe care au ajuns autovehiculele implicate în accident, etc. Aşa cum este normal, de o importanţă deosebită se dovedeşte a fi stabilirea direcţiei de deplasare a autovehiculelor, comportarea lor în timpul impactului şi imediat după, iar în cazul în care s-a încercat părăsirea locului accidentului, modul cum s-a făcut aceasta. Pentru identificarea autovehiculelor cu care s-a părăsit locul accidentului deosebit de utilă este căutarea, descoperirea şi examinarea fragmentelor de sol combinate cu diverse substanţe sau materii care se acumulează în vecinătatea sistemului de rulare şi care, datorită forţelor dezvoltate în momentul impactului, cad pe partea carosabilă ori în imediata apropiere. În măsura în care este posibil, este bine ca echipa de cercetare la faţa locului să efectueze şi reconstituirea traiectoriei autovehiculelor implicate în accident. Printre activităţile ce trebuie desfăşurate de către membrii echipei de cercetare la faţa locului un loc important îl ocupă şi verificarea stării tehnice a autovehiculelor implicate în accident. Se recomandă ca această activitate să fie desfăşurată de sau sub conducerea unui specialist272 – ingineri sau tehnicieni auto. Vor fi urmărite aspecte precum: starea tehnică a sistemelor de frânare, direcţie şi iluminare-semnalizare, de blocare a uşilor, de rulare, indicaţiile aparaturii de bord, etc. Constatările vor fi consemnate într-un proces-verbal ce va fi anexat celui de cercetare la faţa locului. De remarcat că aceste prime constatări vor constitui punctul de plecare şi vor conferi obiectivitate rezultatelor expertizei tehnice ce se va dispune în cauză. 9.5. Particularităţi ale cercetării la faţa locului în cadrul investigării infracţiunilor ce au ca obiect regimul armelor şi muniţiilor Înainte de toate trebuie observate locurile ce pot fi subsumate noţiunii de loc al faptei în care există posibilitatea desfăşurării de activităţi de cercetare la faţa locului. Astfel, vom avea273: Θ locurile unde armele şi muniţiile sunt ascunse sau numai depozitate contrar dispoziţiile pertinente la regimul special; Θ locurile unde sunt parcate sau unde au fost desfăşurate operaţiuni de încărcare-descărcare a armelor şi muniţiilor în/sau din mijloacele folosite pentru transport; Θ perimetrul în care se desfăşoară activităţile specifice unui atelier de reparat arme care funcţionează în afara condiţiilor impuse de regimul legal; 272 V. Bercheşan în Tratat de Metodică Criminalistică, op. cit. pag 129 273 A se vedea pentru detalii şi V. Bercheşan – Metodologia Investigării Infracţiunilor, vol. I, Editura Paralela 45, Piteşti 1998, pag 140 180 Θ locurile unde au fost desfăşurate activităţi de confecţionare sau prelucrare a armelor de foc sau a pieselor componente; Θ locurile în care au fost desfăşurate activităţi ilicite la săvârşirea cărora au fost folosite arme de foc şi muniţii; Θ locurile unde au fost desfăşurate trageri experimentale sau, pur şi simplu, au fost folosite armele şi muniţiile deţinute, purtate, etc. contrar dispoziţiilor legale. Trebuie observat că, deşi din punct de vedere teoretic se poate distinge între cercetarea la faţa locului care se desfăşoară în cadrul investigării infracţiunilor ce se săvârşesc la regimul armelor şi muniţiilor şi cercetarea infracţiunilor săvârşite prin intermediul, cu ajutorul armelor de foc şi muniţiilor, din punctul de vedere al activităţii practice, de foarte multe ori cele două aspecte se confundă. În faza statică a cercetării la faţa locului se va examina cu atenţia necesară întregul perimetru urmărindu-se stabilirea stării şi poziţiei principalelor mijloace materiale de probă (arme, muniţii, părţi componente ale acestora), raporturilor de distanţă dintre acestea, descoperirea de urme care să probeze activitatea infracţională, etc. O atenţie pe care o apreciez ca deosebită trebuie manifestată pentru descoperirea şi prelucrarea urmelor de miros care sunt specifice atât tragerilor recente cât şi armelor şi muniţiilor ca atare. Când condiţiile permit, folosirea câinelui de urmărire pentru prelucrarea urmelor de miros poate conduce la rezultate deosebit de utile în anchetă274. În faza dinamică, pe lângă examinarea minuţioasă a tuturor obiectelor şi urmelor descoperite în câmpul infracţional, se va acorda atenţie poziţiei în care au fost găsite armele şi muniţiile, stării şi urmelor ce se găsesc pe corpul acestora – pe arme, pe cartuşe, pe tuburi, pot fi descoperite diferite categorii de urme: urme papilare, de ardere, pulbere arsă, fum, vaselină, ulei de armă, sânge, particule de vopsea, sânge, textile, noroi, etc. Ridicarea şi ambalarea armelor şi muniţiilor descoperite la faţa locului trebuie să se facă cu cea mai mare precauţie având în vedere, pe de o parte necesitatea păstrării lor intacte pentru a fi valorificate din punct de vedere ştiinţific, iar, pe de altă parte, pentru a preîntâmpina producerea unor evenimente nedorite, cu consecinţe privind viaţa, integritatea corporală sau sănătatea, atât a membrilor echipei, cât şi a altor persoane ori asupra unor bunuri proprietate publică sau privată275. În cazul efectuării activităţii de cercetare la faţa locului în condiţii de umiditate deosebită sau iarnă se recomandă ca examinarea armelor sau muniţiilor să se facă numai după ce acestea au fost uscate sau, minim, au fost aduse la temperatura încăperii. 274 V. Bercheşan – Metodologia Investigării Infracţiunilor, vol. I, Editura Paralela 45, Piteşti 1998, pag 141 275 N.Grofu – Cercetarea la faţa locului în infracţiunile comise cu arme şi muniţii, în Investigarea Criminalistică a Locului Faptei, op. cit. pag. 184 181 9.6. Particularităţi ale cercetării la faţa locului în cadrul investigării infracţiunilor de trafic de droguri Analizând modul cum legiuitorul a conceput incriminarea activităţii ilicite îmi permit să observ că, în mod necesar, ancheta trebuie să debuteze cu activitatea de constatare în flagrant, activitate ce, în context, devine de importanţă crucială atât pentru evoluţia în timp cât şi pentru rezultatele anchetei. Este, dacă îmi este permisă comparaţia, ceea ce constituie cercetarea la faţa locului pentru infracţiunile la care modul de săvârşire presupune crearea de urme pe baza cărora să poată fi identificat făptuitorul şi stabilită vinovăţia acestuia. De remarcat că, în cadrul investigării traficului de droguri, cercetarea la faţa locului nu este exclusă, atât doar că deplasarea în câmpul infracţional a organelor judiciare dobândeşte o complexitate specifică dată de dinamicitatea, de caracterul activ, participativ, al intervenţiei „oamenilor legii” în desfăşurarea infracţiunii. Constatând în flagrant infracţiunea de trafic de droguri, anchetatorii intervin în derularea activităţii ilicite împiedicând amplificarea rezultatelor. Pentru a evita observaţiile pertinente, de altfel, cu privire la eventuala confuzie între activitatea de constatare în flagrant şi de cercetare la faţa locului, subliniez că, deşi, în continuare, voi folosi termenul de constatare în flagrant, voi urmări îndeosebi particularităţile activităţilor de căutare, de esenţă pentru cercetarea la faţa locului şi, în acelaşi timp, deosebit de importante pentru desfăşurarea anchetei. În cazul traficului de droguri constatat în flagrant locul şi timpul săvârşirii infracţiunii devin cunoscute încă din faza iniţială a cercetărilor276, de asemenea, prinderea unuia dintre făptuitori conduce la identificarea tuturor participanţilor. Pentru realizarea în cât mai bune condiţii a constatării infracţiunii flagrante, atunci când situaţia permite, apreciez că trebuie urmărite următoarele aspecte ce ţin de particularităţile tactice de efectuare a acestei activităţi. Pregătirea activităţii, consider că trebuie să debuteze cu o analiză atentă a datelor ce impun constatarea infracţiunii flagrante. Aici poate fi vorba despre informaţiile obţinute pe fluxul informaţional ce se realizează la nivel regional, în cadrul organismelor internaţionale create pentru a combate crima organizată ori în cadrul acordurilor de cooperare şi asistenţă reciprocă în domeniul vamal încheiate de România la nivel bilateral. De asemenea vor fi avute în vedere informaţiile furnizate de exponenţi ai unor interese concurente, denunţuri ale unor persoane interesate sau care au aflat date în mod întâmplător, analiza aşa-numiţilor indici de suspiciune alimentaţi de anormalitatea unor operaţiuni, a comportamentului unor persoane, în general a insolitului constatat în diferite stări de lucruri ori fapte. 276 V Bercheşan, C. Pletea – Drogurile şi traficanţii de droguri, Edit. Paralela 45, Piteşti, 1998, pag.264. 182 Pornind de la această analiză se va urmări stabilirea unor elemente precum: ∗ particularităţile locului şi intervalul de timp considerate oportune pentru desfăşurarea activităţii. ∗ persoanele implicate în activitatea infracţională şi posibila lor apartenenţă la crima organizată iar în acest caz, la care dintre grupările ce acţionează în zonă, care este impactul activităţii acestor activităţi infracţionale în zonă, etc. ∗ stabilirea modalităţilor concrete de acţiune, a efectivelor – număr, calificare, sarcinile concrete ale fiecăruia în parte – a echipamentelor şi a altor mijloace ce vor fi implicate. ∗ stabilirea unor variante de rezervă, cuantificarea în spaţiu şi timp a reacţiilor posibile pe care le-ar putea avea făptuitorii ori grupurile din care fac parte aceştia. Recomandabil ar fi ca zona aleasă pentru acţiune să fie foarte bine cunoscută de către participanţi, aceasta să ofere condiţii cât mai bune pentru înregistrările de sunet şi imagine, pentru afluirea şi defluirea rapidă a personalului şi a mijloacelor ce vor fi folosite. În cadrul pregătirii, un loc central îl ocupă planul pe baza căruia se va desfăşura constatarea în flagrant. Persoana ce va conduce activitatea are un rol esenţial în elaborarea acestui plan, însă, apreciez ca oportun participarea sau cel puţin consultarea unora dintre cei ce vor participa la activitate – cei cu o experienţă mai mare, lideri informali ori cei selecţionaţi ca reprezentativi pe categorii de implicare şi experienţă. Planul va conţine, printre altele, ca aspecte ce trebuie subliniate, referiri la: • Participanţi, specializarea, din ce structuri provin aceştia, numărul şi sarcinile echipelor ce vor participa • Poziţionarea în sistemul de referinţă de la locul unde se va efectua constatarea a celor ce vor conduce activitatea, a echipei de supraveghere, a echipei de intervenţie nemijlocită, a echipei de rezervă, a anchetatorilor • Specificarea modului de acţiune şi a sarcinilor concrete pentru fiecare participant în parte • Stabilirea intervalului de timp în care se va desfăşura activitatea • Mijloace tehnice ce vor fi folosite pe parcursul activităţii • Măsurile pentru prevenirea accidentelor277 şi acordarea primului ajutor în caz de nevoie • Variantele de acţiune prevăzute pentru situaţii deosebite generate de schimbarea caracteristicilor acţiunii avute în vedere iniţial datorită comportamentului deosebit al făptuitorilor, implicarea neprevăzută a unor 277 N.A. accident poate fi considerat aici orice stare de lucruri în care un membru al echipei ce efectuează constatarea infracţiunii flagrante sau orice altă persoană implicată, într-un fel sau altul, este rănită 183 persoane străine de desfăşurarea activităţii ilicite ce necesită o ocrotire deosebită, eşuării unor acţiuni stabilite a se desfăşura, etc. Foarte important este ca planul de acţiune să acopere suficiente variante de răspuns la posibilele reacţii la nivel de individ sau de grup ce pot să se manifeste în timpul derulării activităţii ori după sfârşitul acesteia. În legătură cu acest plan, apreciez ca foarte importantă, o evaluare, de preferat, prealabilă a stării psihice şi fizice a celor ce vor participa la activitate. Desigur, nu se poate efectua o analiză asemănătoare cu cea necesară în cazul sportivilor de performanţă, însă cum activitatea presupune, în cele mai multe dintre cazuri, un consum nervos şi fizic deosebit, o implicare total, aspectul nu trebuie neglijat. Odată cu rezolvarea tuturor problemelor organizatorice legate de analiza datelor cu privire la: configuraţia locului şi intervalul de timp apreciat ca oportun pentru intervenţie, componenţa echipei şi stabilirea sarcinilor până la nivel individual, dotarea tehnico-materială, asigurarea prezenţei altor specialişti, a echipajelor de salvare şi prim ajutor, etc, se poate aprecia ca încheiat complexul de activităţi ce se poate efectua la sediu, înainte de deplasarea la locul unde se va desfăşura constatarea în flagrant a activităţii ilicite. O anumită pregătire este necesară la faţa locului, înainte de trecerea la acţiunea propriu-zisă. Astfel, înainte de toate, trebuie făcută o evaluare a situaţiei de la faţa locului. Aspectul trebuie privit cu seriozitate, putându-se întâmpla ca, independent sau mai bine spus, mai presus de orice implicare a activităţii organelor judiciare ce trebuie să facă constatarea, să fi intervenit schimbări radicale ale, ceea ce practicienii numesc „situaţie operativă”. Există posibilitatea ca amploarea elementelor ce caracterizează starea de fapt de la faţa locului să depăşească posibilităţile de acţiune ale dispozitivului ce poate fi desfăşurat pentru efectuarea constatării, planul prevăzut fiind depăşit. În această situaţie, întrucât perspectivele de finalizare, cel puţin conform planului de acţiune iniţial, sunt, într-o măsură importantă, compromise, şeful echipei, analizând necesitatea şi oportunitatea constatării infracţiunii în flagrant, se află în faţa unei decizii greu de luat. Pe de o parte, poate hotărî să se insiste în efectuarea activităţii bazându-se pe o eventuală redimensionare în timp util al numărului de persoane din cadrul echipei şi a mijloacelor aflate la dispoziţie astfel încât să se reechilibreze situaţia la nivelul avut în vedere la elaborarea planului iniţial. În altă ordine de idei poate dispune anularea acţiunii în aşteptarea unui alt moment operativ prielnic care să asigure perspective sigure de finalizare cu rezultate caracterizate de oportunitate sub raportul efort – rezultat. O a treia opţiune ce s-ar referi la o acţiune hazardată este cel mai puţin de preferat întrucât pune în pericol evident persoanele ce fac parte din echipă, dotarea materială şi nu de puţine ori persoane şi bunuri neimplicate în activităţile ilicite sau investigatori acoperiţi. 184 Acceptând că totul este în ordine, atunci când se face evaluarea situaţiei găsite în teren, se va trece la stabilirea elementelor de amănunt în ceea ce priveşte sarcinile fiecărui participant şi la desfăşurarea membrilor echipei în teren. În mod firesc aceasta se va face conform planului, nemai fiind, aici de subliniat decât scrupulozitatea ce trebuie manifestată atunci când se pune problema blocării căilor de acces, aceasta trebuind să fie realizată cât mai ermetic şi în timp util. În ceea ce priveşte desfăşurarea activităţii propriu-zise, aceasta este caracterizată de unele particularităţi, principial, în funcţie de loc, timp, numărul persoanelor prezente la faţa locului şi natura activităţii ilicite desfăşurate. La o analiză globală a fenomenului se poate observa că activitatea de constatare în flagrant se poate efectua în oricare din următoarele etape pe care le parcurge drogul până la consumul final: → Cultivarea plantelor ce conţin substanţe utilizate producerea diferitelor categorii de droguri, transportul acestor plante la punctele de colectare, prelucrarea acestora astfel încât să devină apte pentru a fi transportate în zonele de consum – ţinând cont de toate obstacolele ce pot interveni, legate de furturi săvârşite de către proprii membri ai reţelei, atacuri ale unor organizaţii rivale, controale ale organelor abilitate, etc. → Transportul din zonele de producţie la zonele de consum, prelucrarea astfel încât marfa să poată fi vândută distribuitorilor locali ori, chiar în vederea obţinerii dozelor pentru consumul curent al toxicomanilor. → Depozitarea, prelucrarea finală – dacă mai este cazul – distribuţia drogurilor către cei care vând dozele gata preparate consumatorilor finali în diverse locuri, mai mult sau mai puţin dinainte stabilite, dar în mod cert cu luarea tuturor măsurilor de siguranţă. → Cumpărarea, eventuala depozitare, administrarea drogurilor. Etapele arătate au în vedere aşa-numitele droguri clasice, la drogurile de sinteză trebuind introduse în discuţie precursorii şi, ca regulă, o singură prelucrare – direct în pastile care să poată fi manevrate cu cât mai mare uşurinţă. Constatarea în flagrant a activităţii ilicite, având în vedere conlucrarea la nivel internaţional şi incriminarea, aproape universală, pe baza convenţiilor internaţionale a traficului de droguri, poate fi desfăşurată în oricare dintre etape, ca problemă de strategie punându-se doar oportunitatea intervenţiei într-un moment sau altul. Idealul tinde spre destrămarea întregii reţele de infractori, ancheta trebuind să-şi propună ca scop practic anihilarea întregului complex infracţional şi nu vânarea numai a unor simpli consumatori sau vânzători finali ce pot fi înlocuiţi cu uşurinţă. Din punct de vedere al locului unde se va desfăşura activitatea, practica organelor judiciare relevă particularităţi ce influenţează de multe ori însăşi esenţa desfăşurării activităţii – pentru aceasta trebuie realizate diferenţele ce apar atunci 185 când în discuţie este o constatare în flagrant în legătură cu consumul organizat de droguri în diferite incinte, o altă activitate ce urmăreşte un transport de droguri, o tranzacţie în curs de desfăşurare ori activitatea dintr-un laborator în care se obţin sau se prelucrează droguri. Întrucât spaţiul acestui material nu permite o dezvoltare deosebită a subiectului, în continuare voi face referire doar la unele aspecte legate de constatarea în flagrant a infracţiunii de trafic de droguri focalizată pe etapa de transport, punând accent pe locurile unde se ascund droguri şi în legătură cu care, o activitate calificată desfăşurată de profesioniştii adevăraţi poate să conducă la neutralizarea activităţii ilicite, prinderea făptuitorilor şi probarea vinovăţiei acestora. Traficul de droguri, în sensul celor arătate mai sus, îmbracă două aspecte diferite: traficul derulat de amatori cu cantităţi minime (câteva grame) ce sunt destinate uzului personal sau al prietenilor săi, în prezent constatându-se o creştere constantă a acestei metode; traficul internaţional vizând, în general, mari cantităţi de opium, heroină, cocaină, canabis ori droguri de sinteză. În acest caz, marfa este transportată sub supraveghere de către veritabili profesionişti în domeniul traficului cu droguri, ce sunt în legătură, probabil corect spus, fac parte din organizaţii criminale, adesea la nivel internaţional. În ambele situaţii, ingeniozitatea în a găsi locuri şi modalităţi de ascundere este nelimitată. Traficanţii profesionalizaţi analizează totul, de la condiţiile economice, politice, sociale din zonele de traficare până la automatisme ale organelor de control, influenţa unor lideri de opinie, obiceiuri, persoane aflate în risc social, etc., de cele mai multe ori anticipând posibilităţile de reacţie a organelor abilitate în prevenirea şi combaterea acestui fenomen. Lupta împotriva traficului ilicit de droguri, din punct de vedere al activităţii de constatare în flagrant, trebuie să se bazeze în primul rând pe profesionalismul şi motivaţia celor ce fac parte din echipa destinată pentru efectuarea acestei activităţi, în funcţie de indicii de suspiciune şi de cunoaşterea mijloacelor de traficare cel mai frecvent utilizate. Voi face, în continuare, scurte referiri la aspecte privind : 1. traficul feroviar şi expediţiile poştale 2. traficul aerian 3. traficul rutier 4. traficul maritim 5. folosirea corpului uman pentru a transporta drogurile. Traficul feroviar Constatarea în flagrant în traficul feroviar de mărfuri şi de persoane prezintă dificultăţi deosebite şi anume: 186 - timpul scurt destinat controlului uzual - numeroasele posibilităţile de ascundere - dificultăţi cauzate de obligativitatea efectuării de controale itinerante. Aceste criterii demonstrează că rezultatele activităţii vor depinde în mod deosebit de iniţiativa personală a membrilor echipei, de atenţia permanentă şi de observarea continuă a pasagerilor pe toată durata efectuării constatării Mijloacele de ascundere utilizate mai frecvent se împart în două categorii: 1. Locuri care nu au fost special amenajate pentru ascunderea de mărfuri şi bunuri: compartimentele vagoanelor - sub banchete, sub masa rabatabilă, lăcaşul corpurilor de iluminat, sub saltelele paturilor, în lenjeria de pat, în dulapuri, în plasa de bagaje, oglinda, tablourile de pe pereţi, sistemul de alarmă, plafon, jaluzele, conducta de aer de sub fereastră, numărul locului, difuzorul montat în plafon, strapontină, cutia comutatorului, tapetul plafonului; toaletele vagoanelor – sub chiuvetă, distribuitorul şervetelor de hârtie, coş de gunoi, ruloul de hârtie igienică, robinetul de apă, dulapuri, oglindă, distribuitorul de săpun, rezervorul veceului şi capacul acestuia, conducta de sub chiuvetă. 2. Locuri amenajate special: deşurubarea pereţilor din spatele toaletei, desfacerea spătarelor scaunelor(canapelelor) prin simpla deşurubare a şurubului de fixare, desfacerea radiatoarelor, desfacerea tetierelor, cutia de frâna, sistemul siguranţelor, conducta de alimentare cu apă, aer, căldură, zonele sub tensiune, compartimentul de mărfuri. Expediţiile poştale Expedierea drogurilor pe cale poştală constituie o metodă de traficare deloc neglijabilă. Mijlocul cel mai răspândit constă în ascunderea drogurilor într-un plic obişnuit, lipit între două foi sau două cărţi poştale. Următorii indici pot conduce la depistarea unui astfel de trafic: - plic cu o grosime sau o greutate neobişnuită; - plic lipit cu bandă adezivă; - lipsa adresei expeditorului; - diverse menţiuni pe plic ca: urgent, film nedevelopat, expediere dintr-o regiune considerată zonă de risc din punct vedere al traficului ilicit de droguri; - plicul nu conţine menţiunea –valoare declarată – sau are o declarată inferioară în raport cu conţinutul său; - utilizarea unei adrese false. Subliniem ca o ultimă tendinţă de traficare a drogurilor pe cale poştală aplicarea de mărci poştale sau abţibilduri pe spatele cărora se află o doză de LSD. Traficul aerian Valizele, mapele şi genţile cu fund dublu, pereţi dubli, capace duble rămân 187 mijloace curent folosite pentru traficarea drogurilor. Pachetele mici de toate felurile, conţinând amintiri sau cadouri, transportate sau trimise în mod separat sunt, de asemenea, folosite în traficul ilicit de droguri. Ca locuri de ascundere a drogurilor, frecvent întâlnite în traficul aerian menţionăm: locuri legate de construcţia tehnică a aeronavei: cabina echipajului, bucătărie, toaletă, scaunele pasagerilor, plafon, pereţii laterali. marfă transportată şi efectele personale ale călătorilor: florile şi plantele naturale şi artificiale, sticlele de băuturi, materialele sportive, alimentele pentru aprovizionarea aeronavei. Traficul rutier În cadrul traficului rutier, controlul efectuat în cadrul constatării în flagrant a traficului de droguri poate avea ca obiect două categorii de vehicule: autoturisme şi automarfare. Membrii echipei trebuie să aibă cunoştinţe generale privind construcţia tehnică a vehiculului pentru a fi în măsură să selecteze posibilele locuri de ascundere. Astfel, la controlul autovehiculului se vor scoate şi se vor asigura cheile maşinii după care se va examina autovehiculul într-o ordine logică. Se recomandă a trata vehiculul ca fiind alcătuit din cinci părţi componente : exteriorul, interiorul, interiorul portbagajului, compartimentul motorului şi dedesubtul maşinii. Raţionamentul ar putea funcţiona în felul următor: 1. Exteriorul vehiculului Privit vehiculul din afară, acesta arată cum trebuie ? Suspensiile sunt slabe sau cauciucurile sunt moi? – poate fi un indiciu că vehiculul este într-un fel supraîncărcat. La luarea de măsuri trebuie manifestată atenţie – unele vehicule sunt alterate intenţionat pentru motive mecanice sau de manipulare. Trebuie examinată partea inferioară a capacelor roţilor. Se recomandă scoaterea unei cantităţi mici de aer din fiecare cauciuc, neuitând de cel de rezervă. Miroase a canabis ? Se va examina interiorul barelor de protecţie, stopurilor şi farurilor, precum şi alte accesorii exterioare. Nu trebuie uitate aripile laterale având în vedere faptul că unele maşini au compartimente special construite în arcadele de la roţi. Nu este lipsit de interes, deşi poate părea ca excesiv verificarea şi presiunii roţilor. 2. Interiorul vehiculului Se scot toate bagajele şi obiectele personale ale ocupantului(ocupanţilor) din interiorul maşinii şi din portbagaj. Vopseaua, masticul, banda adezivă şi uneltele care nu sunt folosite în scop de întreţinere normală a maşinii pot fi folosite sau adaptate pentru traficare. Cuţitele găsite pot fi folosite la tăierea unor bucăţi din răşina de canabis şi pot da o reacţie pozitivă când sunt verificate ulterior. 188 Se recomandă ca un membru al echipei să se aşeze în interiorul vehiculului. Dacă se închid geamurile şi uşile există un miros puternic în maşină, de exemplu: canabis, parfum, odorizant de maşină (brăduleţ) sau alte mirosuri care să denatureze, să mascheze mirosul drogurilor? Trebuie examinat interiorul căptuşelii tavanului, cavităţile din interiorul portierelor, în interiorul bordului şi sub sau în spatele scaunelor din spate. Dacă unele acte sau documente sunt descoperite este necesar să fie reţinute informaţiile mai dubioase şi notate pe un carnet astfel încât să poată fi valorificate la întocmirea procesului-verbal. Dacă este necesar, se poate scoate mocheta de pe podea şi examina pragurile urmărind plăci din cauciuc sau metal lipite sau sudate care pot fi scoase. Sunt urme de sudură proaspete, de mastic, de vopsea care să indice că s-a umblat la structura podelei ? Există o podea falsă ? Trebuie încercat caloriferul – intră aerul prin toate orificiile ? Dacă nu, de ce ? Miroase a canabis printr-unul din orificiile de la bord ? Este necesară examinarea accesoriilor din rulote sau vehicule tip caravană. Frigiderul şi celelalte aparate din dotare funcţionează ? Buteliile conţin gaz ? Rezervorul de apă al chiuvetei conţine numai apă ? Funcţionează toaleta ? Nu trebuie uitat că există zone largi de ascundere ce pot fi folosite la contrabandă. Dimensiunile interioare corespund cu cele exterioare ? S-au construit locuri de ascundere speciale? S-a vopsit proaspăt vreun obiect ? 3. Interiorul portbagajului Se va examina podeaua, tavanul, lateralele şi spatele portbagajului. O atenţie deosebită trebuie acordată semnelor proaspete de vopsea sau praf. Funcţionează plutitorul de la rezervor? Dacă nu, de ce nu ? Dacă înregistrează, se va stabili capacitatea rezervorului, precum şi cantitatea de benzină/motorină care există în rezervor. Schimbarea poziţiei maşinii poate afecta citirea de la plutitor. Se va examina atât rezervorul cât şi bolţurile de susţinere ale acestuia. Ca indicii de suspiciune va fi reţinut faptul că bolţurile se pot mişca uşor şi că rezervorul nu este atât de murdar cum ar trebui să fie. Ca măsură de prevedere nu se va fuma sau permite aprinderea de scântei sau flăcări în apropierea rezervorului. 4. Compartimentul motorului Se va examina zona de sub baterie, cea din spatele radiatorului, rezervorului de apă pentru parbriz, caloriferului şi furtunelor. Nu trebuie uitate accesoriile servo precum şi alte rezervoare în funcţie de tipul autovehiculului. 5. Sub maşină Este necesară examinarea exteriorului şasiului, avându-se în vedere, în mod obligatoriu, cutiile, pragurile din zona arcadelor de la roţi şi tobele de eşapament. Suspiciuni trebuie să genereze urmele proaspete de chit, silicon, vopsea sau sudură. 189 Sintetizat, ca posibile locuri de ascundere într-un autoturism, trebuie avute în vedere: tavanul dublu, colţurile tavanului, parasolarele, trapa din acoperiş, rafturi cu fund dublu, partea posterioară a scaunelor, cavitatea dintre scaunele din spate şi portbagaj, scaunele ca atare, tunelul de transmisie, barele de structură de sub scaunele din faţă sau spate, volanul şi butonul pentru claxon, instrumentele de bord, spaţiul din portiere, pragurile, compartimentul pentru bagaje, peretele dublu din lateralele portbagajului, rezervorul cu toate posibilităţile sale de ascundere, semnalizatoarele şi accesul la aripile din spate, aripile din spate cu pereţi dubli, portbagajul în ansamblu şi toate posibilităţile de ascundere, compartimentul roţii de rezervă, capacele de la roţi, buşonul de la rezervor şi accesul în rezervor, sistemul de ventilare a motorului, radiatorului şi habitaclului destinat persoanelor, lăcaşul farurilor şi zona din spate, ventilatoarele, radiatoarele, barele de protecţie, filtrul de aer, rezervoarele de apă, bateria, anexe ale motorului ce ar putea fi scoase din uz fără să afecteze un anumit regim de funcţionare a motorului, orificiile prin care se realizează schimbul de aer pentru habitaclul persoanelor, bara de structură din faţă, fundul băii de ulei, camera de evacuare, fundul dublu al podelei, sistemul de amortizare, cavităţile din aripile din faţă, axul frontal, cavităţile din aripile din spate, bara de structură din spate cauciucuri, roata de rezervă. Nu trebuie pierdut din vedere evidenţa actelor autoturismului, prezenţa unor scule şi echipamente neobişnuite, şuruburi sau alte elemente ale unor sisteme de închidere slăbite, modificate ori lipsă. Ca posibile locuri de ascundere în automarfare sunt importante: spaţiul de încărcătură, podeaua şi pereţii ce pot fi dublaţi, rezervorul de combustibil, cabina şoferilor, locul de prindere a remorcii de autotractor. În practică, au apărut, cu o anumită frecvenţă, ca locuri special amenajate pentru ascunderea de bunuri de contrabandă, următoarele: locuri în compartimentul destinat mărfurilor cu căi de acces aferente bine disimulate, ascunzători în instalaţia de producere a frigului pentru compartimentul de marfă, în locaşul acumulatorilor, ascunzători create prin dublarea podelei şi a pereţilor compartimentului destinat transportului de mărfuri, ascunzători în cabina şoferului în torpedou, în locaşul siguranţelor electrice, în salteaua sau alte componente ale paturilor, de-a lungul axului volanului. Şi aici trebuie analizate cu atenţie, elemente de fapt considerate, indici de suspiciune precum semne evidente ale reparaţiilor recente – vopsea proaspăt aplicată, urme de sudură, şuruburi noi, etc – porţiuni ruginite artificial, suspensie nefiresc de joasă, nefuncţionarea sistemului de încălzire, geamuri care nu se deschid, roată de rezervă sau anvelope nefiresc de uzate. 190 Traficul maritim În domeniul traficului maritim, având în vedere volumul şi complexitatea operaţiunilor comerciale care se derulează în portul Constanţa, în principal, dar şi în celelalte porturi mai mici – Galaţi, Brăila, Turnu-Severin, etc – trebuie observat că, în ceea ce priveşte controlul vamal, totul trebuie să fie caracterizat de rigoare, eficienţă, operativitate şi profesionalism. Înainte de toate, este bine să se analizeze: naţionalitatea vasului şi a membrilor echipajului, istoricul voiajului, tipul vasului, dacă vasul, agentul sau companiile comerciale implicate figurează pe liste sau consemne internaţionale, fiind de natură să genereze suspiciuni vase sub pavilionul unor state recunoscute ca având legături cu traficul diferitelor categorii de bunuri speciale, personal ce provine din astfel de state, escale în porturi cu risc mare, etc. Controlul se va desfăşura pe doua planuri: controlul vasului şi controlul mărfurilor. Controlul vasului se va face conform construcţiei tehnice, avându-se în vedere planul vasului. Se vor verifica, principial toate compartimentele, o atenţie deosebită trebuind acordată sălii maşinilor, sălii radio, cabinelor echipajului, compartimentului combustibilului, compartimentului destinat păstrării unor bunuri speciale cum ar fi armele şi muniţiile, cel destinat păstrării proviziilor de alimente, ţigări, băuturi alcoolice, etc. Controlul mărfurilor se va face conform cargoplanului şi manifestului încărcăturii. Se va stabili natura şi structura mărfurilor fiind analizate, cu predilecţie, mărfurile încărcate în porturi suspecte sau în timpul voiajului. În timpul controlului se va da o atenţie deosebită containerelor goale unde accesul este uşor, mărfurilor ambalate ori reambalate, dar pe care nu apar marcajele specifice, precum şi mărfurilor ce nu apar în manifestul încărcăturii. De asemenea, se vor examina spaţiile dintre marfă şi structura vasului precum şi fundul dublu al tancurilor de carburant. În cazul mărfurilor neambalate se va acorda atenţie verificării în timpul descărcării existând posibilitatea ascunderii unor cantităţi importante de bunuri, mai ales din categoria celor speciale, în masa acestor mărfuri, la terminare fiind necesară o inspecţie atentă a gurilor de aerisire, podelei şi fundurilor duble ale silozurilor de marfă. Dacă sunt descărcate mărfuri toxice ori petroliere va fi avută în vedere staţia de pompare şi puntea de vizitare. Cum cea mai mare parte a transporturilor de mărfuri pe cale maritimă se face containerizat apreciez ca necesară o scurtă analiză. Principalele locuri de ascundere într-un container sunt: pereţii sau uşile false, compartimente special create în partea inferioară ori superioară, modificări ale componentelor structurale, rama. În practică sau catalogat ca indici de suspiciune, în legătură, cu containerele următoarele: mirosul de substanţe chimice ce emană din container, container proaspăt vopsit, 191 numere sau alte inscripţii de pe container aplicate neprofesional, numerele din interiorul şi din exteriorul containerului nu coincid – se modifică numerele din exterior pentru a corespunde cu conosamentul – solicitări de a muta containerul în locuri neobişnuite pentru dezinsecţie sau manipulări în alte scopuri decât cele socotite uzuale, sunetul gol obţinut ca urmare a lovirii pereţilor în diferite puncte alese în funcţie de jocul barelor de susţinere din interior şi exterior. La containerele cisternă trebuie să atragă atenţia sudurile recente de la muchii, vopseaua proaspătă sau alte reparaţii recente ce pot ascunde modificări ale cisternei. La containerele frigorifice, dacă partea frigorifică nu funcţionează, dacă este absent spaţiul normal deschis ori grătarul ce permite circulaţia aerului în zona ce adăposteşte unitatea de răcire, dacă dispozitivul de prindere al unităţii de răcire prezintă urme recente de mişcare, este foarte probabil ca la un control amănunţit să fie descoperite bunuri de contrabandă, cel mai adesea droguri. Folosirea corpului uman pentru a transporta drogurile Deşi nu poate fi vorba de un volum important, contrabandiştii278 folosesc adesea şi corpul uman pentru transportul de bunuri speciale, îndeosebi droguri. Tehnicile de ascundere folosite diferă de la caz la caz, metoda aleasă depinzând, bunăoară în cazul traficului de droguri, de cantitatea de droguri ce se voieşte a fi traficată, de destinaţia acestora şi, foarte important, de percepţia contrabandiştilor despre sistemul de control pe parcursul rutei. Şi aici practica a relevat, printr-o anumită frecvenţă, existenţa unor indici de suspiciune precum: costul călătoriei nu corespunde cu funcţia şi venitul pasagerului ce se prezintă la controlul vamal; aspectul exterior nu concordă cu bagajul şi cu statutul declarat; nervozitate crescută şi nejustificată; un număr nefiresc de bagaje – prea multe ori prea puţine; tentativă de contrabandă cu obiecte de valoare nu foarte mare pentru a focaliza atenţia funcţionarilor asupra unor aspecte lipsite de importanţă; încercări de a distrage atenţia funcţionarilor vamali folosind diferite tertipuri; schimbarea tonalităţii, volumului sau debitului verbal; preocuparea de a întreţine un dialog de coplezenţă despre vreme, sport, bancuri, etc; manifestarea unei amnezii selective pe parcursul controlului – răspunsuri prompte alternative la situaţii când nu înţelege întrebarea, nu îşi găseşte cuvintele ori a uitat anumite date; folosirea unui limbaj ori comportament provocator manifestat faţă de lucrătorii vamali ori faţă de alţi cetăţeni ce aşteaptă în cadrul procedurilor vamale; date eronate în cuprinsul declaraţiilor vamale din cauza emoţiilor ori neînvăţării corespunzătoare a istoriei ce trebuie servită autorităţilor vamale; imposibilitatea de a răspunde la întrebări 278 N.A. - am folosit noţiunea de „contrabandişti” în condiţiile în care practica a evidenţiat folosirea corpului uman pentru transportul drogurilor în special pentru trecerea frontierelor vamale nefiind exclusă nici folosirea procedeului la transportul de droguri pe teritoriul unui stat atunci când controalele autorităţilor abilitate pentru aceasta sunt dese şi orice bagaj sau alt obiect purtat poate crea suspiciuni. 192 privitoare la costul biletului, cine şi cum l-a cumpărat; lipsa unei motivaţii de călătorie în România, lipsa unei rezervări de cazare, lipsa banilor. O atenţie mărită trebuie acordată analizei aspectului exterior al persoanelor ce se prezintă la controlul vamal. Am arătat mai sus ce se acceptă a fi indici de suspiciune, dincolo de aceştia, consider fundamentală prestanţa persoanei la momentul contactului cu organele abilitate cu exerciţiul autorităţii. Funcţionari cu atribuţii în domeniu vor putea constata semne că persoana se droghează – pupile mărite, ochi injectaţi, paloare nefirească, transpiraţie abundentă pe frunte şi palme, tremurături, ticuri nervoase, stare de tensiune a buzelor şi umezirea lor deosebit de frecventă, pulsul mărit al carotidei, grimase, zâmbete sau suspine la momente nepotrivite; mişcări ale corpului ce denotă o tensiune deosebită – balansarea de pe un picior pe altul, balansarea corpului înainte şi înapoi, aranjarea frizurii, scărpinarea nasului, urechii, nesiguranţă în mişcare; o expresivitate deosebită a feţei – evitarea presiunii create de privirea în ochi în timpul conversaţiei, sprâncene ridicate, agitaţie, nervozitate vizibilă prin mişcarea mărului lui Adam; semne suspecte de ascunderea în interiorul corpului a drogurilor – faţă palidă, persoana roşeşte brusc, are aspect obosit, ochii săi au pupile dilatate, pretinde că este bolnavă de stomac ( nu se poate apleca, elimină gaze, merge legănat, preferă să stea în picioare ). Persoanele implicate în contrabandă şi în traficul de droguri pot ascunde bunuri speciale279 în: Θ Interiorul corpului – sunt înghiţite, introduse în cavităţile corporale ( anus, vagin, etc ), mascate între picioare ( praful este ambalat într-o pungă de plastic iar apoi totul este învelit într-o pânză ), puse în pachete fixate în jurul corpului, înăuntrul pleoapelor, creaţi sâni falşi, etc. Θ În îmbrăcăminte sau în încălţăminte – îmbibate, învelite în obiectele de uz personal, în manşeta pantalonilor, în buzunare, în centură, corset sau portjartier, în ciorapi ( eventual murdari pentru a crea un disconfort cât mai mare pentru cei care controlează ), în brâuri sau alte mijloace ce pot fi învelite în jurul corpului, în vestă, anexe de design ale hainelor, căptuşeli false, în mănuşi, îmbibate în prosoape, ascunzători create ori spaţii apte pentru aceasta existente din fabricaţie în talpa pantofilor sau a altor tipuri de încălţăminte, în talpa falsă la încălţămintea cu talpă groasă, în obiecte de încălţăminte uzate. Θ În bagaje de mână, valize, saci, alimente – în pereţi falşi, buzunare mascate, fund fals, mânere, cutii de carton, jucării, alimente ori alte obiecte pentru nou-născuţi, saci de dormit, diferite alimente cu volum adecvat ( pâine, mezeluri, caşcaval, etc. ) 279 N.A. – este folosit termenul de bunuri speciale deoarece acestea prezintă mare interes pentru reţelele de infractori, în principal drogurile, dar nu numai generează, adesea, adevărate furii în trecerea frontierei României, desigur în vederea obţinerii de profituri cât mai mari. 193 Θ În cosmetice – în trusa de toaletă, portfard, cutii cu diverse loţiuni, flacoane de şampon, pastă de dinţi, cutii de săpun, de parfum, ceară pentru epilat, etc. Θ Recipiente de sticlă ori de altă natură – sticle cu băuturi alcoolice, termos, borcane cu dulceaţă, băuturi răcoritoare, cutii de bere, etc. Θ Cutii, lăzi – cutii special amenajate cu fund ori pereţi dublaţi, cutii conţinând diferite mărfuri (ciocolată, zahăr, legume deosebite, fructe, lapte praf, ceai, cafea clasică ori solubilă, şerveţele, măsline, covoare, ţigări, medicamente, etc.) cutii ce conţin documente de afaceri, mostre, anvelope, etc. Θ Cărţi, albume, obiecte de artă – impregnări în coperţile sau paginile cărţilor mai vechi ori mai noi indiferent de valoarea lor culturală sau istorică, în cavităţi create în interiorul cărţilor, în albumele de fotografii, în coletele cu publicaţii diverse ( ziare, reviste, anale ale universităţilor de prestigiu, etc ), plicuri de corespondenţă, lămpi, veioze, măşti, figurine, tablouri, ornamente diverse, statuete280, etc. Θ Aparatură electronică, foto, de măsură şi control – în interiorul carcaselor, în interiorul tuburilor sau altor recipiente ce conţin consumabile ori anexe, în interiorul ambalajelor pentru acestea, etc. Cele arătate sunt, desigur, doar cu caracter exemplificativ, atât posibilităţile cât şi imaginaţia infractorilor sunt greu de limitat, practic, orice, în anumite condiţii, poate fi folosit pentru a ascunde, depinde doar de profesionalismul funcţionarilor competenţi să identifice orice este sau poate părea suspect, să efectueze controlul cu profesionalism şi să valorifice în plan procesual penal constatările. Ca regulă generală, îmi permit să subliniez că activitatea de constatare în flagrant a infracţiunilor de trafic de droguri trebuie circumscrisă unor etape care, deşi nu impietează caracterului unitar al activităţii, trebuie respectate fiind scoase în evidenţă de practica pozitivă a organelor judiciare, ele constituind adevărate repere fără de care nu se poate concepe activitatea adevăraţilor profesionişti în confruntarea cu activitatea infracţională. Astfel, în ansamblu, activitatea de constatare în flagrant va avea în vedere următoarele281: → Constatarea activităţii ilicite, luarea măsurilor necesare pentru încetarea pentru prevenirea extinderii rezultatelor acesteia şi pentru conservarea urmelor şi mijloacelor materiale de probă create ca urmare a săvârşirii şi a producerii consecinţelor infracţiunii → Evaluarea rezultatelor măsurilor întreprinse, salvarea victimelor şi acordarea primului ajutor persoanelor aflate în stare de nevoie 280 N.A. – sau în accesorii ale acestora – rame, postamente, etc. 281 N.A. – consider acestea ca reguli generale ce trebuie avute în vedere atât la organizarea activităţii cât, mai ales la efectuarea ca atare a acesteia, fiecare participant trebuind să le cunoască 194 → Urmărirea, localizarea, prinderea, imobilizarea şi identificarea suspecţilor care au fugit de la locul faptei → faţa locului → → Identificarea, percheziţionarea şi ascultarea tuturor persoanelor găsite la Efectuarea cercetării la faţa locului Luarea de măsuri în vederea restabilirii situaţiei anterioare, limitarea oricăror efecte ce au apărut ori sunt în curs de a apare ca urmare a săvârşirii infracţiunii → Dispunerea aducerii ori conducerii la sediul organului judiciar a persoanelor ce sunt implicate şi a celor ce prin declaraţiile lor pot contribui la elucidarea tuturor aspectelor legate de săvârşirea infracţiunii. → Dispunerea măsurilor legale cu privire la drogurile traficate şi obiectele şi valorile implicate în săvârşirea infracţiunii Constatarea în flagrant a infracţiunilor de trafic de droguri este o activitate foarte importantă, însă ancheta nu se poate opri aici fiind necesară valorificarea rezultatelor obţinute prin alte activităţi astfel încât să poată fi lămurite absolut toate problemele specifice investigării acestei categorii de infracţiuni. Consider necesară o subliniere legată de cantităţile de droguri implicate în trafic, cu privire la personalul ce a lucrat sub acoperire şi la persoanele ce au contribuit, prin activitatea desfăşurată ori prin informaţiile date, la reuşita activităţii. În ceea ce priveşte drogurile, trebuie distins între cantităţile de droguri cu privire la care se cunoaşte, cu certitudine, natura – cum este cazul drogurilor ce constituie obiectul livrărilor supravegheate – şi cantităţile de substanţe cu privire la care există suspiciuni legate de natura lor – pot fi droguri, alte substanţe interzise ori substanţe care nu se află sub control naţional. Probabil este de prisos să insist asupra măsurilor severe ce trebuie luate astfel încât să fie prevenită săvârşirea de infracţiuni – cum ar fi furtul sau traficare pentru alţii ori pentru consumul propriu al poliţiştilor implicaţi în activitate – înlocuirea lor cu alte substanţe ce au aspect asemănător, etc. Atunci când natura substanţelor nu este stabilită cu certitudine trebuie luate toate măsurile necesare astfel încât, în vederea dispunerii constatărilor tehnico-ştiinţifice sau expertizelor criminalistice, să nu fie posibilă alterarea calităţilor, combinarea cu alte substanţe care să aibă ca rezultat schimbarea naturii, schimbarea eşantioanelor sau alte incidente de natură să pună în discuţie activitatea de constatare în flagrant, ori rezultatul final al anchetei. Investigatorii acoperiţi, ca de altfel şi celelalte persoane ce au contribuit într-un fel sau altul la reuşita activităţii, trebuie tratate cu toată atenţia, nu trebuie uitat că fără aportul acestora, activitatea ar fi avut şanse mici de reuşită. Natura acestei comunicări ştiinţifice nu îmi permite să dezvolt modul cum trebuie tratate aceste persoane pe parcursul desfăşurării anchetei, cum trebuie ocrotite de simplele bănuieli 195 din partea reţelelor crimei organizate, de răzbunarea criminalilor ce, într-un fel sau altul, au scăpat de răspunderea penală, cum trebuie asigurate bunurile acestora sau familia. Trebuie observat că în ceea ce-i priveşte totul trebuie să fie fără cusur, de la grija ce trebuie manifestată în timpul intervenţiilor riscante în forţă, până la retragerea lor din mediul infracţional în legătură cu care şi-au desfăşurat activitatea. Fixarea rezultatelor activităţii de constatare în flagrant a traficului de droguri are ca particularitate, faţă de alte activităţi, folosirea pe scară largă a înregistrărilor de sunet şi imagine, atât a celor făcute la vedere cât şi a celor făcute în secret, caz în care cel puţin una dintre persoanele al căror comportament este înregistrat nu cunoaşte despre aceasta. Dincolo de îndeplinirea condiţiilor impuse de lege pentru efectuarea şi pentru folosirea ca probe a acestora în cadrul procesului penal trebuie remarcat că personalul destinat să efectueze înregistrări de sunet şi imagine, pentru reuşita activităţii trebuie să beneficieze de o colaborare deosebită din partea celorlalţi membri ai echipei – tehnica este valoroasă însă ea singură nu poate face minuni – cei care intră în câmpul infracţional vor acţiona în aşa fel încât să favorizeze înregistrările de sunet şi imagine şi să ocrotească mijloacele tehnice, cunoscut fiind că, adesea, aceste înregistrări stau ca mărturie asupra, în primul rând, a legalităţii desfăşurării activităţii, în ansamblu, dar, şi a fiecărui membru al echipei în parte şi poate, în plan secund, asupra modului şi gradului de implicare în activitatea infracţională a participanţilor. 9.7. Particularităţi ale cercetării la faţa locului în cadrul investigării infracţiunilor ce se săvârşesc la regimul vamal Cercetarea la faţa locului se efectuează cu predilecţie atunci când trecerea peste frontieră s-a făcut cu ocolirea punctelor de control a trecerii frontierei. Locul de cercetat va fi delimitat în funcţie de locul de trecere a frontierei, traseul urmat de făptuitori pentru trecerea frontierei, locurile de adăpost, locurile de popas, locurile în care s-au manipulat mărfurile de contrabandă dintr-un mijloc de transport în altul, locurile unde au fost depozitate aceste mărfuri, unde au suferit diferite operaţii – reambalare, etichetare, sortare, aplicare de timbre sau de alte însemne – pentru a se crea o aparenţă de legalitate a producţiei şi circulaţiei lor, etc. Cu ocazia cercetării se vor căuta urme de încălţăminte, urme ale animalelor sau altor mijloace folosite pentru transportul bunurilor, urme de natură biologică, bunuri sau resturi de bunuri distruse în timpul transportului, înscrisuri, urme papilare, etc. În funcţie de topografia terenului, activitatea de cercetare la faţa locului, încă de la început, trebuie extinsă şi către zonele învecinate – clădiri izolate, cursuri de apă, păduri, căile de acces către acestea – pentru a se putea descoperi, astfel, alte locuri 196 unde s-au ascuns făptuitorii, unde au fost aşteptaţi s-a efectuat transbordarea bunurilor dintr-un mijloc în alt mijloc de transport. De subliniat în context, necesitatea folosirii câinilor de urmărire, natura locului permiţând, de cele mai multe ori, prelucrarea urmei de miros în condiţii foarte bune. O subliniere cu privire la competenţa de efectuare a cercetării la faţa locului în cadrul cercetării infracţiunii de contrabandă (art. 175 din Codul Vamal) – aceasta revine, în exclusivitate poliţiei de frontieră, care trebuie să fie pregătită, atât din punct de vedere logistic, cât şi din punct de vedere al pregătirii personalului pentru efectuarea unei activităţi de complexitatea cercetării la faţa locului. În cazul cercetării contrabandei calificate (art. 176 din Codul Vamal), consider necesar că, încă de la început – atunci când sunt date că s-au trecut peste frontieră bunuri speciale – este necesar să participe membrii ai formaţiunilor specializate în astfel de anchete. Astfel, ca exemplu, în cadrul Direcţiei Generale de Combatere a Crimei Organizate şi Antidrog din Inspectoratul General al Poliţiei a fost autorizat, de către Comisia Naţională pentru Controlul Activităţilor Nucleare (CNCAN), Serviciul Materiale Strategice (SMS) care are drepturi şi obligaţii de Unitate Nucleară (UN) special destinată, instruită şi dotată pentru prevenirea şi combaterea traficului ilicit cu materiale nucleare (MN) şi surse radioactive (SR). Acest serviciu va conduce şi efectua toate activităţile de cercetare la faţa locului. Locul incidentului va fi cercetat numai de personal din cadrul Serviciului Materiale Strategice, autorizat de CNCAN, eventual un criminalist. Serviciului Materiale Strategice care este responsabil pentru investigaţii, este singura autoritate care ia decizia încheierii cercetărilor la faţa locului şi transferarea materialului intr-un depozit temporar de materiale nucleare autorizat de CNCAN. Transportul materialului confiscat pe teritoriul ţării şi manipularea lui este realizat tot de către personal autorizat din cadrul serviciului; personal care este autorizat de CNCAN în acest sens, şi are mijloacele, pregătirea şi echipamentele necesare acestei activităţi. Şi protecţia fizică a transportului, pe timpul efectuării acestuia, este de competenţa Serviciului Materiale Strategice din aceleaşi considerente ca şi transportul. 9.8. Particularităţi ale cercetării la faţa locului în cadrul investigării accidentelor sau catastrofelor de cale ferată Principalele categorii de urme specifice unui accident sau catastrofe de cale ferată sunt următoarele: ⊗ Urme privind defecţiuni de proiectare sau de construcţie: părţile din calea ferată ori din materialul rulant care poartă defecţiunile ce au produs accidentul ori catastrofa; proiectul de construire a părţii de cale ferată sau a materialului rulant 197 implicat; dispoziţiile scrise privitoare la construcţia, reparaţia sau revizia căii ferate, a sistemului de semnalizare ori a materialului rulant. ⊗ Urme de punere de obstacole pe calea ferată: obstacolul pus pe calea ferată282 – întreg sau părţi din acesta; părţile materialului rulant care au venit în contact cu obstacolul pus pe calea ferată; urmele create de roţile sau alte părţi ale materialului rulant pe traversele liniei de cale ferate, prin deraierea vagoanelor sau/şi a locomotivei. ⊗ Urmele de demontare sau rupere a şinei: porţiunea de linie ferată scoasă din terasament sau ruptă; trifoanele deşurubate şi scoase din terasament; urmele formă rămase în locul de unde a fost demontată şina; urmele instrumentelor folosite pentru scoaterea sau deteriorării şinei; diferite urme de materiale rezultate din tăierea liniei de cale ferată283. ⊗ Urmele de executare greşită a unor comenzi sau de degradare a sistemului de frânare: urmele poziţionale ale blocului electrodinamic sau/şi ale blocului electromecanic – de înzăvorâre a macazelor; urmele poziţionale ale semafoarelor în timpul producerii tamponării; înregistrările făcute în documentele de evidenţă ale birourilor de mişcare din staţiile de plecare a trenurilor implicate în accident284; urme de defectare ale sistemului de rulare a vagonului – ruperi, deşurubări, secţionări; corpuri străine introduse în cutiile cuzineţilor locomotivelor – pietriş, nisip, diverse alte obiecte metalice; urme papilare create în grăsimea existentă pe partea superioară a cutiei cuzineţilor de la locomotive cu ocazia introducerii corpului străin. ⊗ Urme de tăiere a cablurilor telefonice – în cazul tăierii cablurilor telefonice perimetrul de interes pentru echipa de cercetare la faţa locului se extinde pe toată porţiunea cuprinsă între locul în care au fost tăiate cablurile şi locul producerii accidentului, putând fi găsite şi ridicate în vederea expertizării urmele rămase pe capetele libere ale cablurilor, bucăţile de cablu rezultate în urma operaţiunilor de tăiere sau rupere, urmele instrumentelor cu care s-a acţionat asupra cablului telefonic. ⊗ Urme ale semnalizărilor false: urmele poziţionale ale culorii semafoarelor luminoase de cale ferată sau ale semnalizatoarelor neluminoase; urmele de defectare intenţionată a blocurilor de linii automate sau semiautomate prin intervenţii directe asupra tablourilor de comandă sau pe traseul liniei, până la sistemul de semnalizare; urmele de distrugerea cablurilor de transmitere a semnalelor între staţiile şi cantoanele de cale ferată; instrumentele, obiectele sau improvizaţiile utilizate pentru 282 N.A. – obiectul folosit drept obstacol prezintă importanţă sub mai multe aspecte: pe el pot fi puse în evidenţă urmele create de materialul rulant în punctul de impact, materialul folosite la confecţionarea obstacolului sau a anexelor acestuia poate furniza date în legătură cu locul de provenienţă, pot fi descoperite urme papilare pe baza cărora să se identifice autorul infracţiunii, prin analiza acestuia se pot obţine date referitoare la premeditarea faptei, etc. 283 N.A. – pilitură, bucăţi de metal topit, etc. 284 N.A. – registrul unificat de căi libere şi comenzi, registrul cu dispoziţiile regulatorului de circulaţie, etc 198 săvârşirea actelor de natură a induce în eroare personalul căilor ferate în timpul executării serviciului. ⊗ Urme ale incendiului285 sau exploziei care a produs accidentul sau catastrofa de cale ferată286. Astfel, în cazul scurt-circuitului conductorilor electrici, principala urmă creată este aşa-numita „perlare”, ce constă în formarea de particule globulare (perle) de diferite mărimi, de culoare albastru-verzui pe suprafaţa conductorilor, din interior spre exterior. În situaţia în care, cauza incendiului au constituit-o corpurile supraîncălzite sau incandescente, urma principală este focarul care se creează în locul de contact al sursei de incendiu cu suportul incendiat. La locul faptei pot fi găsite, de la caz la caz, şi alte categorii de urme, cum sunt: resturi de produse ori substanţe incendiare, fragmente de materiale textile, etc. care, examinate corespunzător vor oferi răspuns şi la întrebarea dacă incendiul a fost declanşat cu intenţie, din neglijenţă sau datorită unor cauze independente de voinţa omului. Exploziile, la rândul lor, în funcţie de natura acestora, se caracterizează prin apariţia unor specifice ce sub aspectul formei şi conţinutului diferă. Acestea sunt: • Focarul (craterul) exploziei, respectiv, locul în care s-a manifestat efectul distructiv cel mai intens. • Schijele răspândite, de regulă, într-un radial, reproducând direcţia de propagare a undei de şoc. • Rupturi şi arsuri (efect ce este mai puţin pronunţat pe măsura îndepărtării de focar). • Urmele de fumizare. • Urmele de distrugere ale suflului exploziei, ce pot fi descoperite la distanţe variate, în funcţie de puterea acesteia şi de obstacolele întâlnite. • Resturi din obiecte sau materiale sfărâmate de explozie şi care, prin vehiculare, se găsesc la diferite distanţe. • Particule de substanţă explozivă în forma lor iniţială sau transformate în procesul de ardere. • Gazele şi urmele sonore ale exploziei. • Urmele de scurgere a unor substanţe lichide combustibile sau inflamabile. • Urmele unor fisuri pe instalaţiile din care s-au scurs asemenea lichide • Urme ale defectelor de turnare sau de sudură. 285 N.A. – prin urme de incendiu, trebuie înţeles, aici, acele modificări produse în mediu ca urmare a acţiunii substanţelor incendiare sau a altor substanţe declanşatoare a flăcărilor deschise, arderilor mocnite, temperaturii şi a celorlalte fenomene ce însoţesc un incendiu. 286 N.A. – căutarea urmelor se face ţinându-se cont de natura obiectului incendiat sau implicat în explozie, de locul în care este amplasat acesta şi de cauzele ce se presupun că au declanşat incendiul ori deflagraţia. 199 • Urme ale solicitărilor mecanice îndelungate (loviri, frecări), urme de forţare provocate de suprapresiune la manometre, ventile de siguranţă. Prin interpretarea tehnico-ştiinţifică a urmelor se poate determina cauza directă a producerii accidentului sau catastrofei feroviare (explozie, darea unor comenzi greşite, executarea unei semnalizări false, etc.), identitatea făptuitorului şi forma de vinovăţie cu care a acţionat acesta. Odată cu elaborarea şi publicarea acestei lucrări ţin să aduc mulţumiri deosebite celor care mi-au fost alături. Pe toţi îi respect şi le mulţumesc pentru încrederea pe care au avut-o în mine. 200 BIBLIOGRAFIE: 1. A. Ciopraga – Tratat de tactică criminalistică, Edit. Gama, Iaşi, 1996 2. C Ţurai, Elemente de poliţie tehnică, Bucureşti, 1937 3. C. Aioniţoaie – Curs de Tactică Criminalistică, Academia de Poliţie, Bucureşti, 1983 4. C. E. O Hara – Fundamentals of criminal investigation, Sprigfield, Illinois, U.S.A. 1976 5. C. Păloi – Unele probleme privind cercetarea locului faptei în Probleme de medicină judiciară şi de criminalistică vol. 4, Edit. Medicală, Bucureşti 1965 6. C. Pletea – Criminalistica, Elemente de anchetă penală, Edit. Little star, Bucureşti, 2003 7. Camil Suciu – Criminalistica, Editura Didactică şi Pedagogică, Bucureşti,1972 8. Casey, Eoghan – Digital evidence and computer crime; Forensic Science, Computers and the Internet, San Diego: Academic press, 2000 9. Cohen, Frederick B. A short course on computer viruses, Somerset, New Jersey: John Wiley and Sons, 1994 10. Colectiv - Curs de Criminalistică, Edit. M.I. Bucureşti, 1975 11. Colectiv – Investigarea Criminalistică a Locului Faptei, lucrare apărută sub egida Asociaţiei Criminaliştilor din România, 2004 12. Colectiv – Tratat de Medicină Legală Edit. Medicală, Bucureşti, 1998 13. Colectiv – Tratat de metodică Crimnalistică, Edit. Carpaţi, Craiova, 1993 14. Colectiv – Tratat de Tactică Criminalistică, Edit. Carpaţi, Craiova, 1992 15. Colectiv – Tratat practic de criminalistică, Serviciul Editorial al M.I. 1986 16. Denning, Dorothy – Information warfare and security, Boston, Massachusetts: Addison-Wesley, 1999; U.S. Department of Justice, Computer crime and intellectual property section, Searching and seizing computers and obtainning electronic evidence in criminal investigation. Washington,D.C.: U.S. Department of justice, computer crime and intellectual property section, 2001 17. Douglas, J. & Munn, C., "Violent Crime Scene Analysis: Modus Operandi, Signature, and Staging," FBI Law Enforcement Bulletin, February 1992 18. E. Gacea, Investigarea criminalistică a accidentelor de trafic rutier, Editura Ministerului Administraţiei şi Internelor, Bucureşti, 2003 19. E. Stancu – Criminalistica – investigarea ştiinţifică a infracţiunilor, Edit. Actami Bucureşti 1999 20. E. Stancu – Tratat de criminalistică, Edit.Universul Juridic, Bucureşti 2002 21. Hans Gross în Manuel pratique d’instruction judiciaire, Edit. Marchal et Billard, Paris, 1899 22. Hazelwood, R. & Warren, J., "The Criminal Behavior of the Serial Rapist," FBI Law Enforcement Bulletin, February 1990 23. Ghe. Păşescu – Interpretarea criminalistică a urmelor la locul faptei, Edit. Naţional, Bucureşti, 2000 24. I. Mircea – Criminalistica, Edit. Lumina Lex, Bucureşti, 1998 25. I. Mircea în Criminalistica, Edit. Fundaţiei Chemarea, Iaşi, 1994 26. I. Neagu – Drept Procesual Penal-Tratat, edit. Global Lex, Bucureşti, 2002 27. I. Tanoviceanu – Tratat de drept penal şi procedură penală, vol. 1, Bucureşti 1924 28. Ion Moraru, Medicina Legală, Editura Medicală, Bucureşti 1967 29. Iosif Lucaci, Robert Marin, “Investigarea fraudelor informatice”, Editura Ministerului de Interne, Bucureşti, 2002 30. L. Ionescu, D. Sandu – Identificarea Judiciară, Edit. Ştiinţifică, Bucureşti 1990 31. Lee, Dr. Henry C., Ed., Crime Scene Investigation, Central Police University Press, Taoyuan, Taiwan, R.O.C. 32. Lee, Dr. Henry C., Ed., Physical Evidence, Magnani & McCormick, Inc., Enfield, CT, 1995 33. Levin, Richard B. The computer virus handbook. Berkeley, California: Osborne/McGraw-Hill, 1990; Martin, Frederick T.Top Secret Intranet. Old Tappan, New Jersey: Prentice Hall PTR, 1998. National Institute of Justice.Crime Scene Investigation: a guide for law enforcement, Washington, D.C.: U.S.Department of Justice, National Institute of Justice, 2000, NCJ 178280 34. M. Minovici, Tratat complet de medicina legala, vol. II, Edit. Socec, Bucureşti, 1930 35. M. Ruiu, Valorificarea ştiinţifică a urmelor infracţiunii, Edit. Little Star, Bucureşti, 2003 36. N. Văduva – Criminalistica-Curs de Tactică şi Metodică, Edit. Universitaria, Craiova, 2002 37. N. Volonciu – Tratat de Procedură Penală, Edit. Paideia, Bucureşti, 1993 38. N. Zamfirescu – Investigarea ştiinţifică a infracţiunilor de omor rămase cu autori neidentificaţi – Elemente de psiho-criminalistică” Edit. Naţional 2000 39. N. Zamfirescu – Logica cercetării criminale, Edit. Printeuro, Ploieşti, 2001 40. Parker, Donn B. Fighting Computer Crime, New York:Scribners, 1983; Raymond, Eric S. The new hacker’s dictionary, third edition, London, England: MIT Press, 1998 41. Paul Breuninger 3D CAD Crime/Crash Scene Reconstruction for Law Enforcement using CADKEY 19 – 3D Computer Aided Drafting Software; www. 3Dcrimescene.com 42. Richard Saferstein, Criminalistics: An introduction to forensic science, New York, Prentice-Hall, 1995 43. Russell, Deborah and G.T.Gangemi, Sr.Computer Security basics, Sebastopol, California: O’Reilly and Associates, Inc., 1992; 44. Safertstein, Richard, Criminalistics: An Introduction to Forensic Science, 4th ed., Prentice Hall, 1990 45. S. Alamoreanu, N. Zamfirescu – Introducere în interpretarea fenomenologică a urmelor, Edit. Alma Mater, Cluj-Napoca, 2003 46. Sterling, Bruce, The hacker crackdown. New York: Bantam Books, 1993; Wolff Michael, How you can access the facts and cover your tracks using the Internet and online services. New York: Wolff New Media, LLC, 1996; 47. V Bercheşan - Metodologia Investigării Criminalistice a Omorului, Edit. Paralela 45, Piteşti, 1998 48. V. Bercheşan în Cercetarea penală, Edit Icar, Bucureşti, 2001 49. V. Bercheşan, C. Pletea, Ion-Eugen Sandu, Tratat de Tactică Criminalistică, Edit. Carpaţi, Craiova 1992 50. V. Bercheşan, N. Dumitraşcu – Probele şi Mijloacele de Probă, Edit. M.I. Bucureşti 1994 51. V. Dongoroz şi alţii, Explicaţii teoretice ale Codului de Procedură Penală român vol. I Editura Academiei Bucureşti 1975 52. V. Măcelaru – Balistica Judiciară, Edit. M.I., 1972 53. Wilhelm G. Johan – Introducere în practica criminalistică, Stuttgart, Germania, 1974 